
FORORD 



IS^un tre Aar ere forløbne siden hin Vinterdag, 
da Frilandsexpeditionen afsejlede til Afrikas Østkyst. 
En Snes Mennesker, hvoraf endnu største Parten er i 
Live, deltoge i den, alle vare de Vidner — hver paa 
sin Vis meget interesserede Vidner — til dens jammer- 
lige Skæbne, dens uafvendelige Undergang, •og: de Fleste 
af dem vide ret god Besked med den ,Raékke af sam- 
virkende Aarsager, der med en Naturlovs Nøjdvpndighed 
førte til det endelige Skibbrud, 
o Og dog synes det som .•oniMp^eiiaLt DsJt^-gerne i 

^ hine Dages Kampe og Nederlag har havt ^'od eller Vilje, 
' eller maaske Evne, til at nedskrive en Beretning om de 
mærkelige Begivenheder, de dunkle, indviklede Intriger, 
. det Spil af Stupiditet og Begejstring, af ussel Vindesyge 
r og højt personligt Mod, af smaalig Ærgerrighed og 

højsindet Selvfornægtelse alt dette, som de selv 

stod midt i, som fyldte dem med Kærlighed og Had, 
/■ med Beundring og dyb Foragt, med fortvivlet Mismod 
og uslukkeligt Haab om Oprejsning og Hevn. 

Jeg kender de Faa, der kunde have skrevet en 

saadan Bog, men En har ikke turdet bringe sin surt 
erhvervede Stilling i Fare, en Anden har tabt sit Mod 
paa anden Vis. Thi en Beretning om hin svundne Tids 
dunkle Hændelser maatte — skulde den have blivende 
Værd — jo gaa i Detailler, genere Godtfolk her og der, 
udrede det filtrede Vævs hundrede Traade og kaste klart 
Dagslys ind i de mest forborgne Kroge, kort sagt — 
og her har Modet svigtet baade den Ene og den Anden 
— en saadan Beretning maatte sige Sandheden 
uden Persons Anseelse. — Eftersom nu ingen anden 
har vovet eller villet eller kunnet skrive en saadan Bog, 
og efter at man forgæves har ventet paa en officiel 
Redegørelse fra Dr. Hertzkas eller Dr. Wilhelms Haand, 
har jeg fundet Anledning til, efter min Overbevisning 
om, hvad der var Ret og hvad der var Uret, at ned- 
skrive Expeditionens Historie, for at den virkelige 
og fuld-eV^ndhed kan komme for Dagens Lys. 

Om min KoitipeJtence kan neppe strides, thi jeg deltog 

*• • • * • 
fra først ttt^sicfsi ,;• Expeditionen, ja jeg gjorde endog 




Øjen- og Ørevidhe Xil Begivenhedernes skæve Gang og 

• • •• • • 

til Intrigekam^eji'rr^ellem Expeditionens forskellige Partier. 
Min Fremstilling støttes yderligere ved mine under 
hele Expeditionen førte Dagbøger, ved en Mængde 
Breve og tildels Dagbøger fra forskellige Medlemmer af 
Expeditionen og andre Personer, der havde dels med 
denne, dels med Frilandsbevægelsen hjemme i Europa 
at gøre, samt endelig ved hele det trykte Materiale, der 
direkte behandler Frilandsbevægelsen og Frilandsexpedi- 
tionen, navnlig Dr. Hertzkas Organ „Freiland", Aargang 

1894, og dets danske Aflægger, „Frilandsbladet", samme 
Aargang. 

Jeg benytter Lejligheden til at rette en hjertelig Tak 
til de Mange, der paa forskellig Vis, særlig ved at sætte 
mig i Besiddelse af Dokumenter, authentiske Oplysninger 
af forskellig Art, ved velvillig Besvarelse af ofte om- 
stændelige Spørgsmaal, og paa mange andre Maader 
med Raad og Daad have staaet mig bi under dette 
Værks Udarbejdelse. 

Det er mit Haab, at de, som læse Bogen, ikke ville 
fortryde at have anvendt nogle faa Timer paa den, thi de 
ville føle, at Skildringen i sin nøgterne Objektivitet søger 
at klarlægge Begivenhederne, som de virkelig fandt Sted, 
at kaste Lys over alt det Meget, som skete i Mørke, 
men som burde være sket i Solens Skin — om det saa 
overhovedet var sket. 

Jeg har holdt mig strængt til mit Æmne, hvorfor 
Bogen ogsaa. slutter med Expeditionens definitive Ophør, 
uden at beskæftige sig med mine senere private Rejser 
og Oplevelser. 

Overhovedet handler denne Bog ikke om sin For- 
fatter, der kun træder frem paa Skuepladsen, naar Be- 
givenhedernes Gang paa den ene eller anden Maade 
bringer ham i Forgrunden — men alene om Fri- 
landsexpeditionens Skæbne og Nød. 

En Fremstilling af Frilandsexpeditionen, af de Be- 
givenheder, der medførte dens Tilblivelse, og af dem, 
der bevirkede dens Undergang, har ogsaa sin uom- 
tvistelige Interesse i kulturhistorisk og social Hen- 
seende, fordi denne Expedition fremtræder som et hver- 
ken uvigtigt eller tanketomt Led i den lange Række af 

kommunistiske Forsøg i dette Aarhundrede, Forsøg, som 
mindre have deres Rod i de store Massers Utilfredshed 
med de Livsvilkaar, hvorunder de leve, end i enkelte 
intelligente, men idealistisk anlagte Mænds Overbevisning 
om de nuværende Samfundstilstandes Uholdbarhed. 

Derfor vil et Værk om vort Aarhundredes aktive 
Kommunisme ikke kunne skrives uden ogsaa indgaaende 
at behandle den hertzkaske Frilandsbevægelse og den 
mærkværdige afrikanske Expedition, som denne Be- 
vægelse løb ud i. 

Det er da mit Haab, at fremtidige Forfattere med 
Tillid og virkeligt Udbytte kunne tage min Bog i Hænde 
som et ikke helt uvæsentligt Bidrag til de mange kom- 
munistiske Forsøgs Historie og Psychologi. 

Sandsynligvis vil min Beskrivelse af Frilandsexpedi- 
tionens kranke Lykke blive gjort til Genstand for skarp 
Kritik fra visse, ikke uinteresserede. Sider, men saadan 
Kritik vil netop i sig selv — jo heftigere og hadefuldere 
den bliver — indeholde det bedste Bevis for mit Grund- 
syns Korrekthed og mine Dommes Berettigelse, thi 
Fremtiden vil vise, at man i intet Væsentligt vil være 
istand til at afkræfte min Fremstilling. Løse Paastande 
ville i hvert Fald ikke være tilstrækkelige. 

For imidlertid til Fulde at forstaa de i det Føl- 
gende skildrede Begivenheder, for at indse, at saadan 
som det gik, maatte det gaa, bør man stadigt have 
for Øje, at ligesaa længe Expeditionen varede, bekri- 
gede tre Parter hverandre indenfor dens Rækker, og 
at Kampene først stilnede af længe efter Expeditionens 
definitive Opløsning: Dr. Wilhelms Parti, altid kun 
lille og til Slutning bestaaende af én Mand, Doktoren 

selv, men just da gaaende af med den endelige Sejr, 
dernæst de engelske Expeditionsmedlemmers Parti, 
ganske vist et Mindretal indenfor Deltagernes Kreds, 
men dog under største Delen af Expeditionens Ophold 
paa afrikansk Jord det absolut dominerende paa Grund 
af de lokale engelske Autoriteters hemmelige og aaben- 
lyse Understøttelse — og endelig den tredie Gruppe, 
langt den største, men ogsaa langt den svageste, fordi 
den manglede det Rygstød, som den disciplinære Under- 
ordnelse under en dygtig og energisk Chef stedse af- 
giver, og fordi den retslig og moralsk stod ganske 
ubeskyttet. 

Til denne Gruppe hørte alle eller de fleste ikke- 
engelske Expeditionsmedlemmer, og i deres Rækker 
kæmpede ogsaa jeg. — Om hine Dages Kampe og om 
det store, moralske og finansielle Nederlag, der blev 
deres endelige Resultat, er det, at denne Bog handler. 



FaRSTE DEL 



EXPEDITIONENS TILBLIVELSE 



FORSTE KAPITEL 

Den nuværende Samfundsorden. — Den politiske Liberalisme. — Den 
frie Konkurrence. — Socialismen. — Dens Statsideal. — Anarkismen. — 
Dens Udspring fra Liberalismen. — Den europæiske Arbejder. — Den 
socialdemokratiske Solidaritet. — Anarkismens Frihed. — Et Kom- 
promis. — Den sociale Treenighed. 



Selv de mest enragerede Beundrere af den bestaaende 
kapitalistiske Samfundsorden maa indrømme, at det 
nuværende Grundlag for denne er underkastet, og i 
stigende Grad, en Forskydning, der varsler om kom- 
mende Tiders betydelige Forandringer, Tider i hvilke 
de nuværende Samfundsformer ville blive betragtede 
som forlængst tilbagelagte Kulturstadier og sikkert 
med F'orbauselse over det korte Spand af Tid, i hvilke 
de havde almen Gyldighed. 

Den store Revolution proklamerede Menneskenes 
sociale og politiske Frihed og Lighed, og paa disse 
Grundsætninger byggedes en hel ny Verden op. I Aar- 
hundredets Midte skete det store Gennembrud, Fyr- 
sterne formaaede ikke længere at dæmme op for Folkenes 
Frihedstrang, og hin straalende Frihedsgudinde, som de 
gamle Revolutionsmænd vagt havde skuet gennem dam- 
pende Blodtaager, gik atter engang sin Sejersvej 
gennem Europa. 

Men Begejstringens Rus varede kun kort. Det gik 
hurtigt op for Folkenes Masser, at den som et Læge- 
middel mod alle Onder ansete politiske Frihed just 
tjente til at trykke de Besiddelsesløse yderligere ned, 
hvorimod den var et mægtigt Vaaben i Kapitalismens 
Haand, der frigjordes for Monarkiets regulerende Tryk. 
Der kom den Tid, da store Dele af Verden vaagnede 
til Erkendelse af, at Friheden, Frihedsnavnet, kun tjente 
til Skalkeskjul for egennyttige Klasseinteresser, idet man 
forvexlede og med Flid sammenblandede den berettigede 
politiske F'rihed med hin tøjlesløse Nedbrydning af Na- 
tionernes Velstand, som man har kaldt den frie Konkur- 
rence. 

Den politiske Liberalisme er endt i økonomisk Anarki, 
Friheden forpagtet af den moderne Storkapitalisme, der 
har genindført Slaveriet, som Kristendommen halvandet 
Tusind Aar tilbage vandt Sejr over og derigennem over 
Verden. 

Alt, først og fremmest Samfundet, er underkastet 
Forvandlingens Lov, men medens i tidligere Aarhun- 
dreder Udviklingens Resultater fuldbyrdedes fra Slægt 
til Slægt, synes vor Tid at skulle blive Vidne til en 
stedse voldsommere Opløsningsproces, en Staternes 
Destruktion, der er en naturlig Følge af Rigdommens 
Ophobning og Massernes Forarmelse. 

Den sociale Liberalismes, den frie Konkurrences 
logiske Konsekvens: Laugenes Tilintetgørelse, Haand- 
værkets Ruin, Storkapitalens Udbytning af Arbejder- 
standen er i Virkeligheden Følgen af den Liberalisme, 
der kun har politiske Maal, og som i sin Ensidighed 
tror, at fordi politisk og personlig Frihed er et af Na- 
tionernes højeste Goder, maa „Frihed", d. v. s. fri Kon- 
kurrence paa Erhvervslivets Omraade, ogsaa være det. 

Mindre som en Protest mod det regulerende autori- 
tære Monarki, end som en forbitret Reaktion mod denne 



Manchesterliberalisme — der gav Folket Stene for Brød, 
der uophørlig raabte op om „FYihed", medens de, der 
vare Førere og Ledere, som Børskonger, Fabrikanter og 
Storhandlende, samlede Rigdomme i nøjagtigt Forhold 
til Massernes stigende Armod — fremstod Socialismen 
med sit bestemt formulerede Krav om Arbejdets Regu- 
lering, med sin Fordring om Produktionsmidlernes Expro- 
priation til Fordel for det hele arbejdende Samfund. 
Derfor er Socialismen en absolut reaktionær Bevægelse, 
i sin inderste Kærne en skarp Protest mod det, der 
fuldbyrdedes i Aaret 1848 rundt om i Europa. 

Socialismen, der ikke er istand til at tage Hensyn 
til Individernes personlige Frihedsfølelse, der i sit Væsen 
er autoritær, lovgivende og regulerende, Statsbegrebets 
Apotheose, det lovbundent Regelrettes Elysium, Læren 
om de ligestore, nøjagtigt afvejede Portioner — har trods 
den i alle Samfundsklasser stigende Misfornøjelse, ikke 
formaaet at vinde ret mange Tilhængere udover de store 
Arbejdermasser, der til Gengæld med desto større Be- 
gejstring har samlet sig imder det nye Evangeliums 
røde Faner. 

Idet mange intelligente og højtbegavede men reli- 
gionsløse Mænd og Kvinder i Fortvivlelse over Slægtens 
stigende Elendighed stille sig i Opposition til det her- 
skende Samfundssystem, oprøres de dog i ligesaa høj 
Grad over Socialismens Ufrihed, over den Individuali- 
teternes Tilintetgørelse, der vil blive den uundgaaelige 
Følge af Lærens konsekvente Gennemførelse i Praxis. 

Disse Mennesker sige som saa: Hellere sulte og 
være fri som Raadyrene i Skovene ved Vintertid end 
staa som numererede røde Malkekøer indespærrede hver 
i sin Baas, om saa Fodret er aldrig saa godt og Stalden 
aldrig saa lun. 

Man har kaldt disse Mennesker for Anarkister, 
deres Lære, Læren om Individernes Selvbestemmelsesret 



i allervideste Forstand, for Anarkismen. Anarkisternes 
Had til det nuværende Samfund er endnu større end 
Socialisternes, maaske fordi de i endnu højere Grad 
end disse bygge paa dets Grundvold, thi idet Anar- 
kisterne intet anerkende udover det menneskelige Jeg, 
vise de just heri deres Udspring fra, deres intime Berø- 
ring med den moderne Liberalisme, hvis Grundsæt- 
ninger, førte ud i deres yderste Konsekvenser, de i 
Virkeligheden ere yderligtgaaende Talsmænd for, men 
intet mere. Alt Despoti ender med Aagets Afkastelse, 
før eller senere, og al slap Liberalisme bærer henimod 
Anarkiet, der atter kun kan afløses af Despotiet. Be- 
vægelsen er hverken helt ny eller særlig original, kun 
interessant som det mest fortvivlede, mest ubændige 
Frihedsskrig, vor Tid har været Vidne til. 

Instinktmæssig har de europæiske Arbejdermasser 
forstaaet, at de ingen Brug havde for Anarkismens 
„Frihed", men vel for Socialismens Løfte om den 
menneskelige Solidaritet. 

Derfor har denne den moderne Liberalismes syge- 
lige Udvæxt næsten udelukkende sine Tilhængere i de 
saakaldte dannede Klasser og i den højeststaaende Del 
af Haandværkerstanden. 

Det er disse tre Bevægelser, den moderne 
Liberalisme, repræsenterende den frie Konkurrence, 
Socialismen med sin Arbejdsstat og endelig Anar- 
kismen med sin Fordring om Individernes Suve- 
rænitet, der kæmpe om Herredømmet over Verden i 
politisk, social og økonomisk Forstand. 

Nu kunde det antages, at den Tid kunde komme, 
da Nationerne i Fortvivlelse over det nuværende Sam- 
funds røveriske Udbytning mere og mere vendte sig 
mod nye Former for Tilværelsen, Samfundsformer, der 
i højere Grad end nu beskytte de Svage mod de Stærke. 
Men tillige kan ingen uhildet Mand et eneste Øjeblik 



tro, at de socialistiske Idealer i deres fulde Udstrækning 
nogensinde skulle kunne blive til Virkelighed eller som 
Samfundslivets endelige Norm blive akcepteret af den 
arbejdende Menneskehed, ikke alene af Haandens men 
ogsaa af Aandens Arbejdere. 

Men endnu langt mindre kunne de anarkistiske 
Ideer nogensinde tænkes realiserede, uden at først Kul- 
turen, Resultatet af Menneskehedens Arbejde gennem 
Aartusinder, maatte tilintetgøres. Derfor kan man lade 
dem, praktisk set, ude af Betragtning, om end natur- 
ligvis Idealister ogsaa i disse vilde Theorier kunne 
finde Mangt og Meget, der kunde passe ind i en ideal 
Samfundsbygning. Om man end saaledes kommer til 
det Resultat, at Fremtiden hverken tilhører Liberalismen, 
Socialismen eller Anarkismen, ligger den Tanke dog 
nær, at de tre Systemer kunne forbindes ved et sindrigt 
Kompromis, en social-økonomisk Treenighed af hidtil 
useet Art. Om et saadant Kompromis og dets ingen- 
lunde uinteressante Ophavsmand skal jeg nu gaa over 
til at fortælle. 



ANDET KAPITEL 

Dr. Theodor Hertzka. — Hans Ideer. — Freiland. — Dr. Hertzkas 
Kompromis. — Socialliberalisme. — Hertzka og Fouriers kommu- 
nistiske System. — Religionen kontra Egenkærligheden. 



Det er ikke alene Tilhængerne af de revolutionerende 
Retninger, der ere misfornøjede med de herskende 
Tilstande. 

I alle Samfundsklasser findes der nok af uafhængigt 
tænkende Mennesker, der med stedse starre Uvillie og 

Afsky ere Vidne til de nuværende Forholds Udvikling 
— den stigende Pauperisme til den ene Side og Rig- 
dommenes Sammenhobning til den anden — men som 
alligevel skulle have sig meget frabedt at blive slaaede 
i Hartkorn med Socialisterne, og som mindst af Alt 
ville opgive den personlige Frihed til Fordel for den 
kimæriske Lighed. 

Thi Frihed er og vil altid vedblive at være et større 
Gode end Lighed, men da disse Begreber ere inkom- 
mensurable, kan Socialismen kun tænkes realiseret paa 
den individuelle Friheds Bekostning, fordi ikke Fri- 
heden, men Ligheden for den er det Afgørende. 

Imidlertid er Socialismen konsekvent, men Anar- 
kismen, der fordrer den skrankeløse Frihed, kommer 
just gennem denne Fordring i Modsætningsforhold til 
Lighedsprincippet, der er Massernes naturlige Dogme og 
derigennem i Strid med sig selv, forsaavidt som Mas- 
sernes Lyksaliggørelse tilsigtes. 

Dette Modsætningsforhold, denne indre Selvmod- 
sigelse er Grunden til, at Anarkismen relativt kun har 
vundet faa Tilhængere, i den egentlige Arbejderstand 
næsten ingen. 

Den Slags Betragtninger har ført adskillige be- 
gavede Mænd ind paa Tankeexperimenter, der enten ere 
endte i taaget, daadløs Idealisme, eller have givet sig 
Udslag paa mere eller mindre praktisk Maade gennem 
Forfatter- og Journalistvirksomhed eller gennem haand- 
gribelige Forsøg paa deres Ideers Virkeliggørelse. 

En saadan Mand er Dr. Theodor Hertzka i Wien, 
en i Mellemeuropa velbekendt nationaløkonomisk For- 
fatter, Taler og Agitator. 

Hertzka er navnlig bekendt, fordi han er Fader til 
et sindrigt Samfundssystem, som han nærmere har ud- 
viklet i et større Værk „Freiland" (tildels oversat paa 
Dansk af Hr. Victor Figgé), i hvilken Bog, der — karak- 



teristisk nok for Hertzka — er skreven i Romanform, 
han skildrer en ideal Stats Dannelse og senere Udvik- 
ling, en Stat, i hvilken Nød, Forbrydelse og Fattigdom 
kun kendes af Navn, hvor den socialt og økonomisk 
gennemførte Lighed, parret med den absolutte person- 
lige Frihed og det borgerlige Broderskab, baseret paa 
Kærlighed mod Næsten, ere de herskende, de statsdan- 
nende Faktorer. 

Denne Idealstat henlægges i Hertzkas Roman til det 
Indre af Østafrika, til Højsletterne omkring Bjerget 
Kenia, der ligger under Ækvator, omtrent midtvejs 
mellem det indiske Ocean og det store afrikanske Ind- 
hav, Victoria Nyanza eller Ukerewesøen. Dr. 
Hertzka er en Mand, der med megen Læsning forbinder 
en livlig Fantasi og et varmt bankende Hjerte for de 
Fattige og Forurettede i Samfundet. „Freiland" er en 
Bog, som paa hver Side bærer Vidnesbyrd om sin For- 
fatters brave Sind, om hans Tro paa Menneskene, om 
hans sangvinske Livsanskuelse. 

Indgaaende har han beskæftiget sig med denne 
Cirkelkvadratur, som saa mange gode Hoveder og for- 
ulykkede Genier før ham have grundet over: Hvorledes 
kan man skaffe Fattigdommen ud af Verden? Og som 
saa Mange før ham, er han overbevist om at have løst 
Problemet — theoretisk. Det, det gælder om, ér kun 
at føre Ideerne ud i Virkeligheden. 

Hans „ Frilands "theorier ligne for saa vidt Muhame- 
danismen, som de egentlig ikke i strængeste Forstand 
kunne siges at være originale. Dr. Hertzka er en intel- 
ligent Fribytter, der uden smaalige Hensyn tager, hvad 
han har Brug for, hvor han kan finde det. Som den 
fødte Bourgeois, han er, kan han ikke helt frigøre sig 
for det Tag, den gammelkendte parlamentariske Libera- 
lisme fra første Færd har havt netop i de Samfundslag, 

som Hertzka tilhører baade ved Fødsel, Opdragelse og 
Instinkt, det intelligente Bourgeoisie. 

Helt forlade Liberalismens ægyptiske Kødgryder 
hverken kan eller vil han, men som hans heldigere 
og mere energiske Forgænger, Muhamed, koketterede 
med Kristendommen og Jødedommen, saaledes koket- 
terer Hertzka med Socialismen og — hvorfor ikke i 
vore fordomsfrie Tider? — med Anarkismen ! Dog, man 
maa ikke misforstaa ham, han fordømmer selvfølgelig 
„Daadsagitationen"; det kunde aldrig falde ham ind 
personlig at slynge fyldte Sardindaaser mod Nogen eller 
Noget, men i sit Hjerte nærer han Sympathi for Ret- 
ningens stormende, ubændige Frihedskrav, dette Skrig 
paa Frihed, som han bilder sig ind at kunne sætte paa 
Noder, forvandle til en af ham selv skreven stemnings- 
rig Kantate til „Freilands" Pris. 

Socialismen ængster ham ved sin kyniske Brutali- 
tet, ved sin Tilbøjelighed til at spærre Menneskene inde 
i nette, ligestore, vel tillukkede Baase, hver forsynet med 
sit bestemte Kvantum Hø. Men ikke desto mindre gør 
han mange dybe Buk for Socialismen og piller ud af 
den, hvad han synes at have Brug for. Han kalder 
selv sit System Socialliberalisme. 

„Vi kalde vort System Socialliberalisme" — siger 
Dr. Hertzka — „paa Grund af dets Berøringspunkter 
med det socialistiske og det liberale Program." Og 
videre udvikler Hertzka, hvorledes han stemmer overens 
med Socialdemokraterne i Kritikken af den borgerlige 
Samfundsorden, i Fordømmelsen af Kapitalismen og 
Menneskers Udbytning gennem Mennesker, kort sagt, han 
er begejstret for Socialismens negative Side. 

Det er paa det Positives Omraade han følger sine 
egne Veje, thi medens Socialdemokraterne se alle soci- 
ale Onders Hovedaarsag i, at der ikke produceres efter 
Forbruget, men efter Markedet, mener han, at selv om 

der ikke produceres for Markedet men udelukkende efter 
Forbruget, saa vil Ondet, den sociale Kræftskade, ved- 
blive at bestaa, saa længe det arbejdende Menneske ikke 
ejer sin egen Flids Produkter. 

Heri ser han Hovedaarsagen til den sociale Elen- 
dighed, og i Besejrelsen af dette unaturlige Forhold — 
at Ikkeproducerende nyde Frugten af de Producerendes 
Arbejde — øjner han Løsningen af det sociale Problem. 
Dr. Hertzka protesterer mod den Tanke, at det sociale 
Befrielsesværk kun kan være Arbejderpartiets Værk, og 
hævder, at der ogsaa i alle andre Samfundsklasser fin- 
des Mennesker nok, der harmes over den Udvikling, de 
nuværende Samfundsforhold efterhaanden have taget. 
Idet han saaledes tager Afstand fra Socialismen, siger 
han udtrykkelig, at han kalder sig socialliberal, fordi 
han vil virkeliggøre de samme Principper som 
Liberalismen opstiller. 

Her brister og maa det briste for Dr. Hertzka, thi 
det er umuligt paa en og samme Tid at ville Kapita- 
lismen til Livs og saa alligevel ikke formaa at frigøre 
sig for Liberalismen, der alle Dage har været Kapita- 
lismens naturlige Skjold og Sværd. 

Selvfølgelig havner han der, hvor han maa havne 
efter hele sin Betragtningsmethode — i Anarkismen. 
Han vil afskaffe den individuelle Kapitalisme, og slet 
ikke høre Tale om den socialistiske Samfundskapita- 
lisme, men ser — paa anarkistisk Vis — sit Ideal i frie 
Produktionsassociationer. Ad denne Vej vil han virke- 
liggøre den sande individuelle Frihed. Men hvor- 
for da ikke realisere Ideerne paa europæisk Grund? 
Hvorfor opsøge fjerne Lande? 

„Ja," siger Dr. Hertzka, „Grunden er simpelthen 
den, at vi ikke have Magten i Europa. Ikke just 
saameget, fordi det er Statsmagten, der hindrer os. 
Men vi have ikke Magten til at skaffe os det Antal 

Tilhængere, som vil være nødvendigt for at gennemføre 
vore Ideer i de gamle Kulturlande. Uden Menneskenes 
Villie lader det sig ikke gøre at hjælpe Menneskene, 
og denne Millionernes Villie, som vi have behov, kunne 
vi ikke naa i en overskuelig Fremtid Derfor ville vi 
gaa til et nyt, et jomfrueligt Land, hvor vi ved Hjælp 
af nogle faa hundrede Mennesker kunne naa vort sociale 
Maal. Vi ville give den skeptiske Verden et praktisk 
Bevis for Muligheden af at løse det sociale Spørgsmaal. 
Derfor er det, at vi have valgt Keniahøjlandene i Øst- 
afrika til vor Forsøgsmark." 

Dr. Hertzkas Ideer om Arbejdets Organisation 
bekræfte kun, hvad før er fremhævet, at Liberalismens 
Grundsætninger, som Doktoren jo vil hævde, nødven- 
digvis, som sidste logiske Konsekvens, ende i den rene 
Anarkisme, simpelthen fordi de ikke kunne, ende andet- 
steds. Arbejdet i „Friland" skal organiseres efter fri 
Sammenslutning, thi Hertzka mener, at en Forening 
af forstandige Mennesker bedre forstaar at organisere 
Produktionen end „de højt over Skyerne tronende Au- 
toriteter", men at Enhver skal uhindret have Ret til 
at slutte sig til en saadan Forening og atter forlade den 
efter Forgodtbefindende. Ingen skal have Ret til at 
nægte Nogen Tilslutning eller Bortgang. 

Produkterne af deres Arbejde skal disse Associa- 
tioner fordele mellem sine Medlemmer i Forhold til 
Enhvers Arbejdsydelse. Kapitalens Tilveje- 
bringelse vil Dr. Hertzka ordne gennem Samfundet 
og det saaledes, at „Centralbanken" (eller rettere — da 
det jo er Varer, det drejer sig om — Centralmagasinet) 
tilbageholder en bestemt, efter Behovet vexlende Pro- 
centandel af den samlede Produktions Udbytte. Over 
Anvendelsen af de paa denne Maade samlede 
Kapitaler skal Samfundet ingen Kontrol have(!) 
Enhver skal have Ret til at faa saa meget han vil have. 

dog skal enhver Association være forpligtet til at til- 
bagebetale den modtagne Kapital (eller Varemasse) i 
Forhold til den Udstrækning, i hvilken Kreditten i de 
enkelte Tilfælde er benyttet. 

Dr. Hertzka siger selv: „Jeg maa tilstaa, at det er 
en Række af Fordringer, som ved første øjekast maa 
forekomme Mange vanvittige." 

Dersom man nu vilde sige til Dr. Hertzka: „Jamen 
Kære, De er jo decideret Anarkist i hele Deres Tanke- 
gang," da vilde denne brave, formuende Bourgeois in- 
digneret protestere, han vilde hævde, at han var den 
ideale „Liberalismens sande Talsmand. Og ikke uden 
Grund, thi den moderne kapitalistiske Liberalisme kan 
kun tænkes idealiseret i anarkistisk Klædebon. 

Helt kan Hertzka ikke slippe Liberalismens parla- 
mentariske Udtryksformer, thi til Trods for sin socia- 
listiske Lighed og sin anarkistiske Frihed kan han ikke 
tænke sig sit frilandske Samfund fungerende normalt 
(og heri har han visselig Ret) uden en Centralmyn- 
dighed, naturligvis liberal til det Yderste. Denne 
Statsautoritet inddeler han i tolv forskellige Forvaltnings- 
grene, der alle vælges og atter styrtes efter almindelig 
Folkemajoritet. Man vil saaledes se, at Dr. Hertzka er 
socialistisk i sin Kritik af det bestaaende Samfund, 
anarkistisk i sine ledende økonomiske Principper og 
liberal parlamentarisk, naar Talen er om hans Stats 
politiske Organisation. 

Imidlertid, Dr. Hertzkas Bog om „Friland" er meget 
velskreven. Interessen vedligeholdes til det Sidste, og 
det er derfor ikke underligt, at Bogen er bleven over- 
sat paa en Mængde forskellige Sprog og har vakt 
megen Opsigt. Men ikke alene Opsigt vakte denne 
nye Koran; i talrige Lande flokkedes begejstrede Til- 
hængere om Profeten Hertzkas verdensforløsende Lære. 
Rundt om oprettedes „Frilandsforeninger", hvor Dr. 

Hertzkas „Friland" drøftedes og hyldedes. I Wien, 
Agitationens Arnested, stiftedes Bladet „Freiland", der 
hurtigt fik Aflæggere rundt om i større europæiske Byer, 
blandt andet ogsaa i København, hvor en „Frilands- 
forening" var bleven oprettet — som en af de aller- 
første — under den celebre Digter og Afholdsagitator, 
Hr. Victor Figgés Auspicier. 

Hvorvidt har nu Dr. Hertzka været under Indflydelse 
af ældre, i Realiteten skrinlagte, kommunistiske Sam- 
fundsdrømmerier? Man kan ikke undgaa at lægge Mærke 
til, at medens Dr. Hertzkas „Frilandstheorier" tage be- 
stemt Afstand fra det nuværende europæiske Social- 
demokrati, har Systemet visse nærliggende Berørings- 
punkter med den ældre amerikanske Kommu- 
nisme, navnlig de sociale Anskuelser, der forfægtedes 
af Charles Fourier (f. 1772, f 1837), men som først 
bleve praktiserede længe efter hans Død. Medens Ro- 
bert Ofven — der allerede i Aaret 1825 havde anlagt 
sit første kommunistiske Samfund „New Harmony" i 
Staten Indiana, der dog styrtede sammen efter to Aars 
Forløb — nærmest repræsenterede det rene kommuni- 
stiske Princip, om end med de Modifikationer, man 
kunde vente sig hos en Angelsachser — hævdede I'ou- 
rier de forskellige Individualiteters Bevaring, i Forbin- 
delse med Privatejendommens Afskaffelse. Hans Orga- 
nisation af det økonomiske Liv har derfor i mindre 
Grad end Owens et rent kommunistisk Præg; den hviler 
snarere paa samme Grundlag som Aktieselskaber, hvilket 
atter og atter kommer frem ved den af ham foreslaaede 
Fordeling af Aktieudbyttet mellem Kapitalen, det aande- 
lige og det legemlige Arbejde. 

Der er ingen Tvivl om, at Hertzka har været 
stærkt paavirket af de Fourierske Theorier. I hans Bog 
om „Freiland" kunne kyndige og opmærksomme Læsere 
Side efter Side finde Bekræftelse herpaa. 

Mærkeligt nok ligner ogsaa i ydre Henseende den 
Skæbne, der blev de to Socialsystemer til Del i deres 
kortvarige positive Liv, hinanden meget. Ligesom der 
i vor Tid er bleven skrevet tykke Bind om Frilands- 
sagen, længe før den blev gjort til Genstand for et 
Realisationsforsøg, og ligesom en ihærdig Presse søgte 
at bane Vejen for den, saaledes forberedte man ogsaa 
omhyggeligt i sin Tid de Fourierske Ideers Succes ved 
en efter Datidens Forhold storartet journalistisk Virk- 
somhed. Først tre Aar efter Fouriers Død blev hans 
Lære for første Gang prædiket i de forenede Stater i 
det af hans Elev Albert Brisbane skrevne Værk: „Om 
Menneskets sociale Bestemmelse", der udkom i 
Aaret 1840. To Aar efter gjorde Fourierismen et stort 
Skridt fremad paa Vejen til Virkeliggørelse, idet Bris- 
bane købte en Spalte i det store og udbredte Blad 
„New- York Tribune", som derefter var ganske uafhængig 
af Bladets Redaktion. I mere end et Aar redigerede 
han med stor Dygtighed denne Fourierske Spalte og op- 
naaede selvfølgelig, at Theorierne bleve bekendte. Sær- 
ligt var han stedse meget veltalende, naar han udvik- 
lede hvilket lykkeligt Liv den nye Tids Mennesker 
skulde føre i de saakaldte Falanx'er, hvor ca. 1800 
Mennesker skulde leve i Fællesskab. 

Ligesom Robert Ofven anbefalede ogsaa Fourier, 
at større Kredse af Mennesker samlede sig i fælles Bo- 
liger, et meget yndet Tankeexperiment hos de ældre 
theoretiske Kommunister. 

Selvfølgelig har Dr. Hertzka forladt et saa forældet 
Standpunkt, men han sympathiserer med Fourier, naar 
denne paapeger, at der bestaar en almindelig Tiltræk- 
ningskraft mellem Menneskenes Tilbøjeligheder og de 
forskellige Livserhverv. Dette viser sig f. Ex. i Dr. 
Hertzkas Forslag om Enhvers Ret til at tiltræde og 

atter forlade en hvilkensomhelst Produktionsassociation, 
netop en ægte Fouriersk Grundsætning. 

Fourier mente — og Dr. Hertzka med ham — at 
naar Samfundet grundlagdes paa de naturlige Love og 
Menneskene uhindret tilstedtes Adgang til efter Forgodt- 
befindende at deltage i denne eller hin Produktion, vilde 
ikke alene Samfundets Arbejde blive gjort, men det vilde 
tillige blive udført paa den, saavel for den Enkelte som 
for Samfundet, gavnligste og rentableste Maade. 

Hvorledes gik det nu med disse Grundsætninger, 
da de skulde staa deres Prøve i Virkeligheden? 

Ja, allevegne opstod der i Begyndelsen af Fyrrerne 
Fourierske Foreninger. Overalt i de forenede Stater var 
man begærlig efter at gøre Forsøg med Fouriers „at- 
traktive Industri**, men allevegne faldt Forsøgene 
jammerligt ud; de fleste Fourierske Falanxer bestod ikke 
engang to Aar, før de, af de mest forskellige Grunde, 
afgik ved Straadøden. Den sidste Falanx — og tillige 
den, der opnaaede den højeste Levealder — opløstes 
1855 efter en tolvaarig Tilværelse. Den hed „the North 
American Phalanx", og med den gik Fourierismen 
for stedse over i Skyggernes Rige. 

Ogsaa i en anden Henseende kunne Dr. Hertzkas 
Frilandstheorier sammenlignes med den ældre ameri- 
kanske Kommunisme, idet denne, saavel hvad de Fou- 
rierske som fornemmelig de Owenske Samfund angaar, 
vare blottede for Religion, hvorved den skiller sig 
meget bestemt ud fra den yngre amerikanske Kommu- 
nisme, hvis forskelligartede Fremtoninger næsten alle 
hvile paa et intensivt religiøst — sekterisk- kristeligt — 
Grundlag. Dette er maaske den allervæsenligste Grund 
til, at disse yngre Samfund have vist sig i Besiddelse 
af saa betydeligt større Livskraft end hine ældre. Som 
alle moderne Samfundsforbedrere havde Dr. Hertzka 
nemlig ogsaa glemt at tage den Menneskene iboende. 

instinktmæssige, religiøse Følelse med i sine Beregninger. 
Det var hans Overbevisning, at Religionen burde være 
en „Privatsag", som var hans Ideer og deres Realisation 
uvedkommende. 

Denne Overbevisning beroede paa en Miskendelse 
af den menneskelige Karakter og en Forglemmelse af, 
hvad baade den politiske, sociale og kulturelle Historie 
lærer. Men rent bortset herfra, blot forat tage Tingen 
ganske praktisk, havde hans projekterede Samfund — 
som døde i Fødslen — utvivlsomt været i Besiddelse af 
større Livskraft indadtil og større Autoritet udadtil, naar 
en fælles religiøs Overbevisning havde smedet 
Medlemmerne sammen til en Helhed, indenfor hvilken 
den Enkelte, netop paa Grund af sin religiøse 
Overbevisning, tøjlede sin Egenkærlighed. 

I hvert Fald er det en ubestridelig Kendsgerning 
indenfor den amerikanske Kommunismes talløse Forsøg, 
at alle de religionsfjendtlige eller blot religionsligegyl- 
dige Samfund i Løbet af meget kort 'Tid ere styrtede sam- 
men paa Grund af Medlemmernes Stridigheder, deres 
Egenkærlighed og deres Havesyge, hvorimod en hel 
Mængde kommunistiske Smaasamfund, der bygge deres 
sociale Grundsætninger paa Religionens Basis — lad saa 
denne Religion ofte være saa taaget og saa asketisk 
som hos Shakerne, eller saa utiltalende, saa vild- 
farende som hos de saakaldte Oneidafolk — gennem 
et langt Liv og gennem social og materiel Fremgang 
have godtgjort deres ethiske, sociale og økonomiske 
Existensberettigelse. 

TREDIE KAPITEL 

Hertzkas daadskraftige Agitation. — En Centralkomite. — Frilands- 
foreninger. — Frilandsexpeditionen. — Kenialandet. — Lamu og Tana. 
— Denhardt. — Agitationen tager Fart. — Planernes Realisation. — 
Hertzka og Wilhelm. — Wilhelms Udseende og Karakter. — Daarlige 
Varsler. — England og Friland. — Begejstringen kulminerer. — Den 
tomme Kasse. — Floddamperen Tana. — Hertzkas sangvinske Ka- 
rakter. — Hvervning af Expeditionsdeltagere. — Betingelser. — Solidt 

Udseende. — Hvorfor jeg gaar med. 



Man maa lade Hertzka, at han ikke var den Mand, 
der nøjedes med Taler og Avisartikler. Tvertimod, 
det var hans ramme alvor at ville realisere Idealerne, 
først og fremmest altsaa naa saa vidt, at han kunde 
faa en stor Expedition udrustet, en Expedition, hvis 
Maal skulde være det Store: At trænge frem til Kenia, 
højtideligt tage det jomfruelige Land i Besiddelse, pro- 
klamere Frilandsrepublikens Oprettelse og derigennem 
overbevise den skeptiske, blaserte Verden om, at nu 
var Vejen funden, den herlige Vej, der fører til Lyksa- 
lighedens Land. 

Rundt omkring i Europa toges Agitationen for Fri- 
landssagen op med Kraft og Energi. 

I Wien — det egentlige Arnested — var allerede, 
noget tidligere end Agitationen i Udlandet begyndte, 
oprettet et Slags Overagitationstribunal , som officielt 
kaldtes „Frilandsaktionskomiteen" med Dr. Hertzka som 
Præsident og Englænderen Dr. Alfred Russel Wallace 
som Vicepræsident. 

Navnlig i Efteraaret 1893 arbejdedes der rundt om- 
kring med fuld Kraft. Stadig meldtes om Dannelsen 
af nye „Frilandsforeninger", flere og flere Penge strøm- 

mede ind, flere og flere Begejstrede meldte sig ind 
under de vajende Frilandsfaner. 

Efterhaanden som man kom fremover, antoge Pla- 
nerne fastere Skikkelse: Den første Expedition, Pioner- 
expeditionen, skulde tælle tyve hvide Mænd, foruden 
sorte Soldater og Dragere; den skulde udrustes i Ham- 
borg, derfra gennem Middelhavet, Suezkanalen og det 
røde Hav sejle til Lamu, der er den største By i de 
engelske Besiddelser paa den østafrikanske Ækvatorial- 
kyst, og her endelig organiseres, hvorefter Fremmarschen 
mod Kenia, det forjættede ,,Freiland", skulde gaa for 
sig, dels til Fods, dels, navnlig for den store Bagages 
Vedkommende, til Vands, opad Tana floden, en smal 
og bugtet, men dyb og i hele sit nedre Løb sejlbar 
Flod, der udspringer paa Keniahøjsletten og udmunder 
ca. 50 Kilometer Syd for Lamu, der ligger to Brede- 
grader Syd for Ækvator. Tanafloden er sejlbar paa en 
Strækning af ca. 400 Kilometer, men derefter træffer 
man store Vandfald og andre Naturhindringer, hvorfor 
Expeditionen — naar en Etapestation var anlagt her, 
Hargazzo hedder Stedet — maatte drage videre til Fods, 
indtil det forjættede Kanaan var naaet. Til Sejladsen 
opad Floden vilde man anskaffe en lille Bugserdamper, 
der kunde slæbe Lægtere og Baade op mod Strømmen. 

Saa snart Landet var taget i Besiddelse, skulde en 
Række andre Expeditioner følge efter, medførende Ager- 
dyrkningsredskaber. Værktøj, Maskiner, og endelig skulde 
Landet aabnes for den almindelige Indvandring, dog 
først naar en regelmæssig Dampskibsfart var etableret 
paa Tanafloden, og naar Vejen fra Hargazzofaldene til 
„Freiland" var sikret ved en Række Etapestationer. 

De begejstrede Frilandsagitatorer vare overbeviste 
om, at senest om 10 Aar vilde en stor og mægtig Re- 
publik være fremblomstret paa de frugtbare, højt liggende 
Sletter omkring Kenia. Tvivl herom var Kætteri, Be- 

tænkeligheder vare Fejghed, Modstand mod Planen var 
Fjendskab mod Menneskehedens dyreste Interesser. 

Der var en særlig nærliggende Grund til netop at 
vælge Lamu til Udgangspunkt for Expeditionen. 

Her fandtes nemlig — og findes endnu — et tysk 
Firma, et Handelshus i tropisk Stil, Gebruder Benhårdt 
8c Co. To Brødre Denhardt udvandrede i Midten af 
Halvfjerdserne til Østafrika, sloge sig ned i Lamu og 
begyndte en ret indbringende Importforretning i euro- 
pæiske Artikler. Den ene af dem, Gnstav Denhardt, 
forstod at indynde sig hos Sultanen af Witu — et 
gammelt arabisk Sultanat i disse Egne — forstrakte 
ham ofte med Penge og opnaaede en Række Privilegier 
og Begunstigelser. Blandt Andet fik han uhyre Land- 
strækninger langs Tanafloden til Skænk og Gave. Den 
anden Broder, Clemens Denhardt^ opholdt sig i Reglen 
i Tyskland, hvor han til billigste Priser og paa lang 
Kredit gjorde Indkøb for Firmaet. Efterat imidlertid 
Landet først var blevet tysk, derefter engelsk, og efter- 
at Sultanatet Witu var strøget af de uafhængige Staters 
Række, blev det klart for Brødrene, at Geschæften daar- 
ligt kunde drives videre paa den gode gamle Maner. En 
virkelig merkantilt uddannet Mand, Hr. Tide, en falleret 
Zanzibarkøbmand, ogsaa Tysker, optoges i Firmaet, 
men Firmaet Denhardt klemtes bestandigt haardere og 
haardere af den indiske Konkurrence. 

Det er nemlig saa, at paa hele Afrikas Østkyst 
sidder der i hver By, hver Flække, hvert lille Hul, indiske 
Købmænd, nøjsomme Folk, der med et Par Skilling paa 
Lommen ere komne til Afrika for der at gøre deres 
Lykke, hvad der ikke er saa let i deres overbefolkede 
Fædreland. Disse Købmænd ere ogsaa talrige i Lamu, 
og navnlig have de forstaaet langsomt, men sikkert, at rive 
den vigtige og indbringende Handel med Ris, disse 
Egnes Brødkorn, til sig. 

Det gjaldt nu om, mere end nogensinde, for Fir- 
maet Denhardt, at se sig om og holde skarpt Udkig. 

Frilandsagitationen begyndte at tage Fart. Det var 
øjensynligt, at der virkelig var Udsigt til, at Foretagendet 
kom i Stand. Clemens Denhardt blev paa dette Tids- 
punkt overbevist om Frilandstheoriernes evige Sandhed, 
hvorfor han holdt flere fortræffelige Foredrag om Sagen 
i Berlins Frilandsforening. At Clemens Denhardt var en 
Mand med Sagkundskab, kunde ikke betvivles, heller ikke 
hans Lokalkendskab, og desuden var han og hans 
Broder Gustav saadanne rare Folk ; hvorfor skulde man 
saa ikke gaa til Lamu, hvor man jo i Firmaet vilde 
have en uvurderlig Hjælp og Støtte under de mange 
vanskelige og fremmedartede Forhold, man kunde komme 
i Berøring eller Kollision med. Selvfølgelig burde man 
gaa til Lamu, selvfølgelig burde man tillidsfuldt kaste 
sig i Firmaet Denhardts aabne Favn — hvad man da 
ogsaa gjorde. Dog skal det her strax bemærkes, at 
hverken Expeditionen som saadan eller de enkelte 
Medlemmer kan have Grund til Andet, end at rose 
Gustav Denhardt for hans gode Hjerte, hans brave, 
hjælpsomme Sind. 

Det var ikke Denhardt, men en anden, os langt 
nærmere staaende Mand, der ødelagde Affærerne. 

At Denhardt var Købmand og saa paa Sagen som 
Købmand, kan ikke med Rette bebrejdes ham. 

Det var ikke Hertzkas Tanke personlig at drage 
med til Afrika. Han, Hovedet for, Lederen af og Sjælen 
i den hele Bevægelse, maatte jo blive her hjemme i 
Europa for stadig at være ved Haanden, opmuntre de 
Forsagte, opildne de Modige, begejstre Masserne paa 
de store „Frilandsmøder", som han holdt allevegne i de 
store Byer, saa langt den tyske Tunge naaede. 

Men hvem har ikke havt sin Benjamin? Hertzka 

havde sin, Dr. Julius Wilhelm^ Søn af en rig Fabri- 
kant af Farver og Kemikalier i Wien. 

Denne unge Mand, der var Kemiker af Fag, havde 
med fanatisk Begejstring sluttet sig til Hertzkas Frilands- 
ideer. Han var Hertzkas svorne Mand — indtil videre 
i hvert Fald. 

Dr. Vilhelm var temmelig ung, svagelig og rød- 
næset, nærede en sygelig Angst for Kvinder (han havde 
været gift, men hans Hustru var død) og var blottet 
for den for en Fører saa vigtige Evne: at kunne tage 
Initiativet, naar Lejligheden fordrede det. 

Han var kejtet, arrogant og upraktisk, havde levet 
hele sit Liv i sit lune, hyggelige Hjem, var saa lidt som 
Nogen egnet til en saa ansvarsfuld Post, som den, han 
kom tU at beklæde som Fører af Frilandsexpeditionen. 

At hans Fader var meget rig og at han selv havde 
betalt et betydeligt Bidrag — 11.000 Mark — til Ex- 
peditionens Udrustning, at han var Hertzkas gode Ven 
og tro Discipel, alt dette var i den upraktiske Hertzkas 
øjne tilstrækkeligt til i udmærket Grad at gøre ham 
egnet til den vanskelige Førerpost, som han selv mang- 
lede Selvkritik nok til at renoncere paa. 

Til denne unge Mand betroede Hertzka i Efteraaret 
1893 et overordentlig vigtigt Hverv, nemlig at pleje 
Underhandlinger med den engelske Regering i London 
om Englands Stilling til Expeditionen og til den even- 
tuelle Frilandsstat. 

Dr. Wilhelm kom til London, løb rundt omkring i 
Ministerierne, fik alle Vegne en Sludder for en Sladder, 
maatte stedse nøjes med at konferere med underordnede 
Embedsmænd, fik hverken halve eller hele Løfter, kun 
nogle almindelige Talemaader, der kunde sige baade 
det Ene og det Andet, og som hverken forpligtede til 
Dit eller Dat. 

Ikke destomindre kom han — officielt — henrykt 

tilbage og baade han og Dr. Hertzka skyndte sig med 
at fortælle de glade „Frilændere", at Forhandlingerne 
med den engelske Regering havde ført til et fortrinligt 
Resultat, og at England med Sympathi saa paa Expe- 
ditionen og den fremtidige Frilandsstat. Altsammen 
Vrøvl og Usandhed, thi Intet var aftalt. Intet afgjort; 
bl. A. havde det saare vigtige Toldspørgsmaal slet ikke 
været paa Bane, og det Samme gjaldt om Vaaben- 
spørgsmaalet o.s.v. o.s.v. Endskøndt saaledes det di- 
plomatiske Forhold til England stod hen ganske i det 
Blaa, begyndte man dog omkring Nytaar 1894 at tænke 
paa Sagens snarlige Realisation. 

Man havde sikkert i ledende Kredse en Følelse af, 
at nu var Begejstringen for Foretagendet paa Koge- 
punktet, at Buen var spændt tilstrækkeligt stramt, og 
at det ikke længere gik an at udskyde Tidspunktet for 
Expeditionens, den første store Pionerexpeditions Af- 
gang til Afrika, hvis man vilde være sikker paa Til- 
hængernes store Gros. 

Man skred til Værket omtrent som Frankrig til 
Krigen 1870. Intet var forberedt. Intet var i Orden og 
— Penge var der ingen af. 

Dog, der blev omhyggeligt dækket over Alt. Ingen 
anede Noget som helst om Forberedelsernes Mangel- 
fuldhed og endnu mindre om den tomme Kasse, man 
arbejdede med. 

Sagen var, at Bidragene ikke vare strømmede nær 
saa rigeligt ind, som Hertzka havde haabet paa og som 
han i sine Taler lod formode, om han end ganske vist 
aldrig havde udtalt positive Usandheder, denne Sag 
vedrørende. 

Alt, hvad der indløb af Bidrag, slugtes strax af 
den store og kostbare Udrustning, foruden at et større 
Beløb jo maatte holdes disponibelt til Betaling af Ex- 
peditionens Overfart til Afrika. 

Aktionskomitéen i Wien indkøbte ogsaa en lille 
Bugserdamper til Brug for Expeditionen paa Tanafloden, 
men den var ved Købet i meget derangeret Tilstand, 
hvorfor den først maatte undergaa en betydelig og kostbar 
Hovedreparation. Dette var den sande Grund til, at 
denne Floddamper ikke kom til Lamu samtidig med 
Expeditionen, men først længe bagefter, da man ikke 
længer havde Brug for den. 

Saaledes blev det hele store Foretagende fra først 
til sidst begyndt paa usikker Grund, raadvildt og fam- 
lende indadtil, tvetunget og pralerisk overfor Offentlig- 
heden. 

Jeg vil imidlertid ikke laste Hertzka alt for haardt; 
meget sangvinske Mennesker ere i Virkeligheden tildels 
utilregnelige, og han havde nu efterhaanden ganske 
indlevet sig i en Tankegang, der uophørlig kredsede 
om den hele, af ham skabte Frilandsbevægelse. 

Han har rimeligvis tænkt som saa: Lykkes det 
mig blot at faa Expeditionen afsted, har jeg allerede 
den halve Succes sikret. 

Vi maa for enhver Pris over det døde Punkt, saa vil 
Tilliden vaagne og Pengene strømme ind. Hvormange 
Børsspekulanter have ikke tænkt som han og under- 
skrevet Vexler, de senere aldrig have kunnet ind frie. 

Jeg veed ikke, om Dr. Hertzka har tænkt saaledes, 
men jeg er tilbøjelig til at tro det og vil haabe det 
for hans Samvittigheds Skyld. Men iøvrigt være det 
strax sagt, at det paa ingen Maade udelukkende 
kan tilskrives Dr. Hertzkas slette og upraktiske Forbe- 
redelser, at det store Foretagende strandede. 

Havde en dygtig, praktisk, energisk og erfaren 
Mand staaet i Spidsen for Expeditionen i det øjeblik, 
den landede paa Afrikas Kyst, da havde overordentligt 
Meget kunnet være gjort, ja et stort Resultat maaske 
være naaet. 

Men vi havde ingen dygtig, ingen praktisk, ingen 
energisk og ingen erfaren xMand i Spidsen for os. Vi 
havde slet ingen Mand til vor Fører, vi havde bare — 
Dr. Wilhelm! Men jeg skal ikke forgribe Begiven- 
hedernes Gang. 

Alle Varer til Expeditionen, Tøjer, Tuskvarer, Kon- 
server o. s. V., o. s. V. indkøbtes dels i England, dels 
— og for største Delen — i Hamburg. Indkøbene vare 
meget dyre, og en hel Del Penge kunde sikkert være 
blevne sparede baade her og der, men paa den anden 
Side viste det sig senere, at Kvaliteten af det Købte var 
god. Vi vare i det Hele fortrinligt udrustede, og i saa 
Henseende har Hertzka ingen Skyld. At disse store 
Værdier til Slutning endte med at gaa i Skudder- 
Mudder, deri var ikke Hertzka, ikke vi Andre, men alene 
Dr. Wilhelm Skyld. 

Dog er det jo ikke nok at komme til Afrika med 
en Masse gode Varer. Man maa have rede Penge og 
tilmed mange af dem. Alt skal bæres paa Menneskeryg, 
og Dragerne have Løn og Føde, og saa er der de tusinde 
Fornødenheder for hvide Mænd i et tropisk Klima ; Alt skal 
betales med gode, fuldvægtige kontante Penge — og 
dem havde Hertzka ingen af. Dette vidste Ingen noget 
om, ja maaske havde han ikke engang gjort sig det 
selv klart, thi den Mand havde nu engang ikke For- 
stand paa Penge. 

Jeg maa her anføre, at der under Udrustningen 
indløb en Mængde Gaver af forskelligste Slags: Bøger, 
Medicinskister, Telte, Fodtøj o. s. v., men ogsaa saa- 
danne Genstande som en Smedie og nogle svære Hjul- 
plove, som vi fik med til Afrika, men som jeg nok gad 
have set os baxe gennem det vilde, uvejsomme Land; 
naa Herregud! Meningen havde jo været god. 

Man begyndte endelig at hverve Deltagere til Expe- 
ditionen. Opraab desangaaende udsendtes til alle Fri- 

landsforeningerne Verden over, men da man ingen Penge 
havde og i høj Grad trængte til Forstærkning, fastsattes 
som Betingelse for Deltagelse et Bidrag til Expeditionens 
Udrustning af mindst 600 Mark samt Betaling af Rejsen 
til Afrika fra Hamborg, mindst 400 Mark for tredie 
Klasse. 

Om Gage eller anden pekuniær Fordel under Expedi- 
tionen var der ikke Tale; dog sørgedes der selvfølgelig 
for Medlemmernes Forplejning fra den Dag af, da Ex- 
peditionen var landet paa Afrikas Kyst. 

En Mængde Mennesker, mere eller mindre kvalifi- 
cerede, meldte sig til Deltagelse. De, der betalte mest, 
kom naturligvis 'først i Betragtning. 

Paa dette Tidspunkt gik der meget Ry af Frilands- 
sagen, af den store Expedition, der var under Udrust- 
ning, af de store Pengemidler, som Dr. Hertzka sagdes 
for ganske vist at sidde inde med. 

Tillige blev det bragt i Erfaring, at det østerrigske 
Krigsministerium til Expeditionen havde skænket 100 Bag- 
ladegeværer med tilhørende Ammunition, ligesom der gik 
Rygter om, at selve Kejserinde Elisabeth af østerrig 
var en begejstret Tilhænger af Foretagendet. 

Blandt de Deltagere, der stode i første Række, 
fandtes ogsaa en aktiv østerrigsk Officer, der med sin 
Regerings Tilladelse agtede at deltage i Expeditionen. 

Kort sagt. Alting saa lyst og glædeligt, sikkert og 
solidt ud, hvorfor da ikke selv være med? Jeg meldte 
mig til Deltagelse i Expeditionen hos Frilandskomi- 
teen i Wien gennem den københavnske Frilandsfor- 
ening. 

Man modtog mig med aabne Arme, hvilket navnlig 
skyldtes den Omstændighed, at jeg indbetalte et Bidrag 
til Expeditionen af 2000 Mark, altsaa dobbelt saa 
meget som det fastsatte Minimum for Indskrivnings- 
penge og Reiseudgifter tilsammen. 

Min fornemste Bevæggrund til Deltagelse i Frilands- 
expeditionen var — det erkender jeg med stor Ro — 
ikke Tro paa Hertzkas Lyksalighedstheorier, men det 
levende Ønske om at deltage i en stor afrikansk Expedi- 
tion. Desuden nærede jeg jo ikke Tvivl om Mulig- 
heden af en Kolonis Oprettelse, selv om det ret hurtigt 
vilde vise sig, at den frilandske „Stat" kun var et 
smukt Drømmebillede. 



FJERDE KAPITEL 

Expeditionen samles. — Lieutenant Axel Stokkebye. — Digteren og 
Journalisten Hr. Victor Figgé. — Hotel Fahrenkrug. — Mit første 
Møde med Dr. Hertzka. — Blandet Selskab. — Hertzkas Optimisme. — 



Den 22de Februar modtog jeg en hektograferet Skriv- 
else fra Wien, hvori jeg anmodedes om at give 
Møde snarest muligt i Hamborg paa Hotel „Fahren- 
krug", hvor Expeditionens Deltagere skulde samles. 
Jeg skyndte mig at pakke mine Sager sammen og faa 
taget Afsked med Folk, for allerede samme Aften at 
kunne rejse til Tyskland. Men forinden kom jeg til- 
fældigt til at tale med Hr. Axel Stokkebye, en ung, fra 
Rusland stammende Mand, der havde aftjent sin Værne- 
pligt her i Danmark og netop nu var afgaaet som 
Secondlieutenant fraLivgarden. Hans Fader var oprindelig 
dansk men alt i sine unge Aar udvandret til østersø- 
provinserne, hvor han siden har virket som Landmand. 
Lieutenant Stokkebye yttrede den mest levende Lyst til 
at gøre mig Følgeskab til Afrika; en Beslutning blev 
hurtigt tagen, et Telegram afsendt til Wien med Tilbud 

til Hertzka om 1500 Mark, mod at Stokkebye kom med 
paa Turen. 

Omgaaende kom Svaret: Selvfølgelig var man hen- 
rykt i Wien, baade over de 1500 gode Mark og saa 
over den Reklame, det jo var for Foretagendet, at kunne 
fremvise en dansk Gardeofficer blandt Expeditionsmed- 
lemmerne. 

Jeg rejste fra København den 24de om Morgenen, 
men da Stokkebye havde Forskelligt at ordne, fulgte 
han først efter næste Dag. Hertzka var henrykt for 
ham, da han kom. 

Lieutenant Stokkebye var i sin Tænkemaade en 
gentleman. Han var dertil et overmaade elskværdigt 
Menneske, afholdt af Alle, med hvem han kom i Be- 
røring, trofast mod sine Venner og stedse en god 
Kammerat. Men det, som Amerikanerne kalde „smart"*, 
var han mindst af Alt, og det faldt ham aldrig ind 
— før det var bagefter — at Andre kunde opføre sig 
uhæderligt overfor ham. Han manglede med andre 
Ord den bevidste, men som en Nødvendighed følte. 
Egoisme, der er naturlig hos dem, der alt fra de unge 
Aar have kendt det virkelige Liv som det viser sig 
derude i den levende Verden. 

Formanden for Københavns Frilandsforening, Dig- 
teren Victor Figgé, en fortræffelig Mand, havde saa- 
ledes den Tilfredsstillelse, at to af Expeditionens Med- 
lemmer vare danske, samt at deres Optagelse i Expedi- 
tionen var sket gennem den danske Frilandsforening. 

En yderligere Ære var nær faldet i denne For- 
enings Lod. Flere af de større Frilandsforeninger rundt 
om i Europas store Byer, Berlin og Wien f. Ex., udrustede 
for egen Regning et uformuende, men værdigt Forenings- 
medlem til Deltagelse i det verdensforløsende Foretagende. 
Berlins Frilandsforening udsendte saaledes Gartneren 
Hiiknel og Foreningen i Wien den saakaldte „Sømand" 

Felix Thomas. Københavns Frilandsforening gjorde sig 
ogsaa Forhaabninger om at se et af sine Medlemmer 
paa Vejen til det forjættede Afrika. Hr. Bjerring viste 
sig i Besiddelse af størst Popularitet indenfor Foreningen. 
Med overvældende Majoritet besluttedes hans Udrust- 
ning og Deltagelse, men Hertzka havde allerede Flere, 
end han havde Brug for. Med Tak for den udviste 
Iver fra de danske Frilænderes Side stilledes det Hr. 
Bjerring i Udsigt at komme med paa næste Expedition, 
der fra Europa afgik til Afrika. Det var jo Meningen, 
at Expeditionerne skulde følge Slag i Slag med ikke 
mere end en Maaneds Mellemrum; dog blev det ikke 
til Noget med hans Deltagelse, uagtet ganske vist 
ogsaa den anden Expedition — sidst i Marts — star- 
tedes fra Hamborg, om end med adskillig mindre Brask 
og Bram end den første store „Pionerexpedition," Hertzkas 
egentlige Hjertebarn. 

Paa Banegaarden indfandt sig ved min Afrejse fra 
København foruden mange Andre, ogsaa Hr. Figgé for at 
tage Afsked med mig. Allerede et Par Dage efter havde jeg 
den Glæde at gense ham i Hamborg, hvortil han kom, 
for personlig at være Vidne til Expeditionens Indskibning. 

Kl. 9 om Aftenen ankom jeg til Hamborg, tog 
en anden Klasses Droske — som bedst svarende til 
Situationen — og skumplede i den en endeløs Vej, 
indtil den endelig gjorde Holdt udenfor Hotel „Fahren- 
krug," som viste sig at være et net 2den Klasses Hotel. 

Jeg spurgte strax, om Dr. Hertzka var hjemme. I 
mit stille Sind ventede jeg at blive ført til et lille 
Værelse, med Lampen brændende paa det af vigtige 
Papirer fyldte Skrivebord, medens Doktoren selv, for- 
dybet i store Problemer, kun med Møje rev sig løs, 
for alvorlig og faderlig at vexle nogle Ord med mig. 
Men nej! Dr. Hertzka sad saamænd ikke i et lille 
Studereværelse med Tanken henvendt paa Menneske- 

hedens Lykke og Ulykke. Da jeg havde spurgt Por- 
tier'en, om Doktoren var at faa i Tale, skyndte han 
sig med et smørret Grin at slaa begge Dørene op til 
Hotellets store Bierhalle, i hvilken jeg saa gjorde 
min Entré, i første øjeblik en Smule blændet af det 
stærke Lys, der straalede mig imøde, forvirret af 
bølgende Tobakskyer og mange Menneskers højrøstede, 
kaotiske Tale. 

Det store, smukt dekorerede Lokale var propfuldt 
af øldrikkende, seidelsvingende Mennesker, for Største- 
delen Mandfolk, et Mindretal tilhørende det blide Køn. 

Jeg stod stille og saa mig om, men snart opdagede 
jeg et langt, mistænkeligt udseende Bord langs Salens 
ene Væg. Her sad en Mængde, vel ca. 30 eller 40 
Mennesker, mest Mandfolk, dog ogsaa nogle ikke for- 
knyt udseende Damer. Alle talte de meget højt, medens 
Laagene paa de hurtigt tømte ølkrus bestandigt klap- 
rede til Tegn for Opvarteren, at nu maatte der fyldes 
paa igen. 

Midt for Bordet, med Ryggen mod Væggen sad 
en ældre, livligt udseende Mand med graat Fuldskæg, 
sølvhvidt, velbevaret Haar, fine intelligente Ansigtstræk. 
Mandens jødiske Type var umiskendelig, og han lignede 
paafaldende vor danske Samfundsreformator Herman 
Trier. Hans Paaklædning var meget soigneret, ja næsten 
elegant i Sammenligning med hans Omgivelsers mere 
folkelige Ydre. 

Det var mig strax klart, at jeg her havde Dr. 
Theodor Hertzka for mig, og at alle de højttalende, 
men dog overfor ham ærbødige og beundrende øldrikkere 
vare hans vidtberømte Paladiner, „Frilænderne," der nu 
skulde ud paa Hærtogt for at erobre Lykken for den 
lidende Menneskehed. 

Herregud! — tænkte jeg. 

Saa gav jeg mit Kort til en Opvarter med Anmod- 

ning om at overrække Hertzka det; Doktoren var Elsk- 
værdigheden selv overfor mig, jeg maatte tage Plads 
ved Siden af ham, og han skyndte sig med at præsen- 
tere alle de Tilstedeværende for mig. 

Da disse Ceremonier vel vare overstaaede, bestilte 
jeg mig et Glas 01 og lyttede til Passiaren. 

Grinagtige Typer, ikke to i hele Selskabet, der 
ligne hinanden. Den kønne, lille, raske Frue, der sidder 
der og koketterer med Hr. Hertzkas betroede Sagfører, 
den bebrillede Hr. Wulff, som hun veed er meget vel- 
havende, er for Ex. nok værd' at se lidt paa. Manden 
er rendt fra hende og er forlængst i Amerika. Nu 
trøster hun sig i Hamborg saa godt hun kan, ønsker 
af hele sit lille Hjerte, at hun kunde drage til „Frei- 
land** og leve „vogelfrei" for den Lykke, hun veed, 
hun vilde være istand til at skænke en af disse ædle 
„Frilændere", en af disse stolte Pionerer for Menneske- 
hedens Lykke. 

Hun sukker og drikker sit 01. Hun veed, at strængt 
Colibaterde første Frilænderes selvvalgte Lod! Sidenhen 
kommer det vel til at gaa mindre strængt til, men hun 
føler med sig selv, at til den Tid interesserer hun sig 
vist neppe mere for „Freiland". 

„Erlauben S'mir d'Ehre", og et fyldt Ølkrus gør 
Forsøg paa at støde an mod mit ; da dette lige er fyldt, 
sætter jeg en betænkelig Mine op ved Udsigten til at 
faa hele Indholdet væltet ned i Skødet paa mig, men 
mine Bekymringer svinde strax, da jeg faar Øje paa et 
mørktskægget Ansigt med et Par spillende sorte Øjne, 
og en Mund, der vrider sig ud i et uendelig forbindt- 
ligt Smil. 

„Danke sehr!" hvorpaa jeg støder mit Krus mod 
Hr. Nathans, Hr. Nathan og den ved Siden af ham 
siddende Hr. Gerson ere Hertzkas betroede Agenter ved 
de talrige Indkøb, han har gjort her i Hamborg i An- 

ledning af Expeditionens Udrustning. Fru Wulff, Sag- 
førerens Hustru, er en lille Dame, for hvem alle aande- 
ligt interesserede Mennesker maa have den dybeste 
Veneration. Fru Wulff er Digterinde! og mere end 
det, hun foredrager selv offentligt sine henrivende Digte, 
i Reglen klædt i flagrende Gevandter i nationale Farver. 

Denne betydelige Aand tilhører Frilandssagen, ja 
Hertzkas storslaaede Tanker have ikke alene bibragt Fru 
Wulff en fast Tro paa den frilandske Menneskeheds 
Fremtid, men har ofte inspireret hende til herlige Sange. 
Næste Aften skal hun ved den hamborgske Frilands- 
forenings store Afskedsfest for Pionererne atter optræde, 
og hun har lovet at henrykke baade de Bortdragende 
og det øvrige frilandske Publikum med et Digt, skrevet 
i Dagens Anledning. 

Efterat jeg nogen Tid efter ringe Evne havde be- 
stræbt mig for at være saa behagelig som muligt overfor 
Damerne, fæstedes min Opmærksomhed ved en temmelig 
svær, rødnæset Mand, der havde Plads ved Bordet lige- 
overfor Hertzka. Ofte satte han Knoerne i Bordet for 
at give sin Tale, der drejede sig om hans Oplevelser i 
Afrika, Eftertryk, navnlig naar En eller Anden, hvad 
ikke saa sjeldent hændte, syntes at være led og ked 
af hans brovtende Skvadronader. 

Jeg bragte senere i Erfaring, at denne Fyr havde 
været Tjener hos en højtstaaende tysk Embedsmand, 
der i nogen Tid havde opholdt sig i Kolonierne paa 
Afrikas Østkyst. Senere var han bortjaget paa Grund 
af allehaande Misligheder. Han gjorde paa mig strax 
et højst utiltalende Indtryk, ligesom hans Tilstedeværelse 
mere end noget Andet illustrerede Hertzkas Mangel paa 
Menneskekundskab og grænseløse Naivetet. 

Et Par Journalister fra socialdemokratiske Blade 
bredte sig ogsaa ved Bordet, højrøstet interwiewende 
Alle og Enhver. Jeg kunde se, hvor nervøs Hertzka 

blev, naar disse „gentlemen of the press," men sandelig 
ikke „gentlemen of the world," skraalede op og drak 
Seidel paa Seidel, som det bagefter viste sig, at Hertzka 
selv maatte betale. Men Mod nok til at hælde Krapylet 
ud havde han dog ikke. 

Jeg sad ved Siden af ham, og vi snakkede 
en hel Del sammen om alt Muligt. Han gjorde et 
personligt elskværdigt Indtryk; man mærkede hans 
varme Hjerte, hans Tro paa sine Ideer, men ogsaa i 
hvert Ord den udprægede Sangviniker, det letsindige 
Stemningsmenneske. Blandt Andet betroede han mig, 
at Kejserinden af Østerrig nærmest havde været Socialist, 
men efterat hun havde læst hans Bog „Freiland," var 
hun i den Grad bleven begejstet for Sagen, at hun 
havde bedt sin kejserlige Gemal gøre „Noget" for 
Expeditionen, hvad han jo forresten for saa vidt ogsaa 
havde gjort, som han gennem Krigsministeriet havde 
ladet Expeditionen tilflyde de allerede tidligere nævnte 
100 Bagladegeværer med tilhørende fortrinlige Ammu- 
nition. Sangviniker, som han var, byggede Hertzka 
selvfølgelig storartede Luftkasteller paa al denne „aller- 
højeste" Interesse, som sandsynligvis til syvende og sidst 
kun har været til Stede i hans egen livlige Fantasi. 

Men nu „ Frilænderne, " Expeditionsmedlemmerne ? 

Ja, dem kommer jeg nu til. — — — 

FEMTE KAPITEL 

Expeditionsdeltagemes Karakteristik. — En Kunstmaler. — En Maskin- 
smed. — En Helgolænder. — Expeditionens Rocambole. — Reinhold 
Gleisering og hans Fataliteter. — Gartner og Gardist. — En Bygnings- 
haandværker. — Den velhavende Peter Schmidt. — Schindler. — Bil- 
lig Reklame. — Østerrigske Medlemmer. — Expeditionens engelske 
Anarkister. — Mærkelige Individer. — Dr. Wilhelm. 



Der var nu først den østerrigske Kunstmaler og 
schneidige Alpebestiger, Hr. Robert Hans Schmidt, 
en blond Mand med glubske Øjne og en kraftig Røst, hvor- 
med han fortalte „wunderbare Geschichten" fra Alperne, 
saa at hele Lokalet var lutter øre. Dette var i høj Grad 
en Tilfredsstillelse for Hr. R. Hans Schmidt, der mindst 
af Alt hørte til dem, der frivilligt sætte deres Lys under 
en Skæppe. Forresten var han ikke dum, en ret habil 
Fyr helt igennem, men temmelig blottet for Kultur. 

Saa var der Maskinisten Mr. Herbert Cox fra London, 
der underholdt tilstedeværende engelskkyndige Tilhørere 
med, at han var bleven „Frilænder", fordi han havde 
regnet ud, at i „Friland** maatte han kunne have en 
Dagløn af 18 Shillings, medens han i England ikke 
kunde drive det til mere end 8 Shillings. Denne 
Grund til Deltagelse i Expeditionen til „Friland** var 
plausibel og reel! 

Den Energi, hvormed Cox i Tanken brasede gen- 
nem alle Farer og Møjsommeligheder, indtil de 18 Shil- 
lings i Dagløn var naaet dernede i en af Fremtidens 
store Associationsfabrikker i „Friland**, indgød mig til 
en vis Grad Respekt for denne ægte Angelsaxer, der 
nok kunde lade sig tage ved Næsen, men aldrig hen- 
give sig til følsomme Drømmerier i tysk Manér. 

Den brave Helgolænder James Dtmn fortalte Sel- 

skabet om sit Arbejde med Indpakningen af Expeditio- 
nens Gods, alt medens han gav sine Ord et kraftigt 
Eftertryk ved hyppigt at sætte de barkede Knoer i Bor- 
det, saa at vi Alle forskrækkede greb til ølpokalerne af 
Angst for at blive vædede udvendigt istedetfor indven- 
digt af den rare skummende Bygsaft. Dog ligemeget, 
James Dunn var en Gut med Hjertet paa rette Sted. 
Desværre kom han siden hen af Dage paa en meget 
ulykkelig Maade, hvad jeg senere skal fortælle om. 

En lille, tyk Fyr med vixede brune Knebelsbarter 
og svømmende blaa Øjne, tærnede snævre Benklæder 
og Fedtskilning i Nakken, tiltrak sig hurtigt min Op- 
mærksomhed, ikke fordi han just sagde synderlig meget, 
men somme Tider lo han saa listigt og smørret over 
til mig, som vilde han sige: „Sikken en grinagtig 
Komedie, naada!" 

Denne unge Mands Navn var Emil Ducqffre. I 
alt Fald fortalte han, at han hed saaledes; men noget 
positivt Sikkert var der vistnok Ingen, der vidste om 
ham, med Undtagelse af Hertzka, der paa en Prik 
vidste, at Ducoffre havde betalt 1250 Mark og derfor 
betinget sig Rejse til Afrika paa anden Klasse Dampskib. 

Senere blev jeg Ducoffres Fortrolige — i den Grad, 
at jeg efterhaanden ganske løb Sur i det „Betroedes" 
kalejdoskopiske Brogethed, hvad vi forøvrigt vare Mange 
om at gøre, da Ducoffre altid havde Trang til fortroligt 
at meddele Erindringer fra et Liv, der atter blev levende 
i Erindringen. I Følge disse, bestandigt under Taus- 
heds Løfte betroede Meddelelser, havde Ducoffre været 
belgisk Dragonunderofficer, Etaarsfrivillig ved Uhlanerne 
i Potsdam, tjent to Aar paa fransk Side som Kyrasser 
i Nancy, været Jernbaneingeniør i Serbien og som saa- 
dan Kong Milans intime Ven, men pludselig var han 
bleven udvist af Kongeriget, fordi det opdagedes, at han 
aflagde en højtstaaende Dame natlige Besøg paa Slottet 

i Belgrad. Dog derfor havde Ducoffre ikke staaet ledig 
paa Torvet, men var hurtigt bleven Pot og Pande hos 
en uhyre rig Jernbanekonge i Briissel, der havde en 
dejlig Kone, Datter af en fransk Hertug. Hendes er- 
klærede „Amant" var Ducoffre selvfølgelig. Han havde 
Loge i Operaen og en henrivende Lejlighed, hvor hun 
hver Dag Klokken tre om Eftermiddagen kom og be- 
søgte ham. Tilsidst havde den stenrige Jernbanekonge 
opdaget, at han i Ducoffre havde næret en Slange ved 
sin Barm. En Duel blev Følgen. Ducoffre skød Jem- 
banekongen, men samtidig bortførte den hertugelige 
Fader den dejlige Kone, som nu henlevede i en Sinds- 
sygeanstalt, fortæret af Længsel efter Ducoffre, der paa 
sin Side drager til Afrika paa anden Klasse for 1250 
Mark for at dræbe Længslen i sit Indre. 

En anden Beretning gik ud paa, at Carmen Sylva, 
Dronningen af Rumænien, var vanvittig forelsket i ham, 
hvorfor talrige af hendes Digte vare skrevne til ham, 
Ducoffre. Som man ser, et Stykke af en Romanfor- 
fatter i den Dumas'ske Genre. Ducoffre faldt aldrig 
helt ud af Stilen, saa fortrolig blev han aldrig, at det 
faldt ham ind at fortælle Noget om, hvem han egentlig 
var og hvorfra han stammede. Noget Positivt kan jeg 
derfor ikke oplyse om ham, veed ikke engang, ligesaa- 
lidt som nogen af de øvrige Deltagere i Frilandsexpedi- 
tionen, om hans virkelige Navn nu ogsaa var Ducoffre, 
hvad jeg dog er tilbøjelig til at antage. Jeg formoder, 
at han hørte hjemme paa den tysk-belgiske Grænse, og 
at hans forlorne Kosmopolitisme skrev sig derfra. 

Reinhold Gleisering, som vi siden havde saa megen 
Glæde af, var ogsaa nærværende. Reinhold var en lille 
tynd, mager, halvgammel Fyr med stor Ørnenæse, sorte 
Knebelsbarter og sort, kortklippet Haar, skæve Ben og 
uægte Diamantbrystnaal. Hans mørke øjne stirrede 
stedse vildt og fjendtligt ud i Verden. Reinhold var fra 

Stettin, hvor han havde været „Noget paa et Kontor**. 
Han havde imidlertid forladt dette i Stolthed og Vrede, 
fordi der var bleven antaget en ny Kontorist i Forret- 
ningen, en afskediget Underofficer, der haanede Rein- 
hold ved at bemægtige sig netop den Knage i Forstuen, 
hvor Reinhold i flere Aar havde havt sin Hat hængende. 
Med raa Brutalitet smed Underofficeren Reinholds Hat 
paa Gulvet, hvergang den fandtes hængende paa sin gamle 
Knage. Tilsidst fandt Principalen, at Kontorets Interesse 
efterhaanden mere var henvendt paa Reinholds hjemløse 
Hat end paa Forretningerne, hvorfor Enden paa det 
blev, at Reinhold rystede Støvet af sine Fødder og for- 
lod sin Tjeneste, fordi han i den Forretning ikke havde 
noget at hænge sin Hat paa. 

Kort derpaa foretog Reinhold Gleisering en Rekrea- 
tionsudflugt til Berlin. Han sidder i sin anden Klasses 
Rygekupé, og Konduktøren viser sig i Vinduet. 

Billetten ? 

Reinhold kan ikke finde sin Billet, Konduktøren 
venter. 

Reinhold roder febrilsk om i sine Lommer, haab- 
løst, ingen Billet! Konduktøren opfordrer Reinhold til 
at løse en ny Billet. Naturen gaar over Optugtelsen, og 
Reinhold bliver grov. Toget holder kort efter paa en 
lille Landstation. 

Reinhold har været grov og foranlediget grundet 
Mistanke om at have havt til Hensigt at snige sig med 
Toget til Berlin uden Billet. 

Protest, og Reinhold smides ud af Kupeen. 

Toget kører, og Reinhold venter til næste Tog fra 
Berlin, hvorpaa han forbitret kører hjem til Stettin igen, 
mer end nogensinde overbevist om, at de nuværende 
Samfundstilstande lakke mod Enden. 

Reinhold Gleisering vaktes til Eftertanke. Verdens 

Jammerlighed og dybe Brøst bleve fra nu af Genstand 
for hans indgaaende Overvejelser. 

Resultat: Reinhoid Gleisering blev „Frilænder", og 
da han var saa heldig at have lidt Privatformue, var 
det ham let at faa sit Indskud betalt saa betids, at han 
kunde opnaa Deltagelse i den første Expedition. 

Nu var Reinhoid Gleisering kommen til Hamborg, 
nu var han bleven en Mand, og det kan nok være, at 
Underofficeren paa Kontoret der hjemme i Stettin fik 
paa Puklen, naar Reinhoid fortalte os om sin tidligere 
Livsførelse og om de Genvordigheder, han havde maattet 
gennemgaa paa Grund af de militære Nederdrægtig- 
heder, han havde været Genstand for, trods det, at han 
aldrig havde været Soldat. 

Der var nemlig ikke tilstrækkeligt Svaj under Reinholds 
Fødder. Navnlig Maleren Robert Hans Schmidt drillede 
ham tidt paa den skammeligste Maade. Mig elskede 
Reinhoid, fordi jeg stedse med Alvor og Deltagelse hørte 
om alle de Lidelser og Plagerier, han i Virkeligheden 
og i sin forpinte Indbildning var Genstand for, ligesom 
jeg heller ikke drev Spot med ham, hvad hans Forhold 
til det smukke Køn angik, altid et yndet Thema for 
Schmidt og andre Spasmagere indenfor Expeditionen. 

Hiihnel var Berliner, havde tjent tre Aar i første 
Garderegiment og var en sand Kæmpekarl, dog ligesaa 
skikkelig som lang. Af Fag var han Gartner, af Over- 
bevisning Frilænder og Fredsven. En barnlig Fyr, der 
vistnok var flink som Havemand, men som savnede 
Forestilling om alt Andet. Det lykkedes aldrig at bi- 
bringe ham et sammenhængende Begi'eb om de Theo- 
rier, han begejstret svor til. 

Dog, den Slags Tilhængere ere de solideste af alle. 

De reflektere ikke, og de spørge aldrig om Stør- 
relsen af de Kameler, der serveres dem til Nedsvælg- 
ning. 

Hiihnel var absolut uformuende, men den berlinske 
Frilandsforening — af hvilken han var et skattet Med- 
lem — havde betalt hans Deltagelse i Expeditionen 
med en Sum af 1000 Mark, Minimumsprisen. 

Hans Busenfreund, Wilhelm Selling, var en lille 
mager Bygningshaandværker, der havde staaet som Et- 
aarsfrivillig ved de bajerske Ingeniører, fra hvilken Tje- 
neste han medbragte særdeles gode Vidnesbyrd. Han 
var — skøndt langtfra dum — af Overbevisning Fri- 
lænder. Uagtet en saadan Luxusoverbevisning svækker 
sin Mand i Kampen for Existensen, lykkedes det dog 
Selling senere hen at komme godt an i de tyske Kolo- 
nier som „Baumeister" i Gouvernementets Tjeneste. 
Havde Frilandsforetagendet reusseret, er der ingen Tvivl 
om, at Selling vilde have forstaaet at kæmpe sig frem 
i første Række, thi han var baade dygtig og i Besid- 
delse af en stærk Villie. 

Peter Schmidt var en ung Sønderjyde fra Husum- 
egnen. Han var velhavende og havde ydet et temmelig 
stort Bidrag til Expeditionen, 4000 Mark. 

Peter var en støt og bestemt Fyr, der siden hen 
energisk protesterede mod at lade sig snyde, da Expedi- 
tionen opløstes. Han er nu — saafremt han ikke siden 
er vendt hjem — bosat i Matabelelandet som Købmand. 

Egentlig burde jeg først og fremmest have nævnet 
k. k. Hauptmann Franz Schindler, en erfaren og dygtig 
østerrigsk Officer, der af sin Regering havde faaet Til- 
ladelse til at slutte sig til Expeditionen. Han var ikke 
Frilænder, og han lagde ikke mindste Skjul derpaa. Dr. 
Hertzka var naturligvis henrykt over at have ham — 
en kejserlig aktiv Officer — med paa Turen. Det 
kastede jo strax en Smule officiel Glands over Fore- 
tagendet. 

At Stokkebye var Gardelieutenant, og at jeg var 
„ein dånischer Ministersohn", blev da for den Sags 

Skyld ogsaa bestandigt fremhævet, skøndt jeg Gang 
paa Gang forsikrede baade Hertzka og de andre „le- 
dende" Størrelser, at min Fader alt i flere Aar ikke 
havde været Minister. Det hjalp ikke. Det saa altfor 
storartet godt ud, dette, „ein dånischer Ministersohn**, 
til at man saadan uden videre skulde opgive den Staf- 
fage. Man var i det Hele med Hensyn til Staffage 
nøjsommere, end jeg havde troet, om end Vorherre veed, 
at mine Forventninger ikke havde været overspændte 
paa det Punkt. Expeditionens Valgsprog kunde sær- 
deles passende i denne som i andre Henseender have 
været 

Non esse, sed videri. 

Af østerrigske Medlemmer var der endnu to, d'Hrr. 
Hans Salner og Felix Thomas. 

Hr. Salner var Søn af en afskediget Oberstlieutenant, 
havde i nogen Tid været Sekretær hos Hertzka og 
havde forøvrigt været ansat paa et Patentbureau. Han 
var en lang opløben Fyr, der senere hen forbausede 
Verden, d. v. s. den frilandske Verden, med sine mærke- 
lige Korrespondancer fra Lamu til Dr. Hertzka's Agita- 
tionsorgan „Freiland". Hr. Felix Thomas havde været 
Matros i den østerrigske Marine, men havde nok i den 
senere Tid levet i Wien som Cigarruller. Han var den 
wienske Frilandsforenings Kælebarn, og Wienerne havde 
betalt 1000 Mark for ham. Hr. Thomas viste sig siden 
hen i Besiddelse af ganske mærkelige kommunistiske 
Tilbøjeligheder, hvad der maatte opfattes som et Bevis 
paa, at Thomas i den Grad med Liv og Sjæl var Fri- 
lænder, at han, som i Exstase, saa det tusindaarige 
Rige allerede nærværende, dette Rige, hvor der ikke 
skal kendes Forskel paa Mit og Dit. 

Felix Thomas havde imidlertid visse andre Egen- 

skaber, der i fortrinlig Grad gjorde ham egnet til stræng 
Pionertjeneste. 

Han var haardfør, koldblodig, modig og skød for- 
træffeligt. Paa Grund af Rapserier blev han paa et 
temmelig tidligt Tidspunkt smidt ud af Expeditionen. 
Det var Schindler, der besørgede denne Udsmidning, 
men om vi to end plejede at være enige, vare vi det dog 
absolut ikke ved den Lejlighed. Jeg holdt paa Thomas 
til det Yderste, thi han var i Virkeligheden, trods sin 
ideelle Opfattelse af Begrebet Privatejendom, en særdeles 
brugbar og determineret Fyr og i og for sig paa ingen 
Maade større Røver, end f. Ex. flere af de engelske 
Medlemmer, der langt snarere burde være blevne smidte 
ud, men som man ikke turde røre, fordi de vare Eng- 
lændere og havde de ærede engelske Lokalmyndigheder 
paa deres Side. „For Smed at rette Bager" er jo imid- 
lertid en gammel kendt Praxis. 

Da Expeditionen senere hen standsede og opløstes, 
kom Felix Thomas som underordnet Rejseledsager i en 
Englænders Tjeneste paa en Expedition ind mellem 
Galla'erne paa Grænsen af de engelske og italienske 
Besiddelser. Paa denne Tur skød han et Par Dusin 
Gallakrigere og bragte som Trofæ — 16 soltørrede 
afhuggede Pegefingre med sig tilbage! Som man ser, 
en brugelig Mand under prekære Forhold. 

Hingsley Godfrey var Englænder ligesom Henry 
Bosanquet, Begge disse Mænd vare rene, uforfalskede 
Anarkister, der i Virkeligheden lode haant om den flove 
Sødsuppe, som Hertzka's valne Kompromistheorier vare 
for dem. De vare begge dygtige, vidt berejste Mænd, 
navnlig var Godfrey en betydelig Karakter. Han havde 
gentagne Gange deltaget som Anarkistdelegeret i Socialist- 
kongresser i London og Paris, ligesom han stod i Korre- 
spondance med talrige, mere eller mindre fremragende 
Anarkister rundt om i Verden; men alligevel var God- 

frey Englænder, Angelsaxer. At den tyske Indflydelse 
var den overvejende indenfor Expeditionen, var ham 
en Torn i øjet. Dertil kom selvfølgelig ogsaa denne 
dygtige, energiske Mands grænseløse Ringeagt for den 
svage, raadvilde, altid snakkende Dr. Wilhelm. Det 
harmede ham, at Ledelsen laa i saa udygtige Hænder, 
og det endte da ogsaa med, at han og Bosanquet, der 
kun var hans Ekko, hemmeligt støttede af de engelske 
Myndigheder, gjorde et Forsøg paa at bemægtige sig 
alle Forraad og samtlige store Vareoplag af alle Slags, 
for ved Hjælp af disse at starte en ny, selvstændig, 
engelsk, først og fremmest engelsk Frilandsexpedi- 
tion. Dette Forsøg, der paa Grund af Dr. Wilhelms 
Karakterløshed nær var blevet kronet med Held, af- 
værgedes imidlertid af os Andre i alleryderste øjeblik. 
Men derom skal jeg udførligt fortælle, naar Tidens 
Fylde kommer. 

Kun skal det strax siges, at det i Virkeligheden 
var dette „Kup" fra Godfreys Side, der blev Expedi- 
tionens sidste Dødsstød. Umiddelbart efter blev den 
opløst, men vi havde dog den Tilfredsstillelse, at dette 
Anslag, et ægte Foster af engelske Rænker, mis- 
lykkedes. 

Jeg har nu kortelig skildret de 14 Expeditions- 
medlemmer, som jeg traf i Hamborg, siddende omkring 
Frilandsbordet i Hotel „Fahrenkrug", en Samling mærke- 
lige Individer, dannede, intelligente, om end ad vilde 
Veje vandrende Mænd, som Godfrey og Bosanquet, 
flinke Forpostsoldater, tapre Blænkere som Stokkebye og 
Robert Hans Schmidt, solide Fyre som Peter Schmidt og 
Wilhelm Selling, et Par Troende, som Hiihnel og Her- 
bert Cox, et Individ af den moderne Røvertype som 
Felix Thomas, absolut uheldige Størrelser som Hans 
Salner og Reinhold Gleisering. Som man ser, lidt for 
enhver Smag, brogede Menneskebilleder i et drejende 

Kaleidoskop. Men Wilhelm da, vor celebre fremtidige 
Fører, vor egen Dr. Julius Wilhelm, hvor er da han 
henne? Giver da han, vort Hoved, vort Haab, den 
faste Klippe, vi Alle bygge paa, da ikke Møde her ved 
dette store Mønstringsstævne? 

Dr. Wilhelm! Ja, nu kommer jeg til ham; men 
han maa have Lov til at indlede et nyt Kapitel. 



SJETTE KAPITEL 

Dr. Wilhelm. — Hans svage Side. — Hvorfor rejser Wilhelm til Afrika ? 
— Hans Tro paa Penges Almagt. — Hertzkas Mistillid. — Han stiller 
Rabinek ved Wilhelms Side. — Stokkebyes Forbauselse over, hvad han 
hører og ser. — Hr. Figgé kommer til Hamborg. — Frilandsfanatikeren 
Ernest Udny. — En Afskedsfest. — Hej Stemning. — Hertzka holder 
Tale. — Biischel og Rieck. — En slem Skandale. 



Med Skam at sige, vor celebre Fører, Dr. Julius 
Wilhelm var — slet ikke i Europa. 

Allerede sidst i Januar Maaned var han rejst til 
Østafrika — Gud maa vide af hvilken Grund. Dog var 
den almindelige Antagelse, at Hertzka, ved at sende 
ham forud, paa en pæn Maade skaffede ham saa langt 
bort som muligt, saa længe de vigtige Udrustningsfor- 
beredelser stod paa. Hertzka kendte jo sin Mand, 
vidste jo, at han var lige saa upraktisk som forkælet 
fra sit rige Hjem, hvor han hele sit Liv igennem var 
bleven baaret paa Hænder. Han havde ikke mindste 
Kendskab til Livets Haardhændethed, men en medfødt, 
intensiv Kærlighed til Penge, en Kærlighed, der stadig 
kæmpede en haard Kamp i hans Indre med de kunstigt 
indpodede „socialliberale" Frilandstheorier, der forøvrigt 

i det afgørende Øjeblik gik Pokker i Vold hos Dr. 
Wilhelm. 

Hertzka havde travlt, vilde nødigt gaaes i Vejen af 
unyttige Mennesker, og saa fandt han da paa — eller 
var det Wilhelm selv, der fandt paa det — at den frem- 
tidige „Fører" gjorde bedst i at rejse til Afrika for at 
forberede Alting til Expeditionens Modtagelse. 

Som om ikke Gustav Denhardt var paa Pladsen, 
som om ikke denne erfarne Mand tusinde Gange bedre 
og hurtigere havde kunnet ordne Alt end Dr. Wilhelm, 
der kom, saa — og satte Alle i Forbauselse, men ikke 
sejrede. 

Nej, lad os. sige det rent ud: Wilhelms Plads burde 
hin Aften, da vi alle vare samlede i Hamburg, have 
været hos os, blandt de Mænd, der nu vovede saa 
meget i Tillid til, at han var den Opgave voxen, som 
han vilde have undslaaet sig for, hvis han overhovedet 
havde kendt Beskedenhed. 

Naar Dr. Wilhelm imidlertid ikke havde vist denne 
Selvkritik, men maaske oven i Købet i sit Hjerte troede, 
at han var Mand for at tage det svære Ansvar paa sig, 
saa var det, fordi han nærede en overtroisk Ærefrygt 
for sin egen og sin Faders Formue. Han troede fast 
paa Pengenes Almagt som paa et Dogme. Han var 
rig, eller rettere hans Fader var det. Det var ham 
Garanti nok. 

I Stedet for at komme til Hamborg og der mønstre 
de Mænd, paa hvis Hjælp, Mod og gode Villie han 
absolut maatte stole, hvis det Foretagende, der efter 
hans eget Sigende laa ham saa varmt paa Hjerte, skulde 
lykkes, løb han hæsblæsende sin Vej, en Maaned forud 
for os andre, forlod Europa før Nogetsomhelst var af- 
gjort, og uden at have mindste Begreb om, hvilke 
Mennesker han vilde faa sendt derned — de fleste 
Expeditionsdeltagere vare endnu slet ikke antagne, da 

hans ilde anbragte Afrikarejse gik for sig — uden at 
ane, hvilke Varer og Forraad, Expeditionen medførte, 
hvilke Pengemidler, der vare til Stede, hvilke endelige 
Aftaler man havde truffet med den engelske Regering. 

Intet veed han. Intet har han Begreb om. Alt skubber 
han fra sig. Alt overlader han til Andre. 

Og dog rejste han utvivlsomt til Afrika uden en 
Tanke om, at Foretagendet kunde slaa fejl. 

Hvorfor skulde en saa ligefrem Geschæft slaa fejl, 
naar hans, et af Wiens bedste Pengenavne, stak deri? 
Dr. Wilhelm rejser til Afrika med en Anvisning paa 
10,000 Mark i Lommen, sikker paa, at han blot behøver 
at vise sig, saa er „Freiland" allerede halvvejs bleven 
til Virkelighed. 

Ingen bør dog helt fordømme Dr. Wilhelm af denne 
Grund. Enhver er tildels et Produkt af de Forhold, 
hvorunder han er opdraget og hvorunder han lever. 
Dr. Wilhelm var maaske selv uskyldig, sublimt troende 
paa Guldets Almagt. Langt snarere bør man søge til- 
bage til det Hjem, hvorfra han var udgaaet, for at finde 
Grunden til hans forfejlede, ulykkelige Skæbne. Dette 
Hjem var rigt, godt og hæderligt, men blottet for den 
Finhed, der alene formaar at tilslibe en Karakter. 

Forresten bør man hos Dr. Hertzka anerkende en 
vis Forudseenhed, et Tilløb til Forstaaelse af Dr. Wil- 
helms Karakter, deri, at han ikke overlod denne Mand 
ganske til sig selv i de afrikanske Udørkner, eller ude- 
lukkende henvist til Hr. Denhardts interesserede Omsorg. 
Allerede i længere Tid havde Dr. Hertzka — pr. Korre- 
spondance — staaet i Forbindelse med en ung østerrigsk 
Gentleman, Hr. Exlieutenant Gustav Rabinek, der i nogen 
Tid havde opholdt sig i Zanzibar, tildels paa Dr. Hertzkas 
Bekostning, da han ikke med Urette kunde antages at 
blive Expeditionen til Nytte paa forskellig Vis. Da nu 
Wilhelm kom til Lamu, modtoges han af den kloge. 

erfarne Hr. Rabinek, der virkelig ogsaa blev Doktoren 
til betydelig Nytte, indtil denne i sin hjerteløse For- 
blindelse jagede ham bort, men rigtignok ogsaa der- 
igennem ødelagde sig selv. Dog, det gaar ikke an at 
foregribe Fortællingens Gang. 

Idet jeg har bestræbt mig for at karakterisere og 
derigennem anskueliggøre de mange hverandre saa ulige 
Mennesker, denne mærkelige Expedition talte i sin 
Midte, er jeg endnu ikke naaet videre i Fortællingens 
Gang end til den første Aften, da jeg kom til Hamborg 
og i Hotel Fahrenkrugs Bierhalle traf det hele brogede 
Frilandsselskab. 

Næste Dags Morgen, endnu forinden jeg var staaet 
op, gik Døren til mit Værelse op, og ind traadte Lieute- 
nant Stokkebye til min store og udelte Glæde. Han 
havde heldigvis faaet alle Affærer saaledes ordnede, at 
Intet mere var til Hinder for hans Deltagelse i Expedi- 
tionen. 

Jeg skyndte mig at præsentere ham for Dr. Hertzka, 
der modtog ham med stor Glæde og med vist endnu 
større Glæde de stipulerede 1500 Mark, som Stokkebye 
strax pungede ud med mod behørig Kvittering af Tillids- 
manden Hr. Wulff med den poetiske Hustru. 

Stokkebye var i højere Grad end jeg et umiddel- 
bart Naturmenneske, hvorfor jeg havde min Nød med 
at faa ham til at afholde sig fra alt for aabenhjertige 
Udtalelser, da han fik gjort Bekendtskab med sine frem- 
tidige Kammerater, Hr. Reinhold Gleisering, Hr. Hiihnel, 
Hn Salner, Hr. Thomas o. s. v. 

Hans Forbauselse over, at man med dette Selskab 
vilde grunde en Verdens Lyksalighed, var lige saa stor 
som min, men hans Forargelse var endnu større. 
Han var fortvivlet over Ting, over Mennesker og For- 
hold, som jeg foragtede tilstrækkeligt til at kunne le 



47 

af. Vi bleve meget gode Venner, gensidig glade over 
i hinanden at finde tilstrækkeligt Selskab. 

Stokkebyes aabne Sind og hans gode Hjerte vandt 
ham alle de Mennesker, som han kom i Berøring med. 
De gode „Frilændere", der til en Begyndelse fandt ham 
Pokkers storsnudet, endte med at forgude ham, end- 
skøndt han aldrig ændrede sin stedse højt udtalte An- 
skuelse om Flertallet af d'Herrers menneskelige og sociale 
Kvalifikationer. 

Tiden gik forresten muntert nok i den store Hanse- 
stad. Baade Stokkebye og jeg havde Venner og Be- 
kendte, som gerne gjorde, hvad de kunde, for at for- 
søde vor Afsked med Europas Civilisation. 

Den 27de om Morgenen arriverede til min For- 
nøjelse min Ven, Hr. Victor Figgé, der med egne øjne 
vilde overbevise sig om, at den kære Expedition kom 
godt afsted. 

Hr. Figgé var og blev en Frilænder, ja — og det 
er sandelig mere mærkeligt — han er det endnu; dette 
er dog kun endnu yderligere en Grund for mig til at 
nære ubetinget Agtelse for denne Mand, der virkelig 
tror paa sin Ide, et lige saa interessant som sjeldent 
Særsyn i vor skeptisk anlagte Tidsalder. Paa et senere 
Tidspunkt — efter at Expeditionen var gaaet i Stykker 
— skrev jeg en Serie Artikler i et københavnsk Dag- 
blad, hvori jeg efter Evne søgte at klargøre for Læserne 
den lange Række af Grunde, der nødvendig medførte 
Skibbruddet, samtidig med at jeg drog til Felts mod 
den overordentlig slette Ledelse, Foretagendet havde 
været undergivet. 

Dette indbragte mig en alvorlig Afrøfling fra Hr. 
Figgés Side i „Frilandsbladet", hvad jeg dog først til- 
fældigt erfarede IV2 Aar senere. 

Lad mig da nu benytte Lejligheden til at udtale, 
at jeg — langt fra at være fornærmet paa Hr. Figgé 



48 



— kun end mere er bleven bestyrket i min Opfattelse 
af ham som en grundhæderlig Mand — grundhæderlig, 
fordi hans Tro er af den Art, der flytter Bjerge. 

En anden af Frilandssagens Koryfæer, nemlig For- 
manden for Londons Frilandsforening, Hr. Ernest 
Udny, ankom ogsaa for personlig at gøre sig bekendt 
med os „Frilændere", der nu skulde ud for at finde 
Landet, der ufejlbarligt flød med Mælk og Honning, 18 
Shillings pr. Dag i Arbejdsløn, ideale Ægteskaber, hvor 
vexlende Valgslægtskab er afgørende Faktor, intet 
Politi, intet Militær og evig Fred foruden tusinde andre 
her hjemme uopnaaelige Herligheder. 

Om Aftenen den 27de Februar foranstaltede Ham- 
borgerfrilandsforeningen en stor Afskedsfest for de næste 
Dag bortdragende frilandske Pionerer. Jeg kan ikke 
erindre Navnet paa Lokalet, men husker, at det var 
meget stort, og at det var forsynet med en lille Scene, 
samt at Vægfelterne paa herligste Maade vare smyk- 
kede med Malerier af dekolletterede Danier, efter Sigende 
de tre Gratier, samt de mest letlevende af de 9 Muser. 
Salen var propfuld, og havde Begejstringen ikke været 
paa Kogepunktet før, saa kom den paa det, da det lille 
kokette Scenetæppe rullede op og den mørkøjede Fru 
Wulff som „Frilands" skønne Genius fremsagde et Drapa 
til Ære for os, „Pionererne". 

Alt medens det skummende 01 fyldtes i Krusene, 
der tømtes og atter tømtes af den lige saa tørstige som 
begejstrede Forsamling, holdtes der Tale paa Tale, den 
ene mere panegyrisk overfor Hertzka end den anden. 
Tyskere, Østerrigere, Belgiere, Englændere mellem hver- 
andre og hver talende sit eget Tungemaal, aflagde atter 
og atter deres svulmende frilandske Troesbekendelse, 
der hver Gang paa ny modtoges med stormende Jubel, 
Haandklap, Trampen med Fødderne og Klapren med Øl- 
krusenes Laag af den exalteret henrykte Forsamling. 

Hovedtalen, Festens store clou, holdtes af Dr. Hertzka, 
der benyttede Lejligheden til endnu en Gang at lægge 
sine Trofaste de evige Sandheder paa Sinde, idet han 
ikke uden Stolthed pegede hen paa, at nu var Tidens 
Fylde inde, nu var det øjeblik kommet, da hans ver- 
densforløsende Ide fra Tankens Rige traadte over i 
Virkelighedens Verden. 

Da han sluttede, vilde Jubelen slet ikke høre op; 
„længe leve Hertzka**, „leve, tusinde Gange leve Fri- 
land", „leve Frilandsexpeditionen, det 19de Aarhundredes 
Korstog", „leve Ideernes Sejr i det tyvende Aar- 
hundrede!" 

Raabene brusede gennem det mægtige Lokale, den 
tusindtallige Forsamling bølgede hid og did, af og til 
hørtes et halvkvalt Skrig — en Kvinde, der fik ondt i 
Trængslen — saa besteg Hertzka atter Talerstolen og 
takkede Forsamlingen for de Følelser, den nærede for 
den Sag, der for os Alle var den største: „Vi ere kun 
dødelige Mennesker, vi blive til Støv, naar vort Timeglas 
er udrundet, men de store, de sande Ideer dø aldrig — 
om hundrede Aar vil den hele Jord tilhøre os. Friland"! 

Nye begejstrede, endeløse Hurraraab, saa bliver der 
stille i den store Forsamling: Takke-, Tillids- og Lyk- 
ønskningstelegrammerne i Anledning af Expeditionens 
Afgang skulde oplæses. En svær Mand med Guld- 
lorgnet og Stentorstemme paatog sig det besværlige, 
men populære Hverv. 

Telegrammernes Antal var Legio. Lad mig nævne 
enkelte af de officielle, afsendte fra større Frilandskor- 
porationer: Fra Arnheim (Holland), Berlin, Buda-Pest, 
Bukarest, Colmar, Constantinopel, Dresden, Genua, Graz, 
Hannover, Heidelberg, Lemberg, Meran, Munchen, Paris, 
Prag, Wien (fra Wien var der en hel Kurv fuld af 
Telegrammer), Wrietzen, Ziirich. Desuden laa paa 

4 

Bordet foran Hertzkas Æresplads talrige private Breve 
med Lykønskninger i Dagens store Anledning. 

Jeg gjorde paa denne Festaften Bekendtskab med 
to fremtidige Frilændere, Engen Buschel og Otto Rieckhy 
som begge vare indmeldte til Deltagelse i Expeditionen 
og ogsaa kom til Afrika med den saakaldte „anden 
Expedition", der kom en Maaned senere og forøvrigt 
blev Frilandsagitationens sidste krampagtige praktiske 
Udslag. 

Buschel og Rieckh vare begge Maskinister og for- 
resten trofaste Venner. Buschel var den førende Part, 
et ingenlunde daarligt begavet Menneske, en Autodidakt 
med en ofte imponerende Kundskabsfylde paa de mærke- 
ligste Omraader, parret med absolut Uvidenhed paa 
ganske almindelige Felter. Han havde i sin Tid havt 
Penge, men de vare for længe siden bortexperimenterede. 
I Modsætning til Rieckh, der var en stille, nærmest fleg- 
matisk Natur, var Buschel stedse Fyr og Flamme, men 
tillige i høj Grad sær og egenraadig, ja somme Tider 
rablede det ganske for ham; saaledes nægtede han en 
Gang nede i Afrika at passe Maskinen i vor lille Damper, 
med mindre Wilhelm selv vilde være Fyrbøder, og han 
var ikke til at bringe derfra. Han førte ogsaa be- 
standig med sig en større Samling blanke Vaaben, som 
han i Tidens Løb havde samlet sammen. Huggerter, 
Ryttersabler, Dolke o. s. v. Han kunde da pludselig 
midt om Natten staa op af sin Seng, gribe sine Vaaben 
og med voldsom Trampen i Gulvet og høje ildnende 
„Sasa"raab falde ud i Tertser og Parader, saa det susede 
gennem Luften og vi Andre nærmest havde Lyst til at 
krybe ned under vore Senge, hvor vi nogenlunde kunde 
vide os sikre for Buschels vældige Pallaskhug og vilde 
Dolkestød. Fraaden kunde ved saadanne Lejligheder 
staa ham om Munden, og han var da helt farlig at 
nærme sig til. I saadanne Øjeblikke syntes han besat 

af onde Aander, men ellers var han en god og hjælp- 
som Kammerat. Da han imidlertid ikke kunde tilbage- 
holde sin Kritik overfor Wilhelm, hadede denne ham 
og behandlede ham saa slet som han vovede overfor 
os Andre. Senere kom Buschel an ved en Kaffeplan- 
tage i Usambarabjergene, men kom desværre her meget 
ulykkeligt af Dage, idet et netop gennemsavet Træ, der 
skulde fældes, faldt om af sig selv og dræbte ham paa 
Stedet. Det var kun en enkelt af de utallige, men 
ukendte Tragedier, der have fulgt i Frilandsexpeditionens 
Spor. Buschel levede i Hamborg, havde Arbejde nok 
som Maskinreparatør ombord i Dampskibe, tjente an- 
stændigt og var relativt veltilfreds. Saa kom hele denne 
Frilandshistorie og ødelagde hans Liv. Rieckh var hel- 
digere, han slap dog atter hjem med Livet. Han havde 
et lille Talent, idet han spillede meget smukt paa Man- 
dolin med virkelig musikalsk Sans. Han var Biischels 
naturlige Protegé og svorne Ven, ligesom det var Buschel, 
der havde faaet ham til at gaa med paa Frilandsexpedi- 
tionen. 

Men tilbage til Festen! 

Talerne vare forbi, i alt Fald de officielle. Del- 
tagerne i Festen snakkede sammen, udvexlede Hilsener 
og stiftede Bekendtskaber. Stokkebye, jeg og nogle 
Andre sad ved et lille Bord i Salens ene Hjørne, vore 
ølglas stode halvfyldte foran os, og vi tænkte saa smaat 
paa at bryde op, thi Atmosfæren begyndte virkelig at 
blive kvælende, medens Tobaksskyernes graalige Taager 
tættere og tættere indhyllede den store Forsamling i en 
ugennemsigtig Dis. 

Halvt sløve og fuldkommen tilfredsstillede stirrede 
vi ligegyldigt paa denne tætte Strøm af Mænd og 
Kvinder, der bølgede tæt forbi os, da vi med et 
skræmtes op ved et vældigt Spektakel i Midten af 
Salen. 

Svup! Svup! lød det et Par Gange. En eller Anden 
maatte have faaet et Par solide Lussinger. 

Jo, ganske rigtigt, det var vor egen Robert Hans 
Schmidt, der havde slaaet Reinhold Gleisering, fordi 
Reinhold, tirret til det yderste, havde hældt et Glas 01 
ned over den altfor spøgefulde Kunstner! 

Almindelig Allarm. 

Hertzka begav sig, ledsaget af sin Stab, hen til 
Skuepladsen for det stedfundne Optrin og irettesatte 
Hr. Schmidt paa Grund af hans Drillerier overfor 
Reinhold Gleisering og endmere, fordi han havde øvet 
Selvtægt paa dette fredlyste Sted. Men hvad sker! 
Maleren bliver kæphøj og begynder at raabe op om, at 
han er paa et offentligt Sted, og at saadan en gammel 
Dromedar som Hertzka (Udtrykkene vare meget værre) 
bare skulde blive ham fra Livet. 

Dette vakte almindelig Forbitrelse, og det lod til, 
at den storsnudede Maler vilde blive lynchet. Hertzka 
beroligede Stemningen, og ved Anvendelsen af blid 
Vold sattes baade Hans Schmidt og den forholdsvis 
uskyldige, men altid uheldige Reinhold paa Porten, hvor- 
efter Harmonien ikke oftere blev forstyrret Resten af 
Aftenen. 

SYVENDE KAPITEL 

Dr. Hertzka i mit Soveværelse. — Mit Raad til Hertzka. — Stor Raad- 
slagning. — En Rejseinstrux. — Schindler, Ferer under Rejsen. — 
Ingen Penge. — Reichspostdampere. — ,Bundesrath". — Vi indskibe 
os. — Afsked. — Bevægede Scener. — Expeditionsdeltagemes For- 
deling paa første, anden og tredie Klasse. — Uheldige Forhold. — 
Vareforraadene. — Staalbaadene. — Tanadamperen. 



Næste Morgen vaagnede de fleste hamborgske Fri- 
lændere med Katzenjammer. Den foregaaende Aftens 
Sold havde været mægtigt, Stemningen havde været paa 
Højdepunktet, Øllet havde flydt i stride Strømme — nu 
kom Reaktionen: ^Verfluchte Dumheiten!" Tunghed i 
Hovedet og Trang til meget Sodavand. 

Hertzka vaagnede ogsaa med „Tømmermænd", men 
hans Tilfælde var mere af moralsk Art. Han havde 
ligget hele Natten og spekuleret paa det højst ubehage- 
lige Intermezzo, som Skandalen med Hans Schmidt 
havde fremkaldt. 

Det var gaaet op for ham, at der absolut maatte 
bibringes de brave Frilændere et vist Maal af Disciplin, 
selv om denne hverken kunde eller burde være af ren 
militær Art. 

Klokken var 8; jeg laa endnu i min bedste Mor- 
gensøvn — jeg var kommen fra Festen Klokken 3 — 
da det bankede paa Døren til mit ikke overdrevent 
luxuriøse fjerde Sals Hotelværelse. 

Jeg raabte „herein" i Forventning om at se Stue-^ 
pigens morgengnavne Ansigt eller Hotelkarlen med mine 
Støvler, men rejste mig af lutter Forbauselse op i Sen-^ 
gen ved Synet af — Dr. Hertzka, der med mange Und- 
skyldninger for sit tidlige Morgenbesøg begyndte at 
konversere mig om Gaarsaftenens beklagelige Begiven- 

hed. Hvad jeg mente, der vilde være bleven gjort ved 
Hans Schmidt nede i Afrika under lignende Omstændig- 
heder? Jeg saa glubsk paa Doktoren og sagde: „Wir 
miissten ihn natiirlich schieszen lassen!" Det gav et 
Sæt i den menneskekærlige Dr. Hertzka, men han ind- 
rømmede, at noget Lignende meget nemt kunde blive 
nødvendigt, hvis Hans Schmidts Ubændighed ikke kunde 
tøjles paa anden Maade. 

Jeg raadede nu Dr. Hertzka til at udarbejde en In- 
strux for den forestaaende lange Sørejse, sammenkalde 
alle Expeditionsmedlemmerne, lade dem forpligte sig til 
at lystre dens Bestemmelser samt, indtil vi traf Dr. Wil- 
helm, indsætte en midlertidig Fører under Rejsen, som 
saa maatte være berettiget og forpligtet til at repræsen- 
tere Expeditionen i alle indre og ydre Forhold. 

Saa stod jeg op, og Hertzka begav sig til Haupt- 
mann Franz Schindler, der ogsaa blev taget paa Sengen, 
og naturligvis ganske var af Hertzkas og min Anskuelse, 
at en vis mild Disciplin, „en stille Ave", var absolut 
fornøden. 

Klokken 10 samledes hele Expeditionen til Raad- 
slagning hos Hertzka. Hans Schmidt modtog en drøj 
Extrarøffel med Bemærkning om, at han simpelthen ikke 
kom med, dersom han ikke, stante pede, gjorde først 
Hertzka, derpaa Reinhold Gleisering og saa den hele 
samlede Expedition sin mest ubetingede Undskyldning. 
Den gode Maler kogte af Raseri, men han maatte jo til 
det. Han og Reinhold gav hinanden Haanden, og der- 
med var Freden genoprettet efter den første Forstyrrelse 
— : som efterfulgtes af saa utallige andre. 

Hertzka foreslog derpaa en Række Bestemmelser, 
sigtende til at holde Expeditionen sammen, indtil Wil- 
helm selv kunde tage Tøjlerne. Der afstemtes over 
Forslagene, og de vedtoges enstemmigt. Ligeledes blev 
Schindler enstemmigt valgt til Expeditionens Leder ind- 

til Ankomsten til Afrika. Peter Schmidt, Sønderjyden, 
betroedes Posten som Kasserer under Rejsen. Hertzka 
overgav ham en Sum af 2000 Mark til Udredelse af 
alle Udgifter, Expeditionen vedrørende, saa længe Rejsen 
stod paa, antagelig et Tidsrum af ca. 30 Dage. 

Ak! dengang anede vi ikke, at disse 2000 Mark, 
som overgaves til Peter Schmidt med saa stor Højtide- 
lighed, udgjorde Frilandskassens skrabede Bund. 
Kort og godt, der var ud over denne lille Sum ikke en 
Pfennig i Behold. Og paa denne Basis — som Ingen 
undtagen Hertzka og Wulff havde mindste Anelse om 
— sendtes Expeditionen gladelig til Afrika! Naturligvis 
gik den en Skæbne i Møde, som ikkun den højeste 
Grad af Dygtighed og Snarraadighed, en aldrig trættet 
Energi, en uudtømmelig Begejstring kunde have afvendt. 

Dog, som tidligere bemærket, Hertzkas Undskyld- 
ning ligger deri, at han ikke vovede at vente læn- 
gere, af Frygt for at se den^ hele kunstige Begejstring 
styrte sammen og forvandle sig til sin Modsætning. 
Han var som en fortvivlet Spiller, der sætter Alt paa 
ét Kort — og taber. 

Klokken 4, samme Dags Eftermiddag, altsaa den 
28de Februar, skulde Expeditionens Indskibning finde 
Sted, og Rejsen til Lamu skulde foregaa med den store 
Reichspostdamper „ Bundesrath " . 

Siden Tysklands Erhvervelse af Kolonierne i Øst- 
afrika paa Zanzibarkysten har man været betænkt paa 
saa vidt muligt i merkantil, nautisk og postal Hen- 
seende at frigøre sig for Englands Formynderskab. 
Man har givet det store hamborgske Rederfirma Woer- 
mann en betydelig Stats- eller Rigssubvention, 90C),000 
Mark aarlig, for at vedligeholde Forbindelsen med Kolo- 
nierne under den tyske Trikolore, og allerede flere Aar 
har der derfor været etableret regelmæssig Dampskibs- 
fart paa Østafrika fra Hamborg. 

De Woermannske Reichspostdampere, der bære klin- 
gende Navne som „Bundesrath", „Reichstag", „Kanzler", 
„Kaiser" o. s. v., afgaa regelmæssig hver Maaned fra den 
store Elbstad med kejserlig Post, Passagerer og Gods, 
anløbe som Regel Amsterdam eller Rotterdam, Lissabon 
— efter Overenskomst med Portugal, hvis selvstændige 
Dampskibstrafik paa sine østafrikanske Kolonier man 
hurtigt ødelagde — Neapel, Suez, Aden, de tyske Kolo- 
nier, Zanzibar, Mosambiquekysten og endelig Port Natal, 
hvor der gøres omkring for Hjemgaaende. 

De engelske Kolonier paa Østkysten, derunder vort 
Bestemmelsessted, Lamu, anløbes derimod ikke. Kun 
nu gjordes der en særlig Undtagelse for Frilandsexpedi- 
tionens Skyld, men det var dog udtrykkelig bemærket 
i Overenskomsten, at saafremt det indtraf med daarligt 
Vejr under Ankomsten til den aabne Kyst udfor Lamu, 
skulde „Bundesrath"s Kaptajn være forpligtet til at 
dampe forbi, og Expeditionens Landsætning skulde da 
foregaa i Zanzibar. Dette Tilfælde indtraf ikke for den 
førstes, men for den anden Expeditions Vedkommende, 
idet denne førtes med til Zanzibar, hvorfra den saa 
maatte søge anden Skibslejlighed til Lamu, der ligger 
temmelig isoleret, udenfor de store Verdensruter. 

Alt Expeditionens Gods, de store Vareforraad og 
alt det meget Andet, vi medførte, var allerede i For- 
vejen indladet. 

„Bundesrath" laa midt ude paa Elben, klar til Af- 
sejling. Tykke sorte Røgskyer væltede op af dens 
store gule Skorsten, Rundholter og Baade vare fast- 
surrede, Posten og de fleste Passagerer allerede komne 
ombord. 

Nede ved de høje stensatte Kajer ligger et stort 
Hus, indrettet til Ventesal for afrejsende og ankom- 
mende Dampskibspassagerer; der samledes vi Alle, da 
Klokken var lidt over fire. En lille Damper laa parat 

til at modtage os og vor Haandbagage, og snart efter 
dampede vi pilsnart hen over Elbens hurtigt flydende, 
brede, smudsiggule Strøm. Mørke Sneskyer hang lavt 
over Staden, Skumringen brød ind, og en isnende Vind 
bragte de mest kuldskære til at smøge Frakkekraven op. 
Vi entrede ombord i „Bundesrath", paa hvis Dæk der 
herskede den mest ubeskrivelige Tummel og Forvirring 
som altid kort før en stor Damper med meget Gods og 
mange Mennesker ombord stikker i Søen. 

Allevegne, paa Dækket og under Dækket, i Salonen, 
i Kahytter og Rygelukafer vrimlede det med Passa- 
gerer og disses Paarørende, der vare gaaede ombord 
for at sige de Bortdragende et sidste Levvel. 

Da nu ogsaa hele Frilandsskaren arriverede, lignede 
„Bundesrath** i nogle Timer en Myretue, i hvilken et 
ondskabsfuldt Menneske har pirret med en Stok. 

Nede i Kahytten blev selvfølgelig mange Bægere 
svungne paa Falderebet til Ære for Expeditionen og 
dens Medlemmer og for Turens heldige Udfald. 

Hertzka var meget bevæget. Han og Schindler 
kyssede hinanden, hvorimod Hr. Figgé og jeg — trods 
gensidige varme Følelser — nøjedes med at tømme et 
Privatbæger. 

Saa manede Skibsklokken til Afgang og Alle, der 
ikke skulde sejle med, opfordredes til at gaa fra Borde. 

For sidste Gang trykkede Hertzka vore Hænder, og 
for sidste Gang tog jeg Afsked med Figgé. Derpaa 
toges de sidste Fortøjninger ind, og Skruen begyndte 
at dreje rundt. 

Lidet fremsynet, og med en for Hertzka karak- 
teristisk Mangel paa Menneskekundskab, var der gjort 
meget stor Forskel paa Medlemmerne af Expeditionen, 
idet Nogle kom til at rejse paa første Klasse, Nogle paa 

anden, men Flertallet paa tredie Klasse. Det er mi^ 
en personlig Tilfredsstillelse at vide, at jeg i Forvejen, 
gjorde Hertzka opmærksom paa den store Fare ved 
saaledes at rejse Kløfter mellem Folk, der skulde og 
burde være Kammerater. Men den kloge Doktor tog 
ikke Hensyn til mine velmente Forestillinger. 

„Frilands "-Foretagendet gik jo netop ud paa, satte 
sig til Formaal, at udjevne den Ulighed, som Pengenes 
slette Fordeling havde skabt her i Verden, og saa be- 
gyndte man netop at inddele Expeditionens Deltagere i 
forskellige Kategorier, alt eftersom de vare fattige eller 
mere eller mindre velhavende! 

Jeg veed jo nok, at der hertil kan svares — som 
saa tidt her i Verden — at Enhver jo vidste, hvad han 
indlod sig paa. Det er sandt, men man indlader sig 
paa saa Meget, fordi Forholdene ofte tvinge En dertil. 

Minimalbidraget for Deltagelse i Expeditionen var, 
som tidligere anført, 1000 Mark. Expeditionsmedlemmer, 
der kun havde set sig istand til at ofre dette Beløb, 
maatte nu finde sig i at stuves sammen i en stinkende, 
smudsig tredie Klasses Kahyt, medens de, der — ud- 
over -de 1000 Mark — havde givet 150 Mark, kom til 
at gøre Rejsen paa den anstændige anden Klasse, og 
de, der havde givet over 1300 Mark, havde Ret til 
første Klasse. 

Vare nu endda disse Regler blevne overholdte! 

Men Peter Schmidt for Ex., der havde givet 4000 
Mark til Udrustningen, saa sig til sin Forbauselse, da 
han kom ombord, alligevel henvist til anden Klasse, og 
James Dunn, der havde givet Hertzka 3000 Mark, blev 
uden videre smidt ind paa tredie Klasse, rimeligvis 
fordi Hertzka ansaa ham for en sølle, udannet Person, 
der neppe i sidste Øjeblik turde gøre Vrøvl, en Bereg- 
ning, der ogsaa holdt Stik. Hertzkas Agitationskomite 

tjente selvfølgelig Penge paa den Maade, men Nemesis 
udeblev ikke. 

Hauptmann Schindler, Stokkebye og jeg kom paa 
første Klasse. Schindler havde kun givet 1000 Mark, 
men havde forud betinget sig Ret til første Klasse. 
Stokkebye, der havde givet 1500, og jeg, der havde 
givet 2000 Mark, havde jo i Følge Programmet Ret til 
første Klasse, en Ret vi ogsaa bestemt holdt paa. 

Paa anden Klasse rejste Ducoffre (1250 Mark), 
Peter Schmidt (4000 Mark) samt de tre Englændere 
Godfrey, Bosanquet og Herbert Cox (hver 1150 Mark). 
Alle de Øvrige maatte rejse i tredie Kahyt, ogsaa 
Hans Schmidt, der havde alle Expeditionens kostbare 
fysikalske Instrumenter i sin Varetægt, og som var 
designeret til Expeditionens Kartograf! 

Det Hele var lige saa dumt som det var ynkvær- 
digt. Selvfølgelig dannedes hurtigt Kliker, der saa med 
misundelige eller skadefro Øjne paa hverandre, ligesom 
naturligvis ethvert sandt Kammeratskab mellem Med- 
lemmerne fra første Færd umuliggjordes. Det Rigtigste 
havde sikkert været, om hele Expeditionen, mir nichts, 
dir nichts, var bleven installeret i anden Klasses Kahyt. 
Baade Stokkebye og jeg tilbøde Hertzka — for 
Kammeratskabets Skyld — at sejle paa anden Klasse, mod 
at alle Medlemmer kom paa denne Klasse, ellers fandt 
vi selvfølgelig ingen Grund til at paalægge os den Pø- 
nitentse. Men Hertzka trak paa Skuldrene, saa det blev 
der heller ikke Noget af. Medlemmerne spredtes som 
sagt paa alle tre Klasser, Nogle i Agterkahyttens straa- 
lende forgyldte Saloner, Andre forude i de mørke, smud- 
sige Huller nede under Dækket, der eufemistisk kaldtes 
tredie „Kahyt". Men samtidig skød Expeditionens 
skjulte Dødsspire et mægtigt Skud i Vejret. 

Vort store Vareforraad androg i Alt 70 Metertons, 

hvilket med Fradrag af den sædvanlige Tara blev ca. 
40 Vægttons eller 80,000 Pund. 

Til at befordre alle disse Varemængder paa den 
ved afrikanske Rejser sædvanlige Maade behøvedes ca. 
1600 Bærere, men man gjorde jo — meget naivt — 
Regning paa Expeditionens Bugserdamper, „Tana," som 
Slæber af alle disse Masser af Sager, der tænktes indladede 
i Baade! 

Expeditionen var nemlig i Besiddelse af to store, 
flade Staalbaade, der oprindelig vare byggede til en af 
den tyske Antislaverikomite paatænkt Expedition 
til Tanganyka-Søen, et Foretagende, der dog aldrig 
blev til Noget. 

Hertzka havde i Ko In købt Baadene meget billigt. 
Men senere viste de sig fuldkommen ubrugelige, saa de 
vare alligevel købte for dyrt. De bleve først tagne om- 
bord i Amsterdam, hvortil de sendtes pr. Bane fra Koln, 
hvor de ogsaa vare byggede. Vor ofte omtalte Tanadamper 
var for Tiden under Reparation, men selv om den ogsaa 
havde været færdig, kunde „Bundesrath" dog ikke have 
taget den med, eftersom Pladsen paa Fordækket, hvor 
den skulde have været anbragt, var optaget af en stor 
tysk Dampbarkasse, bestemt til Toldvæsenet nede i 
Kolonierne. Hertzka var saaledes paa en Maade uskyldig 
i, at den ikke var kommen med, selv om ogsaa Pladsen 
havde været fri paa Bundesrath. Senere viste Forholdene 
noksom, at det absolut ingen Rolle havde spillet, 
om vi havde havt den med ligestrax. Den kom til 
Afrika sammen med den „anden Expedition," der soni 
før omtalt, ikke blev udskibet i Lamu, men ført til 
Zanzibar. Da „Tana" saa endelig kom til Lamu, midt 
i Maj, var Expeditionens Forlis i Virkeligheden afgjort. 
Man maa blot endelig ikke bilde sig ind, at Expedi- 
tionens Skæbne var bleven en anden, selv om vi 
den hele Tid havde havt den sølle Dampbaad ved 
Haanden. 

OTTENDE KAPITEL 

Hxpeditionen tiltræder Rejsen til Afrika. — Snestorm. — Nordsøen. — 
Holland. — Amsterdam. — Vore Flodbaade. — Afrejse til Lissabon. 



Vor lange Sørejse tog sin Begyndelse. Dog kom vi 
den første Aften ikke ret langt, thi en forrygende 
Snestorm tvang os til at ankre op paa Floden. Men 
næste Morgen stod vi Elben ud, forbi Cuxhaven, ud i 
den vinterlige Nordsø. Og Havets saltfriske Aande 
fyldte mit Bryst, jeg følte min gamle Kærlighed til Hav 
og Sø atter vaagne til Live, det var mig, som brød de 
toppede gulgraa kendte, aa saa kendte Bølger sig mod 
mit Hjerte som mod den nære Strand. 

Over det blaanende Middelhav, over det ægæiske 
Hav med de talløse bjergfulde øer, der hæve sig mod 
Himlen i ædle Konturer, synes at hvile en evig episk 
Ro. Den dybblaa Himmel kaster sit milde Genskin 
over disse Have, hvor Skibene sejle som stolte hvide 
Svaner fra Kyst til Kyst, hvor bugnende Vinbjerge og 
herlige hesperiske Haver lokkende drage Menneskenes 
Kærlighed til sig. 

Men vort nordlige Hav beskinnes ikke af en altid 
straalende Sol og det mangler den dybe Farve, som 
alene den altid rene Himmel formaar at give, men dog 
elske vi det som vort skønneste Eje, vor Stolthed, vor 
Races Manddomssymbol. 

Nordsøen, Vesterhavet, sjeldent smilende i dybblaa 
Ro, men lidenskabeligt, stormende, fuldt af Farer, Af- 
vexling og Eventyr, rigt paa lyrisk Storhed. Ikke som 
hvide Svaner ere Nordsøens Skibe, gamle Sejlskibe 
med revne Sejl og barkede Mænd ombord, og tungt og 
rigt lastede Dampere, ilende fra Land til Land, snarere 

som graablaa Maager, kredsende hid og did, dykkende 
ned i de krappe, blaasorte Søer. 

Aa! jeg kender Nordsøen, i Storm og Stille, i 
lysende Solskin og i mørke stormfulde Nætter. Jeg 
kender Solens røde Opgang og dens gyldne Nedgang i 
Vestens fjerne, luende Skyslotte og Maaneglandsen over 
de sorte Bølgers skumfnuggede Kamme, naar Havet er 
som et Tavlebrædt, sort med utallige hoppende og 
springende, hvidt lysende Felter — . 

Hollands sandede, vigende Kyster med Diger og 
høje Klitter have vi liggende for os. 

Det blæser haardt, og „Bundesrath", der maa vente 
paa Flodtiden for at slippe gennem Sluserne, tumler 
og hugger dybt ned i de krappe Landsøer. Men endelig 
slippe vi da ind gennem de vældige Sluseporte, der 
aabne Vejen op til Amsterdam. 

En lang smal, men dyb Kanal, alle Hollænderes 
Stolthed, forbinder den store Hovedstad med Havet. 
Jeg kom strax til at tænke paa Antwerpens Omegn, 
men Sammenligningen passer dog ikke, thi Schelde 
indrammes af høje Diger, over hvilke man ser røde 
Tage og Taarne og kuplede Trækroner rage frem som 
Staffage i et stiliseret Landskab, men denne Kanal staar 
jo kun gennem de store beskyttende Sluser i Forbindelse 
med det aabne Hav, og der er derfor hverken Ebbe 
eller Flod, altsaa heller ingen Diger, Blikket strejfer 
frit og vidt ud over det rige, flade Landskab. Vejret 
var netop hin Dag straalende smukt, den klare hvide 
Vintersol skinnede muntert over pyntelige Gaarde, Huse 
og Vejrmøller, over brune Pløjemarker, mørkegrønne 
Rugagre og de krydsende Kanalers glimtende Sølvbaand. 

Allevegne saa vi, langt inde i Landet, store Sejl- 
skibe og Dampere med rygende Skorstene ligge. Det 
saa ud som om en uhyre Vandflod paa sin vældige Ryg 
havde ført dem langt ind i Landet og efter at være 

forsvundet i Havet, havde overladt dem, hjælpeløse, til 
en sørgelig Skæbne. Men de befandt sig alle i bedste 
Velgaaende med dybt Vand under Kølen i de gode 
brede Kanaler, der i Holland spille en større Rolle end 
Jernbanerne. 

Jeg skyndte mig i Land, saasnart Skibet var vel 
fortøjet ved Bolværket, nysgjerrig efter at se denne 
gamle berømte Handelsstad, der er bygget paa Tusinder 
af nedrammede Pæle, med dens Kanaler gennem Gaderne, 
overskyggede af Elme- og Platantræer, med dens pynte- 
lige gammeldags Huse, hvis Gavle ud mod Gader og 
og Kanaler tidt ere pyntede sirligt med hvide Zirater 
paa graalig Bund. Det var morsomt at se Vagtparaden 
trække op foran det gamle vældige Slot, der er bygget 
paa 13000 Cederstammer, nedrammede i Moradset, og 
jeg faldt i Staver over Soldaternes sorte Handsker og 
mere end gemytlige Holdning. Man saa strax, at Hol- 
land er et af disse faa lykkelige Lande, hvor den preus- 
siske Militarisme ikke har formaaet at slaa Rod. Dertil 
er Folket for selvstændigt, for stolt, for frihedselskende. 

Man maa forbauses over de uhyre Kvantiteter 
Genever, de gode Hollændere synes at konsumere. 
Antallet af Geneverkneiper i Amsterdam er Legio, og 
altid ere de stopfulde. Man drikker Genever som Fransk- 
mændene drikke Vin og vi bajersk 01. 

Der er ikke en Gade i Amsterdam, hvor der ikke 
findes mindst et Dusin Tobaksbutikker. Der ryges 
meget Tobak i alle Klasser af Folket, men ved Siden 
deraf er Amsterdam Hovedstapelpladsen for ostindisk 
Tobak som Bremen er det for amerikansk. Import og 
Export af Tobak giver Brød og Velstand til Tusinder 
af driftige Amsterdammerborgere. 

Jeg gik ind paa en rigtig anstændigt udseende 
Kafé for at skrive et Par Ord paa et Brevkort. Her 
lærte jeg en af det hollandske Folkelivs Ejendommelig- 

heder at kende, nemlig det naive, selvfølgelige Tiggeri, 
hvis Repræsentanter aldeles ugenert hænge sig i Skø- 
derne paa Godtfolk, naturligvis særlig Fremmede, indtil 
man for at slippe for Overhænget punger ud. 

Jeg sad altsaa og skrev med et lille Glas Genever 
paa Bordet foran mig. Paa engang hørte jeg Nogen 
komme hen bagved min Stol. „Guden Avend, mijn 
Heer." Jeg svarede ikke og saa mig ikke om, vel 
vidende, at nu gjaldt det atter et kraftigt Angreb paa 
mine „Stuivere." 

„Guden Avend, mijn Heer, het Genever is seeker- 
lijk lekker." Jeg skrev rolig videre. „Muder", begyndte 
derpaa en klynkende Barnestemme, „mijn Heer is dood" ! 

„Muder" pikkede med Tommelknoen paa Stole- 
ryggen: „Bin je dood, mijn Heer.^** Et lille Ophold. 
Jeg drak resigneret min Genever ud. Opvarteren var 
et interesseret Vidne til, om det vilde lykkes Kællingen 
at „slaa" mig for Noget. 

Atter, men stærkere Banken paa min Stoleryg og 
med hævet Stemme: „Mijn Heer, as u belieft, bin je 
dood? Bin je dood mijn Heer, as u belieft".? 

Jeg kunde naturligvis tilsidst ikke lade være at le, 
og saa var jeg selvfølgelig leveret. To Stuivere 
maatte jeg erlægge i Tribut. 

Der vrimler med Støvlepudsere paa Amsterdams 
Gader. Paa hvert Gadehjørne sidde de og snappe de 
Forbigaaende som Edderkopper fange Fluer. „As u 
belieft mijn Heer, u Laarsen s*choon te maken", hvad 
der vil sige saa meget som, „tillader De min Herre, at 
jeg pudser Deres Støvler" ? Og saa den skælmske Naivetet 
hvormed en lille Pige, der sælger Violer paa Gaden, 
kan spørge En, naar man køber en Buket, om man 
— med Haanden paa Hjertet — synes bedst enten om 
Violerne eller — hende selv! Men det er Noget, man 
selv maa have oplevet. 

Stokkebye og jeg spiste den første Dag, vi vare i Am- 
sterdam, til Middag i en stor Restauration, hvis Navn jeg 
har glemt, men som jeg dog erindrer paa Grund af 
dens Ejendommelighed, idet man spiser i en stor 
Glashal ved en Masse Smaaborde, garnerede med tro- 
piske Planter, en komplet Vinterhave i større Stil. Efter 
at have indtaget Dineren, vandrede vi ned gennem 
Byen og opdagede paa et Hjørne af Kalvestraat en 
Række oplyste Vinduer i Stueetagen. Det saa ud til 
at kunne være en ret elegant Restauration eller Lig- 
nende. Vi gik derind. Først opad en lav Trappe med 
store Blomsterplanter langs Siderne, saa kom vi ind i 
en stor, elegant udstyret Sal med magelige tyrkiske 
Møbler. En Del Herrer sad og læste deres Aviser, 
medens de nippede til Kaffen med Geneveren. Vi toge 
Plads og kaldte paa Opvarteren, der til vor store 
Forbauselse maalløst stirrede paa os. Vi saa ned ad 
os, men syntes dog ikke, der var noget særligt Paa- 
faldende i vor Paaklædning, men endelig fik han da 
Mælet og betroede os, at her blev der aldeles ikke 
serveret for os. Vi befandt os nemlig i Amsterdams 
fineste Klub! Naa! saa skyndte vi os naturligvis at 
bryde op. Udenfor mødte vi Hauptmann Schindler, 
der var galant Fører for en ung Dame, Frøken von 
S . . ., som ogsaa var Passager paa „Bundesrath" ; dog 
skulde hun kun følge med til Lissabon, hvor hendes 
Søster var gift. Hun var nydelig, og vi forstod Schindlers 
Følelser. 

Jeg foreslog, at vi Alle skulde gaa hen i et Theater. 
Forslaget akcepteredes, og i en Droske jollede vi afsted, 
følgende Kudskens Anbefaling af et uhyre „morsomt" 
Theater. Vi naaede dertil. Frøkenen lidt flov over 
Situationen, men i Grunden henrykt. 

Tæppet gik op for en borgerlig hollandsk Komedie, 

skildrende Middelstandens Liv. Anden Akt spillede i 

5 

et Selskab. I Begyndelsen gik det temmelig kedsomme- 
ligt og ærbart til, men det varede ikke længe. Vin- 
flaskerne og Punschebollen kom paa Bordet, Gæsterne 
bleve mere og mere lystige, og deres gode Humør gav 
sig Udslag i saftige Vittigheder, der modtoges med 
bragende Bifald af det tæt besatte Hus. 

Men det blev ikke ved Vittighederne alene. De 
unge Piger satte sig paa Skødet af de unge Mænd, 
man pokulerede, sang og kyssedes midt paa Scenen, 
medens den lille Kærlighedsidyl spilledes henne i et 
Hjørne. Af og til sang den vordende Svigermoder et 
opmuntrende Vers til den eventuelle Svigersøn paa Om- 
kvædet: „Bare ikke forknyt, Jan!, Bare ikke for- 
knyt, Jan!" Men her blev Stykket saa udpræget natu- 
ralistisk, at vi af Hensyn til Frøken von S . . . nødtes 
til at forlade Lokalet. 

En Droske førte os hurtigt ned til Bolværket, hvor 
„Bundesrath" laa, og den unge Dame sattes velbeholden 
ombord. 

Vi Andre vandrede atter tilbage, ind mellem Amster- 
dams gamle maanebelyste Gader, over mærkelige Broer 
fra en svunden Tid, langs mørke Kanaler, indrammede 
af bladløse Trærækker. 

Det var blevet altfor sent til at gaa tilbage til det 
lille Theater og høre noget Mere om, hvad det var Jan 
ikke skulde være forknyt for. — 

Her i Amsterdam fik Frilandsexpeditionen sine to 
berømte Flodbaade ombord. Det var to temmelig uhandle- 
lige Pramme af Staalblik. Deres Udseende vakte megen 
Lystighed og gav Anledning til mange „derbe Witze" 
mellem de gamle Søulke i „Bundesrath"s Besætning. 

Herr Ernest Udny, som havde gjort Turen med 
fra Hamborg, gik nu fra Borde. Han vendte tilbage til 
London for at fortsætte sin velsignelsesrige Virksomhed 
i „Frilands" Tjeneste. 

Saa vare vi da færdige med Amsterdam, og Rejsen 
gik videre over Sø og salten Hav, nu mod Syd, foreløbigt 
til Lissabon, hvor vi skulde indtage en Del portugisisk 
Gods til Mozambiquekysten. 

I klart og straalende Solskin, en munter Marts- 
morgen, sejlede vi ud gennem den lange Kanal, udefter 
mod det aabne Hav. Paa Kanalens Bred, tæt indenfor 
de store Sluseporte laa et gammelt vejrslagent Træskur, 
en ilanddrevet Agterkahyt fra et eller andet forlængst 
strandet Skib. Her skænkedes Kaffe og Genever for de 
veirbidte gamle Sømænd, hvem Slusernes Vogtning var 
betroet. Paa et sort Brædt, der var fastnaglet over den 
lave, skæve Dør, stod malet med klodsede, hvide Bog^ 
staver : 

Hoog van Moed 

Groot van Goed 

Een Zwaard in de Hånd 

Is he' Løw' van Nederland. 



NIENDE KAPITEL 

Rejse over Havet. — Tajofloden. — Spaltning og Rivninger indenfor 
Expeditionen. — Daarlig Kost. — Lissabon. — Dejligt Klima. — Paa 
den offentlige Promenade. — Dronningen af Portugal. — Kaptajn 
Barchard. — Tugthusfanger paa tredie Klasse. — Stigende Misfor- 
nej else. — En Marschplan. — Ankomst til Neapel. — Café Gambrinus. — 
Frilændere i Neapel. — Hr. og Fru Sasse. — Afsked. — Afgang fra 

Neapel. — Vesuvs Ildsejle. 



Med Vinden agter ind slingrede „Bundesrath" ned 
gennem den engelske Kanal, blev dygtig omtumlet af 
den spanske Søs vældige Bølgebjerge, passerede Kap 

Finisterre i straalende Solskin og sejlede i varmt, be- 
hageligt Magsvejr langs Spaniens og Portugals høje, 
bjergfulde Kyster, der se nøgne og øde ud. Hist og 
her opdagede vi i Kikkerten smaa hvide Byer, godt 
gemte i dybe Klipperevner og skærmende Kløfter. Den 
ottende Marts tidligt om Morgenen fik vi det høje, 
skarpt fremspringende Kap Rocca i Sigte, og et Par 
Timer senere styrede vi ind i Tajoflodens dybe, brede 
Munding. — Saadan forløb Rejsen fra Amsterdam til 
Lissabon i det Ydre; men hvordan saa det ud indenfor 
„Bundesrath"s graa Jernvægge? Allerede den allerførste 
Dag af vor Rejse, ja i samme Øjeblik, Dr. Herzka havde 
forladt Skibet i Hamborgs Havn, var Spaltningen, Riv- 
ningerne indenfor Expeditionen begyndt at gøre sig 
gældende. 

Alle de Expeditionsmedlemmer, der vare i tredie 
Kahyt, følte sig højst ilde behandlede; de vare rasende, 
og en mindre elskværdig Optræden fra den iøvrigt sær- 
deles brave Kaptajns Side gjorde naturligvis kun Ondt 
værre. 

Endskønt jeg for mit Vedkommende er alt Andet 
end kræsen, maa jeg alligevel bestemt fastholde, at 
Maden paa alle tre Befordringsklasser var særdeles slet, 
ubetinget bedst paa anden Klasse, hvor Officererne og 
Proviantforvalteren spiste, værst selvfølgelig paa tredie 
Klasse, hvor Passagererne virkelig ret hyppigt bleve re- 
galerede med saadanne Lækkerier, at det løb mig koldt 
ned ad Ryggen, og jeg har dog i tidligere Sømandsaar 
været med til Adskilligt. Der var Grund nok til Klage, 
men hvad kunde Schindler og vi Andre gøre for det! 
Forbitrelsen rettedes imidlertid lige saa vel mod os 
Expeditionsmedlemmer paa første og anden Klasse som 
mod Skipperen og Proviantforvalteren, der dog vare de 
eneste Skyldige — tilsyneladende. Sagen var den, at 
den hele herlige Reichspostlinie — Rigssubventionen ind- 

befattet — som Forretning betragtet er en temmelig 
sløj Historie, hvorfor Rhederiet tvinger Kaptajnerne til 
at spinke og spare i Stort som i Smaat. Men den Betragt- 
ning skulde Frilænderne paa tredie Klasse jo ikke blive 
fede af, hvorfor der ogsaa hver evige Dag var større 
og mindre Spektakler. Og altid var det Schindler, der 
maatte holde for; han klemte saa igen paa Skipperen, 
som saa paa sin Side ret jevnlig tog sig en Omgang 
med den gamle luvslidte Proviantforvalter, der rystede 
for sin Stilling og tænkte paa Kone og 7 Børn hjemme 
i Hamborg. 

Da vi sejlede opad Tajofloden, saa vi til vor For- 
bauselse, at nu vare vi komne midt ind i det blomster- 
duftende Foraar. Træerne stode i Udspring, og Frugt- 
træerne blomstrede. Paa Landet saaede Bønderne deres 
Korn, og allevegne, hvor der var et Træ eller to, lød 
der munter kvidrende Fuglesang op mod den milde blaa 
Himmel. 

Og for kun otte Dage siden havde vi i Nordsøen 
havt en forrygende Snestorm! Men saadan er farende 
Folks Lod 

Opad gaar det, opad den brede, gule Tajo, hvis 
modgaaende Strøm danner Hvirvler langs den f rem- 
glidende Skibsside. 

Lissabon ligger for os som et underdejligt Maleri 
med stærke Farver, hvidt, blaat, grønt og gult, men dog 
mest hvidt og blaat; et glimrende Skue, denne hvide 
Stad med de utallige Kirketaarne, Kupler og Spir over 
Tagenes mørke Tegl, som den hæver sig, udstrakt og 
amphitheatralsk, opad den Højderyg, der ligger paa 
Tajos nordlige Bred. 

Vi passere Alkantara med det vældige Kongeslot, 
saa Fort Belem, der stolt og prægtigt, gemmende paa 
rige Minder fra Portugals glimrende Tider, kun synes 
at byde de forbisejlende Skibe et betinget Velkommen, 

og kaste endelig Anker midt ud for den prægtige Told- 
bodplads med de herlige Marmorkolonader; tæt ved 
passere vi en stor fransk Damper, hvem vi hilse, idet 
Flaget „kippes" i Forbifarten, men uden at Franskmanden 
— uhøfligt nok — værdiger os nogen Genhilsen. 

Lissabon gør paa den Fremmede et ejendommeligt, 
ikke rigt, men festligt og glimrende Indtryk. Der findes 
mange prægtige Bygninger, store Pladser med Marmor- 
eller Broncestatuer — jeg har overhovedet paa mine lange 
og mange Rejser aldrig set en By saa rigt forsynet 
med store Statuer i kostbart Materiale som denne. Kli- 
maet er mildt og tørt. Bygningerne holde længe. Regn 
og Slud giver dem ikke det i vort taagede Norden saa 
almindelige jordslagne, mørkegraa Udseende, Marmoret 
bevarer i Menneskealdre sin oprindelige Hvidhed. Men 
tillige synes det som om denne Klimaets Tørhed i For- 
bindelse med den næsten helt til Overfladen naaende 
Klippebund forhindrer Vegetationens kraftige Udfoldelse. 
Overalt i Gaderne og paa de offentlige Pladser er der 
plantet Akacier og Plataner, men paa mig gjorde disse 
Træer altid Indtryk af at befinde sig meget ilde. 

Paa den store offentlige Promenade, en lang og 
bred Corso med dobbelte Platanalleer og en meget bred 
Kørebane — lidt i Smag med Champs Elysées — hersker 
der mellem Kl. fire og sex, naar Solen har tabt noget 
af sin stærke Glød, et bevæget Liv, ikke et egentligt 
Folkeliv, men dog et broget, farverigt Skue, thi da 
mødes her under Platanernes lyse Hvælv Alt, hvad Lis- 
sabon tæller af Rigt og Fornemt og Mondænt indenfor 
sine Mure. En ustandselig Strøm, snakkende, leende 
og kurtiserende, bevæger sig op og ned ad de brede 
Alleer, medens Kørebanen er fuld af Beaumondens ele- 
gante Kupéer og Landauletter, forspændte med dejlige 
andalusiske Heste, og den gamle, fornemme, men tidt 
ikke synderlig rige Adels tunge, forgyldte og hvidlakerede 

Stadskarosser, trukne af Heste, der neppe altid vilde 
tage første Præmie. 

Stokkebye, jeg og Skibslægen, Dr. Meyer, vandre 
ned ad den menneskefyldte Corso, slentre ganske lang- 
somt afsted og iagttage med Interesse alle disse Mennesker, 
der, trods deres moderne Dragter og korrekte Optræden, 
øjensynligt tilhøre en Race, som staar os selv meget 
fjernt. Mændene forekomme os som Regel ganske smaa, 
enten radmagre eller altfor korpulente, gullige i Huden 
og næsten altid med disse fløjlssorte Øjne, der uvil- 
kaarligt vække vor blonde Races Mistro. Damerne 
synes os ofte at være dejlige i deres Pariserdragter, i 
hvilke der skimtes et let Koketteri med den gamle Na- 
tionaldragt, dejlige ganske vist, men dog ofte med store 
Næser og stærkt markerede, gullige Ansigtstræk, navnlig 
naar det slemme Hjørne, de fem og tyve Aar, er pas- 
seret. 

Men hele denne Races Totalindtryk paa den Frem- 
mede er dette: Dekadence, glidende Dekadence. Hvem 
kender ikke det dybsindige Eventyr om Tornerose, 
Prinsessen, der sov og sov, medens tornede Roser voxede 
op omkring hendes Slot! 

Saaledes sover Portugal ogsaa, men hvor er den 
Eventyrprins, som sprænger Fortryllelsens Ring? 

Pludseligt opstaar der Bevægelse i den spadserende 
Mængde, der synes at aabne sig og ærbødigt vige til 
Side: Dronningen kommer gaaende med sine to smaa 
Sønner ved Haanden. Langs Alleens Rand følger den 
firspændige Equipage i Skridtgang. 

Hvor er hun henrivende, denne slanke, mørk- 
haarede franske Prinsesse, som hun der skrider frem 
mellem den bukkende og nejende Mængde, men det 
forekommer mig, at hendes mørke, straalende Øjne 
aandsfraværende glider hen over Mængdens Hoveder, 
ud mod et fjernt straalende Punkt. 

Schindler, Stokkebye og jeg kom ombord i sidste 
øjeblik den Aften, vi skulde afgaa til Neapel (den 9de). 
Vi havde været i Theatret, og det var trukket noget 
længe ud; tillige vilde vi gerne have Resterne af vor 
portugisiske „Mønt" (lutter Papir) inden vor Afrejse om- 
satte i lidt mere gangbare Sorter. Man ser i Portugal 
hverken Sølv, Guld eller Kobber, kun Papir, lutter 
smukke nye, hvide og blaa, Sedler paa 15 øre og Sedler 
paa 1000 Kroner! Lader man sig barbere, betaler man 
med en smuk, blaahvid Seddel og tror, man skal have 
en Masse Penge igjen, men erfarer saa, „at det slaar 
lige til". Sedlens paalydende Værdi er ikke større, end 
hvad der tilkommer den forekommende Frisør, der 
smiler af vor Uvidenhed med hans Fædrelands økono- 
miske Forhold. 

Naa, vi kom altsaa ombord, og da vi traadte ind 
i Salonen, saa vi en Herre rejse sig og komme hen 
imod os. Vi havde aldrig set ham før, men han skynder 
sig at præsentere sig for os: Kaptajn Barchard af 14de 
engelske Infanteriregiment. 

Saadan saa Barchard altsaa ud. Der havde været 
megen Tale om ham i Hamborg. Hertzka haabede, 
at han vilde slutte sig til Expeditionen, men vidste 
det ikke bestemt. Nu var han altsaa kommen; det var 
hans Agt at gaa med os til Afrika, og det maatte der 
jo drikkes et Glas paa. Klokken 2 om Morgenen let- 
tede „Bundesrath" Anker og stod til Havs, men vi sad 
og klinkede, lige til vi kom ud af Tajofloden og At- 
lanterhavets brede Dønninger bragte Glas og Karafler i 
livlig dansende Bevægelse; først da tørnede vi til Køjs, 
vel fornøjede med Barchards Bekendtskab. Han viste 
sig stadigt som en flink og rask Fyr med et lyst Sind 
og en elskværdig Karakter. 

Næste Dag passerede vi i straalende Solskin Gi- 
braltarklippen og stod saa ind i det herlige Middelhav. 

Det var tredie Gang, jeg gik igennem Gibraltarstrædet, 
Vejret var varmt, helt sommerligt, og efter fire Dages 
Rejse ankrede vi paa Neapels Golf. 

Gæringen og Uroen indenfor Expeditionen tiltog 
imidlertid daglig mere og mere. 

Der var kommet fire portugisiske Straffefanger om- 
bord i Lissabon, Folk, der skulde sendes ned til Mo- 
zambique, hvor de skulde udstaa Straffen. Den portu- 
gisiske Regering havde betalt tredie Klasses Befordring 
for disse Folk, simpelthen af den Grund, at Dæks- 
passagerer slet ikke modtoges. Nu burde Kaptajnen 
selvfølgelig have sørget for, at disse Tugthusfanger bleve 
afsondrede for sig selv, men nej, de spiste mellem de 
andre Passagerer paa tredie Klasse, sov mellem dem og 
vare under Sejladsen ganske deres Ligemænd, men 
naar vi kastede Anker, bleve de indespærrede i Skibets 
underste Lastrum. Dette Forhold betragtedes selvfølgelig 
af Passagererne paa tredie Klasse som en stor For- 
nærmelse mod dem. Frilænderne vare naturligvis ogsaa 
rasende, og allerede nu, 10 Dage efter at vi havde for- 
ladt Hamborg, lød Forbandelserne mod Hertzka ret 
kraftigt mellem de brave Folk. 

For at gøre et Forsøg paa at stille dem tilfreds, i 
hvert Fald saa meget det lod sig gøre, lod Schindler 
fra nu af Peter Schmidt daglig udbetale hver Expeditions- 
deltager, der rejste paa tredie Klasse, to Francs af de 
2000 Mark, som Hertzka havde givet os med, og som 
vi for den overvejende Parts Vedkommende endnu havde 
i Behold. 

Det hjalp noget, men hævede naturligvis ikke den 
absolute Misfornøjelse med de skandaløse Forhold om- 
bord. Schindler var ikke den Mand, der længe holdt 
ud at gaa ledig omkring. Allerede længe havde han 
arbejdet paa en militær „Marschplan", sigtende til at 
give Expeditionen større indre Fasthed og ydre Mod- 






standsevne. Denne „Marschplan" skulde først træde i 
Virksomhed, naar vi vel vare landede i Afrika, men 
Schindler mente dog, at det var bedst, allerede paa det 
nuværende Tidspunkt, at gøre Expeditionens Medlemmer 
bekendte med Planens Indhold. 

I den Anledning sammenkaldtes alle Expeditionens 
Medlemmer i Skibets Andenklassesalon, hvor Planen 
blev forelagt og drøftet. I Begyndelsen vakte den ikke 
liden Modstand, men til Slutning blev man dog enig 
om Sagen, efter at forskellige smaa Ændringer vare 
foretagne, og den vedtoges i sin endelige Form med 
Enstemmighed. I Følge denne foreløbige Plan, der for 
Resten blev sanktioneret af Dr. Wilhelm, blev Lieute- 
nant Stokkebye Fører af Expeditionens Fortrav, Schindler 
af Hovedkolonnen som øverste militære Leder, og en- 
delig blev Anførslen af Bagtroppen, hvis Opgave det 
vilde blive at dække Marschen i Ryggen, betroet til 
mig. En ung tysk Lieutenant, Hr. Kullach, som vi Alle 
syntes rigtig godt om, og som vi derfor havde formaaet 
til at slutte sig til Expeditionen, skulde efter Schindlers 
Ønske overtage Anførslen over Hovedkolonnens Side- 
bedækning. Under hver Afdelingsfører ansattes en 
Souschef. James Dunn fra Helgoland blev saaledes 
tildelt min Afdeling. Peter Schmidt fik Bestalling som 
Expeditionens Kasserer og Regnskabsfører — han var 
den Eneste i hele Expeditionen, der havde et virkeligt 
detailleret Kendskab til vore store Vareforraad — og 
endelig blev Maleren Robert Hans Schmidt Expeditionens 
Kartograf og Observationsleder, en Post, som han allerede 
før sin Afrejse fra Wien var designeret til. Som tid- 
ligere omtalt, havde han ogsaa hele Expeditionens store 
Instrumentsamling i sin Varetægt. 

Nede i den overfyldte, ubeskrivelig svinske tredie 
Kahyt flød vore kostbare Kronometre og Instrumenter 
omkring, som de kunde bedst. Dog var Schmidt ganske 

uskyldig heri. Ansvaret falder paa Dr. Hertzka, hvis 
uforsvarlige Ligegyldighed for, hvorledes Expeditionen 
kom over Vandet, anrettede saa usigelig mange Ulykker, 
udsaaede den Dragesæd, hvoraf siden kom saa bedsk 
en Høst — mest bedsk for ham selv. 

Franz Schindlers Forsøg paa en Organisation af 
Expeditionen blev selvfølgelig ikke af noget Menneske 

— at sige fornuftigt Menneske — anset for at være 
fuldkommen eller definitiv. Senere hen viste den sig 
ogsaa ganske umulig, men Schindlers egentlige Hensigt 
havde ogsaa mindre været at faa en Marschplan ved- 
taget — hvortil der jo senere var god Tid — end med 
det Gode at faa Medlemmerne indblæst en Smule Di- 
sciplin, en vis Ansvarsfølelse, lidt Subordination, der 
vanskeligt vilde have kunnet undværes, hvis Expedi- 
tionen nogensinde var kommen paa Marschen til det 
Indre. 

Men det var en Illusion fra hans Side. 

Ganske vist samtykkede Flertallet af Medlemmerne 

— deriblandt alle Englænderne — i den foreslaaede 
Ordning, og for saa vidt viste Alting sig jo at være 
saare godt, men om Disciplin eller Underordnelse blev 
der nu lige saa lidt Tale som nogensinde før eller 
senere. Sagen var jo den simple, at alle Magtmidler 
fattedes indenfor dette Aktieforetagende, denne „Pick- 
nik" i stor Stil. 

I Stedet for at Medlemmerne burde have været 
indskrænkede til det halve Antal og godt betalte for deres 
Tjeneste, var Forholdet jo nu det, at ikke alene var 
der ikke Tale om Gagering, men Alle havde for deres 
Deltagelse maattet punge ud med ofte ret betydelige 
Beløb. 

Endelig, efter fire Dages Sejlads fra Lissabon, nær- 
mede vi os den italienske Kyst, og en straalende Morgen- 
stund løb vi ind paa Neapels pragtfulde Rhed. 

Enhver Napolifarer kender „Café Gambrinus", et 
søgt Samlingssted for tyske og skandinaviske Turister. 
Naturligvis søgte vi saa godt som allesammen derind, 
og gjorde ogsaa interessante Bekendtskaber her. Første 
Gang, da jeg og Stokkebye traadte ind i det store ele- 
gante menneskefyldte Lokale, fik vi øje paa Robert Hans 
Schmidt, der sad ved et Bord sammen med en Dame 
og to Herrer. Vi gik hen og hilste paa dem og bleve 
saa forestillede. Det var Hr. og Fru Sasse fra Miinchen, 
begge ivrige Frilændere, samt deres fortrolige Ven, Hr. 
Hassemer fra Mainz. 

Saavel Ægteparret som Hr. Hassemer havde i læn- 
gere Tid opholdt sig i Neapel. De ventede kun paa 
os for at slutte sig til os. Desværre vare alle Pladser 
ombord optagne, saa de maatte vente endnu en Maaned, 
inden de kunde komme ombord i det Skib, der skulde 
bringe dem til det forjættede Land, nemlig „Reichstag", 
der havde den „anden Expedition" ombord. Sasse var 
Kemiker og havde havt en Fabrik i Miinchen, som han 
imidlertid havde solgt, for sammen med sin unge Hustru, 
en Miinchnerinde, at kunne drage til „Friland". Han 
var et begavet, belæst Menneske, men komplet Idealist. 
Han var begejstret „Frilænder" og troede fuldt og fast 
paa, at saasnart „Friland" var grundlagt, vilde hele den 
øvrige Verden i Løbet af et halvthundrede Aar ogsaa 
blive frilandssindet. Derefter skulde saa Guldalderen, 
det tusindaarige Rige, tage sin Begyndelse. Hans Kone 
var en mere nøgtern Natur og havde bestemt holdt paa, 
at de deponerede Størstedelen af deres Penge i Tysk- 
land i solide Banker. Med Resten kunde de jo saa 
gøre Forsøget. Sasse vilde nemlig lige strax have 
kastet hele sin Formue ind i Frilandssvindlen, men 
senere, da det uafvendelige Krach kom, takkede han 
sin lille kloge, skeptiske Kone. Han hørte til dem, 
hvem den hele Historie for saa vidt var til stor Gavn, 

som den kurerede dem fuldstændigt for alle utopiske 
Galskaber. Han havde været med i 38 Studenterdueller, 
deraf 4 paa Pistoler. Hans Ansigt var ogsaa sønder- 
flænget af dybe Ar paa Kryds og Tværs. De forskøn- 
nede ham ikke, men vidnede om, at han var en Mand 
med personligt Mod. Hans Kone var lille og buttet, 
men nydelig. 

Saavel Hr. Sasse og Frue som Hr. Hassemer, 
fulgte os ombord ud paa Natten. Men derfor skiltes 
vi ikke saa hastig. Inde i Kahytten drak vi endnu 
mange Skaaler til Ære for Expeditionen, Friland, 
Hertzka, Deltagerne, Fru Sasse, „die deutsche Hausfrau". 
o. s. V. i en Guddommelighed lige til Ankret skulde 
lettes. Sasse holdt naturligvis ogsaa mange Taler, alle 
begejstrede, alle paa Kogepunktet. Da han gik, kyssede 
og omfavnede han mig paa sydtysk Maner. Bagefter 
skulde jeg sige Farvel til hans Kone og haabede saa 
smaat ogsaa der paa et Kys eller to, hvad der unægte- 
lig vilde have smagt mig bedre, men der vankede ikke 
noget. Saa roede de bort fra „Bundesrath**, der laa 
med Damp oppe, klar til Afgang — — . 

Bagved Byen hævede den mørkerøde Røg fra Vesuv 
sig som en Ildsøjle højt op i den stille, mørke Nat. 

TIENDE KAPITEL 

Rejse til Port Said. — Storm. — Messinastrædet. — Europas syd- 
ligste Punkt. — Kreta. — Port Said. — En hemmelig Korrespon- 
dance opdaget. — Demoralisation. — Sedan! — Thomas' Tobaks- 
monopol. — Ingen Fragt betalt for Baadene. — Pengevanskeligheder. 
— Forbitrelse blandt Medlemmerne. — Schindlers Spydighed i den 
Anledning. — Suezkanalen. — Det rade Hav. — Aden. — Til Ankers 
ud for Lamu. — Wilhelm og Denhardt ombord. — Wilhelms Mal- 
konduite. — Ingen Interesse for Expeditionens Deltagere. — Mund- 
huggeri med Kaptajnen. — Barchard gaar ikke med os. — Bange 
Anelser. — Rabinek. — Fra Borde under Hurraraab. — 

Det forjættede Land. 



Rejsen langs den italienske Kyst var meget storm- 
fuld, hvorfor Skibet slingrede i en utrolig Grad, 
særlig fordi vi havde Vind og Sø ind paa Siden. Om 
Eftermiddagen passerede vi Stromboli, der altid er i 
Udbrud. Sorte Røgskyer vældede op af det lave Krater 
og førtes af Stormen ud over Havet i sønderrevne væl- 
dige Flager. Om Aftenen naaede vi Messinastrædet; 
det føltes af Alle ombord som en stor Lettelse, at vi 
nu kom ind i smult Vande. Endskøndt det var mørk 
Nat, sagtnede „Bundesrath" dog ikke sin Fart gennem 
det dybe Havstræde, som jeg nu passerede for anden 
Gang i mit Liv. I lange lyse Rækker skinnede Lysene 
fra Messina og Reggio os imøde, paa de sicilianske 
Bjergtoppe lyste den nyfaldne Sne gennem Natten. Det 
skulde ikke blive sidste Gang, jeg saa dette Stræde, et 
af vor Klodes mest underskønne Punkter, men da jeg 
atter sejlede gennem dets dybblaa Vande, blomstrede 
Skærsommerens Roser, og Land og Hav laa badet i 
glødende Sollys. 

I smukt Vejr sejlede vi forbi Kap Matapan, Euro- 
pas sydligste Punkt, med de blaagraa Klippetinder og 

stejle rødgraa Vægge, der dukke ned i det larmende 
Hav. Vi passerede Kreta paa nærmeste Hold, de høje 
sneklædte Bjerge syntes truende at advare os for at 
komme for nær til den ugæstmilde Kyst. 

Vi ankrede ved Port Sai'd, Suezkanalens nordlige 
Indgangsport. Port Said er bygget paa Ørkensandet. 
Skøndt ung endnu, knap en Menneskealder gammel, 
har den allerede udviklet sig til en vigtig Hovedstation 
for den store Verdenstrafik paa Ostindien, Kina, Japan 
og Østafrika. 

Byen bestaar af et europæisk eller rettere et „fran- 
kisk" Kvarter langs Havnen og en egentlig arabisk By. 
Tiltalende er den ikke. Et Samlingssted for Alverdens 
Krapyl, der som graadige Hajfiske se et Bytte i hvert 
opankret Skib. Fra Tagene vaje utallige Konsulats- og 
Firmaflag. Overalt paa Gaderne strejfe Skarer af herre- 
løse Hunde omkring. Af Forlystelsessteder er der nok, 
noget for enhver Smag, bøhmiske Damekapeller, arabiske 
Alméer, der danse „Mavedans", Knejper med indiske 
Jonglører og amerikanske Niggerkomikere o. s. v. 

Medens vi laa i Port Said kom vi ved et rent Til- 
fælde under Vejr med en hemmelig Korrespondance 
mellem Expeditionsmedlemmet Hans Salner fra Wien 
og Frilandsaktionskomiteens Sekretær. Denne Korre- 
spondance indeholdt detaillerede Meddelelser om Alt, 
hvad der foregik paa „Bundesrath", Schindlers Optræ- 
den o. s. V. Den var bleven ført under hele Rejsen 
efter Aftale, truffen allerede i Wien. Hauptmann Schindler 
indsendte sine Indberetninger fra hver Havn, vi anløb, 
men nu viste det sig, at ikke den af Hertzka selv de- 
signerede Fører, men den uansvarlige Hr. Hans Salner 
i Virkeligheden var ansvarlig overfor Komiteen. 

Dette uværdige og latterlige Forhold vilde Schindler 
naturligvis ikke finde sig i, men han manglede jo alle 
Magtmidler og kunde Intet foretage ; dog betragtede han 

fra nu af sit Hverv som Fører for Expeditionen som 
endt. Paa Rejsens sidste Del befandt derfor Expeditio- 
nen sig i komplet Opløsning; den bestod ikke mere af en 
Samling Mænd, der enedes om at lægge Kræfterne 
sammen for et stort Formaals Skyld, men af en Flok 
demoraliserede Mennesker, af hvilke ikke To vilde det 
Samme, blottede for al Disciplin, al Korpsaand, op- 
fyldte af dyb, uryddelig Mistro til hverandre. Allerede 
nu betragtede de det hele Foretagende som en uafvende- 
lig Fiasko, et uundgaaeligt Skibbrud, hvorfra det maatte 
være hver Enkelts Sag at redde sig saa vidt muligt 
helskindet. Selve den centrale Tanke i det hele Fore- 
tagende, Frilandsstatens Oprettelse, var allerede nu kun 
Genstand for Haan, Spot og Uvillie. Frilandsexpeditio- 
nen lignede paa dette Tidspunkt den franske Armé paa 
Vejen til Sedan, dette Sedan, der var Forblindelsens, 
Forvildelsernes, den personlige Impotens' logiske Konse- 
kvens. 

Ogsaa vi ilede vort Sedan imøde! 

En Episode, der var ret karakteristisk for Expedi- 
tionen og dens Ledelse, indtraf her i Port Sai'd: 

Af ganske ubegribelige Grunde — maaske fordi 
Vedkommende nogen Tid havde været Cigarruller! — 
havde Dr. Hertzka allerede i Wien overdraget Hr. Felix 
Thomas, denne interessante „Frilandsplante", at gøre 
de fornødne Indkøb til Expeditionen af Cigaretter og 
Cigarettobak i Port Said, sandsynligvis fordi Dr. Hertzka 
fra Geografien vidste, at man fik saadan god Tobak i 
Ægypten. Schindler fandt det baade dumt og menings- 
løst at betro Hr. Thomas denne Kommission, men na- 
turligvis rejste der sig strax en Storm blandt de Hr. 
Thomas nærmeststaaende Expeditionsmedlemmer. Det 
var en Skandale, Mangel paa „Pietet" og meget Andet, 
om Hertzka's Paalæg ikke blev overholdt. 

Schindler maatte give efter, og Hr. Thomas gik i 



81 



Land, købte 25 Pd. rigtig daarlig Tobak, der tilmed 
var muggen, som det snart viste sig. Sammen med og 
i god Forstaaelse med den Italiener, han havde købt 
Tobakken af, mødte han op paa det østerrigske Konsu- 
lat og fik her uden Prutten 20 Pund Sterling — 360 
Kr. — udbetalt, som Schindler saa bagefter maatte re- 
fundere af de stærkt sammensmeltede 2000 Mark, hvis 
Rester Peter Schmidt stadig rugede over. Schindler var 
rasende, navnlig da det paa Grund af Thomas' egne 
Skryderier snart kom for Dagen, at Tobakken havde 
kostet — 50 Francs, og saa havde Italieneren yderligere 
faaet andre 50. 

Men hvad skulde Schindler gøre? Han havde jo 
tilmed nedlagt sit Hverv som Fører og var snart ganske 
ligeglad ved det Hele. 

Atter indtraf en Kalamitet, denne Gang af ret al- 
vorlig Natur. 

Vi laa allerede med fuld Damp oppe, klar til at 
gaa ind i Suezkanalen, da Kaptajnen paa „Bundesrath" 
fik Telegram om, at Fragten for de to Staalbaade ikke 
var betalt. Dersom Expeditionen ikke uopholdelig be- 
talte, vilde Baadene være at sætte i Land strax! Naa, 
vi tyggede jo svært paa det, Pengene — 1600 Mark 
beløb det sig til — maatte jo betales, men der var ikke 
mere end 1200 Mark tilbage af de 2000, Peter Schmidt 
opbevarede. Peter Schmidt skød saa af sine egne 
Penge det manglende til — som et Laan, han ydede 
Expeditionen — og saa blev da den Sorg slukket, men 
nu havde rigtignok ogsaa Alt, hvad vi ejede og havde 
af Kontanter, faaet livlige Ben at gaa paa. Udbetalin- 
gen af den daglige Understøttelse til Expeditionsdelta- 
gerne paa tredie Klasse maatte jo nu ophøre, hvorover 
der strax opstod et forbitret Ramaskrig. Men Schindler 
sagde dem ganske tørt, at havde de ladet ham købe 
Tobakken i Port Said, saa havde den ikke kostet 20 

6 

Pund Sterling, og saa havde der været Penge nok. Spy- 
digt lagde han til, at de kunde jo laane hos Thomas. 
Denne Gentleman faldt de nu Alle over, han blev bange, 
indsaa, at Noget maatte der gøres, og saa bleve Pengene, 
han havde tilsnydt sig ved sit kostelige Tobaksmonopol, 
anvendte til Indkøb af flere Ankere bajersk 01, som 
smagte Frilænderne godt i den stadigt tiltagende Varme. 

Vi vare, trods Alt, ved ganske godt Mod og satte 
vort Haab til, at Dr. Wilhelm nok skulde være Mand for 
at klare Ærterne. 

Vi skulde have kunnet se blot 6 Uger ud i Frem- 
tiden ! 

Vor Sejlads gennem Suezkanalen tog sin Begyn- 
delse Kl. 7 om Aftenen, da vi, med engelsk uniformeret 
Lods ombord, stod Kanalen ind. Vi havde mange 
Skibe foran os og mange bagved os. Det gik lang- 
somt. Næsten 18 Timer brugte vi for at naa Suez. 
Da det blev mørkt, tændtes en stor Lysprojektør, der 
var anbragt i Stevnen. Dens klare, hvide, elektriske 
Lys kastede lange Lysstraalebundter forud for Skibet. 
Selv de mindste Enkeltheder paa den smalle Kanal og 
de lave sandede Bredder saas tydeligt i det grelle Skjær. 
Et Aktieselskab i Suez har Monopol paa Udlejning til 
Skibene af disse elektriske Projektører og tjener natur- 
ligvis storartet. 

Fragtdamperne skulle stoppe og vente, naar en 
Postdamper signaliseres. Overalt i Kanalen og i de to 
Søer, gennem hvilke den er ført, findes derfor Vige- 
steder, hvor de mindre begunstigede Koffardimænd maa 
ty ind, naar en Damper med Post, for ikke at tale om 
Krigsskibe, kommer sejlende op. 

To Gange maatte vi vige til Side for store engel- 
ske Orlogsmænd, der med deres Vædderstævne og hvid- 
malede Pansersider tog sig ud som uhyre, eventyrlige 

Svaner, naar de kom brusende forbi i den mørke 
r^at og selv vare omflydte af skinnende elektriske Lys. 

En vældig fransk Postdamper fra Kochinkina med 
!^lasser af Mennesker ombord strøg lige tæt forbi os, 
medens Kanalens oprørte Vande i høje Fraadbølger 
slog op mod Kysternes Sandvolde. 

Med visse Mellemrum ligge Signalstationer, i Reg- 
len omgivne af smukke Haver, der kun skylde Vand- 
ledninger deres Tilværelse i dette fuldkommen regnløse 
Land. Hist og her mødte vi store Dampmuddermaski- 
ner, der evigt og altid arbejde i Kanalen for at vedlige- 
holde Dybden. Fyldet kastes automatisk ind paa Ky- 
sterne, der saaledes langsomt højne sig. 

Alt i Alt er Turen gennem Suezkanalen i høj Grad 
interessant og lærerig. Man fortryder ikke at have 
gjort den. Som bekendt er nu — paa Grund af Fransk- 
mændenes sædvanlige diplomatiske Kortsynethed — 
næsten alle Aktierne i dette, et af Verdens mest ren- 
table Foretagender, paa Englands Haand. Men Admini- 
strationen er dog endnu vedblivende fransk, ligesom 
Kanalselskabets Bestyrelse har Sæde i Paris. Hvor- 
længe Franskmændene ville kunne holde denne Position 
i et Selskab, hvori de ikke længere ere Parthavere, vil 
Tiden vise. 

I det røde Hav, som vi nu sejlede igennem, be- 
gyndte vi at mærke den tiltagende Varme paa en stedse 
mere følelig Maade. Stanleyhatte og hvide Tropedragter 
kom frem, og de mørke nordeuropæiske Klædnings- 
stykker pebredes ind og gemtes paa Bunden af Kuf- 
ferten. 

I Aden var det frygtelig hedt, og vi følte det derfor 
Alle som en Lindring, da vi et Par Dage efter at have 
forladt denne Plads fik et heftigt Uvejr med himmelhøj 
Sø og pidskende Vind. Det kølede og rensede Atmo- 
sfæren i høj Grad. Den 29. Marts passerede vi Æquator. 

Den 1ste April om Aftenen, just da Solen gik ned, 
ankrede „Bundesrath" udfor Lamu paa Afrikas Kyst, 
hvor Expeditionen jo skulde udskibes. 

Kysten var lav og sandet, og lange, tyndt bevoxede 
Klitter begrænsede den, saa langt Øjet kunde naa, til 
begge Sider. 

Havet var stille og ganske øde. Intet Sejl, ikke 
den mindste Fiskerkano var at opdage. Kaptajnen paa 
„Bundesrath" begyndte allerede at blive utaalmodig og 
talte om at ville sejle videre, dersom Wilhelm og Den- 
hardt ikke snart gave Livstegn fra sig. Saa endelig — 
henimod Midnat — kom vor fremtidige Fører, Dr. Julius 
Wilhelm, ombord i en stor, aaben Baad, ledsaget af 
Gustav Denhardt, Dr. Hæsler og Expeditionens frem- 
tidige Souschef, østerrigsk Reservelieutenant Gustav 
Rabinek samt Denhardts Kompagnon H. Tide. Wilhelm 
viste sig at være en middelhøj Mand med slappe, ud- 
levede, men ret fine Ansigtstræk. Han var ganske hvid- 
klædt ligesom sine Ledsagere. Gustav Denhardt, Chef for 
det ofte omtalte tyske Firma Denhardt & Co, i Lamu, 
var en jovialt udseende, lille Mand med rødt Ansigt og 
stort busket Fuldskæg. Jeg lagde fra første Øjeblik af 
Mærke til, at han behandlede Wilhelm paa samme 
Maade som en Hovmester behandler den Prinds, hvis 
Mentor han er sat til at være, overlegent, spottende, 
ærbødigt, med klog Iagttagelse af Etikettens Fordringer. 
Wilhelm var en Mand, som trængte til at leve i en Sky 
af Virak, afbrændt til hans Ære. Denne Virak af- 
brændte Denhardt stadigt, men altid med det samme 
gemytlige Smil om Læben. Alle Andre saa klart, med 
hvilke øjne han betragtede Wilhelm og dennes Fusen- 
tasterier; kun ikke Wilhelm selv, der ikke opgav Haa- 
bet om at se Gustav Denhardt som omvendt Frilænder. 
Dette Haab bestyrkedes af Denhardts tilsyneladende 
beundrende Ærbødighed for hans interessante Person, 

en Ærbødighed, Wilhelm i sin Naivetet tog for gode 
Varer. Saasnart Dr. Wilhelm kom ombord paa „Bun- 
desrath", vilde de brave Frilændere styrte agterud 
for at hilse paa den Mand, om hvem de havde hørt 
saa meget, og i hvis Haand de nu ganske havde lagt 
deres timelige Velfærd. Men Reglementet standsede 
dem. Anden og tredie Klasses Passagerer maatte ikke 
komme agterud. Men Wilhelm da? Bad han dog 
ikke Kaptajnen at lade Reglementet sove for en Dag, 
eller skyndte han sig ikke selv forud for at hilse paa 
disse Naive? 

Aa nej! Dr. Wilhelm nærede ikke den fjerneste 
Interesse for at hilse paa Expeditionens Medlemmer. 
Han satte sig, saasnart han kom ombord, ind i Ryge- 
salonen og — gav sig til at læse Breve, en hel Bunke 
Breve, en Syndflod af Breve fra Slægt og Venner 
hjemme i Wien. Disse Stabler af Breve kunde han jo 
meget bedre have læst næste Dag i Fred og Ro og nu 
tænkt en Smule mere paa alt det, der laa lige for 
Næsen af ham. 

Den Aftens interessante Brevlæsning gjorde ham 
ubodelig Skade. Det blev aldrig glemt ham, at han 
viste denne komplette Ligegyldighed, denne hjerteløse 
Nonchalance overfor disse godtroende Mennesker, som 
hvis Fører han selv havde trængt sig frem. Hvor let 
havde det ikke været for ham ved en Smule Venlighed 
at vinde disse Hjerter, der allerede paa Forhaand bankede 
ham imøde! 

Efter lang Tids Forløb afbrød han endelig sin 
interessante Beskæftigelse for at give sig til at mund- 
hugges med „Bundesrath"s Kaptajn, idet han — ganske 
umotiveret — paastod, at det var Kaptajnens Skyld, at 
Skibet først ud paa Aftenen var kommet til Ankers. 
Kaptajnen var en ægte gammel Havgasse, der gav Wil- 
helm det glatte Lag — idet han ogsaa var ærgerlig 

over hans Ligegyldighed overfor de stakkels Expedi- 
tionsdeltagere henne paa tredie Klasse — paa saa 
usminket og eftertrykkelig en Maade, at Wilhelm hur- 
tigt trak sig ud af denne farlige Diskussion. Kaptajn 
Barchard havde lige siden Dr. Wilhelm kom ombord, 
med største Interesse studeret hans Færd, og nu var 
han kommet til et Resultat. I faa og klare Ord med- 
delte han Dr. Wilhelm, at han ikke agtede at deltage i 
den af ham ledede Expedition, hvorfor han ikke havde 
i Sinde at gaa i Land i Lamu, men at følge med Skibet 
til Port Natal. Hans Beslutning vakte stor Sorg blandt 
Expeditionsdeltagerne, saa meget større, som den var 
urokkelig. Saaledes mistede Expeditionen allerede fra 
første Færd et af sine bedste og dygtigste Medlemmer, 
der kunde være blevet os Alle til uvurderlig Nytte. 
Mig personlig var Kaptajn Barchards Afgang fra Expedi- 
tionen en stor Sorg. Han var et betydeligt Menneske 
og en fuldendt Gentleman. 

Dr. Wilhelms Optræden vakte i det Hele store Be- 
tænkeligheder. Schindler, Stokkebye, Englænderne og 
jeg talte en Del om, hvad der var at gøre, men for- 
øvrigt enedes vi om, roligt at gaa i Land og se Tiden 
an. Det var jo dog muligt, at den indre Kærne var 
bedre end den ydre Skal, i alt Fald vilde vi ikke for- 
haste os i nogen Henseende, men tvertimod søge at 
naa en saadan Forstaaelse med Dr. Wilhelm, at et 
fremtidigt Samarbejde i Expeditionens Interesse blev 
muligt. 

Vi begyndte nu bedre at forstaa den ejendomme- 
lige Maade, hvorpaa Gustav Denhardt behandlede Wil- 
helm. Det var klart, at vilde man have Indflydelse paa 
ham, maatte han tages just paa Denhardts Fa9on — 
men desværre kom hurtigt den Tid, da Indflydelser af 
betydelig mere brutal Natur gjorde sig gældende til 
Expeditionens uoprettelige Skade. 

Denhardts tykke, jovialt gemytlige Kompagnon, Hr. 
Tide, tog aabenbart Expeditionen — havde i hvert Fald 
i sit stille Sind mest Lyst dertil — fra en lystig Side, 
medens Dr. Hæsler — en lægevidenskabeligt uddannet 
Tysker, der paa Grund af private Forhold i en Aar- 
række havde været bosat i Lamu, vidt og bredt berømt 
som en vældig Nimrod — med sit koleriske Temperament, 
ikke kunde lade være med at ærgre sig over den megen 
Affektation og forlorne Demokratisme, han allerede i 
nogen Tid havde levet midt i og nu ventede at se det 
hidtil saa idylliske Lamu drukne i, naar denne halv- 
gale Flok „Frilændere" først kom indenfor Byens Mure. 

Gustav Rabinek gjorde et rart og elskværdigt Ind- 
tryk. Han var brun som en Araber efter et langt 
Tropeliv, et dygtigt og praktisk Menneske, der sled sig 
op i Expeditionens Tjeneste, indtil den Dag kom, da 
Wilhelm kastede først ham og derpaa Expeditionen 
overbord. Medens Wilhelm var fordybet i sine ulyk- 
salige Breve, viste Rabinek sig mere paa Højde med 
Situationens Krav, idet han skyndte sig med at komme 
i Rapport til Expeditionsdeltagerne. Han generede sig 
ikke for at gaa ned i tredie Kahyt, hvor han gav en 
Omgang 01, og gjorde overhovedet de hæderligste An- 
strængelser for strax at komme paa en god Fod med 
de Mennesker, han nu i lang Tid skulde leve sammen 
med. Han handlede klogt. 

Udlosningen af Expeditionens Gods tog sin Begyn- 
delse næste Morgen. Vejret var godt, hvorfor Arbejdet 
ogsaa gik rask fra Haanden, ledet af Peter Schmidt. 
De store, aabne, arabiske Kystskibe, de saakaldte Dow s, 
med én foroverhældende Mast og et vældigt Latinersejl, 
kunne rumme en Mængde. Denhardt havde medtaget 
hele tre saadanne Dows. Ud paa Formiddagen vare 
de da ogsaa fyldte med vort Gods, og vore Staalbaade 
vare satte i Vandet. Under Hurraraab fra Mandskabet 

og de tilbageblivende Passagerer gik vi fra Borde. Des- 
værre kom heller ikke Lieutenant Kullach med os, da 
Wilhelm ikke vilde akceptere ham, vistnok fordi han 
var Officer. Sejlene bleve hejste paa vore Dows, og for 
en blid Bør styrede vi ind mod det forjættede Land. 



ANDEN DEL 



EXPEDITIONENS FORLØB 



FØRSTE KAPITEL 

Et sidste Farvel. — Lempenau. — Indsejlingen til Lamu. — Manda. 
— Byen Lamu. — Gader og Huse. — Engelske Embedsmænd, — 
Hvem der ejer Landet. — Arabere, Portugisere. — Englænderne. — 
Sultanen af Zanzibar. — Witulandet. — Under Indiens Kejserkrone. — 
Rupien. — „Ligth and Liberty". — Expeditionen lander. — Brogede 
Folketyper. — Byens Befolkning. — Indieme. — Freelandshouse. — 

Hurra for Hertzka. 



Det var en lang Vej, vi havde at tilbagelægge i vore 
Dows, inden vi naaede Land. Men allerede for- 
inden hev „Bundesrath" sit Anker op og stod til Søs 
mod Syd. 

Længe kunde vi se Kaptajn Barchard og Lieute- 
nant KuUach staa paa Kommandobroen og tilvifte os et 
sidste Levvel med deres hvide Lommetørklæder; det 
var to brave Kammerater, som vi savnede haardt under 
de vanskelige Forhold, vi nu gik imøde. Til Gengæld 
var Expeditionen bleven forøget med en anden af „Bun- 
desrath"s Passagerer, nemlig Hr. Walther Lempenau y 
en ung Student, Søn af en velhavende, kolonigal Fa- 
brikant i Wiirtemberg. Han var paa Rejse ned til de 
tyske Kolonier, men undervejs fattede han en levende 
Interesse for Frilandsexpeditionen. Da han strax ved 
Wilhelms Ombordstigning i „Bundesrath" var istand til 

at betale 800 Mark for sin Deltagelse i Expeditionen, 
og da der — efter Wilhelms Formening — endnu var 
for faa Deltagere til Planens effektfulde Realisation, 
stødte hans Optagelse ikke paa Vanskeligheder. Han var 
jo tilmed en civil Mand, ikke Officer, hvilken Slags Folk 
Wilhelm afskyede i Modsætning til hans Læremester, 
Dr. Hertzka, der havde en sand Mani for Officerer. 

Medens vi sejlede ind mod Kysten, saa vi kun en 
Række lave Sandklitter, der vare sparsomt bevoxede 
med Grønt, men da vi kom nærmere, opdagede vi fro- 
dige Lunde af Kokospalmer bag Sandhøjenes skærmende 
Bælte. Saa passerede vi Lamubarren med dens 14 Fod 
Vand og bestandige Brænding, løb ind i den brede, 
bugtede Havarm, der adskiller de to lige overfor hin- 
anden liggende øer, Manda, — ubeboet og bevoxet 
med Kratskov, over hvilken enkelte vældige Baobaber 
rage op, og med talrige Ruiner af en gammel portugisisk 
Koloni — og Lamu, med Byen af samme Navn, helt 
bevoxet med Kokospalmer og adskilt fra det faste Land 
ved et smalt Sund, der imidlertid ofte er vanskeligt 
at befare paa Grund af den Brænding, som Havet 
sætter ind. 

Endelig laa da Lamu, vore Længslers Maal, for 
os, badet i den tropiske Sols strømmende Lys. 

Det er en tæt sammenbygget Araberstad med høje, 
som oftest forfaldne Huse og med Gader, tidt saa 
snævre, at to Personer kun ved gensidig Imødekommen- 
hed kunne passere hinanden. Da vi sejlede ind mod 
Byen, lagde vi Mærke til tre store, skinnende hvide 
Bygninger helt nede ved Strandbredden, der alle ud- 
mærkede sig ved deres vel vedligeholdte Udseende. 
Den mindste af dem, den, der ligger længst mod øst, er 
Sædet for Handelshuset Gustav Denhardt & Go., det 
eneste europæiske Firma i Byen. Det næste hvide Hus 
er Residensen for Mr. Roberts^ Sultanen af Zanzibars 



Guvernør over Witulandet (den Del af Fastlandet, der 
ligger lige ud for Lamu og Manda), og i den tredie Byg- 
ning er det engelske Konsulat, hvor Mr. Mac Clennan 
residerer. Men mellem disse tre fremragende Bygninger 
og bagved dem strækker den hulter til bulter byggede, 
forfaldne gamle Stad sig, behersket af et kolossalt, men 
yderst forfaldent gammelt Kastel, Sædet for Valien af 
LamUy Sultanen af Zanzibars direkte og nærmeste Re- 
præsentant. Dette gamle Kastel bestaar af fire svære, 
høje, sammenbyggede Fløje med takkede Murtinder og 
fire Taarne, et i hvert Hjørne. Af Vinduer er der ingen 
ud til Byen. I et aabent Galleri ud til det ved Ka- 
stellet liggende Torv ses altid en Mængde sorte Sol- 
dater (Askaris) drivende. De bære Sultanen af Zanzi- 
bars Uniform ligesom hans ildrøde Flag vajer over Ka- 
stellets højeste Tinder, dominerende Byen. Ogsaa over 
Mr. Roberts' Hus vajer Sultanens Flag, medens Eng- 
lands stolte „Unionjack" smælder i Vinden over Hovedet 
paa Mr. Mac Clennan. 

Besiddelsesforholdene i disse Landstrækninger ere 
meget indviklede. Til Forstaaelse af Meget af det Føl- 
gende er det nødvendigt her at anføre Følgende: Op- 
rindelig, d. V. s. i det 16de og 17de Aarhundrede, til- 
hørte hele Østafrikas Kyst lige fra Port Natal til Bab el 
Mandebstrædet, ogsaa Zanzibar, Portugiserne. Men i 
forrige Aarhundrede gik, efter Menneskealdres fortviv- 
lede Kampe, Alting tabt Nord for Mosambique, som 
Portugal ejer den Dag i Dag. Det var Araberne, der 
toge Landet i Besiddelse, ikke fordi de vare dygtigere 
eller bedre bevæbnede end Portugiserne, men fordi disse 
vare for faatallige og fik for lidt Understøttelse fra 
Moderlandet. Araberne kom fra Maskat, Yemen og 
Hadramaut i store Mængder, og ethvert Tab erstatte- 
des hurtigt fra det nærliggende Hjemland. 

Araberne bleve Herrer i Landet. Først adløde de 

alene Imamen af Maskat, men i Tidernes Løb lykkedes 
det Ætlinge af dette Riges Herskerslægt at grunde uaf- 
hængige Dynastier paa Afrikas østkyst. Witu, der 
mod Syd grænser til Tanafloden, mod Nord til de kri- 
gerske Somaliers Land, var et saadant Sultanat, Zanzi- 
bar et andet. Medens Witus Sultaner udmærkede sig 
gennem Erobringer af store Landstrækninger i det Indre, 
var Zanzibar alle Dage mere en Sømagt med en stor 
Krigsflaade og udbredt Handel paa hele Æquatorial- 
kysten. 

Til Støttepunkter for sin Magt havde Sultanen af 
Zanzibar allerede fra gammel Tid siddet inde med 
mange øer langs Afrikas Kyst, saaledes ogsaa Lamu 
og Manda, der have været forenede med Zanzibar, saa 
længe som dette Sultanat overhovedet har bestaaet. 

Men saa kom de europæiske Magters koloniale Fe- 
ber. Tyskland styrtede sig ud i de vildeste Eventyr, 
bemægtigede sig Witu (ikke Lamu, hvor de aldrig have 
sat deres Fod) efter haarde Kampe, satte sig fast i 
Zanzibar og paa den saakaldte Zanzibarkyst, men kun 
for efter et Par Aars Forløb at sælge baade Zanzibar 
og Witu til England for Helgoland. Zanzibarkysten 
beholdt man, og der er det, at de nuværende tyske 
Kolonier i Østafrika ligge. Da England saaledes kom 
i Besiddelse af Witulandet, maatte Befolkningen under- 
tvinges, hvilket først lykkedes efter lange og blodige 
Kampe — - og endnu stadigt kæmpes der dernede. Tro 
mod Englands gamle Traditioner, vilde man ikke selv 
have Vrøvlet med Detajlstyrelsen , hvorfor hele Witu- 
landet lagdes ind under Sultanen af Zanzibar, der saa- 
ledes blev holdt nominelt skadesløs for det Tab, han 
led ved at maatte afstaa Zanzibarkysten til Tyskerne. 
Sultanen af Zanzibar er jo selv kun en Skyggevasal i 
det mægtige Albions lunefulde Haand, og det følger af 
sig selv, at hans Herredømme i Lamu og Witulandet 

kun er af ren nominel Art. Mr. Roberts og de andre 
Residenter i Maiindi, i Mombassa, o. s. v. staa formelt 
i Sultanens Tjeneste, De ere hans Embedsmænd, og 
de lønnes gennem Sultanatets Forvaltning, men det 
Hele er jo selvfølgelig kun Spilfægteri. 

Naa, vil man sige, altsaa er Zanzibar, Lamu og 
Witu i Virkeligheden engelsk Land. O! Nej, Landet 
er i Virkeligheden indisk, idet Sultanatet Zanzibar — 
ligesom Militær- og Kulstationen Ad en paa Arabiens 
Sydvestkyst — er henlagt under den indiske Kejser- 
krone og regeres fra Kalkutta, ikke fra London. Der- 
for er ikke engelsk, men indisk Mønt gældende i Riget, 
den saakaldte Rupie, hvis Sølvværdi er lig to Shillings, 
men da man i Indien kun har Sølvmøntfod, svinger 
Værdien jo efter Sølvets Stigen og Fald. Da jeg var i 
Lamu, var en Rupie = 1 Shilling 4 Pence = 1 Kr. 
18 øre. En Rupie deles i 16 Annas å 4 Pesas, altsaa 
64 Pesas paa en Rupie. Dog var ogsaa i dette For- 
hold Kursen forskellig. I Lamu fik man kun 64 Pesas 
for en Rupie, men inde i Landet 72 Pesas, et Forhold, 
der var Genstand for megen Spekulation. 

Havde nu altsaa Forholdet været det, at Landet 
var engelsk i Virkeligheden — eller indisk, om man 
hellere vil — medens Sultanens Herredømme kun var 
den nominelle Faktor, saa havde der dog været nogen 
Mening i det Hele, men nej, Hans Højhed Sultanen 
havde „bortforpagtet" alle Indtægterne af Lamu og 
Witulandet samt Retten til at slaa Mønt til et engelsk 
Kolonialselskab med Sæde i London: Imperial Bri- 
tish East African Compagny" var dets lange og 
pompøse Navn. Til Valgsprog havde Kompagniet det 
smukke: „Ligth and Liberty"! 

Mr. Mac Clennan havde det særlige Hverv at re- 
præsentere dette Selskab i Lamu. Han oppebar Skatter 
og Toldintrader samt fungerede som „Overret". Valien 

var „Underret**. Dette Kolonialselskab blev slet styret, 
og i Løbet af et Par Aar havde man formøblet 2 Mil- 
lioner Pund Sterling. 

Endnu medens jeg var i Afrika — men efter at 
jeg havde forladt Lamu — maatte Selskabet liquidere. 
Det existerer nu ikke mere, erindres kun af en Del 
brave, forhenværende Smaakapitalister i London, men 
ikke med venlige Følelser. I alle vigtigere Spørgsmaal, 
der kom til at ligge for fra Dag til Dag under vor 
Expedition, navnlig Toldspørgsmaal, Ret til at føre Vaa- 
ben med os o. s. v., havde vi med dette kedsommelige, 
lurvede Selskab at gøre. Mac Clennan var en rigtig 
rar Mand, men han syntes at føle det som sin særlige 
Pligt at lægge Expeditionen de flest mulige Hindringer 
i Vejen. 

Men tilbage til os selv, til Frilandsexpeditionen ! 

Ved Landingspladsen — en lang Træbro, der gik 
ud i Vandet — var en stor Del af Lamus brogede Be- 
folkning forsamlet, da Expeditionen endelig kom til 
Land. Gule Arabere i lange broderede Kaftaner, røde 
Lædersandaler paa Fødderne, hvide Turbaner paa Hove- 
det og Alle med den sølvindlagte brede, krumme Ma- 
skatdolk i det mange Gange om Livet viklede røde 
Belte, — hvidklædte indiske Købmænd med smaa, skygge- 
løse, broderede Kalotter paa Hovedet, — parsiske Købmænd 
og Toldembedsmænd med høje sorte Hatte, der lignede 
Bispehuer, hvide Benklæder, lange tætsluttende Skøde- 
frakker og røde Snabelsko paa Fødderne, — smaa gul- 
brune Goanesere (fra den portugisiske Koloni Goa Syd 
for Bombay) med fine Ansigtstræk og kulsort Haar, 
glimrende øjne og smaa Hænder og Fødder, Alle klædte 
paa europæisk Vis, men som Regel med de bare Fødder 
stikkende i Slæberne, — Negre af alle mulige Afskygninger 
fra den kulsorte Slave, direkte importeret fra Kongo- 
staten, til den gulbrune, intelligente Kystneger, Fruen- 

timmer i alle Aldre, kønne og grimme, mere eller mindre 
luftigt paaklædte, et broget, malerisk Skue for vore 
uvante øjne. Leende og snakkende og raabende ud 
til os gave Negrene deres Glæde til Kende over det 
uvante Syn af saa mange Europæere paa engang. 
De stolte Arabere derimod stode tause og saa til uden 
at fortrække en Mine, men med Forbitrelse i Hjerterne 
over denne nye Invasion af de dødeligt forhadte hvide 
Mænd, der havde røvet dem deres Fædres Arvegods, 
disse vantro Hunde, der lode haant om Allah og hans 
store Profet. Men de indiske Købmænd stode og talte 
paa Fingrene og fortabte sig i sangvinske Forhaabninger 
om alt det Mammon, der maatte være at tjene hos 
disse fordømte Europæere. 

En Flok Negre fik nu travlt med at faa vor store 
Bagage, alt Friian dsgodset, losset og stablet op i det 
store Toldmagasin, hvor det Hele indtil videre blev de- 
poneret under et Par høflige, venlige parsiske Embeds- 
mænds Opsigt. 

Efter at være blevne færdige paa Toldboden begave 
vi os ind i Byen ; vi kom først ind paa det store aabne 
Torv foran et gammelt Kastel og vandrede saa gennem 
Lamus „Hovedgade", en lang, bugtet, ildelugtende Smøge 
mellem høje Huse, der — som den hele By — ere op- 
førte af Koralblokke, murede i Kalk og Ler. I næsten 
alle Huse i denne Lamus fineste Bydel findes indiske 
Købmandsboder. Indierne ere meget talrige paa Øst- 
afrikas Kyst, navnlig i de større Byer. I Lamu findes 
saaledes en Koloni paa et Par Tusinde Mennesker. Byen 
tæller ialt 15000 Indbyggere, hvoraf de 3000 ere Arabere, 
Resten Negre og Halvnegre af alle Slags, baade Frie og 
Slaver, mest det Sidste. De indiske Købmænd stamme 
i Reglen fra Bombay og Malabarkysten. De komme 
til Afrika ofte kun med ringe Kapital, arbejde saa 10, 
15 å 20 Aar der og vende derefter tilbage til Fædre- 

7 

landet, i Reglen med en smuk Formue, ja undertiden 
med paafaldende store Kapitaler. 

De ere dels Muhamedanere, dels rettroende Hinduer, 
blandt hvilke atter Banyanerne udskille sig som de 
dygtigste, rigeste og mest vindskibelige. Banyanerne 
komme fra det indre Indien, og de medføre aldrig Kvin- 
der og Børn; de ere strænge Siwadyrkere, holde nøje 
over Kasterangen, ere vanskelige at komme i Lag med, 
utilgængelige og uelskværdige, men dygtige og energiske 
Forretningsfolk. Saadan en tilsyneladende fattig Banyan, 
der sidder paa Hug paa en Straamaatte i sin tarvelige 
lille Bod, kan ofte have Handelsforbindelser, der strække 
sig fra Kalkutta og Madras til de store Søer i Afrikas 
Indre, og hans Vexler kunne være lige saa meget værd 
som en Banks Underskrift. 

Endelig naaede vi da, med Wilhelm og Rabinek i 
Spidsen, vort Bestemmelsessted, et stort arabisk Hus, 
tre Etager højt, med fladt Tag som alle andre Huse i 
Byen. I denne Bygning fandtes en stor smuk Forsam- 
lingssal og flere store luftige Soveværelser med grønne 
Jalousier for alle Vinduerne, kort sagt. Alt, hvad farende 
Folk kunne ønske sig. 

Over Indgangsdøren, en stor jernbeslagen Dobbelt- 
dør, var ophængt et Brædt, hvorpaa stod skrevet 

Freelandshouse. 

Vi forbausedes et øjeblik over, at den tyske Dr. Wil- 
helm havde anbragt denne engelske Indskrift over Døren, 
men senere hen fik vi saa meget Andet at forbauses 
over, at vi ganske glemte denne lille Spøg fra Wilhelms 
Side. 

Her skulde vi altsaa bygge og bo, indtil vi kunde 
komme afsted til Kenia. O, hellige Naivetet! Vi kom 
aldrig længere end til Dr. Wilhelms „Freelandshouse"! 

Det var lejet af en gammel Araber for 50 Rupier om 
Maaneden, men hvert øjeblik kom han løbende for at 
se efter, om vi ikke ramponerede hans Ejendom. Til- 
sidst vare vi saa vante til det gamle Vrøvl, at vi fandt 
os i ham som i et gammelt, uundgaaeligt Inventarium. 

Wilhelm havde Middagsmaden paa Bordet, da vi 
kom, hvorover vi vare ham meget forbundne, thi vi 
vare skrupsultne. 

Saa rev han „en Salamander" for Dr. Hertzka, som 
Alle maatte raabe tre Gange „Hoch" for. Adskillige 
mod deres Villie, naar de ihukom den Behandling, som 
den gode Hertzka koldblodigt havde overgivet dem til 
ombord i „Bundesrath". Men Herregud, naar dette 
„hoch, hoch, hoch" nu kunde glæde Wilhelms barnlige 
Sind, hvorfor da ærgre ham allerede den første Dag. 

Fred og Forsoning og Glæde over Frilandstilværelsen 
maatte nu være Løsenet, nu da vi befandt os midt i 
Lamu-Frilandsidy Hen . 



ANDET KAPITEL 

Livet i Freelandshouse. Englænderne tage vore Geværer. — En slem 
Overraskelse. — Denhar dt og Tide berolige Myndighederne. — Vare- 
forraadene. — Expedition til Kepini. — Godsets Transport og Oplag- 
ring. — Hr. Tost og hans tropiske Hjem. — Schmidt, Magasinfor- 
valter. — Min Fødselsdag — Gustav Denhardt — Swaheli — Hr, 
Tost's Plantage. — En portugisisk Ruinstad. — Rovdyr. — Flodheste. 
— Klima. — Regntid. — Vaade og tørre Aar. 



Dr. Wilhelm havde engageret en gammel Goaneser 
som Kok for Expeditionen samt nogle unge Neger- 
Labaner til at besørge den nødvendige Opvartning og 
deslige. 

Maden vi fik, var af meget forskellig Kvalitet, snart 
rigtig god, snart absolut uspiselig, men altid tilberedt 
paa utrolig svinsk Maade. Hvor stort et Svineri der 
herskede i Køkkenregionerne, kom vi dog først senere 
under Vejr med. 

Om Morgenen Kl. 8 drak vi The, Klokken 12 
spistes til Middag, og Kl. 7 Aften fik vi det sidste 
Maaltid. Et Par Oxehoveder sur italiensk Landvin (200 
Francs pr. Oxehoved), som vi selv aftappede, blev efter- 
haanden drukket op under vort tremaaneders Frilandsliv. 
Indbefattet denne Vin, Lønningen til vore Folk, vor 
fulde Kost samt alle Smaaudgifter kom de daglige Ud- 
gifter pr. Mand op paa 2 Rupier pr. Dag, altsaa i tyske 
Penge 2 Mark 50 Pf. 

I nogle Dage havde vi meget travlt med Udpakningen 
af vor Ekvipering samt med Sorteringen af de store med- 
bragte Forraad. Nu mødte os imidlertid den Vanskelig- 
hed, at det ærede „Imperial British Eastafrican Company" 
— som jeg for Fremtiden for Nemheds Skyld vil kalde 
„Kompagniet" — forlangte vore medbragte, af det øster- 
rigske Krigsministerium skænkede, Bagladegeværer de- 
ponerede i Kastellet. Kun vore Haandvaaben og 25 til 
Expeditionsmedlemmernes personlige Brug bestemte øster- 
rigske Repetergeværer, de saakaldte „Manlichere", tillodes 
det os at medtage i „Freelandshouse". Denne Foran- 
staltning fra Kompagniets Side var en kold Straale for 
os. Vi havde jo lige til dette øjeblik troet, at For- 
handlingerne med de engelske Autoriteter vare bragte 
til den lykkeligste Afslutning. 

Wilhelm havde jo selv ført disse „Forhandlinger"!! 
Ja, det havde han netop; man havde endogsaa „for- 
handlet" ham fra en eller anden underordnet Embeds- 
mands Kontor helt ned ad Trapperne og ud paa Gaden, 
og henrykt havde den gode Mand fortalt Frilænderne, 
hvilke mageløse Mennesker disse Englændere dog vare. 

Og nu toge de vore Geværer, erklærede, at de al- 
deles ikke vidste Noget om „Friland" og stillede sig meget 
skeptiske til det hele Foretagende, dog ikke helt af- 
visende. Dr. Wilhelm vidste Intet, begreb Intet, var 
ganske forvildet. Det var Denhardt og den diplomatisk 
anlagte Tide, der ved denne som ved andre Lejligheder 
stode Expeditionen bi, snakkede og forhandlede med 
Englænderne. De fik Mr. Roberts til at interessere sig 
for Planen og opnaaede, at Englænderne taalte Expe- 
ditionen og tillod dens Afgang. Resten maatte jo saa 
ligge i Wilhelms egen Haand. Man lovede os at ud- 
levere Geværerne, saa snart Expeditionen definitivt brød op. 
Vejen laa nu aaben for os, og Wilhelm kunde ikke 
sige, at Englænderne yderligere lagde os Hindringer i 
Vejen. Hvorledes han benyttede sig af dette Omslag i 
de engelske Autoriteters Stilling til Expeditionen og 
dennes derigennem forbedrede Chancer, skulle vi senere 
faa at se. Største Delen af vort Gods henlaa endnu paa 
Toldboden, da vi ikke havde Plads til det i Frilands- 
huset, og heller ikke syntes det os nødvendigt saaledes 
uophørligt at slæbe rundt med disse store tunge Baller, 
Kasser og Kister. Vore Staalbaade laa trukne paa 
Land tæt ved Landingsbroen. 

Denhardt foreslog at lagre den største Del af disse 
Varer i Kepini, en stor Landsby ved Osoflodens Udløb 
i Havet, to Dagsmarscher Syd for Lamu og et Par 
danske Mil Nord for Tanaflodens Udløb. Grunden til 
dette Forslag var, at denne Plads maatte blive Expe- 
ditionens naturlige Udgangspunkt, naar Marschen til det 
Indre skulde tiltrædes. Som tidligere anført spærres Tana- 
flodens Udløb nemlig af en Sandbarre, som sjældent kan 
passeres, da der næsten altid staar et frygteligt Grundbraad 
paa den. Derimod kan man fra Kepini uhindret løbe 
op ad den brede sejlbare Osoflod indtil et Stykke forbi 

Araberlandsbyen Kau. Derfra fører en smal Kanal, 
Belinsonikanalen ind i den i sit nedre Løb parallelt med 
Oso løbende Tana. Et uhyre Engdrag skiller de to 
Floder (se Kortet). 

Det var altsaa Gustav Denhardts Raad foreløbigt at 
oplagre Godset i Kepini for senere at starte Expeditionen 
fra denne Plads og gennem den ovennævnte Kanal 
føre den ind paa Tana, hvor ingen Hindringer kunde 
møde os, før vi naaede de store Hargazzovandfald fire 
Hundrede Kilometer længere inde i det Indre. Til Har- 
gazzo kunde vi være trængt frem med de forhaanden- 
værende Midler, men ganske vist ikke længere. Det 
var ikke Hertzkas, men udelukkende Dr. Wilhelms 
Modløshed, der var Grund til, at vi aldrig kom længere 
end til — Lamu. Endvidere maa jeg paa dette Sted, 
og i Henhold til det ovenfor Udviklede, bestemt hævde, 
at Fablen om, at Expeditionen delvis strandede, fordi 
Tanabarren ikke kunde forceres, kun er løs Snak. Der 
har aldrig været Tale om at forcere denne Barre, som 
derfor ingensinde har spillet nogen som helst Rolle for 
Expeditionen. 

Transporten af Frilandsgodset fra Lamu til Kepini 
skete i to store arabiske Dows under Denhardts per- 
sonlige Ledelse. Foruden Denhardt selv deltog Peter 
Schmidt, Bosanquet, James Dunn og jeg i denne Ex- 
pedition. Den 10. April om Eftermiddagen sejlede vi 
fra Lamu og kom næste Morgen tidlig til Kepini, dog 
ikke uden at blive godt gennemblødte af nogle svære 
Søer, da vi passerede den Barre, der ogsaa ud for 
Kepini vanskeliggør Sejladsen. Vi engagerede strax det 
nødvendige Antal Folk, lejede et stort tomt Hus og 
toge saa fat paa at flytte alt Godset derind, hvor det 
sorteredes og ordnedes meget omhyggeligt. Nu var det 
klart, at disse store Værdier — der laa Varer i Fri- 

landsmagasinet i Kepini for over 30,000 Mark, lavt 
regnet, efter Fakturalisternes Udvisende for endnu mere 
— ikke kunde henligge uden Opsigt, og det betroedes 
derfor Peter Schmidt at føre Tilsyn med og være an- 
svarlig for alt dette Gods, som Expeditionen til det 
Indre skulde baseres paa. 

Schmidt paatog sig Hvervet og tog fra nu af fast 
Bopæl i Kepini. Sit Hverv røgtede han paa bedste 
Maade, og da han nogle Maaneder efter afleverede Ma- 
gasinet, var Alt i Orden. At der i Mellemtiden — men 
derom senere — blev taget Hul paa Forraadene, kunde 
han ikke gøre ved; han stred imod, det bedste han 
kunde. 

Ikke langt fra Kepini, der i sig selv er en temmelig 
stor Landsby med overvejende arabisk Befolkning, ligger 
en stor Bomuldsplantage, der dengang ejedes af en 
Mand fra Schlesien ved Navn Tost, et elskværdigt og 
ganske dygtigt Menneske, der her i denne Udørk med 
meget smaa Midler havde skabt sig en taalelig økono- 
misk Stilling. Han havde ca. 40 Slaver paa Ejen- 
dommen, men de tilhørte naturligvis ikke ham selv, thi 
Europæerne kunne ikke eje Slaver i disse Lande, men 
en gammel Araber i Lamu, som han havde lejet dem af. 
Han blev Peter Schmidt en trofast Ven, der stadigt med 
Raad og Daad stod ham bi, ligesom han overfor de 
Frilændere, der i Embeds- og andet Medfør kom til 
Kepini, stedse var Elskværdigheden selv. Hans Forhold 
til Denhardt var meget varmt og kordialt paa Overfladen, 
men deres dybere Følelser for hinanden vare vistnok 
af temmelig kølig Beskaffenhed. Det er ret vanskeligt 
at sige noget Bestemt om Grunden hertil, men jeg tror 
det var fordi Tost fra først af mere havde set Vennen 
end Købmanden i Denhardt, indtil han endelig nødtes 
til at forstaa, at i denne lurvede Verden gaar Køb- 
mandsskab saare ofte fremfor Venskab. 

Min Fødselsdag, den tolvte April, tilbragtes i Ke- 
pini. Vi havde en Del daarlig Champagne, som vi ikke 
gad drikke, indtil Tost indgav os den gode Ide at 
blande den med Exportøl; saa smagte den fortræffelig, 
og de brave Kammerater drak min Skaal, mens Solen 
sank bag de fjerne stille Skove og Aftenvinden suk- 
kende foer gennem Kokospalmernes Kroner med sagte Sus. 

Og ned over det slumrende tropiske Landskab gød 
Maanen hvide Strømme af forklaret Lys, og højt der- 
oppe paa den dybblaa Stjernehimmel straalede Syd- 
korset i ophøjet, tindrende Glans. 

Gustav Denhardt var meget afholdt af den indfødte 
Befolkning, ikke mindst fordi han talte det gængse 
Sprog, Swaheli, meget godt. Dette Sprog tales langs 
hele Østafrikas Kyst fra Mozambique til Nord for Æquator 
og er med Karavanerne ført helt ind i Hjertet af Afrika, 
hvor det blandt Negerbefolkningen spiller en lignende 
Rolle som Engelsk i mere civiliserede Verdensdele, 
medens Arabisk er Centralafrikas Fransk. Swaheli er et 
temmelig udviklet, vokalrigt Sprog, der har modtaget 
megen Paavirkning fra Portugisisk, hvorfor ogsaa de 
portugisiske Goanesere meget let og hurtigt lære det. 
Et Swahelifolk i egentlig Forstand gives ikke, men man 
plejer under Navnet „Swahelier" at henregne hele den 
blandede Kystbefolkning, der er meget stolt af Navnet. 

Denne Befolkning bestaar af et Konglomerat af alle 
mulige afrikanske Stammer, der have maattet afgive 
Kontingenter til Arabernes Slavekaravaner. De ere 
komne ned til Kysten, have blandet sig med dem, der 
allerede vare der, og saaledes er det gaaet i Aarhun- 
dreder. Som et mærkeligt Bevis paa Negerracens lave 
intellektuelle Trin kan anføres, at jeg har truffet Indi- 
vider, voxne Mennesker, der kun havde været et Par 
Aar paa Kysten og nu talte Swaheli som om de 
havde været der hele deres Liv, men som samtidig 

ganske havde glemt deres Modersmaal, det Sprog, 
de indtil for et Par Aar tilbage hele deres Liv — 20 
til 25 Aar — udelukkende havde talt! 

Paa Grund af, at Denhardt stod paa saa god en 
Fod med de Indfødte — baade „Swahelier" og Arabere 
— var det ham let at skaffe det fornødne Mandskab 
til Arbejdet, hvorfor vi ogsaa paa nogle faa Dage bleve 
færdige med Alting og vare klare til at vende tilbage 
til Lamu. Da Vinden var imod, besluttede vi at mar- 
schere tilbage over Land. Peter Schmidt havde allerede 
indrettet sig en bekvem Wigwam, han skulde jo blive 
tilbage. 

Hr. Tosts Bolig, et lille Tropehus med hvide Vægge 
og Tag af Palmeblade, to luftige Værelser og en skygge- 
fuld Veranda udenfor, laa paa en Højderyg, der mod 
Øst strakte sig jevnt ned mod Havet og mod Vest gik 
over i udstrakte, kun hist og her pletvis opdyrkede 
Græssavanner, der Horisonten rundt begrænsedes af 
store, mørke, ukendte Urskove, til hvis hemmeligheds- 
fulde Dybder hvide Mænd ingensinde havde trængt ind. 
Grunden, hvorpaa hans Plantage laa, var mærkelig, thi 
her, hvor der nu kun fandtes Tjørn og Krat og uvej- 
somme Stier, der spærredes af mylrende Lianer og de 
prægtigste Orchideer, stod der en Gang i længst for- 
svundne Tider en stor portugisisk By. Allevegne var 
der Ruiner, tykke Murlevninger, Kirker, sunkne i Grus, 
flisebelagte Klosterceller, som nu Solen, glødende og 
lysende, skinnede ind i, mens vevre Firben løb op og 
ned ad de forvitrede Mure. Et Utal af giftige Slanger 
huserede i disse smuldrende Ruiners mørke Kroge, og 
efter Nattens Frembrud var det ej raadeligt at sværme 
onn i den gamle Stads skovbevoxede Gader, thi ganske 
vist havde Mennesker forlængst ophørt at færdes her, 
men Arven var tagen op af Pantere og Leoparder, Scha- 
kaler og hylende Hyæner. Tost behøvede aldrig at 

nedgrave et dødt Husdyr eller andet Aadsel. Han lod 
det roligt blive liggende der, hvor det var dødt eller 
blevet dræbt, og i Løbet af en eneste Nat var end ikke 
Splinter af en Knokkel blevne tilbage. 

I hans Hus var der solide Jernstænger for Vindues- 
aabningerne, ikke til Værn mod Menneskers Overfald, 
men for de vilde Dyrs Skyld. Mig er det hændet 
under et senere Ophold her hos Tost, at jeg pludselig 
er vaagnet op om Natten og i det svage Stjerneskin 
har set to glødende, grønlige Øjne stirre paa mig fra 
Vinduesaabningens Jerntremmer, medens en stramt lug- 
tende, hed Aande bølgede mig i Møde. Naa, Fare paa 
Færde var der jo ganske vist ikke, men man var dog 
helst fri for den Slags Visitter. Det var dog nemt at 
blive af med en saadan ubuden Gæst: Saasnart man 
tændte en Svovlstik, luskede han sky og ængstelig bort ; 
man mere mærkede end hørte de tyste, listende, for- 
sigtige Fjed, hvormed saadan en Kammerat, — en Leo- 
pard eller Panther — fjernede sig for atter at vende 
tilbage til den tause, slumrende Ruinstad. 

I de store Sumpe, der omgive Osos Munding, og i 
selve denne Flod træffes store Hjorde af Flodheste, der 
om Natten ofte foretage milelange Vandringer for at 
naa deres Græsgange. 

Det er skikkelige Dyr, naar de blot ikke tirres eller 
forskrækkes, thi saa kende de ikke til Frygt. Paa den 
af Tost udhuggede brede Vej mellem Kepini og Plan- 
tagen (1 Fjerdingvej) kunde man ofte om Morgenen, 
navnlig naar det havde regnet om Natten, træffe dybe 
Fodspor af en saadan Hjord, Grene, Buske og unge 
Træer vare overalt knækkede og oprevne der, hvor 
Dyrene havde gaaet. En saadan Hjord bestaar altid af 
en gammel, erfaren Han, hans Harem paa fire å sex 
Koner og disses Afkom. Senere hen, paa Oso og Tana, 
havde jeg god Lejlighed til at stifte nærmere Bekendt- 

skab med disse store grimme, klodsede Dyr med deres 
kolossale Hoveder, smukke Stødtænder og milde, melan- 
kolske Koøjne. 

Klimaet i Kepini er ikke sundt for Europæere, idet 
de store Ososumpes Nærhed avler megen Malaria; der- 
imod kunde Tost glæde sig ved fortræffelige sanitære 
Forhold oppe paa sin Højderyg, hvor den friske Hav- 
vind fejede Miasmerne ind over de store Skovdybder. 
Medens vi i Lamu vare frygtelig plagede af Moskitoer, 
havde Tost slet ingen af disse ubehagelige Medskab- 
ninger paa sine Enemærker, ikke en Gang paa den 
hedeste Tid, December, Januar, Februar. Mærkeligt nok 
syntes Klimaet mere tørt paa Kysten end inde i Landet. 
„Almanak" regntiden falder i Maanederne April, Maj og 
Juni, men i 1894 begyndte Regntiden først den 17. Maj 
i Lamu og holdt op sidst i Juni, medens man en halv 
Snes Dagsrejser op ad Tana allerede havde faaet uhyre 
Regnmængder midt i April. 

Men der nede som her hjemme har man natur- 
ligvis baade vaade og tørre Aar. Næste Aar, 1895, til- 
bragte jeg April og Maj i Pangani, et Punkt fire Grader 
sydligere end Lamu. Der begyndte Regnen allerede i 
de første Dage af April og vedvarede til sidst i Maj. 
Som man ser, er den tropiske Regntid paa ingen Maade 
en konstant Faktor, som man ubetinget kan bygge sine 
Beregninger paa. Forskellen paa „vaade" og „tørre" 
Aar kan relativt være den samme i det tropiske Afrika 
som i det tempererede Nordeuropa. 

TREDIE KAPITEL. 

Marsch til Lamu. — En Negerkaravane. — Landets Udseende. — 
Undervejs. — James Dunn. — Hvil i Ukanga. — Gennem Urskoven. 
— Nat i Mbeketoni. — En tropisk Morgen. — Befolkningens Skæbne- 
tro. — Indfødte Jægere. — Kimbo. — Umaadelige Sumpe. — Atter : 
Lamu. — Denhardts Elskværdighed. — Krigerliv. — Udrykning oir 
Morgenen. — Skydeøvelser. — Dr. Wilhelm inspicerer sin Garde. — 
Dr. Wilhelms Foredrag. — Hunger und Liebe. — Kærlighed til God- 
frey. — Anarkisme. — Autoriteterne forandre atter Holdning. — Af 

talt SpU. 



Det var rare, fredelige Timer, vi tilbragte under Tosts 
gæstfrie Tag, men snart kom Opbruddets Time. 

Vi laante en syv, otte Stykker af Tost*s Slaver ti 
at bære vor Bagage og Proviant og brød saa op er 
tidlig Morgen fra Plantagen og marscherede ad Lamt 
til. Det var min første afrikanske Marsch, men der 
skulde blive efterfulgt af mange, mange siden hen. 

Vi kom gennem et frugtbart bølgeformet Land, af- 
vexlende med tæt højstammet Skov og udstrakte aabne 
Græssletter. Store Flokke af letbenede, gratiøse Antilopei 
flygtede over de vide Savanner, naar de fik øje paa 
os og vore Dragere, og det var os ikke muligt al 
komme dem paa Skud, da vi ikke turde eller kunde 
forlade vor Marschorden. 

En saadan afrikansk Marsch er en egen Ting 
Vejene, ad hvilke Toget bevæger sig frem, ere kun fod- 
brede, bugtede Stier med højt Græs eller Buskads ti 
begge Sider, hvorfor man altid maa gaa frem i Gaase 
gang; i Spidsen en eller to Europæere, derefter dissei 
Tjenere eller Karavanens Kok, saa den mere eller mindr< 
lange Række af Dragere, hver bærende sin Last pa£ 
Hovedet. . I Afrika bæres Alting paa Hovedet lige fr^ 

svære Jemgenstande til en Tallerken med Ris. Hver 

Drager er forpligtet til at bære en Pakke, der vejer 

indtil 60 eng. Pund, ikke mere, i hvert Fald ikke uden 

særlig Overenskomst og god Extrabetaling, hvorfor man 

forinden Marschen tiltrædes, altid omhyggeligt maa 

paase, at hele Bagagen er delt i Pakker, der nøjagtigt 

have denne Vægt. En saadan Karavane afsluttes altid 

af en Europæer eller anden paalidelig Mand, der har 

at paase, at Ingen kniber ud, samt at Alle holde det 

samme Tempo, da i modsat Fald Karavanen hurtigt vil 

opløses i større og mindre Delinger med lange Afstande 

imellem sig. 

Bosanquet var en dygtig Fodgænger, Denhardt lige- 
ledes; jeg var i Begyndelsen træt, men fik mig efter- 
haanden „gaaet op". Det gælder om at drikke saa lidt 
som muligt under en saadan Marsch og helst ingen 
Smaahvil at gøre undervejs. Saadanne Smaastands- 
ninger trætte meget og ere ingen Nytte til, om end det 
mangen en Gang kan være svært fristende at smide sig 
ned under et stort, køligt skyggende Mangotræ, ryge 
en Cigaret og tage en Slurk af Feltflasken. Svært 
fristende, men man skal helst lade være dermed. Naar 
man atter rejser sig, føler man sig mør og stiv i alle 
Lemmer, og Tørsten melder sig hurtigt igen. Man bør 
ikke gaa for hurtigt, men heller ikke snegle afsted, hvad 
der udmatter lige saa meget. Passerer man aabent 
Græsland, maa man altid have sin tykke hvide Sol- 
skærm over Hovedet, thi Korkhjælmen alene er ikke til- 
strækkelig Beskyttelse mod disse Egnes frygtelige Sol. 
Man bør stedse være let paaklædt, altid bære Uld 
eller Flonel inderst, thi Transspirationen er voldsom, hvad 
navnlig gælder de første Maaneder af et Ophold i 
Troperne. 

Hvilken Fodbeklædning der er bedst at bruge, er 
^er delte Meninger om. Jeg for mit Vedkommende 

har stedse under Marscher i disse Egne kun havt gans! 
lette, tyndsaalede Sejldugssko paa Fødderne. 

Af Hensyn til Insekter og andet Kryb maa Be 
klæderne stedse være bundet sammen om Anklerr 
Det er bedre at bruge de saakaldte „Fodlapper" 
Linned — som de bruges i den franske Kolonialari 
— end Strømper, der hurtigt genere, fordi Huden bli\ 
meget irritabel af den stærke og vedvarende Transspii 
tion under Gangen. n 

Vi havde den største Møje med James Duf 
Han kunde, efter at have gaaet nogle faa Kilomet 
neppe slæbe sig længere frem. Han kunde desvæi 
derhos vanskeligt modstaa Fristelsen til at fylde Mav 
med daarligt Vand, hvergang vi kom forbi en Sø el 
et Vandhul, hvad der naturligvis end hurtigere gjor 
ham komplet invalid. 

Da vi derfor ved Middagstid ankom til Landsby 
Ukanga, maatte vi her efterlade ham under Sognef( 
standerens — Akida'ens — Varetægt. Denne værdi 
Mand modtog i den Anledning en Kniv med tre Bla 
og Proptrækker i Gave af Denhardt. Han var henr> 
og lovede at pleje „Banahavesi" d. v. s. „den sy 
Herre" som om det kunde være hans egen Søn. Du 
var mindre henrykt: Han bandede Hertzka, Friland 
Afrika af Hjertens Lyst. Stakkels Fyr, der havde 
gode, fredelige Hjem paa Helgoland deroppe i d 
fjerne Nordsø og nu laa syg med blodige Fødder 
Feber i Blodet, overladt til nogle halvvilde Negre m 
i den afrikanske Urskov! Og dog var dette Intet m 
den frygtelige Skæbne, der ventede ham. 

Saa droge vi videre gennem tæt Urskov, der dæ 
pede Solstraalernes Magt; men just da det mægti 
Himmellegeme dukkede ned bag Skovene fjernt i Ve 
kom vi ud af det trykkende Skovmørke, ud paa 
stor, milevid, aaben Græsslette, der farvedes violet i 

sidste Straalers Glød, medens luende Skybjerge bragte 
os den svindende Dags Afskedshilsen. 

Saa naaede vor lille Karavane den store Swaheli- 
landsby Mbeketoni, hvor vi bleve gæstfrit modtagne 
af „Valien", hvilken Værdighed er højere end en „Aki- 
das"; ligesom denne omtrent svarer til en civiliseret 
Sognefoged eller Sogneraadsformand, kommer man vel 
nærmest til at ligne en „Vali" med en velmeriteret 
Herredsfoged. 

Vi bleve indkvarterede i Byens Raadhus, en lang, 
lav, lerklinet Bygning med en bred Veranda udenfor, 
hvilken vi foretrak for det meget mistænkeligt udseende 
Indre, hvor til dagligt Brug Byens vise Fædre sidde paa 
Hug og drøfte de offentlige Anliggender, ganske som i 
et Byraad i et eller andet lille Hundehul hertillands, 
med Undtagelse af, at man sædvanligvis her ikke sidder 
paa Hug. 

Vi sov kun daarligt den Nat, slemt plagede, som 
vi bleve, af Moskitoer og røde Myrer. Det var os der- 
for en sand Lise, da vi fik øje paa det første dæm- 
rende Morgenskær, Bebudelsen af den snart kommende 
straalende Sol. 

Vi skyndte os op og fik kaldt paa vore Folk. 
Kokken maatte gøre Ild paa, og vi Andre bragte Orden 
i vor Bagage, fik alle Smaating nedpakkede, drak saa 
med Velbehag vor Kaffe og begave os derefter atter 
paa Marschen, medens Solen steg og steg derude over 
det indiske Hav, der laa bagved hin høje, skovbevoxede 
Klitrække. 

Det var et yndigt smilende, jomfrueligt morgen- 
friskt Land, vi vandrede igennem. Herlige Skove vex- 
lede med grønne Engdrag og blomsterkransede Søer, og 
hen over de bølgende Sletter galoperede Zebraer og 
Antiloper i store Flokke, medens forbausede Aber af 

alle Størrelser og Arter stirrede os imøde fra næsten 
hvert Træ, vi kom forbi. 

Men jeg savnede mit Hjemlands muntre Fugle- 
kvidder. Urskoven er fuld af tusinde Lyde og Dyrs 
Glædes- og Klageraab, men fjedrede Sangeres morgen- 
friske Jubel høres ikke under Palmekroner. 

Græssets og Træernes Løv var endnu fugtigt a€ 
den stærke Nattedug, der i disse Egne falder som en 
mild, blødende Regn, og Morgensolen skinnede paa 
Dugperlerne, saa de lyste som klare Diamanter. 

Men naar Solen efterhaanden stiger højere og højere 
og brænder svidende hed ned over Landskabet, der 
synes at bøje sig til Jorden, at bukke sammen under dens 
glødende Aande, saa er det, at Besværlighederne be- 
gynde, og saa gælder det om at være i Besiddelse af 
den uforstyrrelige Sindsligevægt, som fremfor alt Andet 
karakteriserer disse Egnes muhamedanske Befolkning. 

Alle Omskiftelser, hvert Slag af Skæbnen, hver 
Ulykke, men ogsaa hver Lykke, al Fremgang i Livet, 
betragtes af disse Mennesker med en sublim Ro, der 
imponerer os Europæere. Spørger man dem om Et 
eller Andet, deres Liv vedrørende, om de ere glade eller 
bedrøvede, om det gaar op eller ned, faar man stedse 
det samme resignerede Svar: 

„Inschalla, Herre, det er jo kun min Kismet!" 

Den urokkelige Tro paa den uafvendelige Skæbne, 
bestemt Aartusinder i Forvejen, bringer disse Menne- 
sker over Meget, som vi Andre maaske vilde bukke 
under for. 

Under vor Marsch mødte vi af og til indfødte 
Jægere, bevæbnede med Bue, Pile og Spyd; de hilste os 
altid med brede Grin og muntre Tilraab: „Jambo Bana, 
jambo, jambo sana, Bana kuba", „Goddag Herre, god- 
dag, ret hjerteligt Goddag, store Herre!" 

Noget over Middag naaede vi Landsbyen Kim bo, 

der ligger for Enden af en smal og bugtet Havarm, som 
milevidt til alle Sider omgives af uhyre Mangrovesumpe. 
Disse ere overflydte ved Flodtid, medens de, naar Ebben 
«r paa sit Højeste, henligge som væmmeligt stinkende, 
sorte Moradser, Tilholdssted for alskens modbydeligt 
Kryb og svangre med mefitiske Dunster. Befolkningen 
saa elendig og udtæret ud, og det maatte ogsaa, selv 
for Negre, være umuligt i Længden at udholde Livet 
her i dette skrækkelige Pesthul. 

Efterat vi havde spist og hvilet os i et Par Timer, 
afskedigede Denhardt Hr. Tost's Slaver med en lille 
Drikkeskilling, idet han paalagde dem at gaa lige hjem. 
Saa lejede vi en Baad, pakkede os selv og vore Sager 
ned i den og stak til Søs — dersom man kan bruge 
dette klingende Udtryk om vor Fart gennem de sorte 
stinkende Mangrovekanaler. Men endelig naaede vi da 
ud af Sumpene, ud paa det friske blaa Sund, der skiller 
Lamu fra Afrikas Fastland. 

Henimod Aften — det var den 15de April — var 
Expeditionen atter velbeholden i Lamu. 

Jeg maa erkende, at Gustav Denhardt paa hele 
denne Rejse var Elskværdigheden selv, og at han lagde 
en høj Grad af Omsigt, Klogskab og Erfaring for Dagen. 
Det var vor store Ulykke, at Denhardt ikke de første 
Par Maaneder havde større Indflydelse paa Wilhelm, 
end han havde. Senere hen fik han til Gengæld saa 
meget større Indflydelse paa denne svage, vankelmodige 
Mand, men da havde han opgivet Frilandssagen som 
haabløs og tænkte kun paa sine egne Interesser — 
hvilket jeg sidst af Alle skal bebrejde ham. Gustav 
Denhardt havde ingen moralske Forpligtelser i sit For- 
hold til Expeditionen, men det havde Dr. Wilhelm. 

Et Par Dage efter vor Ankomst havde vi den For- 
nøjelse at gense James Dunn, der kom anstigende al- 
deles ødelagt. Det var temmelig klart, at Manden under 

de forhaandenværende Forhold var Expeditionen temme- 
lig unyttig, og at han under virkelig vanskelige For- 
hold var aldeles ubrugelig; saa hjalp det jo ikke, at 
han personligt var et godmodigt og medgørligt Men- 
neske. 

Vort Stilleben tog nu paany sin Begyndelse. For 
at sætte en Smule Liv i Kludene fandt Schindler paa, 
at vi skulde afholde Felt- og Skydeøvelser i Byens Om- 
egn, og da vi jo ikke havde det Mindste at bestille, 
undtagen at se os arrige paa hverandre, var der Ingen, 
der havde Noget at indvende mod dette Forslag. 

Hver Morgen Klokken 8, naar Davren vel var sat 
til Livs, marscherede vi med vore Manlichergeværer paa 
Skuldren ud gennem Byen til en lille Plads, som 
Schindler havde fundet midt i Palmeskoven. Saa snart 
vi kom derind, fik de Sorte travlt med at stille Skiverne 
op — Lærred, udspændt paa Rammer og. bemalet med 
de obligate, velkendte sorte Cirkler. Frilænderne anbragte 
sig selv i maleriske, bekvemme Stillinger, hvad Schindler 
saa surt til. Maleren Robert Hans Schmidt drillede 
en Dag Reinhold Gleisering, fordi denne Aftenen i For- 
vejen var blevet attraperet, mens han var i Færd med 
at gøre sig forstaaelig i Landets Sprog for den Kvinde 
af Folket, hvis Opgave det var at bære Vand op i Fri- 
landskasernens øvre Stokværk. 

Reinhold blev rasende, men Maleren fortsatte sine 
advarende Bemærkninger, vel vidende, at han dermed 
ogsaa drillede „den militære Fører", Hr. Hauptmann F. 
Schindler, der nemlig ogsaa havde gjort Forsøg paa at 
udtrykke sig i elegante Swahelivendinger overfor den 
forføreriske Terne. 

Skydningen begyndte. Med Et blev der AUarm i 
Lejren. Som et Aandesyn se vi Alle en hvid Rytter 
fare forbi os inde mellem Træerne. Hesten er abild- 
graa. Synet viser sig igen. Det er Dr. Wilhelm, der 

til Hest inspicerer sin brave Frilandsgarde, og vi gen- 
kende nu ogsaa Dr. Hæslers graa Maskathest. 
Skudene knalde. Pif Paf, Pif Paf. 
„Tak for mig", siger Araberen, tager Bidslet mellem 
Tænderne og suser af med vor Fører, hvis mere vel- 
mente end egentlig beroligende „Hoa"raab vi endnu 
længe efter høre. 

Vi haabe paa atter at se vor Fører og holde ængste- 
lige inde med Skydningen. „Der er han, der er han", 
raabe samtidigt flere Frilændere i Munden paa hver- 
andre. De tro, at nu kommer Doktoren tilbage, men 
lian er der ikke, det er bare den Graa, der skælmsk 
blinker et Øjeblik eller to til os, hvorpaa Fanden tager 
'\ed den. 

Vi opgive Haabet om at se Wilhelm fortsætte sin 
interessante Inspektion og fortsætte roligt Skydningen, 
indtil den lystige Maler begynder at jodle de Strofer, 
hvormed Alpehyrderne i Tyrol kalde Kvæget hjem til 
Middagsf od ringen. 

Saa lade vi vore Mordinstrumenter være, hvad de 
mellem Brødre er, for den Dag, og traske hjem til vor 

Goaneserkok Antonios fyldte Gryder 

De fleste af vore Eftermiddage tilbragte vi dog ikke 
paa saa nyttig en Maade. Om Eftermiddagen plejede 
Dr. Wilhelm nemlig at holde „Foredrag" for os. Disse 
Foredrag vare dels af social, dels af politisk Natur. I 
Hovedsagen gik de ud paa at paapege det moderne 
Samfunds Elendighed, „Overklassernes" Udbytning af 
Arbejderne, Kristendommens Latterlighed, Præsternes 
Dumhed og Hykleri, de europæiske Staters Korruption, 
alle kronede Hoveders Nederdrægtighed, det kommende 
nFrilands" Lyksalighed med de „frie Erhvervsgrupper", 
Ægteskaberne paa Tid efter Overenskomst og Menne- 
skenes Frigørelse for „alle positive Religioners tyngende 

Lænker". 

8* 

Et Par Slagord, der tog sig brillant ud, naar de 
stilledes ved Siden af hinanden, spillede en dominerende 
Rolle i den, rent objektivt set, temmelig indskrænkede 
Dr. Wilhelms Forestillingskreds. Disse to klingende 
Bjælder vare: „Hunger und Liebe"! 

Expeditionen regaleredes dagligt med „Hunger und 
Liebe", hvilke to Ting Wilhelm brugte mange og lange 
Timer til at indprente i vor Bevidsthed som de „ver- 
densbestemmende Faktorer". Hele Lamu — det vil 
sige alle Europæerne — havde stor Glæde af disse 
Foredrag, og snart kaldtes Wilhelm ikke Andet end 
„der Herr von Hunger und Liebe." 

Men han nøjedes ikke med at holde timelange 
Foredrag, han vilde ogsaa foi visse sig om, at vi nu 
Allesammen havde forstaaet hans Visdom. Regel- 
mæssige Examiner indførtes. Expeditionsmedlemmerne 
bleve hørte paa Kryds og Tvers i deres frilandske Kate- 
kismus, og ved disse Lejligheder — hvor den lavere 
Humor selvfølgelig i rigt Maal var tilstede — viste det 
sig altid, at de mest trofaste, de mest begejstrede Fri- 
lændere, den forhenværende Gartner og Gardist Hiihnel 
f. Ex., aldrig havde forstaaet et levende Muk af det 
Hele. 

Dog elskede Wilhelm kun saa meget desto højere 
disse Enfoldige i Aanden, thi han havde en instinkt- 
mæssig Følelse af, at det var disse Udvalgte, som det 
Hertzka'ske Himmeriges Rige var bestemt for. 

Havde Dr. Wilhelm nu indskrænket sig til sin 
Liebes hunger, saa var der saamænd ikke sket nogen 
Ulykke for den Slags Smaalatterligheders Skyld. Men 
Manden var en temmelig vidtgaaende Fanatiker i ren 
anarkistisk Retning. 

Han hørte til disse svage Karakterer, der bestandigt 
ere under Indflydelse af den, de i Øjeblikket mest om- 
gaaes. Nu havde Wilhelm i den sidste Tid (sidste 

Halvdel af April) kastet sin Kærlighed paa Godfrey, 
Denne Mand, der var i Besiddelse af en stærk Karakter 
og en ubøjelig Villie, klog, dannet, belæst og verdens- 
erfaren, var en glødende Anarkist, fuld af salig Hjerte- 
fryd, naar en Bombe var sprungen, havde dræbt og 
saaret Mennesker, ødelagt Værdier. Hans Livsanskuelse 
mundede ud i haabløs Pessimisme, og selv var han 
sikkert et meget ulykkeligt Menneske, om han end 
stedse viste en forceret Munterhed i Omgangen med os 
Andre. Denne kloge og farlige Mand beherskede paa 
dette Tidspunkt ganske den indskrænkede og slappe 
^Vilhelm, der var som Vox i hans Hænder. 

Som Læserne vide, var Anarkismen medindbefattet 
i det Kompromis, som Dr. Hertzka euphemistisk kaldte 
„Socialliberalisme", og som var Friian dstheoriernes 
Grundvold. Anarkismen kunde altsaa i denne Forbin- 
delse ikke helt borteskamoteres, om end det var Hertzkas 
forstandige Hensigt saavidt muligt at neutralisere og 
fortynde den Dosis af den farlige Lære, han mente ikke 
at kunne undvære i sit snedige System. 

Men naar man giver Fanden en Finger, tager han 
tidt den hele Haand, navnlig naar Talen er om karak- 
tersvage, mindre godt begavede Individer. 

Just saadan gik det med vor celebre Fører. Han 
blev daglig rødere og rødere. Man kunde mærke den 
gradvise Stigning i „Livsanskuelsens" Hvidgløde. Man 
maatte have Sympathi for de „daadkraftige Mænd", 
d. v. s. Anarkisterne, der netop Anno 94 huserede slemt 
i Frankrig og Spanien. „Daadsagitationen" gjorde sin 
Nytte, idet den indjagede Borgerskabet Frygt! o. s. v. 
0. s, V. 

Til en Begyndelse faldt det os noget for Brystet, 
men vi kendte jo Wilhelm og vidste, at var der Noget, 
den Mand ikke gjorde, saa var det dette: at udsætte 
sit eget dyrebare Liv for den Fare, der dog faktisk er 

forbunden med at slynge en Dynamitbombe ind i en 
Kafé eller blandt en Menneskesværm. 

Dertil var han saamænd ogsaa meget for skikkelig 
og fredsommelig. Det Hele var derfor ikke saa slemt 
ment, og det vidste vi Frilændere ogsaa meget godt. 
Med stor Overbærenhed hørte vi paa hans Vrøvl, ja jeg 
for mit Vedkommende overværede bestandigt disse Fri- 
landsmøder med megen Spænding og Interesse, da jeg 
betragtede Dr. Wilhelm som et ret mærkeligt psyko- 
logisk Fænomen, det nok var Umagen værdt at se paa 
nært Hold. 

Men det var jo ikke Frilandsexpeditionens Med- 
lemmer, der i endelig Forstand vare de Bestemmende i 
Lamu. 

De engelske Autoriteter — in casu Mr. Mac Clen- 
nan og Mr. Roberts — som jo fra først af havde stillet 
sig meget skeptiske overfor Expeditionen og dens Maal, 
og som kun gennem Denhardts og Tides energiske 
Forestillinger, ja halve Gaaen i Caution for os, havde 
ændret deres først indtagne Holdning , begyndte nu 
med større og større Mistillid at se hen til os, og med 
stedse stigende Uvillie hørte de om vor gode Dr. Wil- 
helms ret mærkelige Foredrag. Dette fik vi Alle dagligt 
Beviser for, undtagen Dr. Wilhelm, der absolut Intet 
hørte eller saa eller bekymrede sig om udover dette 
Ene: hver Eftermiddag mellem Kl. 2 og Kl. 4 at holde 
sin Præken for Expeditionens mere og mere forbløffede 
Medlemmer. 

Vi vidste Alle, at det var Godfreys Røst, hvormed 
Wilhelm talte, vi saa Alle det varme Venskab, den 
Tillid og Hengivenhed, Dr. Wilhelm nærede overfor 
Godfrey; men vi saa ogsaa Alle — stadigt med Und- 
tagelse af Dr. Wilhelm — at Godfrey var en daglig 
og stedse mere velset Gæst i det engelske Konsulat, og 
vi kunde ikke undlade at bemærke, at den brave God- 

frey somme Tider i Timevis var forsvundet i Mr. Ro- 
berts Bolig. Det var os kort sagt klart, at der maatte 
stikke Noget under denne Kendsgerning: Godfrey 
ophidser Wilhelm, henriver ham til Udtalelser, der 
vække de engelske Autoriteters dybe Mishag, men sam- 
tidigt dermed er Godfrey Pot og Pande hos og intim 
Ven med disse samme Autoriteter! 

Denhardt rystede paa Hovedet og saa yderlig skævt 
til Mr. Godfrey, der imidlertid tog sig dette overmaade 
let; han vidste jo, at han havde mægtigere Venner end 
den magtløse tyske Købmand. Knuden strammedes. 



FJERDE KAPITEL 

Den „anden" Expedition. — „Reichstag" i Sigte. — Oprørt Sø. — For- 
bindelse med Land umulig. — Vi stikke til Søs i en engelsk Damp- 
baad. — Maa vende om. — Frilænderne gaa til Zanzibar. — Troper- 
nes Klima. — Expeditionen i Opløsning. — Wilhelm rejser til Zanzi- 
bar. — Wilhelms ugenerte Egoisme. — Dæksplads og Agterkahyt. — 
Ægteparret Sasse. — Maleren Robert Hans Schmidt. — Et Bestikkelses- 
forsøg. — Ingen Penge fra Dr. Hertzka. 



Dr. Hertzkas „anden Frilandsexpedition" havde for- 
ladt Hamborg den 28de Marts ombord i Damp- 
skibet „Reichstag", ogsaa en tydsk Rigspostdamper. 
Den medbragte vor Dampbaad „Tana", der jo af tidli- 
gere anførte Grunde ikke kom med „Bundesrath". 

D'Hrr. Buschel og Riekk, hvis Bekendtskab Læserne 
allerede gjorde i Hamborg, fulgte denne Gang med. 
Til deres Varetægt havde Hertzka betroet sit kære lille 
Skib. I Neapel vare Hr. Sasse og hans Frue, Frilands- 
samfundets Eva, Hr. Hassemer, en ung østerrigsk Læge, 

Hr. Eugen Kaufmann og endelig en gammel, halvgal, 
forhenværende engelsk Søofficer, Kaptajn Dugmore 
stødte til. 

Vi kunde nu daglig vente dem og spejdede hver 
Dag ud over Havet fra de høje Sandklitter, mod hvis 
Fod det indiske Ocean rullede sine Bølger, der pidske- 
des til Skum af Sydostmonsunen, som blæser haardt 
paa denne Aarstid. 

Endelig, den 28de April, fik vi øje paa en lang, 
lav Røgstribe helt ude i den fjerne Horisont. Med 
Spænding iagttoge vi, hvorledes Røgstriben voxede, 
medens vi saa to svajende Dampskibsmaster, og endelig 
dukkede en stor Damper op over Vandspejlet. 

Vi kunde se, at den slingrede voldsomt i den høje 
Søgang. 

Var det „Reichstag"? Spørgsmaalet kunde ikke af- 
gøres, før vi med Bestemthed kunde se, om den vilde 
styre mod Land. Da faldt Damperen af og stod ind- 
efter; det maatte være „Reichstag". Den kom nærmere 
og nærmere, og vi saa hvorledes den snart rettede sin 
Stævn op mod den blaa Himmel, snart voldsomt duk- 
kede ned i de skummende Søer. Hvad er det for Noget helt 
henne paa Fordækket? Men Herregud! Det er jo vor 
egen lille Damper, vor længselsfuldt ventede lille „Tana" ! 

Nu blev der Jubel og Røre mellem Frilænderne: 
Saa kom da endelig de ventede Kammerater, saa kom 
da endelig den gode Frilandsdamper „Tana" og naturlig- 
vis — hvem vovede vel at tvivle — kom der nu ogsaa 
vægtige og indholdsrige Pengebreve fra Frilændernes 
Budha, vor egen Dr. Hertzka i Wien! 

„Reichstag" kastede Anker: Vi kunde øjne Kæden, 
idet den som en glimtende Slange foer ud af Klyds- 
hullet i Boven. De bleve ved at stikke ud paa Kæden, 
mere og mere, 60, 70 Favne, Søen var haard, og For- 
sigtighed er en Borgmesterdyd. 

Denhardt laante af Mac .Clennan Konsulatets lille 
Damper, der kun sjeldent brugtes og nu beredvilligt 
stilledes til Disposition. Han selv, Hr. Tide, Dr. Wil- 
helm, Schindler og jeg sprang i den, og ud ad gik det 
mod den aabne Sø, mod Vind og Bølgebjerge, medens 
„Reichstag" red for sit Anker og ventede paa os. 

Vi naaede ud til Barren, men her blev Søen saa 
voldsom, og den lille, aabne Damper tog saa meget 
Vand ind, at Goanesermaskinisten erklærede, at blev 
dette ved, kunde han ikke holde Fyr under Kedlen. 

Skruen arbejdede og drejede rundt med Fortvivlel- 
sens Kraft, men vi kom ikke af Stedet og kunde endda 
neppe holde Søerne Stangen saa meget, at vi ikke drev 
tilbage. 

„Reichstag", der allerede i flere Timer havde ligget 
til Ankers i denne Søgang, udstødte hvert Øjeblik kraf- 
tige Damphyl, der skulde tilkendegive, at nu var Skippe- 
ren, Fanden tage ham, ved at blive ked af de Løjer, 
og at kom vi ikke, saa satte han Næsen ad Zanzi- 
bar til. 

Denhardt stod et Øjeblik, overvejende Situationen; 
saa tog han en rask Beslutning, kommanderede „vend"! 
til Rorgængeren og viftede med Lommetørklædet til 
„Reichstag", at den for ham kunde gaa Pokker i Vold 
— hvad den ikke lod sig sige to Gange. I samme 
øjeblik som Denhardt vinkede, begyndte Ankerdamp- 
spillet at snurre rundt med Sprutten og Hvæsen, Kæden 
vandtes hurtigt op, og snart hang det svære Anker for 
Bougen, medens den store Damper med fuld Kraft stod 
til Havs igen og snart forsvandt i den sydostlige Hori- 
sont. 

Vi dampede indefter og laa snart til Ankers igen 
uden for Mr. Mac Clennans Konsulat. Vi skyndte os 
at komme i Land, drivvaade som vi vare og frygtelig 
tilsølede af Røg og Kulsnavs. Et Styrtebad og rene 

Klæder bragte os dog ret hurtigt atter om paa Tilvæ- 
relsens Solside. 

Det Passerede var os Alle en stor Skuffelse. Anden 
Expeditions Ankomst til Lamu var nu udsat paa ube- 
stemt Tid. Ophold i Zanzibar og Transport til Lamu 
af Mennesker og Damper kostede ikke faa Rupier, og 
det var en offentlig Hemmelighed, at Kassen var lige 
ved at være tom. Dog lode vi ikke denne Omstændig- 
hed sætte os graa Haar i Hovedet, da Dr. Wilhelm — 
i bedste Tro upaatvivleligt — atter og atter forsikrede 
os om, at „Reichstag" bragte en Masse Penge med sig 
fra Hertzka. Vi troede dette saa meget hellere, som 
den Post, „Reichstag" havde ombord, var den første 
europæiske Post, der kunde naa os efter vor Ankomst 
til Lamu. 

Tropernes Klima virker enerverende paa Europæere, 
navnlig er det ret almindeligt, at man i den første Tid, 
inden man endnu er akklimatiseret, henfalder til en 
ejendommelig Sløvhed, stærk Trang til at sove, ved- 
varende Tørst, voldsom Transspiration, altsammen Fæno- 
mener, der ikke skyldes selve Varmen, thi egentlig 
virker denne slet ikke generende, men derimod Luftens Let- 
hed. Det er ganske som naar man under en Bjergbestigning 
naaer op i Regioner, hvor Luften er betydeligt tyndere 
end ved Jordoverfladen, og man derfor føler alle de 
ovenfor skildrede Symptomer paa Forstyrrelse i Livs- 
funktionerne. 

En vis Sløjhed, en betænkelig Slaphed indsneg sig 
i Expeditionen. Schindler, vor gamle Kongeørn, manede 
forgæves om Morgenen til Opbrud. Sansen for Skyd- 
ning og Feltøvelser svandt ganske hen. Udsigten til 
„Reichstag" 's Ankomst og til den Afvexling, som de 
talrige nye Expeditionsmedlemmers Optræden vilde frem- 
kalde paa den i Øjeblikket ikke interessante Skueplads, 
havde et Øjeblik strammet selv de Sløveste op af Døsen. 

Men da Skuffelsen kom, meldte Reaktionen sig saa 
meget des stærkere, og Dr. Wilhelm begyndte at have 
tyndt besat Hus til sine Foredrag. De indre Rivninger 
og Skænderier toge stedse mere Fart, bleve bestandigt 
hyppigere. Ingen havde Respekt for Nogetsomhelst, og 
Wilhelm havde end ikke det fjerneste Gran af Myndig- 
hed tilbage. Sagde han Noget, var Svaret altid: Har 
De Noget at klage paa, saa lad mig faa mine Penge 
tilbage, og jeg skal strax forsvinde. Sagen var jo den, 
at Frilandsexpeditionen, ret beset, var et Aktieselskab, 
hverken mere eller mindre, selv om Deltagerne paa 
Forhaand havde tilladt, at man, istedetfor at fordele 
Udbytte, experimenterede med det eventuelle Over- 
skud i verdensforbedrende Øjemed. Nej, Deltagerne 
skulde have været Soldknægte, godt betalte Folk med 
Udsigt til endnu mere. Saa havde der været noget 
Haandgribeligt, noget Positivt at lægge Kræfterne i for, 
og saa havde der heller ingen Mukken været i Geled- 
derne. Men naturligvis — vi maatte da have havt en 
anden Fører, en Mand, der først og fremmest var en 
Mand. Allerede nu — altsaa omkring den 1ste Maj — 
var Expeditionen i fuld Opløsning. I Frilandskasernen 
herskede ganske anarkiske Tilstande. Enhver gjorde, 
hvad han selv havde Lyst til, uden at bekymre sig 
om sin Næste. Friskfyre, som Robert Hans Schmidt, 
dominerede de mere Svage, f. Ex. Reinhold Gleisering. 
Ducoffre havde i et Hjørne af den ene Sovesal etableret 
et hyggeligt lille Hjem for sig selv og sin Donna — 
men den Idyl fik dog snart Ende paa Grund af de 
andre Frilænderes Misundelse. 

Det var saaledes ikke saa underligt, at Dr. Wilhelm 
begyndte at blive nervøs over Sagernes Gang. Thi 
selv om han ganske vist ogsaa manglede ethvert Over- 
blik over Situationen, følte han instinktmæssigt det 
Samme, som vi Andre vare ganske klare paa, nemlig, 

at det hele Foretagende truede med ganske at gaa i 
Stykker, ikke gennem en voldsom, pludselig Katastrofe^ 
men gennem en fortsat Opløsningsproces, der syntes 
ustandselig. 

Dagen efter, at „Reichstag" havde vist sig foran os 
hine korte Øjeblikke derude paa det oprørte Hav, kom 
den engelske Damper „Juba" ind i Havnen. Den kom 
nordfra og skulde til Zanzibar. Wilhelm benyttede sig 
af Lejligheden og tog med den, idet han til Dr. Hæsler 
ytrede, at han troede, hans Hovede havde godt af at 
komme lidt væk fra Lamu. Alle delte denne Anskuelse^ 
hvorfor det kun var med de bedste Ønsker, vi saa ham 
gaa ombord og dampe ad Zanzibar til, mens Haupt- 
mann Schindler nu tog „Kommandoen" i Frilands- 
kasernen. I Zanzibar traf Dr. Wilhelm ganske rigtig 
de nye Frilændere, der vare noget forbløffede over saa- 
ledes at komme til den store larmende Handelsstad^ 
medens de havde ventet at komme i Land i Lamu, 
hvor Frilændernes Moderhøne, Dr. Wilhelm, skulde 
modtage dem med udbredte Vinger. Nu kom Hønen 
til Zanzibar, og stor var Glæden mellem Kyllingerne, 
med Undtagelse af gamle Dugmore, der nok havde 
Lyst til en lille Tid endnu at gaa paa Sold i Zanzibar, 
Han var Expeditionens Nestor, 67 Aar gammel, men 
en Don Juan trods nogen Ungersvend. 

Kort efter Wilhelms Ankomst til Zanzibar var der 
atter Skibslejlighed til Lamu, idet Sultanen af Zanzi- 
bars Damper „Barawa" skulde op langs den engelske 
Kyst med Varer og Post. I denne Damper gik man 
saa ombord og tog vor lille „Tana" — dette Smertens 
Barn — paa Slæb. 

Dr. Wilhelm var i Zanzibar bleven modtaget med 
Begejstring af de nyankomne Frilændere, men det havde 
dog, som vi siden erfarede, kun varet meget kort, inden 
Stemningen var slaaet om. Wilhelm var af Naturen 

kejtet og taktløs, opnaaede bestandigt, uden eget Vidende 
og Villie, at faa gjort Folk rasende paa sig. Dette kom 
simpelthen deraf, at han, trods sin demokratiske Fernis, 
som han maaske selv troede var ægte Zinnoberrødt, var 
og blev Bourgeois, i Væsen og Tankegang en født 
Egoist. Saaledes her i Zanzibar: Frilænderne stuvedes 
ind paa Hotel „Afrika", et anden Klasses Herberge, der 
ejedes af en rumænsk Jøde, som jeg siden hen ogsaa 
boede hos under mit Ophold i Zanzibar og derfra ken- 
der godt, medens Wilhelm personlig indlogerede 
sig paa Byens fineste Hotel. Dybere stak altsaa 
ikke hans stadigt gentagne Forsikringer om, at „Lig- 
hed" og „Broderskab** var det Første i Verden. Det 
var rimeligt nok, at han ikke vilde sætte Expeditionen 
i Udgift for første Klasses Hotel til de ankomne Fri- 
lændere. Dette var der heller Ingen, der forlangte eller 
ventede, men hvad man ventede, var, at naar man nu 
engang var kommet til Afrika og havde begyndt Expe- 
ditionen, saa skulde Wilhelm ikke paa saa paafaldende 
Maade skille sig ud. Særligt var det jo i højeste Grad 
ugalant mod Fru Sasse, men den følgende Tid viste 
ogsaa, at han end ikke havde den fjerneste Følelse af, 
hvordan en Mand med ridderlig Følelse optræder over- 
for en Kvinde under saa vanskelige Forhold som disse. 
Paa Rejsen med „Barawa" fra Zanzibar til Lamu havde 
Expeditionsmedlem merne Dæksplads, men vor 
brave „Fører", Dr. Wilhelm, sov sødt nede i 
sin lune Agterkahyt. Endelig kom de nye Med- 
lemmer da til Lamu den 8de Maj. 

Vi Andre modtoge de Ankommende som gode, gamle 
Kammerater. Ægteparret Sasse vilde naturligvis ikke 
bo i Frilandskasernen og lejede sig selv et Hus tæt ved 
det engelske Konsulat. Hr. Hassemer, der nærmest var 
bleven Frilænder, fordi han nærede en brændende, men pla- 
tonisk Beundring for Fru Sasse, boede hos Ægtefællerne. 

Til Maleren Robert Hans Schmidt blev der nu — temmelig 
mærkeligt under de daværende Forhold — paa Expedi- 
tionens Bekostning lejet en smuk lille Villa udenfor 
Byen, hvor han komfortabelt installeredes. Han holdt 
ogsaa Privattjener, som Expeditionen maatte lønne. 
Det kom nemlig for en Dag, at han skrev hadske 
Korrespondancer hjem til wienske Blade, men nu skulde 
han formaaes til at skrive hjem i rosenrød Stil. 

Dette gjorde Robert Hans Schmidt fornuftigvis alligevel 
ikke, selv om han ogsaa lod sig de forskellige behage- 
lige Emolumenter smage godt. Selvfølgelig ringeagtede 
han Wilhelm dybt, fordi han havde været dum og uer- 
faren nok til at ødsle saa Meget paa ham. Dr. Kaufmann 
— der hadede Hassemer, fordi han ogsaa selv elskede 
Fru Sasse — en lille idealistisk Sangviniker, fik nu det 
Separatkabinet, som Hr. Schmidt hidtil havde beboet. 
Her installerede han sig saa med sine Knive og Salve- 
krukker. Der var ikke kommet saa meget som bag 
paa en Haand fra den gode Hertzka, der syntes at tro, 
at man gratis kunde lave afrikanske Expeditionen 

Jeg skal nu fortælle om de indre Tilstande i Fri- 
landskasernen. 

FEMTE KAPITEL 

Svinske Forhold. — Kakken og Retirader. — Senge og Sengklæder. 

— Fælles Vaskefad. — Expeditionens uhyggelige Udseende. — De 
Indfedtes Forestillinger om os. — Dr. Wilhelms flotte Privatbolig. — 
Hans personlige Rædsel for Svineriet i Frilandskasernen. — Efterabeise. 

— Porcellæn. — Nipsgenstande. — Dyrt Jux. — Expeditionens „Re- 
præsentation". — Hver Aften en Frilænder doddrukken. — Wilhelm 
jodler. — Gleisering vil ikke ind i Afrika. — Der kan være Noget om 
det. — Hvorfor bryde vi ikke op? — En realisabel Plan. — Æren 

reddet. — Forbitrelse mod Hertzka. — Store Skuffelser. 



For Expeditionans daglige materielle Fornødenheder 
sørgedes kun daarligt. Ganske vist hverken sultede 
eller tørstede vi, men alligevel blev Tilstanden indenfor 
Frilandskasernens Mure utaaleligere for hver Dag, der 
gik. Sagen var, at Svineriet efterhaanden truede med 
at tage Overhaand. Renligheds- eller rettere Urenligheds- 
tilstanden trodsede enhver Beskrivelse. Retiraderne, af 
hvilke der fandtes to i Huset, bestode kun i et lille, 
mørkt Rum med et rundt Hul i det murede Gulv. Under 
dette Gulv fandtes en Brønd, hvis Bund befandt sig i 
Niveau med Husets Grund. Disse Brønde eller Gruber 
bleve aldrig rensede, da det var en Umulighed, heller 
ikke fandtes Afløb, selv af primitiveste Slags. Alting 
forblev dernede med det samme. Nu laa Køkkenet i 
underste Stokværk i Højde med Jordoverfladen, medens 
Expeditionsmedlemmerne boede dels paa første, dels 
paa anden Sal. Alle sov i fælles Sovesale med Und- 
tagelse af Schindler, der havde sit eget lille Kammer 
paa første Sal, og Doctor Kaufmann, der havde det til- 
svarende paa anden Sal. Køkkenet fik kun Lys og 
Luft fra en smal Luftbrønd, der sendte al Osen og 
Dunsten op til os. Bagved Køkkenet, lige op til Ild- 

stedet fandtes den ene af de ovenfor omtalte to Reti- 
radebrønde. Det viste sig, at det lækkede fra 
denne Brønd, saa at Uhumskhederne sivede gennem 
den utætte Murvæg ud i Køkkenet, der af denne Aarsag 
ogsaa bestandigt var opfyldt af saa rædselsfulde Dunster, 
at selv Negrene ikke holdt af at opholde sig derinde 
for længe ad Gangen. I dette skrækkelige Pesthul til- 
beredtes al Maden, hvorfor vi da ogsaa formelig kunde 
smage Retiradestanken i Alt, som blot en Nat havde 
henstaaet eller henligget der. 

Vi havde ganske vist Alle smaa smalle Feltsenge 
af Jern, men for Sengklæder var der ikke sørget og 
lige saa lidt for Lagener, Madratser vare ogsaa indenfor 
Frilandsexpeditionen en unødvendig Luxus. Hver Mand 
havde faaet to Uldtæpper udleveret, men disse Tæpper 
gennemtrængtes snart saaledes af Sved, at Sovesalene 
stank som paa et Lasaret med Koldbrandspatienter. 
Fornødne Natmøbler, endsige Servanter og Vandfade, 
fandtes ikke. De fleste besørgede deres Fornødenheder 
ud af Vinduerne. Det var blandt Expeditionens Spas- 
magere en lystig Sport under en saadan naturlig For- 
retning at prøve paa at træffe forbigaaende Negre, hvad 
der saa gav Anledning til frygtelige Forbandelser fra 
disses Side og stor Moro oppe i det veltillukkede Fri- 
landshus, hvor man under saadanne Scener var ved at 
sprække af Latter. 

Umiddelbart ved Siden af den underste Retirade 
og i samme Rum som denne fandtes et lille muret 
Bassin, der rummede otte Spande Vand. Her vaskede 
man sig. Det kunde endda gaa for dem, der kom 
først, men de, der kom sidst, foretrak hellere at lade 
Vasken gaa over for den Dag. 

Vi havde Allesammen hver faaet tre Dragter ud- 
leverede, et Sæt hvidt og to Sæt gult Vasketøj, be- 
staaende af Jakke og Benklæder. Man maa imidlertid 

paa Grund af den uundgaaelige stærke Transspiration i 
disse Himmelegne have mindst sex Sæt Tøj at skifte 
med, hvis man vil bevare sin Renlighed. 

Stokkebye og jeg skyndte os naturligvis for egne 
Midler at anskaffe det Manglende i Udstyret, men Fler- 
tallet af Expeditionens Medlemmer begyndte, paa Grund 
af alle disse Mangler og alt dette Griseri, snart at se 
saa smudsige og forkomne ud, at Byens indfødte Be- 
folkning kun med største Foragt omtalte os som en 
forsulten Røverbande og aldeles ikke kunde forstaa, 
hvad vi vilde her i deres By. Man gættede paa meget; 
Nogle troede, at der maatte være en stor Hungersnød i 
„Uleia" '(Europa), og at man saa havde sendt det værste 
Rak bort, Andre, at vi havde gjort Oprør mod vor hjem- 
lige Sultan og nu befandt os i Landflygtighed af den 
Grund. I alt Fald vare vi i Befolkningens Øjne nogle 
fordægtige og temmelig mistænkelige Individer. 

Men Dr. Wilhelm da? spørger man sikkert, hvor- 
dan kunde et forvænt, forkælet Menneske som han ud- 
holde saadanne Savn og finde sig i saadanne Modbyde- 
ligheder? 

Aa jo, Dr. Wilhelm kunde saa godt finde sig i 
Frilandslivet, fordi han selv slet ikke boede sammen 
med os andet Krapyl i Frilandskasernen, men 
derimod i et stort fint Hus nede ved Havet, med dejlig 
Udsigt over Havnen, store smukke, luftige Værelser og 
tilstrækkeligt personligt Tjenerskab til i alle Maader at 
have lige saa megen Opvartning som en af de ham 
saa forhadte Prinser hjemme i Europa. Personlig vog- 
tede han sig vel for at have Noget med Frilandshusets 
Svineri at gøre. Han undgik saaledes omhyggeligt at 
komme i Nærheden af Belægningsstuerne, hvad der 
kun taler til Ære for hans fine Næse og medfødte Sans 
for det Propre. 

Tilsidst blev det Hele for slemt, navnlig da vi jo 

9 

nu efter anden Expeditions Ankomst vare stuvede 
sammen om Natten som Sild i en Tønde. 

Saa var det en Dag ved det Tidspunkt, da vi som 
sædvanligt skulde regaleres med „Hunger und Liebe", 
„ Arbeiterausbeutung " , die „ todes kranken Monarchien ** , 
„Freiland" o. s. v., at Godfrey ganske tørt bemær- 
kede til ham, at inden vi nu gik i Lag med Europa, 
turde det maaske være hensigtsmæssigt at se vore egne 
Forhold lidt efter i Sømmene. 

Dr. Wilhelm saa ganske uforstaaende paa ham, 
men da han hørte, hvorom det drejede sig, raadede han 
os indstændigt til „ud af Eders egen Midte, mine kære 
Venner" at vælge en Kommission, der skulde have 
Myndighed til at ordne de sanitære Forhold. 

Kommissionen blev ogsaa valgt, Godfrey blev dens 
Formand, og blandt dens Medlemmer var ogsaa jeg. 
Vi henvendte strax vor Opmærksomhed paa Retirade- 
spørgsmaalet. Men for at faa dette Spørgsmaal løst, 
maatte der brækkes Hul paa Husets Ydermur paa to 
forskellige Steder, for at faa de o mtalte uhumske Brønde 
rensede. Den gamle Araber, der ejede Huset, vilde dog 
under ingen Omstændigheder give sit Samtykke til 
denne Foranstaltning, da han troede, at Murene vilde 
styrte sammen, hvis man slog Hul paa dem. Selv- 
følgelig var dette en latterlig Antagelse, men vi maatte 
bøje os, da han ikke var til at rokke af Stedet, og da 
han fik Medhold af de engelske Autoriteter med Mr. 
Godfreys fulde Vidende og med hans Bifald. Denne 
Mand arbejdede rastløst, men endnu hemmeligt, paa 
Expeditionens Tilintetgørelse. Han forsmaaede ingen 
Midler. Svineriet i Frilandskasernen tog han ogsaa til 
Hjælp for sine Planer. „Kommissionen" blev aldrig op- 
løst, men døde efter dette Nederlag en stille Straadød. 
Der blev naturligvis derefter ikke gjort det Fjerneste, og 

Snavset hobede sig op derinde i den stinkende Augias- 
stald. 

Vi fik kun hver femte Uge Post fra Europa. Post- 
gangen var træg og højst upaalidelig. Hvert øjeblik 
hændte det, at Breve gik tabt. Det var en halvblods 
Englænder fra Bombay, Mr. Forster, der var Postmester i 
Lamu. Paa Grund af, at Mandens Moder var indisk, vilde 

— saa latterligt det end lyder — de ærede Europæere i 
Lamu ikke omgaas ham. Wilhelm viste sig paa dette 
Punkt fornuftigere end de Andre, og viste ham bl. A. 
den Høflighed engang at invitere ham til Aften i Fri- 
landshuset. Herover blev der stort Spektakel mellem 
„Europæerne". Det blev alvorligt drøftet paa Møder 
hos Hans Jahn, om Dr. Wilhelm herefter var „fæhig" til 
det Ene og om han var „fæhig" til det Andet, om han var 
„salonfæhig", og om han efter dette kunde siges at 
være „duelfæhig". Saa latterlige kunne voxne Men- 
nesker opføre sig, naar de tilstrækkelig længe ere blevne 
syltede i saadan en Krukke som Lamu. 

Man kunde rundt omkring hos de indfødte Familier 
af de bedre Klasser træffe paa meget smukt gammelt 
Porcellæn, mest af indisk og persisk Tilvirkning. Wil- 
helm brændte af Længsel efter at komme i Besiddelse 
af nogle af disse gamle Sager. Ikke saa meget til eget 
Brug — naar han nu om kort Tid blev Præsident for 
Frilandsrepubliken, fik han jo saa Meget at tænke paa 

— men fordi han gerne vilde have Frilandshusets store 
Sal udsmykket paa samme Maade som de andre Euro- 
pæere havde deres Huse udsmykkede. Og da tilmed 
baade Denhardt og Hæsler og Jahn havde gammelt 
Porcellæn, sagde Wilhelm til sig selv: „So ein Dings- 
da muss ich auch haben!" Rabinek lignede Wilhelm 
paa dette Punkt, idet han var i Besiddelse af den 
samme feminine Tilbøjelighed til at have „Nips" om- 
kring sig. Altsaa begyndte man nu at købe ind til 



132 



høje Priser alskens gamle Tallerkener og Fade og 
Kopper, der alle ophængtes paa Væggene. Spyd, Buer 
og Pile, Skjolde og „Krigspynt" anskaffedes ogsaa, saa 
at Huset snart kom til at ligne en lille etnografisk Ud- 
stilling. Ikke nok med, at Wilhelm spolerede en Mængde 
gode Penge paa dette unyttige Jux, men vi ulykkelige 
Expeditionsmedlemmer bleve ogsaa prellede for Bidrag, 
som Flertallet af os kun nødtvungent eller af rent tak- 
tiske Grunde rykkede ud med. Jeg for mit Vedkom- 
mende gik i denne Sag den gyldne Middelvej, idet jeg 
tegnede mig for et Bidrag af fem Rupies, men halede 
det hen med Indbetalingen. Saa kom det store Krach, 
og saa fik vi Alle ganske Andet at tænke paa end 
gammelt Porcellæn. 

Henne i et Hjørne af den store Fællessal, hvor vi 
indtoge vore Maaltider og for øvrigt samledes ved alle 
Lejligheder, stod et lille Bord. Paa dette var anbragt 
to Flasker Whisky og nogle mere eller mindre rene 
Glas. Denne Whisky og disse Glas vare bestemte til 
„Repræsentation". Naar der kom „Fremmede", d. v. s. 
naar en af de i Byen bosiddende Europæere stak Ho- 
vedet indenfor Døren, blev der budt ham en Sodavand 
med Whisky. Alene kunde han ikke drikke; han maatte, 
for at Alt kunde gaa fidelt af, have et andet Glas at 
støde sit imod. Denne Repræsentationspligt gik paa 
Omgang mellem Medlemmerne og medførte, at der sjel- 
dent hengik en Aften, uden at et eller andet Medlem 
drak sig plakat fuld. 

Ikke underligt, thi den „Jourhavende" havde, den 
Dag han „repræsenterede" Expeditionen, ikke Andet at 
gøre end at hælde dygtigt paa Dunken for sig selv og 
Gæsterne. Hvor mange kostelige Øjeblikke skaffede ikke 
denne „Repræsentation" os, som naar Hiihnel efter en 
saadan vel tilbragt Dag om Aftenen dansede Hopsa med 
en indbildt Dame, for at vise os Andre, at han havde 

det rigtige „Berlinertag", naar han satte Hælene i 
Gulvet og prikkede „Damen" i „Ryggen" med den 
højre Labs udspilede Fingre, eller naar Reinhold Gleise- 
ring havde „repræsenteret" Frilandssagen og ovenpaa 
holdt Foredrag for os om den mageløs snedige Maade, 
hvorpaa han forstod at gøre sig særlig afholdt af 
Stadens talrige sorte, letlevende Damer. Det var Penge 
værdt, og naar Reinhold kom i Extase og lynede med 
de sorte øjne, mens Knebelsbarten stadig faldt ham 
ned i Munden og truede med at kvæle ham, vare Fri- 
lænderne ved at opgive Aanden af Latter. 

Wilhelm havde et aabent Øje for, at det gaar bedst, 
naar Alvor og Gammen følges tilsammen. 

Robert Hans Schmidt jodlede qua Alpebestiger. Wil- 
helm jodlede qua Expeditionschef. Hvorfor? Fordi han 
nærede den urokkelige Overbevisning, at det var Maaden 
at gøre sig populær paa. Naar vi havde spist til Aften 
og dermed vort „Dagværk" var til Ende, kom den af 
Expeditionens Forbryder, Hr. Felix Thomas, indkøbte 
rædselsfulde Tobak paa Bordet. Alle fik travlt med at 
rulle Cigaretter, og Passiaren gik livlig. Saa med en 
Garig lyder det oppe fra Bordenden, hvor Føreren, 
Dr. Wilhelm, naturligvis sidder: Hodia, hodia, hodia, 
hodiala, hodialalala. Det er Wilhelm, der jodler! Giv 
nu Agt! Ganske rigtigt, nu have vi Maleren fra den 
anden Bordende: Ja, la, la, lala lala. Saa kommer 
Wilhelm: Hodia, hodia o. s. v. Den første Aften, vi 
havde Jodlekoncert, var Forbauselsen almindelig; saa 
kom der en Tid, hvor vi skruplo, hvergang den musi- 
kalske Præstation tog sin Begyndelse, men senere slø- 
vedes vi, tog det som Noget, der ikke kunde være 
anderledes. Naar Koncerten begyndte, plejede Rabinek 
at raabe ganske højt: „Inschalla, Bana!" Det er ud- 
lagt: Guds uransagelige Villie ske! hvad atter gav An- 
ledning til Fnisen og Fornøjelse mellem Frilænderne, af 

hvilke heldigvis kun et Mindretal yndede at gøre sig 
Livet mere surt, end det i Virkeligheden var. Natur- 
ligvis tilbragte vi Dagene med at spekulere over Situa- 
tionen, drøfte alle mulige Planer i Retning af at bryde 
op og komme afsted. Men det Hele endte kun i golde, 
resultatløse Diskussioner. En kraftig Villie savnedes 
stærkt i denne Flok Mennesker uden nogen virkelig 
Fører. Vi bleve Alle mere og mere fortvivlede og ner- 
vøse over at drive Tiden hen til ingen Nytte, dog med 
Undtagelse af Reinhold Gleisering, der mente, at vi jo 
egentlig talt havde det rigtig rart, hvor vi vare. Han 
hævdede bestemt overfor Wilhelm, at hvis Expeditionen 
kom afsted, saa vilde og maatte i hvert Fald han blive 
tilbage i Lamu for at passe paa Frilandshuset, og det 
havde Hertzka ogsaa selv sagt i Hamborg. ^Wass Ka- 
meraden, hat der Hertzka mir nicht selbst jesagt, dort 
obeh im Hamburg; Reinhold, hat er jesagt, der Rein- 
hold soli im Lamu bleiben; ja ja, Hr. Dr. Wilhelm, so 
ist es, so ist es." 

Dette æventyrlige Paabud af Hertzka troede Rein- 
hold paa som paa et Evangelium. At ville fortælle 
ham, at Hertzka virkelig aldrig havde udtalt sig saaåan, 
da han mindst af Alt havde tænkt sig Muligheden af 
et længere Ophold i Lamu, var ganske haabløst. 

Ihærdighed belønnes imidlertid, thi Gleisering prækede 
tilsidst saa længe for Wilhelm, at denne endte med at 
tro, at der dog maaske var Noget om det, og tillige be- 
tænkte han, at Gleisering dog ikke kunde blive Expedi- 
tionen til stor Nytte inde i Landet, mens han som tro 
og paalidelig Cerberus var uerstattelig. Reinhold trium- 
ferede. Det blev slaaet fast, at han skulde blive i 
Lamu! Hans rolige Dage, hans smaa, diaboliske Kur- 
magerier, hans regelmæssige Maaltider vare ham sikrede, 
samtidigt med at han var — naar vi Andre vel vare 
afsted — Enehersker over Kasernen, over Kokken An- 

tonio og den forføreriske sorte Mø, der bar Vand op i 
Vaskebassinet. 

Nu blev ogsaa Reinhold Gleisering ivrig for, at det 
snart skulde blive til Noget. Han begyndte at føle os 
som kedelige og i Grunden temmelig paatrængende 
Gæster. „Hvad Fanden venter I efter.?** spurgte Rein- 
hold os tidt med Forbitrelse i Stemmen. Omkvædet 
paa alle Viser var bestandig dette: Vi maa vente til 
Regntidens Ophør. 

Nu kan oppositionslystne Mennesker dertil indvende, 
at vi vare komne til Lamu d. 2. April, og før den 17. 
Maj kom der ikke en Draabe Regn. Vare vi strax 
brudte op og i „Miaus" — de Indfødtes lange Flod- 
kanoer — gaaede fra Kepini op gennem Oso, ind i 
Tana, og havde vi saa hængt dygtigt i, da havde vi 
naaet Hargazzo — 400 Kilometer i det Indre, hvor 
Tanas Sejlbarhed hører op — inden Regnen havde saa 
meget som begyndt. 

Selv om vi aldrig vare komne videre, selv om vi 
uden Resultat havde maattet vende om ved Hargazzo, 
saa havde vi dog frelst Æren, baade vor egen og Ex- 
peditionens og Dr. Hertzkas Ære, og Dr. Wilhelm havde 
— privat — frelst sit gode Navn og Rygte. Maaske 
vare vi bukkede under, men med Ære. Og den offent- 
lige Mening i Europa havde maaske faaet Sympati for 
den Sag, som en Skare modige Mænd hensynsløst 
ofrede sig for. Foretagendet kunde være strandet, men 
det var aldrig blevet til den sørgelige Fiasko , det 
blev til. 

Der var ingen Penge, vil man indvende. Meget 
sandt, der var ingen Penge, men der var store Vare- 
oplag til ca. 40,000 Marks Værdi og indeholdende 
alle tænkelige Fornødenheder. I det Indre, blot et Par 
Dagsmarscher fra Kysten, betales Alt med Varer, Perler, 
Tøjer o. s. v.. Penge behøves ikke. 

Vi havde Varerne liggende i Kepini, kunde derfra 
i „Miaus" være gaaede gennem Oso opad Tana i Dags- 
rejser paa 15 Kilometer eller to danske Mil. Regner 
man Hviledage , tilstødende uforudsete Forhindringer 
o. s. V., kunde vi i Løbet af fire, højst fem Uger alene 
med det Materiel, der var til Raadighed, have naaet de 
store Vandfald, der hvor Kenias store Højslette be- 
gynder. Saa kunde vi enten have slaaet Lejr og ventet 
paa Forstærkning, eller vi kunde maaske i ganske smaa 
Dagsmarscher have trængt videre frem. Dog dette sidste 
tror jeg ikke paa, men saa kunde vi — efter forgæves 
at have ventet paa Subsidier — ogsaa være gaaede tilbage 
ned ad Floden. 

Saaledes som Dr. Wilhelm bar sig ad i Lamu op- 
naaede han kun Et: For uoverskuelige Tider at slaa 
Frilandstankens Realisation ihjel. Thi at Drømmere 
hist og her endnu stadig sysle med disse Ideer, er 
uden reel Værdi. 

Det var et aldeles dræbende Slag, at Dr. Hertzka 
ingen Penge havde afsendt med „anden Expedition". 
Der kom ingen Ting, af den gode Grund, at Hertzka 

• 

ingen Ting havde at sende. Propagandaen i Europa 
bragte ingen Penge ind. Kassen var tom. 

Saaledes var den sørgelige Virkelighed, der efter 
Wilhelms Tilbagekomst fra Zanzibar stod klar for os. 
Den tidligere Tillidsfuldhed indenfor Expeditionen af- 
løstes nu af Modløshed og Forbitrelse mod Hertzka og 
de andre daarende Frilandssirener. Men hvad hjalp den 
Forbitrelse! Handling havde været mere værd. 

Wilhelm, der for en Maaned siden havde ladet os 
raabe Hurra for Hertzka, vovede nu end ikke at nævne 
hans Navn, saa stor var Forbitrelsen mod ham. 

Saaledes saa der ud i Frilandskasernen og i Fri- 
lændernes Hjerter henimod Midten af Maj Maaned, den 
Gang, da den anden Expedition ankom til Lamu. 

Disse nye Frilændere kom alle med overspændte 
Forventninger, thi Wilhelm havde ikke fortalt dem, at 
der ingen Penge var kommet. De troede, at vi vare i 
Færd med at bryde op, og at Alt var i Orden, at vi 
kun levede og døde for Friland. 

I Stedet herfor saa disse naive Mennesker kun en 
Samling blege, demoraliserede Individer, en „Fører", der 
var bange for sine egne Folk og sin egen Sag, Haan- 
latter, hvergang Nogen var naiv nok til at tale om 
„Friland" eller om Hertzkas store og gode Handlinger. 

De nye Medlemmer kom, selv blottede for Alt, kun 
som en yderligere Byrde for den i Forvejen allerede til- 
strækkeligt engagerede Expeditionskasse. 

Skuffelsen og Sorgen blandt de sidst ankomne Fri- 
lændere var meget stor. Sasse græd, og Riekh satte 
sig hen i en Krog og lokkede bedrøvelige Toner frem 
paa Strengene af sin Mandolin. Men Dr. Wilhelm og 
Hans Schmidt jodlede! 

Gik man fra Frilandskasernen gennem Byens Hoved- 
gade ad Denhardt til, kom man først forbi to 
store Moskeer, der laa næsten lige overfor hinanden. 

lidt tilbagerykkede fra Gadelinien. Saa passerede man 
gennem et langt, mørkt, overbygget Galleri, kom forbi 
en Række indiske Butikker og saa da til Højre et lille 
toetages Hus, hvor Døren bestandig stod paa vid Gab. 

Traadte man ind i Huset, opdagede man til sin 
Forbauselse, at man kom ind i næsten europæiske Om- 
givelser, saaledes som Lokaliteterne kunne være i en 
engelsk Sømandsknejpe af tiende Rang. Det var nemlig 
en Skænkestue med en høj Afsats, hvorpaa der stod et 
Bord og nogle Stole, bagved en Reol med Flasker og 
Konservesdaaser. Paa Gulvets lavere liggende Del stod 
ligeledes et Bord med Stole og langs Væggene Skabe 
med Glasdøre, hvori fandtes allehaande indbydende 
Syltetøjer, Konserves, Cigaretter, Likører o. s. v. Denne 
Kneipe ejedes af en Neger, en stor, tyk, midaldrende 
Fyr ved Navn Mabrukki. Han var dog ikke som de 
fleste af hans Race. Ganske vist var han sort som 
Ibenholt, men han havde en god Forstand, var kløgtig 
og snu. 

Han stammede fra Kongo, var som halvvoxen af 
nogle Missionærer bragt til England, hvor han havde 
levet adskillige Aar, gaaet i Skole og senere besøgt et 
Seminarium til Uddannelse af indfødte afrikanske xMissio- 
nærer. Derfor talte, læste og skrev Mabrukki fortræffe- 
ligt Engelsk, havde temmelig gode Kundskaber i Historie 
og Geografi, var en dygtig Regnemester o. s. v. Endelig 
var Mabrukki moden til at træde i Virksomhed og 
sendtes saa til Østafrika, hvor han skulde missionere 
mellem Galla' er ne langs Tanaflodens Bredder. 

Det gik godt. Mabrukki prækede, og Mabrukki 
døbte, saa det var en sand Lyst, men ak, den gamle 
Adam var ikke druknet endnu; Mabrukki havde stadig 
for meget af Vildmoseblodet i sig — for at tale 
med en yndet Romanforfatter i Danmark. 

Kort sagt, Mabrukki giftede sig først med en smuk 

Gallapige, men kort efter giftede han sig med en anden 
smuk Gallapige. Saa havde han altsaa to Koner. Vielsen 
besørgede han selv. Det var ikke muligt at gøre Ma- 
brukki begribeligt, at en pæn engelsk Missionær ikke 
saa godt kunde have to Koner. Mabrukki blev gal i 
Hovedet og smed den sorte Frakke: „Der ligger Missio- 
næren," sagde han, „og her staar Mabrukki". Saa 
drog han til Lamu, hvor han med Held begyndte at 
drive blandet Forretning som Knejpevært, Aagerkarl og 
Dampskibsexpeditør. Da jeg havde den Ære at gøre 
Hr. Mabrukkis Bekendtskab, var han sine tyve Tusinde 
Rupies værd mellem Brødre, hvilket maa kaldes ganske 
respektabelt præsteret i en lille Knejpe i Lamu. Al- 
verden — d. V. s. alle Europæerne — baade Englændere 
og Tyskere og Frilændere kom hos Mabrukki, hvor 
hver havde sin egen Flaske Whisky eller Vermouth 
staaende og hver en lille Kontrabog, hvor det daglige 
Konsumen opnoteredes. 

Mabrukki havde fra gammel Tid af en dyb Respekt 
for hvide Mænd. Han vilde aldrig have vovet at ind- 
kræve sit Tilgodehavende paa staaende Fod hos en 
Europæer, der nød Noget hos ham, men Kontrabøgerne 
vare ham tilstrækkelige. 

Han var meget intim med Hans Jahn, hvis Vexler 
han diskonterede mod 50 pCt. Provision. Denhardt og 
Tide var han ikke saa gode Venner med, thi med dem 
var der ingen Forretning at gøre. 

Hver Eftermiddag mellem fire og sex var Mabrukkis 
Knejpe stoppende fuld af hvidklædte Europæere, der røg, 
snakkede, drak og lo. Engelsk og Tysk summede om- 
kring i det lavloftede Rum, og Mabrukki var i uafladelig 
Virksomhed med at trække „Sodavander" og „Export- 
øUer" op. 

Mabrukkis Knejpe var Lamus Børs. 

Frilandsexpeditionens Historie kan ikke skrives, uden 
at dette gæstfrie Ly ogsaa faar sit Blad deri. 

Naturiigvis var denne Knejpe en Torn i øjet paa 
Wilhelm, der aldrig viste sig i den. Han ønskede, at 
hans Frilændere kunde have nok i de rene, skyldfrie 
Glæder, som Samlivet i Kasernen og hans beaandede 
Foredrag bød paa. Men desværre var Materialismen for 
stærk hos Flertallet af Frilænderne, der betragtede Ma- 
brukkis Knejpe som deres andet og bedre Frilandshjem. 
Saaledes ogsaa James Dunn. Denne brave Helgolænder 
syntes efter vor Expedition til Kepini at være under- 
gaaet en komplet Forvandling. De Lidelser, han paa 
Hjemmarschen havde maattet døje, havde været for 
svære for hans svage Hoved med de barnlige, uklare 
Forestillinger. Hans Begejstring var slaaet om i sin 
Modsætning: fuldstændig Haabløshed. Han angrede 
bittert, at han var gaaet med Frilandsexpeditionen til 
Afrika, fortrød, at han for denne daarlige Spøg havde 
kastet tre Tusinde gode Mark overbord. Han blev mere 
og mere bitter og begyndte at blive en stedse hyppigere 
Gæst i Mabrukkis Knejpe. Han var hverken i Besid- 
delse af Kultur eller Modstandskraft og hengav sig 
derfor stedse mere til den kimæriske Trøst, som saa- 
danne Naturer finde paa Glassets Bund. 

Den 15. Maj oprandt med skyet Himmel og tem- 
melig stærk Blæst. Af og til faldt enkelte Regndraaber. 
Alle gik forventningsfulde omkring: Nu kom Regnen 
snart, og med den nyt Grønsvær over de fortørrede 
Græssletter, friskere Farve over de mørke Skove, Blomst- 
ringstid for Menneskenes Brød: Ris og Majs. 

Med Et bliver der Røre i Frilandshuset — Klokken 
er henad tre om Eftermiddagen — Negrene snakke -højt 
med hverandre, gøre livlige Gebærder og pege ud mod 
Stranden. Hvad er der paa Færde? — men har I da 
ikke lige nu hørt, at en Europæer er ved at drukne 

nede i Havnen ? Alle styrte vi derned. Paa Strandbredden 
ligge nogle Klæder, ude i Vandet se vi James Dunn 
med blodskudt Ansigt svømme rundt om vor lille Tana- 
damper, som han søger at entre. Han raaber og 
skriger, er øjensynlig drukken. Resolut springe Flere 
samtidigt i Vandet og svømme ud imod ham. Da se 
vi til vor Forfærdelse, at han gribes af et Krampeanfald, 
han udstøder et højt Brøl og forsvinder i Bølgerne. 
Vandet er grundt, hvor han er sunket, og strax dykke 
de modige Redningsmænd ned efter ham, men deres 
Hænder fange kun Tang og slimede Gopler. Strømmen 
er heftig, stærkt udadgaaende. Stakkels Dunn er utvivl- 
somt strax bleven ført til Søs. Hans Lig er aldrig 
bleven fundet; sandsynligvis er han bleven ædt af de 
talrige Hajer, allerede før hans Blod er blevet koldt. 
Stakkels Fyr! Men hvad vilde han her i Afrika, hvor 
han Intet havde at gøre, Intet at haabe, hvad han 
ogsaa tilsidst selv indsaa med Fortvivlelse. Flasken 
blev hans Trøst og — hans Død. 

Dette sørgelige Dødsfald gjorde selvfølgelig meget 
stærkt Indtryk paa Europæerne, og Mabrukkis Knejpe 
var temmelig tom en Tid lang, en Omstændighed, den 
vindskibelige Exmissionær var alt Andet end tilfreds 
med. Kun hans trofaste Hans Jahn med sin store, 
loppede Hund var stadig Mabrukkis Gæster, mens Side 
paa Side fyldtes i den lille, røde Kontrabog. 

Hans Jahn var forresten en ganske flink og gæstfri 
Fyr at komme til. Lidt pralende, lidt dum, lidt ind- 
bildsk, men med mange gode, forsonende Egenskaber. 
Desværre var han ofte fuld. Denne unge Tysker var 
sendt til Lamu af sin meget rige Familie, forat han 
under selvstændige Forhold kunde rette sig og „gøre 
sin Familie Ære", som hans Moder i sin Tid skrev til 
Denhardt, i hvis Varetægt hun betroede sin lille Hans. 
Men Hans emanciperede sig hurtigt fra Denhardts fader- 

lige Tugt og gik sine egne Veje — Veje, ad hvilke 
Mabrukki gik bagefter og samlede Rupierne op som 
nedfalden Frugt. 

Hr. Jahn beboede et temmelig stort Hus inde i 
Byen. En Række krogede Gader og Gyder førte hen 
til hans Bopæl. 

Han var en gæstfri Vært, der med Stolthed frem- 
viste sin sorte Elskerinde for alle Besøgende. 

Denne samme Pige var ikke dum. Hun havde af- 
luret Jahn den Hjertehemmelighed, at han rasende gerne 
vilde være — Fader, hvad han navnlig gerne vilde, 
fordi hans gode Venner altid lo af ham og sagde, at 
før Saadant indtraf for Hans Jahn, maatte han fødes 
paa ny, hvad de mente han vår for gammel til. 

Men pludselig viste hans Donna sig at være i Om- 
stændigheder. 

Almindelig Forbauselse. Dr. Hæsler var skeptisk. 
En indfødt Jordemoder tilkaldtes. Jo, Sagen forholdt 
sig rigtig nok, erklærede hun efter en længere Konfe- 
rence med Genstanden for Hans Jahns ømmeste Følelser. 

Imidlertid indtraf Intet, saalænge jeg opholdt mig i 
Lamu, men da jeg senere hen kom tilbage til Afrika 
efter en længere Rejse til Indien og steg i Land i Zan- 
zibar, var det Første, jeg spurgte om, saa snart jeg 
traf Kendinger: „Naa, hvordan gaar det med sorte Fru 
Jahn.? Er Arvingen kommen?" En skraldende Latter 
var Svaret. Der havde nok ikke nogensinde været saa 
meget af en Arving, som bag paa en Haand! Naa^ 
Herregud. Den Slags Fataliteter som at blive taget ved 
Næsen af en sortebrun Skønhed, kan saamænd træffe 
den Bedste, og er for den Sags Skyld da hændt saa 
mange Andre end Jahn. 

Med Denhardt stod Jahn ikke paa nogen god Fod. 
Han kaldte aldrig Denhardt for Andet end „Mursvenden",, 
af hvilken Grund er jeg aldrig rigtig kommet til Bunds 

i, men det synes, som om Denhardt havde begyndt sin 
Løbebane som praktisk Arkitekt og som saadan havde 
lært Murerhaandværket. Med Wilhelm stod Jahn paa 
absolut Krigsfod. De kunde gensidig „ikke lide hin- 
andens Ansigter", og saa havde nok Wilhelm sagt noget 
mindre Smigrende om Jahn. Først i Maj Maaned blus- 
sede Striden atter heftigt op og havde til Følge, at 
Jahn udfordrede Wilhelm. Denne vilde ikke slaas 
med Jahn, fordi „mit Liv ikke tilhører mig selv, men 
den store Sag, jeg har ofret mig for", som han tilskrev 
Jahn. Jahn blæste den „store Sag" et langt Stykke og 
erklærede, at hvis Wilhelm ikke sloges med ham, skrev 
han hjem til Sachsen til sit Kavalleri-Regiment, hvor 
han havde staaet som Etaarsfrivillig og efter en Manøvre 
var gaaet af som Vagtmester. Han vilde bede Regi 
mentet skrive til Wien til det Kavalleriregiment, ved 
hvilket Wilhelm havde aftjent sin Værnepligt, og med 
dele det, hvad for en Mand Wilhelm var, at han ikke 
vilde „ud for Haanden" med Jahn. Korrespondancen 
var kostelig at læse, og hele Lamu grinte naturligvis af 
Historien ; det var navnlig de svulstige Breve, der bragte 
et latterligt Skær over Wilhelm; Jahn blev derimod 
populær og nød sin Popularitet. Alle sagde om den 
tapre Jahn: „Der Jahn ist doch ein Hauptkerl, recht so 
ein himlischer Hund"! Ja, det var glimrende Dage! 

Stokkebye og jeg kom tidt hos Jahn, og vi vare 
da ogsaa begge hans Fortrolige under den omtalte 
Fejde, som vi naturligvis kun betragtede som en kær- 
kommen Afvexling i Ensformighedens Kedsommelighed, 
uden at vi et øjeblik troede paa, at de to Kamphaner 
virkelig nogensinde vilde have drevet det til at skyde 
paa hinanden. 

Den af Europæerne i Lamu, som Jahn holdt mest 

af, og som maaske ogsaa holdt mest af ham, var Dr. 

JHæsler. Denne Mand havde studeret Medicin i Miinchen^ 

men ulykkelige Familieforhold havde tvunget ham til at 
afbryde sine Studier. Han var saa rejst til Afrika og 
havde allerede i en Aarrække været bosat i Lamu. 

Flere Maaneder hvert Aar gik han paa Jagt, ned- 
lagde Masser af Vildt og solgte Huderne, Hornene og 
Tænderne, naar han atter kom ned til Kysten. For- 
resten praktiserede han som Læge i Lamu og var al- 
mindeligt agtet og afholdt. Denhardt satte megen Pris 
paa ham, og Hæsler indtog stedse sine Maaltider i Den- 
hardts Hus. 

Jeg kom en Del hos ham, og han lærte mig ikke 
saa lidt Swaheli, som han talte ganske rent, en Om- 
stændighed, der havde bidraget meget til at skaffe ham 
hans Lægepraxis. 

Doktor Hæsler kunde ikke lide Dr. Wilhelm, som 
han ansaa for en sygelig Drømmer; men endnu mindre 
kunde han dog udholde gamle Kaptajn Dugmore, en 
af Frilandsselskabets mest interessante Fremtoninger, 
om man maaske end nok kan sige, at Expeditionen 
havde afgjort Uheld med denne Gubbe. 

Da han kom til Lamu, førte han et Menageri med 
sig, bestaaende af en Leopardunge, en Buldogg, en Pape- 
gøje og to Marekatte..i.bisse Dyr vare den indfødte Be- 
folknings Rædsel, navnlig da Leoparden meget hurtigt 
voxede til og viste., sig at være af et særdeles blod- 
tørstigt Gemyt. Dugmore elskede den, men forresten 
laa den i erklæret Krig med Alt og Alle. Flere G4mge 
hændte det, at den brød . ind i Køkkenet, forjog ' vor 
rædselslagne Kok og opaad Alt, hvad der fandtes '^ 
spiselige Sager. Buldoggen troede, at Frilandshuset 
var dens og Dugmores private Hjem, hvorfor den-4wCVde 
for Vane at lægge sig midt i den store Entré, hvor 
den holdt en saa i^træng Vagt, at Ingen vovede at 
nærme sig den. Ikke en levende Sjæl kunde komme 

ud eller ind, før gamle Dugmore var bleven hentet og 
havde faaet Hunden kaldt bort. 

Dugmore havde paataget sig Korrespondance til tre 
forskellige engelske Aviser og medførte i den Anled- 
ning tre forskellige Skrivemaskiner. Hvert Blad fik sine 
Korrespondancer — Godfrey, der ogsaa var Journalist, 
sagde, at de vare mere end frygtelige — skrevne paa 
sin særlige Skrivemaskine. Engang underholdt Dug- 
more os med en lang Beklagelse over, at han af en 
Fejltagelse havde ombyttet to af Maskinerne, saaledes 
at en lang Korrespondance var bleven skrevet med en 
forkert Maskine. Han var meget ked derover, thi nu 
havde han jo af den Grund maattet kassere det fær- 
dige Manuskript og skrive det Hele om paa den rigtige 
Maskine. 

Det morede ham kosteligt at ligge i et Vindue og 
med en lille fix Salonbøsse skyde Huller i de store 
Vandkrukker, som Negerpigerne kom gaaende med paa 
Hovedet efter at have fyldt dem ved de talrige offent- 
lige Brønde. Det var for den lystige Gamling en sand 
Sjælesvir at se saadant et Pigebarns vanvittige For- 
skrækkelse, naar Vand og Krukkeskaar pladskede hende 
om ørene samtidigt med, at Knaldet lød. 

Tre Gange saarede han Kvinder paa denne Maade, 
og ganske naturligt opstod der mellem Europæerne og 
de Indfødte en temmelig udpræget Uvillie mod denne 
frilandske Jack the Ripper. 

Stokkebye og jeg bleve tilsidst kede af det grænse- 
løse Svineri i Frilandskasernen, hvorfor vi — i Lighed 
med Wilhelm, men paa egen Bekostning — lejede os 
et Hus ude i Byen. 

Det lykkedes os at finde et dejligt stort Hus, 
beliggende ikke langt fra Hovedstrøget og temmelig 
højt, saa at vi fra dets flade Tag havde den mest stor- 
slaaede Udsigt over Byen, Havnen og de fjerne Skove 

inde paa Fastlandets Kyst. Her oppe sad vi om Afte- 
nen, naar Solen gik ned, røg vor orientalske Vandpibe 
og talte „gammelt" sammen om dem, vi holdt af 
og ikke holdt af derhjemme i det fjerne Danmark. 
Vi følte det som en stor Lettelse og Behagelighed at 
faa vort eget Hus, thi vi kunde nu stedse være rene og 
pæne, holde vore Sager i Orden og først og fremmest 
vælge vor Omgang blandt Byens Beboere mere ugenert, 
end da vi vare bunkede sammen med alle de Andre, 
der selvfølgelig vare mere eller mindre misundelige, naar 
de troede at se, at den eller den bosiddende Europæer 
foretrak at se Andre end netop dem i sit Hus. Der 
begyndte nu for Stokkebyes og mit Vedkommende at 
oprinde en ganske behagelig Tid. 

Vor Forbindelse med Expeditionen bestod deri, at 
vi tre Gange om Dagen gav Møde til de fælles Maal- 
tider. 

Herregud, Andet var der jo ikke at bestille — des- 
værre ! 



SYVENDE KAPITEL 

Kontemplativ Tilværelse. — „Den europæiske Kredit". — Denhardts 
Forslag. — Dr. Wilhelms Vankelmodighed. — Et Aktieselskab. — 
Telegram til Hertzka. — Møde i Frilandskasemen. — Wilhelm klar- 
lægger Situationen. — Han omtaler Hertzka som en ded Mand. — 
Er han da ikke selv en ded Mand ? — Hans Misforstaaelse af sin egen 
Stilling. — Hertzka kastes overbord. — Peter Schmidts nøgterne Be- 
mærkning. — Des Pudels Kern. — Vi slutte os endnu engang om 
Wilhelm. — Englændernes Forbitrelse. — Endnu en liden Stund. 



Dagene sneglede afsted i uvirksom Lediggang. Den 
kostbare Tid gik mere og mere tilspilde. 
Sasse gik rundt og rasede. Hans mere skeptiske 
Kone tog Sagen med større Ro, indvendig triumferende 

over, at alle hendes Kassandraspaadomme sloge til. 
Hassemer var platonisk og Stokkebye ikkeplatonisk for- 
elsket i hende. Dermed gik Tiden. Aftenerne i Kaser- 
nen oplivedes med et nyt Underholdningsstof: Hr. 
Sasse holdt spirituelle, anarkistiske Foredrag. Han havde 
nemlig „spillet en Rolle'* blandt Anarkisterne i Ziirich. 
Det vil sige, han havde holdt et Par Brandtaler og 
havde opnaaet den ærefulde Reklame i den Anledning 
at sidde et Par Uger i Hullet. Naar den koleriske 
Ægtemand blev ivrig, sagde Fruen: „Gud, hvor Du 
skaber Dig, Sasse", hvilket stedse havde en beroligende 
Indflydelse paa ham. 

Denhardt vilde gerne have Expeditionen afsted — 
af mere end én Grund. Han havde for en væsenlig 
Del baseret dette Aars Omsætning paa os og vilde nø- 
digt se alle Forhaabninger ryge i Lyset og komme til 
at staa der som Konen, da Æggene gik i Stykker. 
Desuden havde han et aabent Blik for, at den .»euro- 
pæiske Kredit** blandt den indfødte Befolkning led et 
svært Skaar ved Tilstedeværelsen af hele denne Bande 
af lurvet udseende Mennesker uden Penge paa Lommen, 
men just af den Grund i Længden ganske uregerlige. 
Denhardt fremkom derfor med det Forslag, at tre eller 
fire af de mest determinerede Frilændere skulde trænge 
op ad Tanafloden, anlægge Depoter hist og her af 
Kepinigodset, indtil Hargazzo blev naaet. Resten af 
Expeditionen under Wilhelms Kommando skulde da i 
hurtige Dagsrejser følge efter, hvad der ikke kunde 
være forbundet med saa stort Besvær, naar Etappe- 
stationeme alt vare anlagte og forsynede med Levnets- 
midler og Tuskvarer. 

Blandt de faa Udvalgte, Denhardt ønskede at have 
med sig, var ogsaa jeg, derimod ingen af Englænderne, 
hvem Denhardt ikke kunde taale, særligt ikke den 

mere og mere indflydelsesrige Godfrey, Expeditionens 
opgaaende Stjerne. 

Først var Wilhelm fuldkommen enig med Denhardt, 
men bagefter blev han saa ivrigt bearbejdet af dem, 
der ikke vare udsete til at komme med paa Turen, at 
han, efter at han et Par Dage forfjamsket og raadvild 
havde tygget Drøv, tilsidst alligevel erklærede, at han 
ikke saa sig i Stand til at give os Tilladelse til at gaa 
opad Floden. 

Han vidste, at han bar sig galt ad, men han turde 
ikke Andet. Han frygtede navnlig for Englændernes 
Uvillie, hvis han gav Tilladelsen. Men nu faldt Expedi- 
tionens Aktier ogsaa ned under pari. Denhardt sagde 
rent ud, at nu begyndte han at blive ked af det Hele, 
og at han nok kunde have Lyst til at se et Afdrag paa 
den ret betydelige Sum, Expeditionen allerede skyldte 
ham baade for det Ene og det Andet. Det var jo sta- 
digt ham, der maatte gøre alle Udlæg. Wilhelm havde 
selv en Privatkonto i Zanzibar, men den var han meget 
for „sparsommelig" til at sætte overstyr paa Expedi- 
tionen, hvis Pengesager han omhyggeligt* holdt ude fra 
sine egne, akkurat — hvad man jo ofte ser — som 
naar en hovedrig Mand er Direktør for et Aktieselskab, 
der spiller fallit, uden at denne Omstændighed sætter 
mindste Spor i hans „hæderlige" Privatexistens. Vi 
udgjorde jo netop saadant et fallerende Aktieselskab 
med en rig Direktør. Vi — Aktionærerne — satte 
alle vore indbetalte Penge overstyr, og mere end disse 
Penge; men Aktieselskabets Direktør, Dn Wilhelm, 
reddede alle sine Penge og kom hjem til Wien paa 
første Klasse som den samme Gentleman, han var, da 
han rejste ud. Dr. Wilhelm har derfor personlig aldeles 
ingen Grund til at være saa forbitret paa det nuværende 
Samfund. Det har saamænd altid taget paa ham med 

bløde, saare bløde Hænder, maaske blødere end det 
havde været ønskeligt for den offentlige Moral. 

Situationen var altsaa nu — medio Maj — saa- 
ledes: Denhardt kunde og vilde ikke udstrække Kre- 
ditten videre uden Sikkerhed. Hertzka havde ikke 
ladet høre fra sig, efterat Expeditionen sidst i Februar 
afgik fra Hamborg. Opløsningen af Expeditionen syntes 
uundgaaelig under disse Forhold. 

Dr. Wilhelm telegraferede til Wien, at man maatte 
sende Penge, mange Penge, dersom man ønskede at 
undgaa den ellers uafvendelige Katastrofe. Svaret paa 
dette Telegram — der skal have bragt Dr. Hertzka og 
de andre Ledere i Wien til at trippe rundt som ægge- 
syge Høns — var en Sending paa — lumpne 5000 
Mark, hverken til at leve eller dø af. Tilmed kom 
disse Penge først midt i Juni Maaned, altsaa fire Uger 
efter Telegrammets Afsendelse og selvfølgelig meget for 
sent. Da dette ubetydelige Beløb kom, var Alting for- 
længst afgjort eller i hvert Fald stod den uafvendelige 
Afgørelse lige for Døren. 

Det begyndte at lumre i Frilandskasernen. Rygter 
foer frem og tilbage. Rabinek løb geskæftigt rundt og 
„beroligede" Folk. Denhardt og Wilhelm havde talrige 
hemmelighedsfulde Konferencer. Ingen vidste nu ud 
eller ind, men selvfølgelig nærede vi Alle et brændende 
Ønske om at faa at vide, om vi enten vare købte eller 
solgte. 

Endelig bleve da alle Medlemmerne paa højtidelig 
Maade opfordrede til at give Møde i Frilandskasernen 
næste Dag Kl. 11 Formiddag. Det var den 21de Maj. 
Regnen pidskede Dagen igennem ned i stride Strømme, 
forvandlede de snevre Gader til rivende, smudsig-gule 
Bække, trængte ned gennem Frilandskasernens flade, 
utætte Tage, fyldte Frilændernes smudsige Rekrutsenge 

med klam Fugtighed og dryppede ned i Kokken Anto- 
nios velsmagende Herreretter, saasnart de serveredes paa 
det lange Bord i den store Sal. Dryp, dryp, sagde det 
ned i Hovedet paa Reinhold Gleisering, der med mange 
Vredesord foer op fra sin Plads, fordi han troede, det 
var Maleren eller en anden Plageaand, der nu igen 
drev Spas med ham. Dryp, dryp, sagde det ned paa 
Wilhelms Tallerken, som han opgav at holde tør, efter 
at den fire Gange var skiftet. 

Det var om Morgenen. Tause og spændte ventede 
vi Alle paa, at Klokken skulde blive 11. Vi gik om- 
kring og saa mistroisk og ondskabsfuldt paa hverandre. 
Alle havde vi en Følelse af, at man ikke kunde tro 
hverandre over en Dørtærskel. Tiderne vare for sløje 
dertil. Mindst og sidst af Alle troede vi nu paa Wil- 
helm. Vi havde en underlig uklar, instinktmæssig Fø- 
lelse af, at han i dette Øjeblik kun pønsede paa at 
mele sin egen Kage. 

Derfor: Paa Vagt, paa Vagt mod alle Anslag! 

Wilhelm tog Plads og alle vi Andre rykkede Stolene 
sammen om ham. Med dæmpet, bevæget Stemme tog 
han Ordet, fortalte os atter det gamle velkendte Sagn 
om „Friland" med lysende Sol over lykkelige Menne- 
sker, med Blomsterduft og Fuglesang og sværmende 
Hyrder og Hyrdinder, der i et uskyldigt Landlivs idyl- 
liske Tilværelse havde fundet den naive Frihed, den 
kokette Lighed i gensidig sublim Beundring, som det 
er naturligt for Mennesker, der ere sødt forenede, for- 
enede som Brødre og Søstre, ja i det, der er mere end 
Broderskab og Søsterskab, og som overgaar al For- 
stand. 

Han fortsatte. Talte om Hertzka, om hans Kær- 
lighed til Menneskenes Børn, om hans lyse Tro paa 
Ideernes Sejr, om hans uerfarne Sangvinitet og om den 
Suppedas, vi nu befandt os i paa Grund af denne des- 

værre for store, desværre uhelbredelige Sangvinitet. Ja, 
ikke sandt Venner, vi kendte jo alle Hertzka. Han var 
en Hjertemand, Hovedet? Naa, Herregud, han havde 
jo ment det saa godt ! Videre talte han om Hertzka — 
som man taler om en død Mand, som man taler ved 
en Ligbaare. 

Der var Grund dertil, thi denne Dag begravedes 
Hertzka som Folkeagitator, som Frilandsapostel. Fra 
denne Dag af tilhørte den engang Fejrede kun Skyg- 
gernes Rige — om Gud end undte ham en stakket 
Stund her paa Jorden. Som Politiker og som veder- 
hæftig Mand var han død. Han gik under sammen 
med Frilandsexpeditionen. Hin Majdag sad han hjemme 
i sit Kontor i Wien, opfyldt af urolige Tanker og bange 
Anelser. Han øjnede Skibbruddet, men som den Druk- 
nende klamrer sig til et Halmstraa, saaledes klamrede 
han sig til Tanken om, at Wilhelm dog maatte kunne 
rejse Penge. Wilhelm — syntes han — stod og faldt 
dog med ham. Hertzka's Ære — var den ikke ogsaa 
Wilhelms Ære? hans Livssag, det, hvorpaa han havde 
bygget hele sit Liv op, Frilandssagen — var den dog ikke 
ogsaa Alfa og Omega i Wilhelms Liv? Var det tænke- 
ligt, at Wilhelm kunde kaste ham overbord, se Alt 
styrte sammen, uden at følge ham i Undergangen, 
uden selv at knuses af de faldende Mure? 

Visselig havde han Ret! Visselig stod og faldt 
Wilhelm med Hertzka! Man knytter ikke omsonst sin 
Skæbne til anden Mand med gordiskte Knuder — som 
kun en Alexander, men sidst af Alle en Wilhelm kan 
overhugge. Men saa klarsynet var Dr. Wilhelm ikke. 
Han indsaa ikke — dengang — at ikke alene Frilands- 
sagen, men ogsaa han selv stod og faldt med Hertzka. 
Han saa, at Baaden var ved at synke. „Lad os kaste 
dette levende Lig overbord", sagde han da og kastede 
Hertzka overbord, men han saa ikke, at samtidigt ka- 

stede han Frilandssagen overbord — og Baaden blev 
alligevel ved at synke, synke, stedse dybere, thi denne 
forblindede Mand, der kun elskede Et her i Verden: 
sig selv, kunde i Følge hele sin Natur ikke forstaa, 
heller ikke bringes til at forstaa, at før han selv sprang 
overbord, før han selv gjorde „det levende Lig" Følge- 
skab, før lettedes Baaden ikke, og før fyldtes ej dens 
Sejl med frisk og bliden Bør. 

Han var som en upopulær Førsteminister, der er 
ramt af Landets Mistillidsvotum, og som troer at kunne 
redde sig selv ved at „rekonstruere" sit Ministerium, 
afskedige de Ministre, der ere mindre upopulære end 
han selv. Kun en stakket Stund vil hans fejge Kunst- 
greb vare, thi Nemesis er over ham. 

Hin Majdag kastede Dr. Wilhelm Hertzka overbord 
for at redde sig selv. Forsilde! forsilde! Nemesis var 
over ham. Længe talte Wilhelm den Dag, og længe 
varede det, før han naaede til des Pudels Kern: Der 
var ikke flere Penge. Expeditionen maatte opløses. 
Slaget var tabt. Menneskehedens Lyksaliggørelse maatte 
desværre ogsaa for Fremtiden vedblive at være et aabent 
Spørgsmaal — i Praxis, naturligvis, thi i Theorien 
havde Hertzka jo løst Problemet — „ikke sandt, kære 
Venner, det maa vi bestandigt holde fast ved!"' 

Det var en lang Tale, og dens Indhold gav os 
arme Frilandsaktionærer adskilligt Bedrøveligt at tænke 
paa. 

Vi sad ogsaa Alle ganske tause. Nogle stirrede 
dybsindigt paa deres Støvlesnuder, Andre lod eftertænk- 
somt Tommelfingrene cirkle rundt om hinanden, en 
Enkelt benyttede Pausen til eftertrykkeligt at klø sine 
Moskittostik. — Ingen sagde Noget, Ingen vovede at 
komme med Forslag. Tilsidst afbrød den praktiske 
Peter Schmidt — der i Dagens Anledning var kommen 
fra Kepini — Stilheden med ganske tørt at bemærke. 

„at han troede nok, at man gennem en fornuftig Likvi- 
dation og et hensigtsmæssigt Salg af de store Vareoplag 
kunde blive dækkede med omkring 80 pCt., efter at 
Gældsposterne vare betalte". 

Av! Der kom den brave Peter Schmidt galt af- 
sted! Næ, saadan var det nu slet ikke ment! Vi 
skulde bare ikke saadan opgive Ævret o. s. v. Vi saa 
Alle forbausede paa hverandre, thi nu syntes Piben 
pludseligt at have faaet en hel anden Lyd. Dr. Wil- 
helm taler et øjeblik sagte med Souschefen, Exlieute- 
nant Rabinek, der rømmer sig og lader, som han 
plejer, en Finger løbe langs den dugvaade Pande, hvor- 
paa samme Finger hurtigt „slaaes af" ud i Luften. 

Efterat denne ligesaa schneidige som sikkert ud- 
førte Operation er tilendebragt, kaster Rabinek et prø- 
vende Blik ud over Forsamlingen, konstaterer, at Hertzka 
har ladet os i Stikken, hvorfor han foreslaar, at vi 
lade ham i Stikken, opløse Frilandsexpeditionen 
og danne en ny Dr. Wilhelmsexpedition med 
Wilhelm som Fører. 

Denne nye Expedition skulde ikke beskæftige sig 
med Oprettelse af Republikken „Freiland", men kun 
forsøge paa at trænge saa langt frem som muligt op 
ad Tana og videre frem ad Kenia til. Den sociale Fri- 
landsexpedition skulde laves om til den videnskabeligt 
forskende Dr. Wilhelmsexpedition! 

Rabinek talte godt paa sin Herres og Mesters 
Vegne. Da nu denne tog Ordet for at berolige de 
Ængstelige med Hensyn til Pengeskabet, — „det er 
selvfølgelig Noget, som jeg klarer, mine Venner", — 
og da vi jo Alle vidste, at Wilhelms Fader var en rig 
Mand og vi ganske naturligt i et Øjeblik som dette 
ikke kunde faa denne rige Fader ud af Hovedet, saa 
lyttede vi til disse Sirenestemmer, ja begyndte endog 

at se hele Sagen i mere og mere rosenfarvet Belys- 
ning. 

Dr. Wilhelm blev — fordi han havde en rig Fader 
— med Akklamation valgt til vor Fører. 

Med Akklamation, siger jeg! Ja, alle Tyskerne og 
Østerrigerne samt Stokkebye og jeg vare enige nok ved 
denne Lejlighed. Englænderne kunde jo ikke forstaa 
Tysk og fik først det Hele „translated", da det var 
forbi. 

Men saa blev der ogsaa stort Spektakkel. Her var 
ikke Tale om „Akklamation". Godfrey holdt en skum- 
mende Tordentale, udskældte Wilhelm, fordi han nu 
forraadte den Sag, han selv havde erklæret for den hel- 
ligste af alle, blot for at tilfredsstille personlig For- 
fængelighed af laveste og banaleste Art. Han nedlagde 
bestemt Protest mod Frilandsexpeditionens Opløsning, 
nægtede at anerkende „Dr. Wilhelmsexpeditionen** og 
erklærede at ville henvende sig ufortøvet til de engelske 
Autoriteter. 

Dermed forlod han, Bosanquet, Herbert Cox og 
gamle Kaptajn Dugmore Salen, fulgte af Haanlatter fra 
de afdøde Frilændere, der vare blevne spillevende igen 
som Dr. Wilhelmsexpeditionens Medlemmer. 

Der var stor Glæde i Lamu den Dag. Denhardt 
var henrykt som Forretningsmand, thi nu mente han, 
at vi vare over det „døde Punkt". De andre Tyskere 
vare henrykte, thi de betragtede — ikke helt med 
Urette — Resultatet af denne Dags Begivenhed som en 
Sejr for Tyskheden, som et Slag mod de forhadte Eng- 
lændere. 

Ingen saa, eller rettere vilde se, at en Mand som 
Dr. Wilhelm ikke helt ustraffet svigter hele sin Fortid, 
svigter den Mand, der havde lagt sin egen Ære og sin 
egen Fremtid i hans Haand. 

Hvor han gik og stod, syntes en Flammeskrift at 
lyse over hans Hoved: Mene, mene tekil, uphar- 
sin, det er udlagt: Du er vejet og fundet for let! 

Ikke Alle saa denne frygtelige Trusel, og endnu 
Færre formaaede at tyde dens dunkle Mening. 

Først Fremtiden gav Syn for Sagen. Her ender 
egentlig Frilandsexpeditionens Historie, men jeg betrag- 
ler dog Dr. Wilhelmsexpeditionen som en integrerende 
Fortsættelse af den, saa meget mere som Dr. Hertzka 
eller andre Frilandsautoriteter ikke paa det daværende 
Tidspunkt erkendte Frilandsexpeditionen for at være op- 
hørt. Den endelige, den definitive Opløsning trak endnu 
ud en liden Stund. 



OTTENDE KAPITEL 

Pengespørgsmaalet. — Det endelige Regnskab. — Et Overskud. -^ 
I^r. Wilhelm vil ikke bryde op. — Dr. Wilhelms fantastiske Indberet- 
ninger. — Hvad veed Dr. Hertzka? — Dr. Wilhelms Intimitet med 
Englænderne tage til. — Englænderne tage Styret. — Dr. Wilhelms 
Hjælpeløshed. — Godfrey vil sende ham hjem til Europa. — Dobbelt- 
spil. — Selskabelighed i Lamu. — Denhardt og Lempenau. — Bom- 
uldsplantagen. — Mens Jernet er varmt. — Muntre Dage. — For- 
soningsfest hos Jahn. — Det „Fidele". — Lamu ikke saa gal 

en By endda. 



Expeditionens Karakter af et Aktieselskab undergik 
ingen Forandring, idet vi selvfølgelig fuldt ud be- 
varede vor Medejendomsret til Vareoplagene, Vaabnene, 
Damperen og de to Staalbaade. 

Vi havde kun valgt Dr. Wilhelm til Fører under Forud- 
sætning af, at han fornyede Expeditionens Mønt. Al- 
ting drejede sig i disse Dage om Pengespørgsmaalet ; 

de umuligste Forslag, sigtende til at rejse Penge, bleve 
diskuterede med en Alvor, der var en bedre Sag værdig. 

Vor Kasse var forresten ikke ganske tom; der var 
en Del igen af de 10,000 Mark, som Aktionskomitéen 
i Wien havde medgivet Dr. Wilhelm, desuden en tidligere 
direkte paa Zanzibar indbetalt Sum paa 2500 Mark. 

Expeditionens Ophold i Lamu kostede — Alting 
medregnet — 1400 Rupier maanedlig. Vi opholdt os 
i Byen knap tre Maaneder, og ofte vare Medlemmer 
borte i kortere eller længere Tid; men lad os med en 
rund Sum regne, at vi i det Hele brugte 4200 Rupier, 
eller, som Kursen dengang var, ca. 6000 Mark. I Fragt 
for Damperen, det sidste Hold Frilænderes Ophold i 
Zanzibar og Transport til Lamu o. s. v. ialt 3000 Mark. 
Gældsforpligtelser af forskellig Art overfor Denhardt 
4000 Mark. Med andre Ord : Da Boet en Maaned 
senere gjordes endelig op, stode samtlige Udgifter, 14,000 
Mark, overfor en Indtægt af 12,500 Mark + de 5000 
Mark, som Hertzka efter Wilhelms Telegram sendte 
os midt i Juni Maaned, ialt 17,500 Mark. Der blev 
altsaa et Overskud paa et Par Tusinde Mark ved Siden 
af de store Værdier, der stak i Fartøjerne (20,000 Mark) 
og i Vareoplagene (37,000 Mark i Følge Fakturalisterne, 
passerede gennem Toldvæsenet i Lamu). 

Naar jeg allerede paa dette Tidspunkt fremkommer 
med ovenstaaende, tilsyneladende noget forhastede Over- 
sigt over Expeditionens Finantser, er det blot for at 
forebygge den Misforstaaelse, at det skortede os paa 
det Nødvendige i vort daglige Liv. Dette var saare 
langt fra Tilfældet, ja vi kunde endog med de forhaan- 
denværende Midler godt have fortsat vor vegeterende 
Tilværelse en Maaned længere, end vi gjorde, uden at 
vi vare komne til at lide Mangel paa de første Livsfor- 
nødenheder. Frilandshuset var jo tilmed lejet paa et 
helt Aar, og. Lejen for et halvt Aar var betalt forud. 

Dog var der naturligvis al Grund til at vise den 
største Sparsommelighed. Men i et saa stort Fore- 
trsgende kommer det mindre an paa Smaatingene end 
aa, hvordan der i det Store disponeres. Vi havde 
aaledes nok til det daglige Brød i Lamu, men til at 
wrøre os uden for denne By havde vi ikke en Hvid. 

Man maa jo erindre, at i disse Egne maa al Ba- 
gage, alle Varer transporteres paa Menneskeryg ad 
smalle, ofte ufremkommelige Stier. Men denne Transport- 
Tnaade er meget dyr paa Grund af det store Antal Dra- 
gere, der er nødvendigt ved enhver større Expedition, 
og skulde vi naa frem, op over det indre Keniahøjland, 
kunde vi ikke undvære dem. 

Et Mindretal indenfor Expeditionen — deriblandt 
jeg — holdt stadigt med Styrke paa, at vi ad Tana 
skulde trænge op saa langt vi kunde og saa enten 
vende om eller lægge os i Lejr der for at afvente For- 
stærkninger. Denne Plan kunde realiseres, fordi vi da 
ikke behøvede at engagere Dragere. De til vor direkte 
Raadighed staaende Midler vare tilstrækkelige. Denhardt 
sympathiserede ogsaa med denne Plan. Wilhelm der- 
imod ikke. Han kunde ikke bringes til at indse, at 
det for hans egen Skyld var bedre, at vi trængte saa 
højt op som vi kunde, end at vi bleve siddende ørkes- 
løse i Lamu. Han syntes at have sat sig til Valgsprog: 
„Alt eller Intet!" Bestandigt lød det ensformige Ord 
„Kenia" i vore trættede Øren, bestandigt prædikede han, 
at „Kenia" maatte være Maalet. Hvorfor? Formodentlig 
fordi „Kenia" tilfældigvis var det Land, som Hertzka i 
sin Roman „Freiland" havde fremstillet som det tilkom- 
mende Paradis. 

Var Hertzka da ikke underrettet om Situationen? 

Det er ret vanskeligt at udtale en bestemt Mening 
herom. Dr. Wilhelms fantastiske Indberetninger, der 
absolut Intet havde med de foreliggende Forhold at 

gøre, fyldte hans Organ, Ugebladet „Freiland". Efter 
de Meddelelser, han modtog, maatte han jo være be- 
rettiget til at tro, at Alt gik ganske fortræffeligt. Men 
saa Telegrammet og de private — ikke altid smig- 
rende — Skrivelser, han modtog fra Medlemmer i 
Expeditionen, endelig Robert Hans Schmidts vrede og 
yderst aabenhjertige Korrespondancer i wienske Blade, 
skulde monstro ikke alt dette have aabnet hans øjne 
og gjort ham seende? Jeg tror det for mit Vedkom- 
mende. Han var ikke dummere end de Fleste og var 
utvivlsomt fuldkommen inde i den fortvivlede Stilling, 
Expeditionen befandt sig i. Men — han havde ingen 
Penge — og han vovede ikke at fortælle Verden, 
hvor galt det var fat med Sagerne i Afrika. 

Jeg har nævnt, at Wilhelm var ganske utilbøjelig 
til at lade en Forexpedition gaa op ad Tanafloden og 
for uindviede Øjne maatte det synes saa. Men just paa 
denne Tid begyndte en intim Omgang mellem Dr. Wil- 
helm og Mr. Roberts, Witulandets energiske Admini- 
strator. Mr. Roberts var tidligt og silde i Frilands- 
kasernen, og Dr. Wilhelm lige saa ofte til lange Konfe- 
rencer i Mr. Roberts Embedsbolig. Hvad der forhand- 
ledes om, vedblev i nogle Dage at være en dyb Hemme- 
lighed — indtil Bomben sprang. Godfrey var indviet 
i Forhandlingerne, var bestandigt nærværende ved disse, 
og det var os Alle indlysende, at Dr. Wilhelm Dag for 
Dag mere og mere kom under engelsk Indflydelse. 
Denhardt undgik han med Skyhed, vi Andre smurtes 
om Munden med intetsigende Fraser, men for os Alle 
var det klart og tydeligt, at man bryggede paa et eller 
andet Kup til Fordel for Englænderne, til Skade for 
os Andre og til fuldkommen moralsk Prostitution af 
den karaktersvage Dr. Wilhelm selv. 

De engelske Expeditionsmedlemmer i Forbindelse 
med Mr. Roberts og Mr. Mac Clennan bemægtigede sig 

paa dette Tidspunkt (efter 21de Maj) hele Ledelsen. Vi 
Andre vidste knap, om vi endnu vare taalte, og Wilhelm 
selv var kun en villieløs Leddedukke i deres Haand, 
der vare hans værste Fjender. Hvormed og hvor knytte- 
des de Baand, der mere og mere bragte ham i Eng- 
lændernes Hænder? Hvorledes bar de sig ad med saa 
fuldkomment at hypnotisere ham, hvorledes dræbte de 
al Følelse for Pligt, Disciplin og Ære i denne Mands 
Bryst? Dengang stode vi uforstaaende over for disse 
hemmelige Intriger. Senere oplodes vore øjne, saa at 
vi klart saa den Afgrund, til hvis Rand vi vare bragte 
af en Mand, der var blind og døv. Wilhelms største 
Fejl var den, at han var bange, bange for os, bange 
for Denhardt, bange for Englænderne, mest for de 
Sidste, fordi han her daglig var udsat for Trusler af 
forskellig Art. 

Men Englænderne gjorde ham ikke alene bange, 
de lokkede for ham, aabnede ham daarende Udsigter, 
gave ham store Løfter, som han i sin Naivetet troede 
paa, men som hans engelske Venner ikke med en Tanke 
havde tænkt at holde. „Se, alt dette skal tilhøre Dig, 
hvis Du vil falde ned og tilbede os!" Og Wilhelm 
manglede Kraft til at sige: „Vig fra mig. Satan!" Han 
faldt ned og tilbad! Først svigtede han Dr. Hertzka, 
nu forraadte han ogsaa os, der havde sat vor Lid til 
ham, ikke til hans Dygtighed, men til hans Ærlighed. 
Englændernes Planer — som Wilhelm umuligt kan 
have været helt uvidende om — gik simpelthen ud paa 
at bemægtige sig Expeditionens Gods og starte en ren 
engelsk Expedition. Alle ikke- engelske Medlemmer 
skulde saa hurtigst muligt sendes bort, hvorimod man 
vilde taale Wilhelms Deltagelse i en saadan Expedition, 
til hvis Fører Godfrey var udset. Godfrey tog for saa 
vidt Frilandstanken op, som han erklærede som sin 
Hensigt at oprette en Koloni i det Indre, baseret paa 

modificerede Frilandstheorier, men alligevel fuldt ud 
engelsk og i fuld Forstaaelse med de engelske Myndig- 
heder. 

Saa grelt og nøgent turde man ikke liges trax 
tale til Wilhelm selv, men man sagde ham dog rent 
ud, at man ikke vilde finde sig i, at han sendte en 
Forexpedition op ad Tana under Denhardts Kommando. 

At han havde modtaget denne klare og tydelige 
Ordre fra Mr. Roberts, turde han ikke fortælle os, 
hvorfor han valgte at fremstille en Denhardtsexpedition 
opad Tana som ganske betydningsløs. 

Det var med andre Ord et højst uheldigt Dobbelt- 
spil, han spillede i denne Tid, saa meget mindre und- 
skyldeligt, som han jo selv havde ladet sig vælge til 
Fører for den rekonstruerede Expedition. Havde han 
blot ikke gjort dette, havde hans moralske Forpligtelser 
overfor os, Expeditionsmedlemmerne, ikke været saa 
store, som de nu vare. Gustav Rabinek, i hvem Dr. Wil- 
helm havde en tro og paalidelig Mand, gjorde ham paa 
dette Tidspunkt mange indtrængende Forestillinger, 
søgte at forklare ham, at hans Handlemaade kun kunde 
ende med et uundgaaeligt Krach, der vilde blive spurgt 
viden om og aldrig glemt ham, mindst af dem, det nu 
kom til at gaa ud over. Dertil svarede Wilhelm, at 
han vidste, at han gik paa gyngende Grund, men han 
havde intet Valg. Mod Englænderne kunde han ikke 
gaa, og Expeditionsmedlemmerne vilde jo ikke under- 
ordne sig disse. For ham gjaldt det at redde Sagen (! !) 

Hvad bekymrede han sig om nogle fattige Lands- 
mænd og om de Andre, der havde været godtroende 
nok til at tro paa Hertzka og hans Løfter om Guld og 
Land og grønne Skove. Han selv skulde jo have Lov 
til at komme med Mr. Godfrey til Friland, og Retur- 
billetten til Wien var der altid Penge nok til! 

Men det var kun lige i Begyndelsen, at Englæn- 

^^rne overhovedet ansaa det for Umagen værdt at spille 
komedie overfor ham og foregøgle ham Ting, hvis 
Virkeliggørelse de intet øjeblik havde tænkt paa. God- 
frey var en altfor brutal, altfor kynisk Karakter til ikke 
snart at lade Masken falde. 

Han forestillede Frilandsexpeditionens Fører, at 
hvis han vilde overlade ham, Godfrey, samtlige Oplag 
i Kepini, saa vilde han paa egen Haand foretage en 
Frilandsexpedition , der kunde paaregne de engelske 
Autoriteters sikre Støtte og varme Bistand. Samtidigt 
ansaa Mr. Godfrey det for heldigst, at Dr. Wilhelm 
rejste tilbage til Europa og der agiterede videre for 
Frilandssagen. Om Expeditionsdel tågerne, for hvis 
Penge Varerne vare indkøbte, indeholdt Prælimi- 
nærerne til denne noble Overenskomst ikke et Ord. 

I saadanne Garn hildedes Wilhelm mere og mere. 

Vi Andre kunde nok se, at der var noget Galt paa 
Færde, men om Sagens sande Sammenhæng havde vi 
dengang ikke Anelse. Der gik imidlertid ikke saa lang 
Tid, inden Komplottet blev afsløret. 

Nu skal man dog ikke tro, at vort Liv i Lamu 
paa Grund af alle disse mere „politiske" Genvordig- 
heder var idel Bedrøvelighed. Tvertimod! 

Selskabeligheden florerede. Navnlig var Hans Jahn 
— det maa man lade ham — en gæstfri Vært, der 
stedse var saare ivrig til at slaa Tappen af sin bedste 
Tønde, naar Venner kom til Huse hos ham. Walther 
Lempenau havde Denhardt installeret i et stort Hus, 
som paa det smagfuldeste var udstyret med Alt, hvad 
Hjertet kunde begære i Retning af orientalsk, tropisk 
Komfort. Hvorfor gjorde Denhardt saa Meget for den 
vildtfremmede, ingenlunde fremragende, men yderst 
skikkelige Lempenau.^ 

Konkurrencen med de indiske Firmaer var stor, og 
Spekulationsforretninger kunde ikke foragtes under saa- 

11 

danne Forhold. Lempenau var paa Kant med sin 
Fader, men denne Fader var en rig Fabrikant. Hvor- 
for skulde vel en Forsoning være umulig? Og var 
Forsoningen der først, da vilde Sønnens standsmæssige 
Udrustning visselig ikke blive af de Forretninger, hvor- 
paa der tabes Penge. Og saa var der ogsaa dette 
Projekt om en Bomuldsplantage. Saadan en Plantage 
havde længe været Denhardts ønskers Maal, men 
Manglen af de rare, men drilagtige Kontanter havde 
hidtil skudt denne hans Yndlingsplan ud til en fjern og 
blaa Fremtid. 

Nu kom Hr. Walther Lempenau, Fremtidsmata- 
doren. 

Hvorfor da ikke smedde, mens Jernet var varmt. 

Og saa blev der smeddet paa Lempenau, men med 
smaa Slag og rare Slag og bløde Slag: Uindskrænket 
Kredit paa 01, en smuk Bolig, Plads ved Denhardts 
Bord — Frilandskasernens Mad var ikke god nok til 
en saadan Guldkæledægge — og Mammon til at holde en 
elsket sort Genstand, der af Denhardt formanedes til 
Troskab og Bestandighed og efterhaanden fik en Følelse 
af, at det var hende, der ejede det Hele. Men fornøje- 
lige Aftener have vi tilbragt i dette idylliske „Hjem". 
Naa ja, Herregud, vi Mennesker ere nu engang Menne- 
sker, hvorfor saa se saa sort paa hverandre. Ikke sandt, 
kære Denhardt, De læser disse Linier med det muntre 
Forstaaelsens Blink, der saa tidt paa elskværdig Maade 
glimtede frem i øjekrogen hos Dem — og ikke sandt, 
Lempenau, gamle Kammerat, De sidder nu hjemme hos 
Papa paa Fabrikken i det dejlige Schwabenland og 
tænker smilende tilbage paa de muntre Lamudage og 
den Skov af store og svære Horn, som Deres elskede 
sortebrune Donna satte Dem i Panden og hvor der 
ellers var Plads til disse Prydelser! 

Svundne muntre Dage, fornøjelige Ungdomsleg! 

Og hvor kan jeg forbigaa hint glade Gilde hos 
Jahn, da „Forsoningen" mellem ham og Denhardt fejredes 
i et stort Anker Miinchenerøl, der trilledes midt ind i 
Selskabet, og som var tømt, da den graalige Morgen 
tittede ind i Stuerne. 

Heller ikke stod Stokkebye og jeg helt tilbage med 
Hensyn til fashionabel Selskabelighed. Ogsaa i vor 
Wigwam fandt muntre Sammenkomster Sted, hvor det 
tvangfri „Fidele" sad til Højbords. Ikke var Sasse den 
tarveligste Selskabsbroder, og ej heller frygtede hans 
glade og kønne lille Kone en munter Skæmt, en djærv 
Kompliment. 

Aa, Lamu var slet ikke et Opholdssted, man saa- 
dan uden videre kunde udlevere til et medlidende Grin. 

Man lærer at indrette sig, man er perfektibel. Lamu 
er hverken Paris eller København, men Lamu havde 
sine specielle Agrements, som hverken Paris eller Kø- 
benhavn kan byde paa. 



NIENDE KAPITEL 

En Tanaexpedition ? — Dr. Wilhelm for to Maaneder siden og nu. 

— En medfødt Karakterfejl. — Nervøse Anfald. — Dr. Wilhelms 
mentale Tilstand. — Jeg forsvarer ham. — Engelske Drillerier. — 
Min Expedition til Kepini^ — Mine Ledsagere og min Ledsagerske. — 
Engelske Rænker. — Det skæbnesvangre Brev. — Besværlig Marsch. 

— Oversvømmelse. — Oplevelser under Vejs. — Der Dritte im Bunde. 

— I Kepini. — Schmidts Betænkeligheder. — Min Rejse til Witu. — 
Tilstanden der. — De Troendes Behersker. — Tilbagerejse til Lamu. 

— Sure Ansigter. 



Denne løjerlige Frilandsexpedition — som jeg for 
Nemheds Skyld vedblivende kalder „Dr. Wilhelms- 
expeditionen" — var ligesaa fuld af Overraskelser som 

fattig paa Begivenheder. Hidtil havde der ikke kunnet være 
Tale om en Tanaexpedition. Denhardt havde villet en 
saadan Expedition, men Englænderne havde ikke ønsket 
den, og da Wilhelm jo nu var en Marionetdukke i 
Englændernes Haand uden selvstændig Mening om Noget- 
somhelst, havde han — som tidligere paavist — heller 
ikke ønsket en saadan Expedition. Maaske i sit 
Hjerte, men hvad hjalp det! Hans Mund vovede jo 
ikke at tale om det, hans Sind var opfyldt af. 

Ak, hvilken Forandring var der ikke i Løbet af to 
korte Maaneder foregaaet med denne Mand ! Naiv, fuld 
af barnlige Forhaabninger, trygt stolende paa den fader- 
lige Pengepungs Almagt og bundløse Dybde, var han 
kommen til Afrika. Fuld af Overmod, svulmende af 
Selvfølelse og Selvtillid, var han kommen ombord i 
„Bundesrath". 

I berusende, men, desværre for ham, kimærisk Magt- 
følelse havde han set Expeditionen skare sig om ham 
— dengang. 

Og nu, hvordan var det nu fat med den penge- 
stolte, højtflyvende, selvsikre Hr. Wilhelm ? Alle Fjerene 
vare plukkede af den stolte Fugl. Forladt af Guder og 
Mennesker lagde han Raad op med Expeditionens svorne 
Fjender mod den Sag, han var kommen for at tjene, 
mod de Mænd, der talte hans eget Sprog, mod dem, 
han først og sidst skulde have støttet sig til. Vi kunne 
med Sandhed vidne: Atter og atter tilgave vi denne 
Mand, atter og atter rakte vi Haanden ud imod ham 
med Fred og Venskab og godt Kammeratskab, men 
atter og atter maatte vi sande, at vi havde med en 
Mand at gøre, der sagde Et til os og det Stikmodsatte 
til vore Fjender — hans egne Fjender — ; med andre 
Ord, vi indsaa, at man ikke kunde stole paa hans Ord. 
Fejlen var medfødt, udgjorde en Del af hans vankel- 
modige, lunefulde Væsen. Fuldt ud var han sig den 

neppe bevidst, om end jeg veed — og det taler dog 
paa en Maade til hans Ære — at han just i disse 
skæbnesvangre Dage led af beklagelige nervøse Anfald, 
Følger af den Ophidselse, den Fortvivlelse, hvoraf han 
pintes. Tidt fristedes vi til at have Medlidenhed med 
ham, men det gik altid saa, at saasnart en venlig og 
forsonlig Stemning gjorde sig gældende over for ham, 
sørgede han altid for, ved en eller anden Vilkaarlighed, 
ved en eller anden beklagelig Disposition, atter at øde- 
lægge det Hele. Hans mentale Tilstand drøftedes ofte 
blandt de bosiddende Europæere og blandt Expeditions- 
medlemmerne. Nogle holdt paa, at han var komplet 
ude af Stand til enhver Selvbedømmelse, Andre, der- 
iblandt jeg, toge ham bestandigt i Forsvar. Mange Gange 
har jeg, f. Ex. overfor Jahn, hævdet det Utilbørlige i, ej 
at ville tiltro denne Mand den fornuftige Brug af sine 
Aandsevner, blot fordi han var hildet i forkerte, farlige 
og beklagelige Vildfarelser, eller fordi han, karaktersvag 
som han var, var Vox i deres Hænder, der bedst og 
mest hensynsløst forstode at udnytte ham til Fremme 
af deres private Formaal. 

For nu ret at skade og drille vor Hovedleverandør, 
Gustav Denhardt, bevægede Mr. Roberts og Mr. God- 
frey den svage Wilhelm til at tage en Beslutning, der 
i Virkeligheden ganske var i Modstrid med Expeditio- 
nens sande Interesser. 

Firmaet Denhardt & Go. leverede blandt meget 
Andet ogsaa al det Mel og de Konserves, der brugtes 
i den store Frilandshusholdning. I Kepini havde vi 
imidlertid liggende betydelige Kvantiteter, baade af Mel 
(i hermetisk tillukkede Bliktønder) og af allehaande Kon- 
serves, men disse Levnetsmidler maatte der naturligvis 
under ingen Omstændigheder tages Hul paa, før Expedi- 
tionen for Alvor brød op. At bruge her nede paa 
Kysten, hvor man med Lethed kunde forsynes fra Dag 

til Dag med alt Muligt, det, som skulde udgøre den 
væsenligste Del af Expeditionens Forsyning, naar man 
først kom ind i det uvejsomme Indre, hvor alle Til- 
førsler vare en Umulighed, maatte jo absolut anses for 
at være en aldeles vanvittig økonomi. 

Men hvad hjalp saadanne Betragtninger — som jeg 
selv gjorde gældende overfor Godfrey — naar det netop 
var Meningen hurtigst muligt at føre den ulykkelige 
Expedition hen imod en Katastrofe. Det blev altsaa 
bestemt, at visse Kvanta Konserves og andre Sager i 
Kepini skulde bringes til Lamu for at bruges der ,,1 
den Tid, Expeditionen kunde formodes endnu at opholde 
sig i denne By, da det nu gjaldt om at udvise den 
største Sparsommelighed med Expeditionens kontante 
Midler", som den officielle Forklaring lød. Da Mr. God- 
frey specielt ønskede mig bort fra Lamu i nogen Tid, 
overdroges det til mig at rejse til Kepini og afhente 
Sagerne. Jeg kendte jo Vejen og var fortrolig med 
Varernes Ordning i Frilandsmagasinet. 

Medens vi Alle -- Denhardt med — forlængst 
troede, at der naturligvis ikke var Spor af Udsigt til 
den saa meget omtalte Tanaexpedition, som de engelske 
Autoriteter jo med Hænder og Fødder havde sat sig 
imod, forberedte man netop nu fra engelsk Side en saa- 
dan Expedition. Mr. Godfrey havde taget Denhardts 
Tanke op, forelagt den for Autoriteterne, og disse havde 
nu i længere Tid i Stilhed tygget Drøv paa den, indtil 
man endeligt kom til følgende Beslutning: En Expedition 
udrustes og afsendes. Den anføres af en Tysker, men 
Godfrey og Bosanquet deltage i den. 

Expeditionen lægges alle Hindringer i Vejen. Alle 
Akida'er og indfødte Stammehøvdinge forbydes at sælge 
Levnetsmidler til Expeditionen. Denne umuliggøres 
paa enhver Maade og tvinges til at vende om. 

Herved konstateres det, at „Fremmede", d. v. s. alle Ikke- 
englændere, ikke formaa at trænge ind i det Indre I 

Expeditionen udrustes og startes paany 
med Godfrey som Chef. Nu gives der Lokalmyn- 
dighederne modsatte Ordrer, man sørger for en „Succes". 
Det engelske Navn, den engelske Prestige er eklatant 
hævdet! Kun Englændere kunne naa frem til Kenia! 

Saaledes saa den smukke Plan ud, som de engelske 
Venner havde sammenbrygget. Til Wilhelm sagde man 
naturligvis kun: Vi have nu ikke længere Noget imod 
en Tanaexpedition. Vi tillade ikke, at Denhardt gaar 
med. Vi forlange Godfreys og Bosanquets Deltagelse, 
og vi foreslaa — Hr. Gustav Rabinek som Chef for 
Expeditionen! Rabinek! hvorfor netop Rabinek? 

Samme Dag var der just kommet en Damper ind 
i Havnen med Post fra Zanzibar. Mr. Mac Clennan h avde 
modtaget et Brev fra det engelske General- 
konsulat, og da han havde læst det, foreslog 
Mr. Godfrey Rabineks Udnævnelse til Chef for 
T an aexpe ditionen I 

Hvorfor? Ja derom siden! 

Saalangt var man naaet i dette interessante Intrige- 
spil, da jeg forlod Lamu og med vor lille Damper sej- 
lede over til Fastlandet, til Kimbo, vort sædvanlige Lan- 
dingssted, for derfra at tiltræde Marschen til Kepini. 
Jeg vidste vel, at man gerne vilde af med mig i nogen 
Tid, men det var jo kun i højeste Grad smigrende for 
mig. Sasse og hans unge Hustru samt den platonisk 
sukkende Hr. Hassemer gjorde mig Følgeskab paa denne 
lille Expedition, der jo kunde blive fornøjelig nok, naar 
vi blot ikke fik for megen Regn. 

Det var den 25de Maj. Vejret var foreløbigt klart, 
men Barometret stod dog lavt. 

Fru Sasse tog sig rigtig godt ud i sin Amazone- 
dragt; Jakke, Knæbenklæder, kort Skørt og en fix hvid 
Tropehat paa de blonde Lokker. 

Vi havde fire Tjenere eller Oppassere med os, 
ellers foreløbigt intet Mandskab. Det var Meningen at 
leje dette i Kepini, eller maaske vi kunde laane Tost's 
Slaver. Det var altsammen Noget, der var overladt til 
mig selv; jeg maatte handle efter Konduite. 

Det Første, jeg gjorde, da vi kom til Kimbo, var 
at leje to Æsler, et til Fru Sasse og et til vor tungeste 
Haandbagage. Saa tiltraadte vi Marschen paa sædvanlig 
Maade: i Gaasegang, den Ene trippende bagefter den 
Anden. Jeg sluttede Kolonnen, for stadigt at have 
det fornødne Overblik. Tjenerne bare de skarpladte 
Geværer. Sasse og Hassemer istemte en sentimental 
tysk Sang, Fruen smilede ironisk, og jeg sparkede min 
Tjener i hans Bagdel, fordi han saa mig tvær ud. 

Marschen var unægtelig forbunden med en Del 
Vanskeligheder, der yderligere øgedes, fordi vi havde en 
Dame med, thi vi befandt os jo midt i Regntiden, hvor- 
for alle Stier og Veje og lavere liggende Strækninger 
enten vare ganske oversvømmede eller ogsaa henlaa i 
et bundløst Ælte. Største Delen af Witulandet bestaar 
af en dybmuldet, rødlig Lerjord, overordentlig frugtbar, 
men for fast og tung til, at Regnen strax kan trænge 
igennem den. Saasnart Regntiden begynder, varer det 
derfor kun faa Dage, før store Strækninger ere forvand- 
lede til Søer, i hvilke man da kan se hele Befolkningen, 
Mænd, Kvinder og Børn, vade omkring, ivrigt beskæf- 
tigede med at plante Ris, der ved Siden af Majs og 
Durra udgør Landets vigtigste Brødkorn, om end største 
Parten indføres fra Indien. 

Mellem Landsbyerne Mbeketoni og Ukanga (ca. 
IV^ dansk Mil) strækker der sig et uhyre Engdrag, 
delvis bevoxet med Skov, navnlig naar man nærmer 
sig Ukanga. Men nærmest Mbeketoni er Landet en 
uhyre stor, flad Engslette, bevoxet med højt, tæt Græs 

de 9 Maaneder af Aaret. I Regntiden staar den der- 
imod ganske under Vand. Hvor forbauset blev jeg ikke 
under Marschen til Mbeketoni ved hvert øjeblik at 
træffe paa store blinkende Søer, der ganske forandrede 
Landskabets Karakter. Jeg kendte slet ikke Landet 
igen. Endelig naaede da vor lille Karavane op paa 
Toppen af de bølgeformede Højder, der beherske Mbeke- 
tonidalen. Et Skrig af Forfærdelse undslap vore sorte 
Ledsagere, og selv stod jeg som lamslaaet ved det Syn, 
der bredte sig for mit Blik. Jeg vilde først slet ikke 
tro mine egne øjne, men Virkeligheden laa i blændende 
Haandgribelighed for mig: Hele det vældige Engdrag, 
milevidt til alle Sider var forvandlet til en uhyre, uover- 
skuelig blaaligt skinnende Sø, i hvis krusede Bølger den 
synkende Sol slog Smut paa Smut i gyldne Blink. 

Helt langt ude i den fjerne Horisont, saa vi de 
Skove dukke op af Indhavet, som skjulte Ukanga i 
deres Skjød. I Mbeketoni raadede den venlige Vali os 
indtrængende til at blive, i hvert Fald til næste Dag. 
Det var heller ikke raadeligt, nu da Dagen heldede, at 
begive os ud over den store Regnsø. Men vi havde nu 
besluttet at naa frem til Ukanga den Dag og overnatte 
der, saa kunde vi næste Dag Klokken 10 være i Kepini 
uden at forhaste os. Saaledes passede det os bedst. 
Vi holdt derfor kun en kort Rast og brøde saa op. 
Jeg engagerede dog forinden en stedkendt Mand til at 
føre os over Søen, thi forfejlede vi Stien, kunde vi med 
største . Lethed sætte Livet til. 

Vor Vejviser gik lige foran Fru Sasses Æsel. Vi 
Andre sluttede saa tæt op som muligt, og saa begyndte 
vi den farefulde Vandring. Den første Fjerdingvej gik 
det stadigt tjap, tjap, tjap, i Vand til midt paa Skinne- 
benene. Det kunde jo godt gaa an. Men saa begyndte 
det med engang at blive dybere. Vi mærkede, hvor- 
ledes vi stadigt gik nedad og nedad, Vandet steg os 

snart op til Livet, og det var yderst trættende at mar- 
schere i saa højt Vand. Men nu gjaldt det jo blot om 
at komme fremad. Vi maattenaa Skovene, inden det 
blev mørkt, ellers vilde vi være fortabte. Vi vidste det 
og marscherede fremad. Ingen mælede et Ord. En enkelt 
Gang satte Sasse en Ed i eller Fruen gav et lille Hvin 
fra sig, naar Æslet pludselig traadte ned i et Hul, 
saa at Vandet slog sammen over Sadlen. Vejviseren 
trøstede os med, at nu begyndte Terrænet snart atter 
at stige. Det kunde sandelig være paa Tiden, thi den 
sidste Fjerdingvej havde vi mere svømmet end gaaet, 
i Vand til Armhulerne. Vort Humør var alt andet end 
fortræffeligt, men endelig mærkede vi da — efter to 
Timers Vadning — at Jordbunden steg. Vi kom atter 
paa tørt Land, og just da Solen sank ned under Hori- 
sonten, forsvandt Karavanen inde mellem Urskovens 
sorte Skygger. 

Fod for Fod gik det frem. Her var bælgmørkt 
inde under de vældige Træers sammenkædede Kroner. 
Hvert øjeblik pladskede vi ud i sorte Vande, der fod- 
højt dækkede Stien allevegne, hvor Terrænet sænkede 
sig en ubetydelig Kende. Vi vare dødtrætte, drivende 
vaade og ganske forkomne, thi nu, da Natten var brudt 
frem, begyndte vi at fryse ret eftertrykkeligt. 

Tause marscherede vi fremad, og endelig kom vi 
da ud paa den Skovslette, paa hvilken Ukanga ligger. 

Naturligvis kom hele Befolkningen hurtigt paa Benene, 
da vi marscherede ind i Byen. Akida*en — den Samme, 
der havde faaet en lille Pennekniv med Proptrækker for 
at pleje stakkels Dunn — modtog os under mange 
ærbødige Æresbevisninger. Et mægtigt Baal blev antændt 
midt paa Byens aabne Plads, og vi skyndte os med at 
skifte Klæder, medens vore Tjenere fik travlt med at 
tilberede Aftensmaden. Men vi vare næsten for trætte 
til at kunne nyde Noget, og længe varede det da ikke, 

før vi Alle laa i dyb Søvn inde i Akidaens Hytte, Fru 
Sasse inderst inde ved Straavæggen, saa Hr. Gemalen, 
dernæst den sukkende Hr. Hassemer, der naturligvis 
ved denne Lejlighed ønskede den gode Sasse derhen, 
hvor Peberet gror, endelig min Ringhed og saa — i 
passende Afstand — vore sorte Ledsagere, der dannede 
en levende Ring om vor i en bøj Bunke opstablede 
Bagage. 

Næste Morgen, før Fanden fik Sko paa, vare vi 
atter paa Benene, Herrerne ridderligt overladende den 
smukke Frue det fælles Soveværelse til Enebenyttelse 
under det noget hastige Toilette, medens de selv fuld- 
endte deres Paaklædning under et stort Mangotræ. Men 
under dette krøb der desværre saa mange af de for- 
bandede røde Myrer, at Sasse pludselig til vor ubeskri- 
velige Overraskelse gav sig til at danse indiansk Kriger- 
dans, under hvilken han skyndsomst atter rev alle Klæ- 
derne af sig, medens han udstødte dumpe, uartikulerede 
Brøl. Han havde faaet en hel Koloni af de kulørte Med- 
skabninger op ad sine Ben. Da vi Andre mærkeligt nok 
vare heldigere og Intet mærkede til Nærgaaenhed fra 
de interessante Dyrs Side, varede det noget, inden vi 
fattede Situationen, saa meget mere som Sasse var for 
rasende til at kunne fremføre et Ord. Da vi endelig 
opdagede, hvad der fejlede ham, gav jeg mig til at le, 
sekunderet af hans nydelige, men koldsindige Frue, 
hvad der imidlertid blev taget mig meget unaadigt op 
af Hassemer i hans Egenskab af der Dritte im Bunde. 
Ved Middagstid ankom vi endelig til Tost's Plantage, 
hvor vi bleve hjerteligt modtagne af ham og Peter 
Schmidt. 

Vi fik en fortræffelig Middag — ung saftig Antilope- 
steg — hvorefter vi hengave os til en velfortjent Hvile. 
Næste Dag pakkede Peter Schmidt og jeg de Varer, 
vi skulde have med til Lamu. Det var den 27de Maj. 



172 



Indtil denne Dag var Intet rørt af Expeditionens store 
Forraad. Alle Kasser og Kister stode i Magasinet i 
samme Forfatning som den Dag, de bleve indladede i 
„Bundesrath" i Hamborg. 

Schmidt var øm over Sagerne, var lynende gal 
over at skulle tage Hul paa Rigdommene, men sørgede 
da ogsaa for at sende Wilhelm alle de daarligste Sager, 
alle de Daaser og Æsker, hvis Indhold han ikke rigtigt 
havde Fidus til. Hans stædige sønderjydske Tempera- 
ment vægrede sig lige til det Sidste ved at tro paa, at 
han var bleven taget ved Næsen den Dag, han betalte 
Hertzka sine gode 4000 Mark. Forresten opkastede 
han ved denne Lejlighed det nærliggende Spørgsmaal: 
„Har Wilhelm overhovedet Lov til at røre ved Kepini- 
sagerne uden efter almindelig Afstemning?" Spørgs- 
maalet kom dog ikke til at staa sin praktiske Prøve, 
thi Schmidt manglede jo Kompetence til at nægte Varer- 
nes Udlevering, men han beklagede, at der var saa 
langt til det tyske Konsulat i Zanzibar, for hvis Dom- 
stol han havde stor Lyst til at indanke Sagen. Dog 
blev der naturligvis ingen Buxer af det Skind. 

Jeg var forøvrigt af den Anskuelse, at Wilhelm i 
sin Egenskab af Expeditionsfører maatte være berettiget 
til at disponere over Sagerne som han fandt for godt, 
naar de blot kom Expeditionens Medlemmer tilgode, 
hvad de jo i dette Tilfælde maatte siges at gøre. 

Dragere kunde jeg ikke faa tilstrækkeligt mange af 
— kun et Par Stykker. Jeg lejede derfor nogle 
store, stærke Pakæsler til at bringe Varerne ned til 
Kimbo, hvor vor lille Damper og en hel Flotille af 
Baade laa parate til at tage imod dem, saasnart jeg 
ankom. 

Det var i disse Dage højt, klart Vejr, om end Baro- 
metret stod lavt. Solen brændte hedt og selvfølgelig for- 
dampede i disse Solskinsdage Masser af Vand i de over- 

svømmede Egne, hvad jo i høj Grad lorbedrede Udsigten for 
den forestaaende Tilbagemarsch. Jeg besluttede imidler- 
tid personlig at undersøge, om jeg ikke maaske gjorde 
bedre i at lægge Vejen om adWitu, der liggeren god 
Dagsmarsch fra Kepini og to Dagsmarscher fra Lamu 
(se Kortet). 

Byen Witu ligger temmelig højt ligesom hele det 
Land, der ligger mellem denne gamle Stad og Lamu- 
kysten, i hvert Fald betydeligt højere end de næsten i 
Plan med Havet liggende Egne mellem Kepini og Kimbo. 

Derfor var det jo sandsynligt, at hvis vi valgte at 
gaa tilbage over Witu, vilde vi blive forskaanede for 
en god Del af de Strabadser, der just ikke havde virket 
opmuntrende paa os under vor sidste Spadseretur fra 
Lamu til Kepini. 

Den 28de Maj Klokken tre om Morgenen brød jeg 
altsaa op fra Tost's Plantage, kun ledsaget af en Drager, 
der bar min Haandbagage og nogle Levnedsmidler, samt 
min Tjener Hassan, der bar mine Vaaben og Sovetæpper. 

Vi kom gjennem afvexlende Græs- og Skovland, 
kun svagt bebygget, et bølgeformet, jævnt stigende 
Terræn. Skovene vare fulde af Aber og Sletterne af 
letfodede Antiloper. Saaledes er Landet mellem Kepini 
og Witu. 

Jeg rastede et Par Timer under en Gruppe herlige 
Mangotræer, medens Solen stod højest paa Himlen, gik 
saa videre og kom henimod Aften til Witu. Byens 
Omegn er meget smuk, en stor sivkranset, blaanende 
Sø til den ene Side, til den anden mørke højstammede 
Skove; alle Vegne traf vi dyrkede Majs- og Dhurramarker 
eller smukke Bananlunde og Grupper af højstammede 
Kokospalmer. Selve Staden, hvis tidligere Glans Den- 
hardt ofte havde skildret, gjorde nu kun et forfaldent 
og kummerligt Indtryk. To Gange er den afbrændt, 
først af Tyskerne, derpaa af Englænderne. Man erindre. 

at hele dette Land, Sultanatet Witu, først blev erobret 
af Tyskerne i Firserne efter et heltemodigt Forsvar 
fra Indbyggernes Side. Saa var Landet en tysk Koloni, 
indtil den Dag, da Kejser Wilhelm tilbyttede sig Helgo- 
land fra Englænderne. 

Sultanaterne Zanzibar og Witu, to prægtige Konge- 
riger, var den dyre Pris, England forlangte og fik! 

Paa Papiret, med et Pennestrøg, blev Landet altsaa 
engelsk, men ikke i Virkeligheden. For at komme 
Befolkningen imøde indlemmedes Witu i Sultanatet Zan- 
zibar, men Araberne og Swahelierne lode sig ikke narre 
af dette Komediespil. En frygtelig Kamp udbrød, et 
frihedskært Folk kæmpede fortvivlet og haardnakket for 
sidste Gang for Fædrelandets Uafhængighed. Men Styrke- 
forholdet var for ulige. Repetergeværerne gjorde det 
omsider af med de arabiske, kunstfærdigt udskaarne, 
sølvindlagte, lange Forladebøsser. 

I sine Velmagtsdage, for en Snes Aar siden, talte 
Witu over 10,000 Indvaanere; det var i Sultan Achmeds 
lykkelige Dage, nu har Byen maaske et Par Tusinde 
Indbyggere. Der var mange Moskeer, vel en Snes Styk- 
ker. Alle gik med lange Rosenkrandse, og inde i de 
hellige Gudshuse stege Bønnerne uafladeligt mod Himlen. 

Det er saa med Muhamedanismen, at den just i 
de Troendes Trængselstider viser sin Magt over Sindene. 
I de muhamedanske Lande, der staa under kristent 
Herredømme, er Troen paa Allah stærkere, mere bræn- 
dende, mere fanatisk end i de endnu uafhængige, muha- 
medanske Riger. Naar Troesiveren i de seneste Tider 
med saa vældig Magt er flammet op i det osmanniske 
Rige, er det netop, fordi de Troende føle instinktmæssigt, 
at „Riget ganger paa Hæld", at Halvmaanen daler. 

Englænderne ere i højeste Grad hadede her i Witu- 
landet, hvorimod Befolkningen ikke uden Velvillie tæn- 
ker tilbage paa det kortvarige tyske Herredømme. 

Da jeg spurgte nogle fornemme Swahelier i Witu, 
om de syntes bedst om Tyskerne eller Englænderne, 
trak de paa Skuldrene og svarede mig, at de havde 
været glade, da de bleve Tyskerne kvit, men endnu 
gladere skulde de blive, om de kunde faa de forbandede 
„Inglesis" fra Halsen. Men forøvrigt betragtede de 
dette Fremmedherredømme som en Prøvelse, en Bod, 
Allah i sin uransagelige Visdom paalagde dem en Stund 
— maaske 10 Aar, maaske 100, hvem veed, men for 
den Almægtige er jo Tusinde Aar som én Dag og én 
Dag som Tusinde Aar — og de fandt sig deri, men 
som deres sande aandelige og jordiske Herre og Arve- 
fyrste betragtede de de Troendes Behersker, Kalifen i 
Konstantinopel, Hans Majestæt Sultan Abdul Hamid! 

Og hver Gang de nævnede dette ophøjede Navn, 
foldede de Armene over Brystet og bøjede de turban- 
klædte Hoveder dybt mod Jorden. 

Men saadan er det allevegne paa Østafrikas muha- 
medanske Kyst. Overalt betragtes den tyrkiske Sultan 
som den legitime Overherre — omtrent som Tysklands 
Fyrster i sin Tid betragtede det hellige romerske Riges 
Kejser. Europæerne regnes kun for indtrængte Volds- 
mænd. 

Fra Suez og ned til Mozambique, fra Havet og 
ind til de store Søer, stiger hver Fredag Hundrede 
Tusinde Bønner mod Himlen for Sultan Abdul Hamids 
Held og Lykke! 

Jeg veed af Erfaring, at det er saa. 

Jeg modtoges med stor Gæstfrihed af Byens Vali, 
hos hvem jeg overnattede, og som meddelte mig alle 
de Oplysninger om Vejenes Tilstand, han var i Stand 
til at skaffe. Men af disse fremgik det dog temmelig 
tydeligt, at jeg ikke nu i Regntiden kunde føre Æsler 
fra Witu ned til Lamukysten paa Grund af en stor 
Skovsump, der laa paa Bunden af et Dalføre, og som 

maatte passeres. Her vilde en Overgang med belæssede 
Lastdyr være umulig. Jeg forhørte mig ogsaa paa andet 
Hold, men fik kun Bekræftelse paa Vallens Ord. 

Nu havde jeg altsaa naaet min Hensigt, nemlig at 
bringe Klarhed til Veje angaaende det vigtige Vejspørgs- 
maal. Jeg vidste nu, at vi maatte tilbage ad den samme 
Vej, vi vare komne, og nu gjaldt det om at skynde 
sig, at benytte den gunstige Tid, inden Regnen atter 
begyndte at øse ned. 

Dagen efter min Ankomst til Witu brød jeg derfor 
atter op henad Klokken fire om Eftermiddagen, mar- 
scherede raskt til og kom tilbage til Tost*s Plantage 
Kl. to om Natten. Næste Dag blev jeg liggende i Sen- 
gen for rigtigt at hvile mig ud, og saa tiltraadte vor 
lille Expedition Tilbagerejsen den 31. Maj. 

Vandet var sunket en Del, men mellem Ukanga og 
Mbeketoni gik vi dog lange Strækninger i Vand til op 
over Livet. Fru Sasse var stadigt den samme tapre, 
lille Heltinde, hun hele Tiden havde været; det var en 
sand Fornøjelse at have hende med paa Turen. 

Rejsen gik ganske godt. Æslerne vare ikke mere 
stædige og umedgørlige, end det nu engang er disse 
gnavne Medskabningers Natur at være, og næste Dag 
kom vi Alle, Mennesker, Dyr og Varer velbeholdne til 
Kimbo, hvor Damperen og Baadene ventede os. Vi 
indladede Sagerne, betalte Folkene og Æslernes Ejere 
— der naturligvis selv vare fulgte med fra Kepini — 
og stak til Søs. Nogle Timer efter vare vi atter i vort 
kære, snart rigtig godt kendte Lamu. 

Vi modtoges med sure Miner. Vi kom aabenbart 
for tidligt. 

TIENDE KAPITEL 

Halvdøde Fluer og Frilændere. — Haabet vækkes atter. — Tanaex- 
peditionen. — Rabinek, Fører. — Køb og Salg af Embeder. — Dr. 
Wilhelms Tilbedelse af Penge. — Hr. Hassemers kranke Skæbne. — 
Et Afskedssold. — Vildt Orgie. — Festens Konge. — Rabinek og 
Wilhelm. — Rabineks Naivetet. — Spektakel med Peter Schmidt. — 
Ind i Tana. Vore Stasdbaade. — Vanskelighederne taarne sig op. — 
Engelsk Forbud. — Expeditionen naar Engatana. — Katastrofen. — 
Skæbnesvangre Breve. — Dr. Wilhelm i Zanzibar. — Hunger und 
Liebe i Zanzibar. — Skandaler i Lamu. — Vor Fælle Felix Thomas. — 
Schindler gør kort Proces. — Vi opponere kraftigt. — Schindler rejser. 

— Folkelig Justits. — Thomas indser, at vi behandle ham retfærdigt. 

— Ingen Penge. — Bomben springer. — Æresgæld. — Gammelt Ven- 
skab og nyt Fjendskab. — Rabinek kaldes tilbage. — Englændernes 
definitive Sejr. — Expeditionen er kørt fast. — Skibbruddet uund- 

gaaeligt. 



Ligesom der om Efteraaret kan komme Liv i halv- 
1 døde Fluer, naar man begynder at lægge i Kakkel- 
ovnen, saaledes summede og brummede Frilænderne 
omkring i Lamu i disse Dage. Alle Tanker koncen- 
trerede sig om Expeditionen, der nu skulde startes, det 
kuede Haab om bedre Tider blussede atter op, der kom 
Glans i de sløve øjne ved Udsigten til en Gang for 
Alvor at komme afsted. Den Expedition, der nu stod 
i Begreb med at drage ud, talte ganske vist i sin Midte 
kun en lille Del af Frilænderne, men den gav dog 
Løfter om kommende Daad for de Mange, der bleve 
tilbage. Denne kortvarige Begejstring blandt Expedi- 
tionens af fede Talemaader og lumpne Bekymringer 
demoraliserede Medlemmer var Lysets sidste Opblussen, 
inden det for stedse gik ud — af Mangel paa Næring. 
Vi anede jo ikke — Wilhelm heller ikke — det Net, 
som de engelske Edderkopper spandt os ind i. Dr. 

Wilhelm er — betegnende for ham — heller aldrig 
kommen til Klarhed herover, i hvert Fald vedblev han 
at være blind længe efter, at vi Andre havde faaet 
øjnene op. 

Gustav Rabinek skulde i Følge det hemmelige 
Raads Beslutning være Expeditionens Chef, og Godfrey's 
og Bosanquet's Deltagelse var jo allerede forlængst be- 
stemt. Men nu fjerde Mand? Hvem skulde være „den 
anden Tydsker"? Uden i mindste Maade at tage Hensyn 
til, hvem der legemligt og aandeligt egnede sig til 
Pladsen — vi vare Flere, der foresloge Stokkebye — 
bestemte Dr. Wilhelm sig for — Trubaduren Hassemer, 
forudsat, at han vilde give 500 Mark for at faa 
Lov til at komme med! Dr. Wilhelm vidste, at 
Hassemer, hvis Fader var en velhavende Borger i Mainz, 
et Par Dage før sin Afrejse med min Expedition til 
Kepini havde modtaget et Pengebrev fra Zanzibar med 
1100 Rupies. 

Paa denne Maade at udbyde Tillidsposter ved en 
Slags offentlig Auktion, hvor den Højstbydende faar 
Hammerslag uden Hensyn til personlige Kvalifikationer, 
var atter et Udtryk for den urokkelige, dybt i Wilhelms 
Natur bundende Tro paa, at naar en Mand, eller en 
Mands Fader, har Penge, da er Vedkommende i Kraft 
af disse Penge i Stand til Alt. 

Det var den samme Tilbedelse af det møntede 
Metal, der tidligere havde bragt al Selvkritik til at for- 
stumme hos ham, den Gang han med sin fyldte Penge- 
pung, men uden Villiekraft, uden Erfaring og uden Folk 
rejste til Afrika, længe før nogetsomhelst, Expeditionen 
vedrørende, var afgjort hjemme i Europa. 

Han havde ogsaa forsøgt at faa Penge hos Godfrey 
og Bosanquet, men var med Haanlatter bleven afvist. 

Hassemer vidste ikke rigtigt, hvad han skulde gøre, 
han var ærgerrig og vilde gerne med, men han var 

rasende skinsyg paa Stokkebye og turde ikke godt 
lade ham blive tilbage hos den skønne Fru Sasse. 

I fuld Overensstemmelse med sin Karakter valgte 
han derfor at gaa en Mellemvej: Han gik med paa 
Expeditionen, men betroede sig i Forvejen til — Sasse, 
hvem han for Guds Skyld bad om endelig at passe 
paa Stokkebye. Lettet og beroliget saa han derefter 
Fremtiden i Møde. 

Han skulde bare have vidst, hvor knusende lige- 
glad den skønne Dame stod overfor det for ham selv 
saa brændende Spørgsmaal: „Skal jeg gaa eller skal 
jeg blive hjemme"? Forresten, stakkels Fyr, havde han 
gjort meget bedre i at blive roligt hjemme i Lamu. 

Hassemer, der oprindeligt var Læderhandlerkommis, 
egnede sig aldeles ikke for Farer og Strabadser. Han 
bukkede hurtigt under og maatte af Rabinek efterlades 
dødssyg i Ngau, en tysk Missionsstation en tolv, fjorten 
engelske Mile opad Tana. Her laa han længe, kunde 
hverken komme frem eller tilbage, indtil han fem Uger 
senere afhentedes af Denhardt og mig. 

Om Aftenen den 2. Juni var der stort Afskedsgilde 
for de Bortdragende. Wilhelm, der ikke var i Besiddelse 
af noget fint Øre, anslog en overgiven Stemning, jod- 
lede sammen med Kunstmaler Schmidt o. s. v. Men 
Stemningen var ikke overgiven, snarere tilsat med en 
god Portion Bitterhed. Ud paa Aftenen blev der da 
ogsaa livligt Skændsmaal over hele Linien. Schindler 
og Godfrey skældte hinanden ud paa det allerkraftigste, 
maaske saa meget hjerteligere som Schindler ikke kunde 
et Ord Engelsk og Godfrey ikke et Ord Tysk; derpaa 
skændtes Wilhelm med Stokkebye, der i sin løftede 
Stemning kom med adskillige velmente „Sandheder" ; 
Maleren Schmidt skændtes med Ducoffre, fordi Ducoffre 
paastod, at ingen af Lamus Negerskønheder vilde have 
med Maleren at gøre, hvorimod de alle vare som vilde 

efter ham, Ducoffre. Reinhold Gleisering gav sig til at 
holde Tale mod Hertzka, hvem han ^ skældte frygteligt 
ud, indtil han blev taget bagfra og knebet i Siderne, 
hvad Reinhold, der var forfærdelig kilden, ikke kunde 
udholde. Fillipikaen mod Hertzka endte derfor med et 
skrækkeligt Brøl, hvorpaa Reinhold forsvandt under 
Bordet, dog kun for et Øjeblik efter atter at vise sig, 
frygtelig i sin hævnglødende Forbitrelse. Sasse skældte 
Wilhelm ud for hans „Moderation" (!) og bekendte sin 
anarkistiske Tro. Hans Schmidt fornærmede Hr. Selling, 
der, i sin Egenskab af gammel Militær, forlangte „Satis- 
faktion" og det „gleich an der Stelle", men uden Re- 
sultat. 

Rabinek var naturligvis Festens Konge, stakkels 
Fyr, han saa ikke de skadefro, ringeagtende øjne, hvor- 
med de sejersikre Englændere betragtede ham. 

Larmen og Tumulten steg højere og højere, Raab 
og Skrig og Klirren af ituslaaede Glas, Hvin og Hyl 
lød ud i den stille, tropiske Nat, ud over den tause By, 
hvis Indvaanere forbausede og ængstelige lyttede til de 
hvide Mænds bestialske Larmen. 

Næste Morgen brød Expeditionen op, alle dygtig 
forvaagede og med bankende Tømmermænd i Hove- 
derne. Vor lille Damper førte hurtigt Deltagerne over" 
til Fastlandet; først i Kepini skulde jo Udrustningen 
gaa for sig. 

Rabinek havde under hele Expeditionens Ophold i 
Afrika været Dr. Wilhelm en uvurderlig Hjæjp og Støtte. 
Alle Vanskeligheder maatte Rabinek klare, alle Smaa- 
bryderier maatte han tage paa sig, hele Frilandshus- 
holdningen. Indkøbet af Madvarer o. s. v. paahvilede 
ham. Han havde nok at gøre fra tidlig Morgen til 
sildig Aften. Wilhelm fortalte da ogsaa til Alle, hvor 
meget han holdt af Rabinek, ja til Slutning maatte 
Rabinek endog flytte hen i Dr. Wilhelms fine Privathus, 

^^ vor brave „Fører" syntes, at det var Synd, at Rabi- 
^^k skulde leve i det samme Svineri som de andre 
uformuende Medlemmer. Han opfordrede Rabinek 
til at drikke Dus med sig og tilsvor ham sit Venskab, 
idet han pathetisk raabte, „at om end Alting brast, saa 
brast aldrig hans Venskab for ham!" 

Rabinek var et godt Menneske, en taknemlig Natur, 
og han elskede Wilhelm. Denne havde i Rabinek en 
Mand, der vilde have ladet sig slaa ihjel for ham — 
den Eneste inden for Expeditionen. 

I sin fuldkomne Uvidenhed om de Rænker, der 
smededes mod Expeditionen, var Rabinek naturligvis 
glad og lykkelig ved at blive betroet den vigtige Udkom- 
mando, en Udmærkelse, han personlig opfattede som 
Wilhelms Tak til ham for hans hidtil præsterede Arbejde 
i Frilandssagens Tjeneste. Han anede ikke, at Dr. Wil- 
helm ikke med en Tanke havde tænkt paa ham, før 
hans Navn hviskedes den gode Doktor i Øret af en 
eller anden af Englænderne. Endmindre kunde han 
have nogen Anelse om, at Godfrey allerede ved Afrejsen 
fra Lamu var vidende om den Sprængbombe, der efter 
kort Tids Forløb skulde knuse ham. Det var jo Menin- 
gen med den Rabinekske Expedition, at den skulde 
oprette Forraadsdepoter langs Tanafloden, hvilke Depoter 
siden hen skulde tjene som Etaper for den store Expe- 
dition, naar dens Tid kom. 

Man startede i Kepini, hvor Peter Schmidt gjorde 
en hel Del Vrøvl med Rabinek og Godfrey, inden det 
lykkedes dem at faa saa mange Varer fra ham, at de 
dermed kunde laste vore to Staalbaade, der allerede 
vare bragte til Kepini, dengang Denhardt, Peter Schmidt, 
Bosanquet, Dunn og jeg førte Expeditionens øvrige Gods 
til dette vigtige strategiske Punkt. 

Man slap lykkeligt gennem den nu af Regnen stærkt 
opsvulmede Belinsonikanal, kom ind paa Tana og arbej- 

dede sig med uendelig Møje og Besvær mod den stride 
Strøm op til den tidligere omtalte tyske Missionsstation 
Ngau. Alle Vanskeligheder paa Floden stammede fra 
de altfor svære, uhandlelige og upraktisk byggede Staal- 
baade. Længere end til Ngau kom de aldrig. 

Varerne lossedes og Baadene fortøjedes. Det var 
ikke muligt at faa Negrene til at vænne sig til det 
anstrængende Arbejde med dem. 

De Indfødte langs Tanas nedre Bredder, Wapo- 
k omo ern e, bruge lange, af Træstammer udhulede Kanoer, 
de saakaldte Miaus. Paa Grund af deres Længde 
rumme disse Baade en Del, uagtet de ere saa smalle, 
at man hvert øjeblik frygter for at kæntre med dem. 
Mod Strømmen roes disse Kanoer aldrig frem, hvor- 
imod de Indfødte have megen Øvelse i at stage sig" 
frem langs Bredderne i Flodens Dødvande. Men netop 
til saadan ,, Stagning" egnede de store og tunge Staal- 
baade sig ikke, og Negrene formaas kun vanskeligt til 
at ro, da de aldrig have lært det, og da de finde det 
dumt, fordi Stagning efter deres Mening er langt lettere. 
Saaledes forholdt det sig i Virkeligheden med disse to 
kostbare Baade, som der var blevet sat saa store For- 
ventninger til, og som paa alle Frilandsmøder vare blevne 
priste for deres udmærkede og hensigtssvarende Byg- 
ning. Ganske vist var det Meningen, at Damperen 
skulde have slæbt dem op ad Floden, men herom kunde 
der slet ikke have været Tale, naar Baadene vare tungt 
lastede, thi Tanas Maskine var meget for lille og for 
svag dertil. Man maa yderligere huske, at det var en 
bugtet og meget rivende Flod, paa mange Steder fuld 
af udgaaede Træstammer, der grinende vrikkede og nik- 
kede de Sejlende imøde, medens de ækle, slimede sorte 
Toppe duvede op og ned med regelmæssige Bevægelser 
i de hastigt ilende Vande. 

Englændernes hemmelige Ordrer til Akida'erne i 

Landsbyerne langs Oso og den nedre Tana samt til 

"VA^apokomoernes Stammehøvdinge bare god Frugt. Ikke 

en Pluk Fødevarer kunde Rabinek faa tilkøbs — ikke 

en Haandfuld Ris, ikke en slunken Hanekylling. Man 

maatte, midt i Landets Overflødighed og med rigelige 

Penge paa Lommen og Masser af fristende Tuskvarer 

i Baadene, indskrænke sig til at leve af de medbragte 

Konserves og engelske Kix! 

Den brave Rabinek havde saaledes tusinde Van- 
skeligheder at kæmpe med, og man maa lade ham, at 
han kæmpede som en Mand, men hvad hjalp det Alt- 
sammen ! 

Saa meget beundringsværdigere er det, at han, 
trods al den Modstand, han mødte, hver Dag avancerede 
et Stykke frem. 

Man var naaet op til Engatana, men kun efter 
et Utal af Vanskeligheder og et kolossalt Spild af Penge, 
Varer og Levnetsmidler. Man tærede paa de Forraad, 
det var Expeditionens Opgave at oplagre til den egent- 
lige store Expedition. En vanvittig Økonomi, men 
Rabinek havde intet Valg, han maatte jo holde Liv i 
sig og sine Folk, og de Indfødte vovede ikke at sælge 
ham Nogetsomhelst. I Ngau havde han lejet flere 
Miaus med deres indfødte Besætning. Nu gjorde disse 
Folk Mytteri, erklærede, at de ikke turde følge med 
længere af Frygt for „de mægtige hvide Mænd i 
Lamu", og gjorde Mine til at vende om. 

Men nu indtraf Katastrofen! 

Just som Rabinek skulde til at slutte' Akkord med 
nogle nye Baadfolk, indtraf et Ilbud fra Lamu. Han 
havde to Breve med sig, begge fra Dr. Wilhelm, det 
ene til Rabinek, det andet til Godfrey. De vare saare 
lakoniske. 1 Brevet til Rabinek befaler han denne 
skyndsomst at komme tilbage til Lamu, i Brevet til God- 

frey overgiver han denne Kommandoen over Expedi- 
tionen! Englænderne havde foreløbigt sejret paa alle 
Punkter, Intrigespillet var lykkedes ! 

Hvad var der da foregaaet i Lamu? Hvilke Omvælt- 
ninger havde fundet Sted inden for den omtumlede 
Expedition? Hvilke nye Synspunkter havde gjort sig 
gældende blandt Frilænderne og deres Fører? 

Der var hændet en hel Del eller slet ingen Ting, 
ganske som man tager det. 

Saasnart Rabinek og Godfrey vel vare komne 
afsted, rejste Dr. Wilhelm til Zanzibar for at gøre For- 
søg paa at skaffe Penge. Forsøget mislykkedes ganske. 
Den rige Fader i Wien, som vi saa sangvinsk havde 
sat vort Haab til, viste sig ikke dette værdigt. Tvært- 
imod var han efterhaanden bleven mere og mere util- 
gængelig for alle blidere frilandske Følelser. Ikke en 
Gylden var der at slaa af ham. Dr. Wilhelm trøstede 
sig imidlertid paa vanlig Vis for denne slemme Tilskik- 
kelse, idet han i den tyske Klub i Zanzibar holdt et 
Foredrag for de forsamlede Købmænd og Konsulats- 
embedsmænd om Friland og om Socialliberalisme og 
naturligvis ogsaa om „Hunger und Liebe". Da jeg 
længe efter kom til Zanzibar, havde Tilhørerne endnu 
ikke forvundet Liebeshungeren ! de maatte have dem en 
Exportøl med Is, hvergang de kom til at tænke paa 
Dr. Wilhelm. Vor celebre Fører skal efter Sigende 
ikke have gjort noget særdeles heldigt Indtryk ved den 
Lejlighed. Men selv den bedste Mand har jo sine 
mindre lyse Øjeblikke, hvad jeg ogsaa altid hævdede, 
naar Folk lo af vor kære Dr. Wilhelm, fordi han altid 
snakkede om „Hunger und Liebe" ; de mente nemlig 
ikke, efter hvad de kendte til hans Faders Formuesfor- 
hold, at han ret vel kunde vide, hvad „Hunger** var, 
og efter hans Udseende at dømme, mente de heller ikke^ 

at Inan havde megen Forstand paa „Liebe", men maaske 
vidste han nok, hvad „Liebeshunger" var! 

Medens Dr. Wilhelm saaledes red sin Kæphest i 
Zanzibar, larmede Frilandsbølgen højt i Lamu. 

Schindler førte „Kommandoen" under Wilhelms 
Fraværelse, og han benyttede sig nu af Lejligheden til 
at slaa et Slag til Fordel for den offentlige Moral. 

Lige siden den slemme Tobakshistorie i Port Said 
liavde Schindler, der selv var den personificerede Hæder- 
lighed i Stort som i Smaat, havt Frilænderen Felix 
Thomas svært i Kikkerten. Wilhelm var ikke den 
Mand, der kunde bringes til at træde op med Bestemt- 
hed, og forresten havde Thomas i den senere Tid ikke 
givet Anledning til Klage; men saa begyndte der at 
svirre nogle slemme Rygter om i Byen : Her og der hos 
indiske Købmænd havde man opdaget Vinflasker og 
fyldte Konservesdaaser, der tilhørte Frilandsexpeditionen. 
Snart forsvandt der Et, saa et Andet. 

Just medens jeg var i Kepini for at hente de nye 
f^orsyninger, havde man stillet en Snare op, som Syn- 
deren ganske rigtigt gik i, uden dog selv at mærke 
^«t strax. 

Alle nærede permant Mistanke til Thomas, paa hans 
-*^rlighed troede Ingen. Da det derfor viste sig, at det 
"^^ar Thomas, der havde stjaalet og solgt Varerne, vakte 
clette ingen Overraskelse, ja ikke engang nogen egentlig 
tiarme. Forargelsen vendte sig ikke saa meget mod 
"Thomas selv, sølle Djævel, som mod den ærede wien- 
ske Frilandsforening, der specielt havde anbefalet 
CDg betalt 1000 Mark for dette Individs Deltagelse i Ex- 
peditionen. 

Dennne idiotiske Forening havde bragt os i en 
obskur og latterlig Position ved at anbringe en Tyv i 
'\0T Midte. 



Umiddelbart efter Dr. Wilhelms Afrejse til Zanzibar 
— det var under Aftensmaaltidet samme Dag — beslut- 
tede Schindler, der var en hensynsløs Hugzu, naar det 

stak ham, at tage Bladet fra Munden. Han slog altsaa 

til Lyd og rejste sig op under almindelig Taushed o 
Forventning, thi de fleste af os vidste, hvad det n 
drejede sig om: En Expeditionsdeltagers Udsmidning. 

Schindler skildrede kort og klart Felix Thomas 
Misgerninger, erklærede ham uværdig til at deltage 
vore Maaltider og befalede ham at forlade Bordet oj 
begive sig ovenpaa, hvorhen hans Mad indtil viden 
skulde blive bragt ham. 

Felix Thomas hørte ligbleg paa denne Tale, rejst 
sig op, svor en forfærdelig Ed, at han nok engangr 
skulde „træffe" Schindler, og forlod derpaa med knyt- 
tede Hænder og sammenbidte Tænder Salen. 

Vi Andre vare absolut ikke enige med den gode 
Schindler i hans noget egenmægtige Adfærd. 

Jeg tillod mig saaledes at gøre gældende, at en 
Direktør for et Aktieselskab kunde virkelig ikke annul- 
lere en Aktie, fordi vedkommende Ihændehaver var 
bleven „misliebig", uden i hvert Fald at tilbagebetale 
Aktien med dens paalydende Værdi. Med andre Ord: 
skulde Thomas smides ud, maatte den wienske Frilands- 
forening være baade moralsk og juridisk berettiget til 
at forlange sine 1000 Mark tilbagebetalte uden Afkort- 
ning. Desuden maatte det jo for alle Deltagerne stille 
sig som en mere end betænkelig Sag, at anerkende Dr. 
Wilhelms Ret til overhovedet at exkludere Medlemmer 
af Expeditionen, da denne maatte betragtes som et 
Interessentskab; men endnu langt mindre kunde vi 
anerkende en saadan arbitrær Myndighed hos et slet 
og ret Medlem, der ikke havde indbetalt Mere end vi 
Andre, og som kun midlertidig indtog en Slags over- 
ordnet Stilling i Expeditionen paa Grund af Deltagernes 

frivillige Overenskomst desangaaende. Havde et Med- 
lem forsyndet sig, maatte man gaa til Landets lovlige 
C)omstole, men' egenraadigt, ja endog uden Forhør eller 
iiogetsomhelst Forsvar for den Anklagede, at dømme 
ham under de mest vanærende Former, det kunde aldrig 
gaa. Vi vilde ikke have et saa farligt Præcedens skabt. 
Fik man først Smag paa den Slags Vilkaarlighed, vilde 
Expeditionens Deltagere intet Øjeblik kunne være sikre. 
Idag mig, imorgen Dig. Man vilde komme ind under 
et ganske vilkaarligt Despoti, der vilde umuliggøre det 
sidste Haab om at faa Noget ud af Foretagendet, Alt 
dette sagde jeg til den gode Schindler, der tog mig det 
højst unaadigt op. Men jeg forestillede ham, at han jo 
ikke var hjemme i Østerrig, at han her ikke stod over- 
for Rekrutter, men — i hvert Fald til Dels — overfor 
meget bestemte Folk, imod hvilke han jo, naar Alt kom 
til Alt, ganske savnede baade korporlige og juridiske 
' Magtmidler, og at det jo, naar man blot vilde være 
ganske ærlig overfor sig selv og Andre, her i Verden 
fornemmelig kom an paa Magtmidlerne. 

Mine Forestillinger gjorde for saa vidt Indtryk paa 
Schindler, som han besluttede ufortøvet at nedlægge sit 
Hverv som „midlertidig Expeditionschef", ja ikke alene 
det, men ogsaa definitivt at forlade Expeditionen. Han 
vilde ryste Støvet af sine Fødder, forlade de utaknem- 
lige Frilændere og atter vende hjem til Tro pp au, hvor 
han havde sine kære Infanterister og sin elskede Familie. 
Jeg nærede stor personlig Agtelse for Schindler, men 
jeg gjorde intet Forsøg paa at holde ham tilbage. Hans 
Afrejse tjente ikke alene ham selv, men ogsaa Expe- 
ditionen bedst. Han passede ikke ind under disse opløste, 
demokratiske Forhold, kunde aldrig komme til at finde 
sig til Rette i det brogede Selskab, som en ironisk 
Skæbne havde kastet ham ind i. Vi skiltes som gode 
Venner. Jeg vil stedse mindes hans noble Karakter og 

hans elskværdige Optræden overfor mig med Glæde o 
med taknemlige Følelser, men — jeg drog i Stilhed eK 
Lettelsens Suk, da jeg saa ham ombord paa ;,Barawa*^ 
dampe ad Zanzibar til. Siden har jeg ikke set ham^^ 
men veed, at han atter lever stille og roligt i sin kær^ 
Garnison, tænkende tilbage paa sine bevægede Frilands — 
dage som paa en ond Drøm. For at konstatere Schind- 
lers Ikkekompetence og for Fremtiden umuliggøre Udsmid- 
ninger af lignende Slags som den, Felix Thomas havde 
været Genstand for, tillod vi nu atter Felix Thomas at 
indfinde sig ved vort hæderværdige Frilandsbord, men 
kun til ét Maaltid. Dermed var Schindlers Optræden 
overfor ham mortificeret, men nu blev han atter smidt 
ud, denne Gang ikke af Enkeltmand, men gennem en 
offentlig Afstemning, ved hvilken en kvalificeret Majo- 
ritet stemte i hans Disfavør. Thomas maatte atter 
ovenpaa, men nu var han ikke mere gal i Hovedet. 
Han sagde altid: „Ja, ja. Kammerater, dette hersens er 
der dog Mening i, men at en simpel Mand skal lade 
sig træde paa, som var han en Lus, af saadan en Ari- 
stokrat og Modstander af alle den menige Mands Rettig- 
heder, som nu ham Schindler, det er dog mere end en 
Mand med Æresfølelse kan finde sig i." 

Thomas spiste nu alene paa anden Sal, mens vi 
Andre stadigt indtoge vore just ikke lukulliske Maaltid er 
i den store Sal ligeover Køkkenet med de til dette 
hørende Retiradebrønde. 

Dr. Wilhelm kom tilbage fra Zanzibar den 10de 
Juni. Han var meget mismodig. Penge havde han 
ingen af. Alle Forhaabninger slukkedes, og det var en 
trykket Stemning, der paa det Tidspunkt herskede 
mellem Frilænderne. 

Dagen efter Dr. Wilhelms Ankomst til Lamu an- 
modedes han om at give Møde paa det engelske Kon- 
sulat. 

Her modtoges han højtideligt af Mr. Mac Clennan, 
Mr. Roberts og General Matthews^ en Englænder, der i 
TTiange Aar havde været i Sultanen af Zanzibars Tjene- 
ste og nu var dennes „Premierminister", men selvfølge- 
lig lige god Englænder af den Grund. Han var kommen 
til Lamu paa „Inspektion" af den derværende Garnison, 
men maaske nok saa meget for at faa Lejlighed til 
gennem selvvunden Erfaring at danne sig en Mening 
om Frilandsexpeditionen. 

Efter at Wilhelm havde taget Plads, herskede først 
nogle Øjeblikkes Taushed; derpaa meddelte Mr. Mac 
Clennan ham, at han med forrige Damper fra General- 
konsulatet i Zanzibar havde modtaget en Skrivelse, af 
hvilken det fremgik, at Dr. Wilhelm levede i en Illusion 
med Hensyn til Expeditionsmedlemmet Gustav Rabinek. 
Om Dr. Wilhelm ikke betragtede Rabinek som et upaa- 
lideligt Menneske.^ Nej, det havde Dr. Wilhelm aldrig 
havt Anledning til. Om Dr. Wilhelm aldrig i Expedi- 
tionens Regnskaber havde bemærket Bedragerier fra 
Rabineks Side? Nej, det havde han ikke, svarede vor 
Doktor atter, mere og mere konsterneret og ilde til- 
mode. Ja, man spurgte derom, thi Generalkonsulen 
skrev Følgende : Medlem af Frilandsexpeditionen Gustav 
Rabinek, tidligere Reserveofficer i den østerrigske Armé, 
er paa Grund af mislige Pengetransaktioner strøget af 
det østerrigske Officerkorps' Rækker; han har ikke 
stjaalet, ej heller skrevet falske Vexler, men han har 
ikke ved given Lejlighed betalt sin Æres gæld. Har 
i otte Aar ikke været i Østerrig, hans senere Liv ube- 
kendt. 

Om Wilhelm havde Kendskab til disse Oplys- 
ninger. 

Nej, det havde han da ikke! 

Ja, saa forstod han vel, at han, som Mand af 

Ære, øjeblikkeligt maatte kalde Rabinek tilbage og 
jage ham ud af Expeditionen. 

Ja, det forstod Dr. Wilhelm, og det skulde ogsaa 
strax blive besørget. 

Altsaa, Rabinek havde for 8 Aar siden i Spil tabt 
flere Penge, end han havde kunnet betale; han havde 
af den Grund maattet lade sig afskedige og var rejst 
ud af Landet. Nu komme efter 8 Aars Forløb disse 
Englændere og slaa privat Kapital af denne forlængst 
glemte, mosgroede Affære. 

Som vi vide, havde Mr. Mac Clennan i længere 
Tid været i Besiddelse af det famøse Brev; det var jo 
kun paa Grund af dets Indhold, at man protegerede 
Rabineks Kandidatur, da Spørgsmaalet om, hvem der 
skulde være Expeditionens Chef, laa for. 

Hvad gør nu Dr. Wilhelm? Overvejer han om- 
hyggeligt Sagen, anstiller han Efterforskninger for at 
faa at vide, hvormeget eller hvorlidt af Beskyldningerne, 
der er sandt? Er han fortvivlet paa sin Vens Vegne? 
Gør han Alt, hvad han kan for at holde den ondskabs- 
fulde Klaffer nede? 

Intet af alt dette gør Wilhelm, han skynder sig 
først til Denhardt, fortæller ham „mit Umstånden" om 
den Mands Forbrydelser, der indtil den samme Dags 
Morgen havde været hans bedste Ven. Denhardt, klog 
og taktfuld som altid, raader ham til at tie stille og 
endelig ikke spille Englænderne en ny Sejr i Hænde. 

Et klogt og fornuftigt Raad, som Wilhelm for sin 
egen Skyld burde have fulgt. Men nej! Dr. Wilhelm 
begiver sig til Frilandskasernen, faar sine „Trofaste", 
d'Herrer Huhnel, Gleisering, Ducoffre, Riekh og endnu 
nogle flere samlet sammen og fortæller dem saa under 
megen Sukken og mange dystre Gebærder, hvilken 
Slubbert Rabinek er, hvorledes han (Wilhelm) er bleven 
„bedraget" af Rabineks „bestikkende Godmodighed", 

og hvor sørgeligt det er saaledes at have taget fejl af 
et Menneske. 

Rabinek havde tabt Penge i Spil, som han ikke 
havde kunnet tilbagebetale i rette Tid, Altsammen en 
otte Aar gammel Historie. 

Derfor ødelagde Dr. Wilhelm nu Gustav Rabinek, 
som vilde have ofret ham sit Liv, som han havde 
drukket Dus med, hvem han havde tilsvoret evigt Ven- 
skab og lovet, at Intet skulde skille dem ad, og som 
han først og fremmest var forpligtet til at være i højeste 
Grad taknemlig for alt hans ulønnede Slid. Dog, hvad 
hjalp det Altsammen. Rabinek var nu en falden Mand, 
han kunde aldrig mere faa Brug for ham, hvorfor saa 
ikke give ham det samme Spark, som de Andre gav 
ham. Det er altid saa nemt — ogsaa naar man skal 
sparke til en gammel Ven — at være i Kompagni med 
en Flok Ligesindede. 

Man styrtede sig over den fraværende Rabinek, 
man flænsede med Graadighed i hans Ære, man trev- 
lede ham op. Trevl for Trevl med Vellyst og tilfreds- 
stillet Nag. „Kald Rabinek tilbage", „Rabinek maa 
fratages Kommandoen", „Rabinek kompromitterer os". 

Alle disse smaa, fejge, misundelige Dumrianer hy- 
lede omkap, og Wilhelm var selv bestaltet Forsanger i 
dette appetitlige Kor. 

Altsaa .blev Rabinek kaldt tilbage fra Engatana, 
fordi han for 8 Aar siden i Krakau havde tabt nogle 
Penge, og saaledes blev Godfrey Expeditionens Chef! 
Vanviddet havde naaet sit Højdepunkt. 

Administrationen af vore Affærer var saa ussel, at 
nu kunde den ikke blive værre. Alt Haab om at skaffe 
Penge maatte opgives, da Wilhelm med uforrettet Sag 
vendte tilbage fra Zanzibar. 

Der var ikke længere nogen Udvej. Nu havde Dr. 

Wilhelm ved Rabineks Tilbagekaldelse hjulpet Englæn- 
derne paa en saadan Maade, at de nu i Virkeligheden 
ganske og aldeles havde Haand og Halsret over Expedi- 
tionen. Dens Rækker vare udtyndede, Deltagerne ganske 
demoraliserede, og Ingen tog længere det fjerneste Hen- 
syn til Dr. Wilhelm. 

Expeditionens Opløsning var bleven til en absolut 
Nødvendighed. „Likvidation" blev nu det Slagord, der 
oftest hørtes i Kasernen i denne Tid. Saa kom de tid- 
ligere omtalte 5000 Mark fra Dr. Hertzka til almindelig 
Overraskelse for os Alle. 

Da disse Penge kom, vovede Dr. Wilhelm ikke 
mere at tale om „Dr. Wilhelmsexpeditionen". Denne 
„Expedition" var død en stille Straadød. Nu var der 
igen kun Tale om Frilandsexpeditionen. Hertzkas 
Penge holdt det raadne Skib endnu en kort Tid oven 
Vande, men sin Skæbne kunde det ikke undgaa. 

Her ender det andet store Afsnit i Frilandsexpedi- 
tionens Historie. Det tredie Afsnit handler om Expedi- 
tionens sidste Krampetrækninger og endelige Undergang 



TREDIE DEL 



EXPEDITIONENS UNDERGANG 



FORSTE KAPITEL 

Ned ad Bakke. — Expeditionens Fjender. — Godfreys ^Freeland**. — 
Referat af Kendsgerninger. — Dr. Wilhelms „Forhandlinger" i London. 
— Sir Philip Currie og den gamle Kontorchef. — Forbeholdne Udta- 
lelser. — Intet afgjort. — Toldspargsmaalet. — Vareindfersel til „Fri- 
land". — Autoriteternes frie, ubundne Stilling. — En svær Opgave. — 
Dr. Wilhelms Mangel paa Takt. — Hans ulyksalige Foredrag. — 
Anarkisme. — Frilandsrepubliken. — Tiden løben fra Hertzka. — Dr. 
Wilhelm og gamle General Matthews. — Mangel paa savoir vivre. — 
Matthews gode Hensigter. — Wilhelm forstemmer ham. 



Det gik ned ad Bakke med Frilandsexpeditionen. Dr. 
Wilhelm havde givet den i Fjendens Vold. 

Englænderne indenfor Expeditionen og de engelske 
Autoriteter arbejdede Haand i Haand paa dens Ødelæg- 
gelse, ikke saaledes at forstaa, at de ikke ønskede Ex- 
peditionen, men de vilde lave den om til et rent og 
skært engelsk Foretagende, kun tjenende specifike en- 
gelske Interesser. Det var ganske vist Godfreys Tanke 
at oprette en Frilandskoloni, men det skulde være en 
engelsk Koloni, man vilde ikke taale det internationale 
Præg, som Hertzka havde givet sit Foretagende. 

Da denne Bog dels er et nøgternt Referat af Kends- 
gerninger, dels stræber at belyse Begivenheder, Forhold 
og Personer i Overensstemmelse med Sandheden og 

13* 

Forfatterens personlige Overbevisning om, hvad han 
Dag for Dag i hin bevægede Tid var Øjenvidne til, 
gaar det ikke an at hænge sig ensidigt i Englændernes 
ganske vist ikke altid loyale Makinationer; det er nød- 
vendigt at gøre sig klart, hvorfor Englænderne i deres 
Egenskab af Herrer i Landet fra første Færd stillede 
sig i skarp Modsætning til Dr. Wilhelm, hvorfor de 
nærede den faste Overbevisning, at Foretagendets Gen- 
nemførelse under Wilhelms Auspicier vilde være til 
Skade for Englands Prestige i det Indre og altsaa ikke 
kunde tillades, selv om man ogsaa „under Haanden" 
søgte at bruge Expeditionen til egne Formaals Fremme, 
navnlig af Hensyn til det store og værdifulde Materiel. 

Lad os begynde med Begyndelsen, lad os et øje- 
blik dvæle ved de „Forhandlinger", Dr. Wilhelm i sin 
Egenskab af Dr. Hertzkas Tillidsmand havde ført i 
London med det engelske Udenrigsministerium. 

Han vendte tilbage fra disse „Forhandlinger" hen- 
rykt og tillidsfuld, indbildte sig selv og Verden, at han 
havde gjort dybt Indtryk paa de engelske Statsmænd, 
der maaske til Hobe om kortere Tid vilde gøre en Pil- 
grimsrejse til Dr. Hertzkas hellige Land, Friland. 

Kaptejn Barchard, som Læserne erindre fra Bogens 
første Del, havde introduceret Wilhelm i Ministeriet, havde 
præsenteret ham for en Mængde Mennesker og selv del- 
taget i de førte Samtaler. Der er derfor Grund til at 
tro, at han havde Kendskab til de førte „Forhand- 
linger". 

Nuvel, Kaptejn Barchard — som jeg udtrykkelig 
nævner som min Hjemmelsmand — har meddelt mig, 
at Dr. Wilhelm efter en Række Vanskeligheder opnaaede 
Audiens hos daværende Understatssekretær Sir Philip 
Currie, som efter to Minutters Forløb bad ham und- 
skylde sin Mangel paa Tid, men henviste ham til en 
af sine Kontorchefer. 

Langt om længe fik Dr. Wilhelm denne Kontorchef 
i Tale. Han forklarede ham sine ønsker og udviklede 
Expeditionens Formaal for ham, hvorpaa den engelske 
Bureaukrat gav ham til Svar, at han for sit person- 
lige Vedkommende ikke kunde tro, at Hendes Maje- 
stæts Regering vilde modsætte sig Expeditionens 
Marsch gennem engelsk Territorium. Denne Samtale 
varede 10 Minutter. Udover dette har Dr. Wilhelm 
ingen „Forhandlinger" ført med engelske Autoriteter i 
London. 

Som man ser, havde den engelske Regering aldeles 
ingen Løfter givet i nogensomhelst Retning, ja paa di- 
rekte Forespørgsel havde Dr. Wilhelm endog ikke er- 
holdt Tilsagn om, at man ikke vilde modsætte sig 
Expeditionens Marsch gennem engelsk Territorium, kun 
en løs Tilkendegivelse om, at man — „for sit per- 
sonlige Vedkommende" — ikke troede, at 
Hendes Majestæts Regering vilde gøre Vanskeligheder i 
saa Henseende. 

Af den Art var den „Overenskomst", som Dr. Wil- 
helm havde sluttet med „den engelske Regering" (!) 

Da Dr. Wilhelm afrejste til Afrika, vidste i Virke- 
ligheden hverken han eller Dr. Hertzka, om det over- 
hovedet vilde blive Expeditionen tilladt at lande i Afrika 
paa engelsk Territorium. 

Da vi Expeditionsmedlemmer sidst i Februar ind- 
skibede os i Hamborg til Lamu i bedste Tro og i fuld 
Tillid til Hertzkas Ord, stod det i Virkeligheden ganske 
hen i det Blaa, om Landstigningen i Lamu overhovedet 
vilde blive tilladt. 

Et vildere Hasardspil med Menneskers Skæbne og 
store materielle Værdier kan vanskeligt tænkes. 

At hverken Hertzka eller Wilhelm havde skænket 
det saare vigtige Toldspørgsmaal en Tanke, er kun 
i god Overensstemmelse med disse Herrers enestaaende 

Maade at administrere paa. Da vi steg i Land i Lamu, 
vidste Dr. Wilhelm ikke, om der vilde blive afkrævet 
os Told eller ej. Han havde slet ikke tænkt herpaa. 
Lykken var imidlertid bedre end Forstanden, idet de 
engelske Myndigheder jo ingensomhelst Hindringer lagde 
i Vejen for vor Landgang, ligesom de kun afkrævede 
os en meget moderat Told (som Gustav Denhardt maatte 
staa i Forskud for). 

Naturligvis kom siden hen under Expeditionens 
Ophold i Lamu det Spørgsmaal ofte paa Bane: Hvor- 
dan vil det blive i det kommende „Friland" med Hen- 
syn til Tolderlæggelse, da alle Varer jo nødvendigvis 
maa komme fra den engelske Kyst? „Friland" kom jo 
ikke til at grænse til Havet! 

Ja, der stod den gode Dr. Wilhelm og grundede 
med Fingeren i Munden. Det var, med Skam at sige, 
et Spørgsmaal, han aldrig før havde tænkt paa, men 
forresten tvivlede han ikke om, at England af Hensyn 
til den offentlige Mening i Europa vilde give os fri Ind- 
førsel. 

Jeg tænker, at England vilde give samtlige euro- 
pæiske Frilændere og deres „offentlige Mening" en glad 
Dag og forresten paa eget Territorium gøre, hvad de 
havde Lyst til baade i den ene og den anden Hen- 
seende. Sagen var, at de gode Frilandsledere løj for 
sig selv, som de løj for deres Tilhængere. 

Aldrig Aabenhed, aldrig mandig Klarhed, aldrig 
fuldt Dagslys, altid Tusmørke, Uklarhed, henflydende 
Konturer, dobbelttungede Talemaader. 

Da Expeditionen landede paa Afrikas Kyst, stod 
de engelske Autoriteter altsaa fuldkommen frie. De 
bandtes ikke af moralske Forpligtelser, hverken af halve 
eller hele Løfter. De tillode Landgangen, stillede sig 
ganske vist ikke sympatetiske overfor os, men enfin, 
de taalte os dog. 

Nu maatte det altsaa være Dr. Wilhelms fornemste 
Opgave ved sin og Expeditionens Færd at konstatere sit 
Maadehold, sin Loyalitet, sin ærlige Villie til, under 
Hensyn til de faktiske Forhold, at lede Expeditionen 
saaledes, at den hverken svigtede det Maal, den havde 
sat sig, eller blev misliebig i Magthavernes Øjne. 

Denne Opgave var ikke let, men den kunde dog 
løses af en smidig, klog, myndig og intelligent Mand, 
en Mand, der maatte være Opportunist i al sin Færd, 
men samtidigt aldrig tabe det Maal af Sigte, han ar- 
bejdede for. 

Sandelig, en stor og vanskelig Opgave. 

Var Dr. Wilhelm da en saadan Opgave voxen? 
Nej, visselig ikke; men selv om hans Evner bristede, 
var han dog omgiven af kloge og erfarne Mænd — 
f. Ex. Gustav Denhardt — hvem han kunde spørge til 
Raads. Men istedetfor dette gik han sine egne krogede 
Veje, sig selv og os til Fordærvelse. I sine Beretninger 
til Hertzkas Organ i Wien „Freiland" omtaler han be- 
standigt de engelske Autoriteters uvillige Holdning over- 
for ham, men han glemmer bestandigt at anføre, hvad 
der var en meget væsentlig Grund til denne Uvillie: 
hans egen kortsynede, ofte taktløse Optræden. 

Først hans temmelig slemme „Foredrag" for Fri- 
lænderne de første Par Maaneder af vort Ophold i Lamu, 
dernæst hans aabenbare Leflen med Anarkisterne, hans 
utilslørede Angreb paa Monarkiet (Englænderne ere som 
bekendt et meget monarkisksindet Folk), men frem- 
for Alt hans stadige Talen om den uafhængige 
Frilandsrepublik, som han — Gud hjælpe ham 
— ganske ugenert vilde danne paa engelsk Territo- 
rium. 

Sagen var nemlig den, at Tiden var løben fra Dr. 
Hertzka og hans verdensforbedrende Ideer. Dengang 
han sad hjemme i Wien og skrev sin Roman „Frei- 

land", var den store europæiske Deling af Afrika endnu 
ikke gaaet for sig. Dengang var Tanalandet og Kenia- 
højsletterne endnu „herreløse" Landstrækninger (til de 
stakkels indfødte Negerstammer, hvis Land det dog i 
Grunden var, tog den gode Doktor intet Hensyn). Nu 
var imidlertid Delingen gaaet for sig og Kenia blevet 
engelsk Territorium, men denne lille, ubetydelige Om- 
stændighed oversaa Dr. Hertzka ganske og sendte glade- 
lig sin Expedition afsted til dette Land, der i hans 
Fantasi stadigt var „herreløst". Da Expeditionen lan- 
dede paa Lamukysten, fik den imidlertid hurtigt noget 
Andet at vide, Ting, som det for alle Parters Vedkom- 
mende havde været bedst, om man i Tide havde havt 
virkelig Rede paa. Dr. Wilhelm fik det aldrig. Han 
blev ved at snakke om sit uafhængige „Freiland", ind- 
til den Dag kom, da hele Historien ramlede sammen 
om ørene paa ham. 

Diplomat var Dr. Wilhelm sandelig ikke, og dog 
havde vi under de daværende Forhold først og frem- 
mest havt Brug for en dygtig Diplomat. Hans Optræ- 
den overfor den tidligere omtalte, meget formaaende 
General Matthews illustrerer bedre end noget Andet 
hans totale Mangel paa Evne til at se paa Personer 
og Forhold saaledes som de i Virkeligheden vare. 

Generalen var en tyk, jovial Herre, almindeligt af- 
holdt baade af Europæerne og den indfødte Befolkning 
paa hele østkysten, hvor der ikke fandtes det Hul eller 
den usle Landsby, som han ikke kendte og ikke havde 
Venner i. Han kom til Lamu opfyldt af de allerfred- 
sommeligste Tanker med Hensyn til vor Expedition. 

„Herregud", sagde han ofte, naar han befandt sig 
mellem gode Venner og Frilandsexpeditionen kom paa 
Tale, „Herregud, lad de Folk dog bare more sig med 
deres eget Legetøj, saadanne Mennesker gør saa- 
mænd aldrig en Kat Fortræd". 

Som man ser, var her en Stemning, som Wilhelm 
kunde have udnyttet, om han havde været klog. Men 
han havde — blandt mange andre — ogsaa den gna- 
vende Orm, at han altid var bange for at blive over- 
set ; hans Forfængelighed, hans stakkels Selvfølelse blev 
altid saaret. Nu tog Generalen Historien paa gemytlig 
Maade, slog Wilhelm paa Skuldren, saa at han var ved 
at knække over paa sine tynde Ben, alt imens Gene- 
ralen saa paa ham med et Smil, der gik fra det ene 
øre til det andet, og interwievede ham om sidste „news" 
fra „Freeland". 

Saadan Gemytlighed forstod den altid alvorstunge 
Wilhelm imidlertid slet ikke, hvorimod han Dag ud og 
Dag ind væltede sig ind paa Generalen, for at faa denne 
til at give noget „Skriftligt" fra sig. Generalen havde 
slet ingen Bemyndigelse til at give noget „Skriftligt" 
fra sig og rejste ærgerlig og forstemt, ked af det hele 
Postyr, tilbage til Zanzibar, hvor han sagde til den en- 
gelske Generalkonsul, at disse „german fellows" vare 
nogle forbandet kedsommelige Dødbidere, som det, 
Fanden tage ham, ikke var Umagen værd for en ærlig, 
gammel Karl at give en Haandsrækning. Her forspildte 
Dr. Wilhelm ved sin taktløse Optræden den sidste gode 
Chance, Expeditionen havde. 

ANDET KAPITEL 

Rabinek i Engatana. — Dr. Wilhelms Ilbud. — Rabineks Fortviv- 
lelse. — Hans Kærlighed til Dr. Wilhelm. — Den frygtelige Skuffelse. 

— En glødende Forbitrelse stiger op i ham. — Jaget som et vildt 
Dyr i otte Aar. — Dr. Wilhelm er Samfundets typiske Repræsentant. 

— Godfrey's Triumf. — Gyldne Skyslotte. — Godfreys Egoisme. — 
Hans vidtgaaende Fordringer. — Selv var han kun sine Venners Red- 
skab. — Wilhelms Brev til Godfrey. — Hans vilde Jubel. — Rabinek 
har Magten. — Vil han resignere? — Rabineks højsindede Handle- 
maade. — Rabinek kommer til Kepini. — Wilhelms Brev til Schmidt. 

— Et samfundsfarligt Individ. — Rabinek kommer atter til Lamu. — 
Indsamling til Fordel for ham. — Hvorledes man behandler sin „bedste 
Ven". — Rabinek kommer til Penge siden hen. — Wilhelms forandrede 

Optræden i den Anledning. 



Da Dr. Wilhelms Ilbud med de skæbnesvangre Breve 
ankom til Rabineks Lejr, var man just i Færd 
med at træffe alle Forberedelser til at drage videre. 

Da Rabinek havde læst Wilhelms Brev, snurrede 
Alting rundt for ham. „Forraadt, forraadt, forraadt", 
stønnede han, idet han segnede om paa sit Leje. 

Umuligt, det maatte jo være en ond Drøm. Hvor- 
dan kunde den ene Ven skrive saaledes til den anden .^ 
Var Wilhelm da ikke hans bedste Ven? Havde han da 
ikke svoret ham aldrig at svigte ham, enten det gik op 
eller ned? Havde Wilhelm da ikke selv og uopfordret 
tilbudt ham sit Venskab? 

Ak, han havde elsket denne Mand, han, der havde 
lidt saa uendelig meget Ondt, som havde prøvet Menne- 
skenes Ondskab og Falskhed mere end de fleste Andre, 
han havde nu hos denne Mand mødt et Hjerte, der 
sympatetisk havde slaaet for ham, han elskede Wil- 
helm for dennes Smule Venskabs Skyld, vilde have 
lidt Døden for ham og den Sag, der var hans, om han 

end selv egentlig slet ikke forstod eller brød sig om at 
forstaa de taagede Theorier, hvorom der var Tale. 

Forraadt, forraadt, forstødt og sparket til som en 
Hund, som et jaget Dyr! 

Og en glødende Forbitrelse betog ham. I afmæg- 
tigt Raseri knyttede han Hænderne mod det forbandede 
Samfund, der atter og atter stødte ham bort for hans 
eneste Daarskabs Skyld, dette Samfund, som han dog 
i sit Hjerte saa gerne, saa ydmygt, saa pligtopfyldende 
vilde tjene som den Ringeste af de Ringe, naar han 
blot maatte faa Lov dertil, naar man blot vilde ind- 
stille denne hæsblæsende vilde Jagt efter ham. I 8 Aar 
havde han nu hjemløs flakket omkring, i 8 Aar havde 
Samfundets Forbandelse hvilet paa ham — fordi han 
ikke i sin Tid havde betalt et Par Hundrede Gylden, 
tabte til en „Kammerat" ved et Baccaråtbord. Og mod 
Wilhelm knyttede han Hænderne i rasende Had, medens 
han halvt afsindig stormede frem og tilbage langs Flo- 
dens mørke Bredder i den tungtaandende, tropiske Nat. 
Wilhelm blev for ham — aa, blodige, men fortjente 
Skæbnens Ironi — i dette Øjeblik til en Personifikation 
af dette ubarmhjertige Samfund, der end ikke her, dybt 
inde i Afrikas vilde Ødemarker, lod ham med Fred, 
den Fred, som han havde søgt saa længe og nu troede 
at have fundet. Hvor naivt af ham at tro det! 

Samfundet har intet Hjerte, Samfundet bekymrer 
sig ikke om Individernes Undergang, Samfundet tilgiver 
aldrig den, der blot engang forbrød sig mod dets skrevne 
og uskrevne Love. 

Og Wilhelm ragede ikke op over Mængden. Da 
Rabinek i sine feberglødende Tanker saa Wilhelm for 
sig som Samfundets Legemliggørelse eller rettere som 
Samfundets typiske Repræsentant, havde han mere Ret, 
end han nogensinde selv har anet. 

Godfrey triumferede. Nu var Drømmen bleven til 

Virkelighed! Han var Expeditionens Herre! Hvad kunde 
nu forhindre ham i at drage til Kepini, lægge Beslag 
paa samtlige Oplag der, proklamere Hertzkas og Wil- 
helms Afsættelse og saa atter med Autoriteternes kraf- 
tige Understøttelse og under Englands røde Flag at 
marschere frem mod Kenia, besætte Landet, proklamere 
„Friland", med luende Skrift skrive sit Navn i Menne- 
skehedens Aarbøger — — 

Store Tanker, mandige Tanker og dog kun Luft- 
kasteller og fantastiske Fostre af en umættelig Egoisme. 

Godfrey hørte til disse Mennesker, der med ét Slag 
vil naa Alt. Han tog kun Hensyn til sine egne Be- 
regninger og glemte, at de for ofte krydsede stærke 
Interesser, som han dog ikke kunde faa Bugt med. 

Som nu i dette Tilfælde. Han glemte, at for ham^ 
saaledes som han tænkte sig Fremtiden, kunde Vejen 
til Kenia kun gaa over samtlige Frilænderes Lig — 
figurlig talt, naturligvis. Skulde han tænke paa at reali- 
sere sine egoistiske Herlighedsdrømme, maatte han først 
fuldstændig gøre det af med alle ikkeengelske Medlem- 
mer i Expeditionen, der naturligvis ikke som eneste 
Vederlag for deres Udlæg til Expeditionens Udrustnings 
vilde se sig selv paa Gaden i bogstaveligste Forstand 
og Mr. Godfrey som ene Mand bemægtige sig alt det,, 
der var sammenkøbt for Expeditionsdeltagernes Ind- 
skud. 

Den brave Godfrey vilde opnaa Alt, vilde Intet slaa 
af paa sine Fordringer, derfor endte han ogsaa tilsidst 
med aldeles ingen Ting at opnaa. Han maatte tilsidst 
som en slagen Mand rejse bort fra Afrika, forladt endog 
af sine nærmeste Venner, der nu kun betragtede ham 
som en Klods om Benet, som de ingen Brug længere 
havde for. Thi Sagen var jo simpelt hen den, at Mr. 
Godfrey, der altid troede at spille saa fint Spil, i Virke- 
ligheden kun udnyttedes af Mr. Roberts og Mac Glen- 



205 



nan paa samme Tid som han selv bildte sig ind, at 
det til Syvende og Sidst var ham, der havde hele det 
engelske Østafrika i Lommen. Godfreys Ulykke var hans 
ægte engelske Naturel, halsstarrigt og storsnudet parret 
med urokkelig Tro paa egen Kraft og Dygtighed i en- 
hver Retning. Og dog glippede denne Dygtighed hvert 
Øjeblik, bl. A. paa Grund af hans sproglige Impotens. 
Det var ham plat umuligt at lære to Stavelser Swaheli, 
om end dette bløde, vokalrige Sprog paa ingen Maade 
hører til de svære. Alle vi Andre eller i hvert Fald 
Flertallet af os, havde efterhaanden lært saa meget, at 
vi nogenlunde kunde gøre os forstaaelige overfor de 
Indfødte. 

Denne fuldkomne Mangel paa Sprogtalent var selv- 
følgelig en meget slem Mangel for en Expeditionsfører. 
En Tolk havde han heller ikke; hidtil havde det været 
Rabinek, der gav Folkene Ordrer eller forhandlede med 
de Indfødte, Godfrey maatte indskrænke sig til paa et 
frygteligt Fransk at tilkendegive Rabinek, der ikke for- 
stod et Ord Engelsk, sine Anskuelser om de tagne Be- 
stemmelser. Meget trættende og irriterende for en lige- 
saa kolerisk ivrig, som ærgærrig, selvfølende Sjæl, men 
ikke destomindre maatte han jo i sit Hjerte prise For- 
synet, fordi Rabinek talte saa fortræffeligt Swaheli, som 
han gjorde. Det reddede dem jo Dag for Dag ud af 
tusinde Vanskeligheder. 

Neppe havde Godfrey hin Aften i Engatana læst 
Dr. Wilhelms Brev til ham, før han brød ud i et højt 
Jubelskrig, løb udenfor Teltet og gav sig til at hamre 
løs paa en stor Gongon, der hang paa en Pæl ved Ind- 
gangen og brugtes til at kalde Folkene sammen med. 

Expeditionens sorte Folk kom styrtende til fra alle 
Kanter, og saasnart de alle vare samlede, raabte Godfrey 
til dem paa Engelsk i fuldstændig Extase: „Jeg er 

Jeres Chef, jeg er Jeres Chef, følg mig trofast, hvorhen 
jeg fører Jer. Belønningen skal blive stor, stor, stor!" 

Negerne forstode ikke et Ord af det Hele, men 
troede, at den stakkels hvide Bana var bleven gal, 
kommen under Indflydelse af en ond Fetisch. 

Maaske havde de ikke saa helt Uret. 

Dr. Wilhelm havde ganske vist overgivet Godfrey 
Kommandoen, men havde den Sidste derfor faaet den? 
Han manglede jo alle Midler til at sætte sig i Forbin- 
delse med Folkene. Havde Rabinek villet, kunde han 
simpelt hen have nægtet at lystre Ordre, Folkene havde 
han absolut paa sin Side. Han havde saa let som 
noget kunnet sætte Godfrey ombord i en Kano med 
svinebundne Hænder og Fødder og saa ladet den drive 
ned ad Floden. Hvem skulde have kunnet forhindre 
ham deri. Han var Herre over Situationen, fordi han 
alene kunde tale med Folkene, hvoraf atter fulgte, at 
kun han havde Indflydelse paa dem. Ham lystrede 
de ubetinget, men havde Godfrey med Magt sat sig op 
mod Rabinek, da havde disse naive sorte Mennesker 
anset ham for en led Oprører, og paa et Vink af Rabi- 
nek havde de styrtet sig over ham — — 

Men netop fordi Sagerne forholdt sig saaledes, 
tjener det Gustav Rabinek til stor Ære, at han, saasnart 
han atter havde samlet sig efter den voldsomme Ry- 
stelse, sammenkaldte Folkene, sagde dem, at han maatte 
vende om, da vigtige Forretninger ventede ham paa 
Kysten, men han overgav Kommandoen i Bana God- 
freys Hænder; ham skulde de ære og lyde som gode 
Børn, Bana Godfrey vilde være en ligesaa god Fader 
mod dem, som han selv havde været. Derpaa pakkede 
han sin Haandbagage sammen, fik fat i en Kano og 
nu gik det i lange og hurtige Rejser ned ad Floden. 
Tre Dage efter kom han til Kepini, hvor han med 
største Mistro blev modtaget af Expeditionscerberussen 

Peter Schmidt, der lige i Forvejen havde faaet Brev fra 
Dr. Wilhelm, hvori denne skildrede Rabinek som et sam- 
fundsfarligt Individ og fortalte om hans Tilbage- 
kaldelse. 

Da nu Peter Schmidt var en alt Andet end sam- 
fundsomstyrtende Natur, er det naturligt, at han — til 
Værn for sig selv — gik med en ladt Revolver i Lom- 
men de faa Timer, stakkels Rabinek opholdt sig paa 
hans Enemærker. Han maatte jo absolut tro det Værste 
om Rabinek, naar han saa, at Dr. Wilhelm — som han 
vidste, havde været Rabineks sværmerisk hengivne Ven 
— saa ivrigt stemplede ham som et Menneskehedens 
Udskud. 

Peter var en brav, men lidet reflekterende Natur, 
hvis Hovedegenskab var den den tyske Race iboende 
urokkelige Autoritetstro. Og Wilhelm var jo — indtil 
videre — Peters „Autoritet". 

Endelig kom Rabinek til Lamu, hvor han modtoges 
med forlegen Kulde af Dr. Wilhelm, der stedse om- 
hyggeligt undgik at være under fire Øjne med ham. 
Rabinek var ganske blottet for Penge, i Frilandskasernen 
maatte han ikke spise, dertil var han ikke god nok, han 
vedblev at bo i Wilhelms Hus ; men han var ilde faren, 
da han kun kunde faa en Smule Mad, naar han selv 
rundt om, hvor han kunde opsnuse noget billigt Mel, 
lidt tørret Fisk eller Lignende, gjorde sine Indkøb og 
saa bagefter fik det kogt eller stegt paa en meget primi- 
tiv Maade. 

Dr. Wilhelm gjorde ikke Mine til at forandre dette 
for hele Expeditionen skandaløse Forhold, men saa kom 
en Aften Gustav Denhardt op i Frilandskasernen og 
foreslog os, at vi skulde sætte en Indsamling i Gang. 
Denhardt tegnede sig selv strax for 50 Rupier, jeg teg- 
nede mig for 20, Stokkebye ligesaa o. s. v,, og efter 
et Par Dages Forløb var en forholdsvis betydelig Penge- 

sum samlet sammen og overgivet til Rabinek, der mod- 
tog den som et La an under mange Taksigelser. Det 
bør her noteres, at Rabinek til Hvid og Skilling har 
betalt disse Penge tilbage. Saasnart han atter kom i 
en bedre Stilling, var dette det Første, han tænkte paa. 
Rabinek tænkte og handlede altid som en Gentleman, 
og hans Venskab beskæmmede Ingen. Hvor var Dr. 
Wilhelm henne, da Tiggerposen klingrende gik fra Dør 
til Dør i den gode Stad Lamu til Fordel for den Mand, 
han havde tilsvoret sit evige, urokkelige Venskab 
tre korte Maaneder i Forvejen? 

Dr. Wilhelm forholdt sig fuldkomment passiv. Da 
han imidlertid saa den hjertelige og fordomsfrie Sym- 
pati, der vistes Rabinek af samtlige bosiddende Euro- 
pæere i Byen, begyndte det at dæmre for ham, at han 
vistnok havde begaaet en stor Dumhed; dog stivede 
hans engelske Venner endnu en kort Tid hans Sam- 
vittighed af, hvortil den da ogsaa højlig trængte. 

Kort efter Expeditionens definitive Opløsning rejste 
Rabinek til Zanzibar og derfra til Tanga i de tyske 
Kolonier, hvor han strax fik en betroet Stilling som 
Hovedkasserer ved de derværende store Jernbaneanlæg. 
I Tanga traf jeg ham nogle Maaneder senere, da ogsaa 
jeg modtog Ansættelse ved de nævnte Jernbaneanlæg. 
Han var da en almindeligt agtet og afholdt Mand. Da 
Wilhelm et halvt Aar efter Expeditionens Undergang 
rejste til Europa, passerede han ogsaa Tanga. Rabinek 
har selv fortalt mig, hvor affabel og venlig og uhyre 
høflig den gode Frilandsdoktor var ved Gensynet; men 
nu var Rabinek jo ogsaa bleven placeret mellem „Sam- 
fundets Støtter", til hvilke Wilhelm — trods Alt — 
nærede en urokkelig Kulsviertro. 

TREDIE KAPITEL 

Godfrey vender tilbage. — Mr. Ormrood. — Enden nærmer sig. — 
Godfreys Grundsætninger og Planer. — Peter Schmidt. — Godfreys 
Anslag strande. — Konferencer i Lamu. — Dr. Wilhelms Løfter. — 
Dr. Wilhelm og Konsulatet i Zanzibar. — Kert fast. — Brev fra 
Peter Schmidt. — En ny Jobspost. — Klar Besked. — Engelske 
Rænker og engelsk Begærlighed. — Dr. Wilhelms officielle Indberet- 
ning. — „Araberopstanden". — Hertzkas Redningsplanke. 



Den 17de Juni var Rabinek kommen tilbage til Lamu. 
Samme Dag brød Godfrey op fra Engatana og 
begav sig nedad Floden i hurtige Dagsrejser. Den 
20de kom han og hans Folk til Kepini. De to Staal- 
baade bekymrede Ingen sig mere om. Den ene blev 
liggende i Ngau, den anden et Stykke længere nede ad 
Floden, hvor der fandtes en engelsk Missionsstation 
ved Golbanzi. Denne lededes af en Mr. Ormrood, en 
intelligent og smidig Mand, der af Navn var „Missionær", 
men i Virkeligheden engelsk Overopsynsmand paa Tana- 
floden. Jeg gjorde selv paa et senere Tidspunkt hans 
Bekendtskab. En elskværdigere, interessantere Gentle- 
man var det umuligt at træffe inde i det mørke Fast- 
land. 

Mr. Godfrey havde sine gode Grunde til at vende 
Næsen mod Lamu igen. Hvorfor skulde han gaa videre? 
Foreløbigt var der Intet at opnaa ved en yderligere 
Fremtrængen. Instinktmæssigt indsaa han, at Dr. Wil- 
helms Breve til ham selv og til Rabinek med ét Slag 
havde forrykket Frilandsexpeditionens Tyngdepunkt fra 
den øvre Tana til Lamu. 

Han forstod, at nu nærmede Enden sig. Men 
naar Enden paa det Hele stod for Døren, var det 
visselig bedre og mere stemmende med hans Inter- 

14 

esser at være i Lamu, Begivenhedernes Brændpunkt, 
end at sidde isoleret, afskaaret fra al Forbindelse med 
Omverdenen i Engatanas mørke Skovkløfter. 

Nu var der for Alvor Røre i Vandene; en dygtig 
Fisker maatte nu kunne gøre et brillant Dræt. De 
dumme „german fellows" skulde nok blive tvungne 
til at holde deres Mund. 

Men Mr. Godfrey gjorde for en Gangs Skyld Reg- 
ning uden Vært. Og. Værten var denne Gang Peter 
Schmidt. Saasnart Godfrey kom til Kepini, meddelte 
han kort og godt Peter Schmidt, at han betragtede Fri- 
landsexpeditionen som faktisk opløst, men at han nu selv 
dannede en ny Expedition, og da Varerne vare 
bestemte til Expeditionens Brug, uanset hvem 
der ledede den, med andre Ord, da de tilhørte 
Sagen, ikke Personerne, saa tilhørte nu samt- 
lige Oplag ham, Godfrey og hans Expedition, 
hvorfor han agtede at sætte sig i Besiddelse 
af Sagerne med det samme. 

Men Peter Schmidt lod sig ikke imponere af God- 
freys Trusler. Han lukkede Magasinerne af, stak Nøg- 
lerne i Lommen og engagerede strax en fire, fem Ara- 
bere af Byens Befolkning — med hvilken han levede 
i den allerbedste Forstaaelse — til at holde Vagt ved 
Døren. Derpaa trak han sig tilbage til sin private Hytte, 
tændte sig en Pibe og satte sig paa sin Feltstol 
udenfor Døren, fra hvilken fortræffelige Udsigtsplads han 
kunde observere Alt, hvad der foregik paa Krigsskue- 
pladsen, o : Pladsen foran Frilandsmagasinet, hvor hans 
Arabervagt stod opmarscheret med de lange sølvbeslagne 
Muskedonnere, hvis Løb paa betænkelig Maade sænkede 
sig i Brysthøjde, hvergang en af Godfreys Negre blev 
lidt for nærgaaende. 

Godfrey selv rasede og skreg og skældte ud paa 
Engelsk. 

Men de gule, sortskæggede Arabere saa paa hans 

ubændige Vrede med taus og kold Foragt. 

Hidsighed, Ubændighed i sin Optræden, Tabet af 

Herredømmet over sig selv, Lyder, som Europæerne 

let forfalde til i dette hede, enerverende Klima, ligger 

disse rolige, afmaalte, altid gudhengivne Orientalere saa 

uendelig fjernt. Med slet dulgt Ringeagt betragte de 

saadan en ivrigt talende, skummende og gestikulerende 

Europæer og beklage i deres Inderste ikke at kunne 

give den vantro Hund en Kugle i Livet. 

En hel Dag igennem forsøgte Godfrey baade med 
det Gode og det Onde — mest med det Sidste — at 
tiltvinge sig Adgang til Oplagenes Paradis. Men Peter 
veg ikke fra sin Plads, hvor han sad som hin Kerub 
med det flammende Sværd, vogtende den betroede Hel- 
ligdom. 

Den Dag reddede Peter Schmidt Frilandsexpedi- 
tionen, og naar Medlemmerne senere hen dog fik nogen 
Dividende ud af deres indskudte Kapital, saa kunde de 
herfor ene og alene takke Peter Schmidt og hans faste, 
urokkelige Karakter. 

Syg af Skuffelse og Raseri forlod Godfrey Kepini 
og marscherede til Lamu, hvortil han ankom den 22de. 
Saasnart han havde faaet vasket Heden og Støvet af 
sig, meldte han sig hos Roberts og Mac Clennan. 

Kort efter fik Dr. Wilhelm Tilsigelse om uopholde- 
ligt at give Møde. Saa sad han en hel Dag og en 
halv Nat og „forhandlede" med Englænderne, indtil 
han var komplet mør. 

Dr. Wilhelm var meget uheldigt stillet. Han havde 
givet Englænderne store Løfter i alle mulige Retninger 
og intet af dem alle var han istand til at holde. Under 
Konferencen blev han gaaet haardt paa Klingen og 
endte til Slutning med at love, at Godfrey skulde 

14* 

faa indtil Halvdelen af Varerne i Kepini udle 
verede! 

Han vidste, at han ikke kunde holde dette Løfte, 
han vidste, at vi under ingen Betingelser vilde tillade 
en saadan Udplyndring, og han vidste, at Schmidt 
under ingen Omstændigheder godvilligt vilde udlevere 
Magasinerne til Englænderne. Han vidste endvidere, at 
det tyske Konsulat i Zanzibar med vaagent Øje fulgte 
alle hans Bevægelser og aldrig vilde tillade, at tyske, 
østerrigske og danske Undersaatter — det tyske Kon- 
sulat i Zanzibar varetager ogsaa danske og østerrigske 
Interesser — bleve udplyndrede for deres lovlige Ejen- 
dom til Fordel for en forløben engelsk Halvanarkist. 
Han vidste alt dette — og vi vidste det ogsaa. Alle- 
rede flere Gange i den senere Tid havde der været stærk 
Tale om en Fælleshenvendelse fra Expeditionsmedlemmerne 
til det tyske Konsulat i Zanzibar med Anmodning om 
at beskytte vore Rettigheder mod de engelske Under- 
haandsangreb. Nu begyndte Bladet at dreje sig, idet 
der nu mindre var Tale om Beskyttelse mod Englæn- 
derne end mod Privatmanden Wilhelm — og ham var 
det betydeligt nemmere for Konsulatet at faa Krammet 
paa. Dr. Wilhelm vovede ikke at betro os Indholdet af 
de Løfter, han havde maattet give Englænderne. Der- 
ved blev hans Stilling jo fuldkommen umulig. Han 
var definitivt kørt fast, fuldkommen og ganske uhjæl- 
pelig kompromitteret. Om der saa kom nok saa mange 
Penge fra Hertzka — der kom ikke en Øre — havde 
han personlig ikke kunnet redde Situationen paa Grund 
af det forviklede Maskepi med Englænderne, hvori han 
sad indfiltret som en Flue i et Edderkoppespind. „Lad 
os likvidere", sagde vi Allesammen, „lad os faa Ende 
paa denne latterlige og uværdige Tilstand!" 

Til Overflod kom der Dagen efter Konferencen hos 
Mr. Roberts Brev fra Peter Schmidt: Godvillig udleverede 

han Intet. Han veg kun for skarpladte Geværer, men 
indgav saa uopholdelig Indberetning med Klage over 
planlagt Røveri til det tyske Konsulat i Zanzibar! Dr. 
Wilhelm blegnede, da han læste Brevet. Selv har jeg 
læst Schmidts Udkast til det, og jeg skal villig ind- 
rømme, at det hverken i Indhold eller Tone var til at 
tage fejl af. 

En ny Jobspost, denne Gang fra Zanzibar! 

Da General Matthews rejste tilbage til Zanzibar, 
havde Dr. Wilhelm, der ikke længere vidste sine levende 
Raad, medgivet ham et Brev til den engelske General- 
konsul, i hvilket Wilhelm i den for ham særegne, halv 
tryglende, halv imperative Stil, blandt Andet forlanger 
„utvetydig" Besked af Dronning Victorias Repræsentant 
og afæsker Generalkonsulen en klar og tydelig Udta- 
lelse. Den fik han da ogsaa — omgaaende. General- 
konsulen lader ham med klare Ord vide, at han Intet 
har at gøre paa engelsk Territorium, at han i Virkelig- 
heden er en højst besværlig, kun til Nød taalt Gæst i 
engelsk Østafrika. 

Havdfe Dr. Wilhelm fire eller fem Maaneder i For- 
vejen afæsket de engelske Autoriteter i London „klar 
Besked", saa havde han faaet det samme Svar. Eng- 
lands Stilling til Frilandsexpeditionen var overhovedet 
ingen Forandring undergaaet. Det var blot Dr. Wilhelm, 
der i London ikke havde forlangt og derfor heller ikke 
faaet klar Besked. Heri ligger Undskyldningen for 
og Forklaringen af de engelske Lamuautoriteters Handle- 
maade. Baade Mac Clennan og Roberts hævdede baade 
den Gang og siden hen, at de stedse vare optraadte 
med største „Liberalitet" overfor Dr. Wilhelm, idet de 
jo ikke — havde tilstillet ham nogen Udvisningsordre! 

Disse Herrer gjorde gældende — og med en vis 
Ret — at de som Regel vilde se sig nødsagede til at 
gaa frem med Strænghed overfor en Skare Eventyrere, 

der erklære det som deres Maal at oprette en „Stat" 
paa engelsk Grund, en Stat, hvis Institutioner 
vare uforenelige med Englands Love. 

Naar de imidlertid hverken havde forulempet Dr. 
Wilhelm eller Medlemmerne af Frilandsexpeditionen 
under disses Ophold i Lamu, men ladet dem vrøvle og 
demonstrere efter Behag, da skyldtes dette udelukkende 
den Imødekommenhed, England principielt viste alle 
Indvandrere, der havde til Hensigt at slaa sig ned paa 
engelsk Omraade. Saaledes sagde de og havde natur- 
ligvis formel Ret, men ikke destomindre maa alle deres 
mange Underhaandsintriger, deres mærkelige Begærlig- 
hed efter Frilandsgodset stemples som en lidet værdig 
Fremgangsmaade for Repræsentanterne for det store og 
mægtige England. 

De legede med den arme, ubetydelige Dr. Wilhelm 
som en Kat med en Mus, de glemte, at de paa denne 
Vis nedværdigede Englands stolte Løve, hvis Æres 
Vogtere de vare. 

Jeg meddeler her Indholdet af Dr. Wilhelms offi- 
cielle Indberetning til Dr. Hertzka, vedrørende den 
Rabinekske Tanaexpedition, offentliggjort i „Freiland" 
og oversat i det danske „Frilandsbladet" for 29de 
August 1894. 

Aktstykket er paa mange Maader godt at faa For- 
stand af. Man fordyber sig i Spørgsmaalet om, hvad 
den engelske Regering kan have ment eller haft „til 
Formaal." 

Men man gaar ikke ind paa en langt nærmere lig- 
gende Undersøgelse af, hvad Dr. Hertzka og Dr. Wil- 
helm i Efteraaret 1893 havde „til Formaal", da de 
Verden over udspredte Efterretning om, at man nu paa 
fuldt betryggende Maade havde ordnet sig med den 
engelske Regering. 

Det lyder fuldkommen latterligt for alle Indviede 
at høre Godfrey — Manden for det Hele — optræde 
som en sølle Exspektant, „der vidste at gøre sig nyttig". 
Herregud, hvorfor disse evige Fortielser, denne Stillen 
Alt paa Skruer? Alle vidste dog, at Rabinek var 
dømt allerede inden han forlod Lamu, og at Godfrey 
af de engelske Magthavere samtidigt var designeret til 
Chefsposten. Hvad Planen om at gaa til „Matschoka- 
land" angaar, var den først udsprungen i Dr. Wilhelms 
Hjerne og derpaa forelagt Mr. Roberts, der svarede Wil- 
helm, at Ideen var vanvittig, men han skulde saa gerne 
forhøre i Zanzibar, hvad man der sagde til den Ting. 

Dr. Wilhelm fortæller, at Godfrey „forebragte ham 
det Forslag" at overlade ham, Godfrey, Expeditionens 
store Vareforraad, men han vover ikke at skrive, at 
han for en væsenlig Del gik ind paa Godfreys For- 
dringer, hvad han jo heller ikke turde tilstaa over for 
os Andre. 

Om „den videst gaaende Understøttelse fra de 
engelske Autoriteters Side" til Fordel for Godfrey var 
der slet ikke Tale, da der aldrig blev Noget af hans 
paatænkte Expedition paa egen Haand. Endelig var 
det ikke den mislykkede Tanaexpedition, der var den 
endelige Aarsag til Frilandsexpeditionens Opløsning. 

Da fire Frilændere i Begyndelsen af Juni energisk vovede et 
Tog op ad Tana, fandt de utrolige Vanskeligheder at bekæmpe. Man 
havde udbredt det Rygte blandt de Indfødte, at^Dr. Peters Brødre* 
vilde komme i stort Antal for at plyndre, reve og myrde; Folkene 
tænkte derfor paa at opgive deres Boliger, drive deres Kvæg bort 
o. a. lign. Falgen deraf var, at Intet var til al faa. Akidaen (Dom- 
meren) i Kau forlangte en skriftlig Tilladelse fra Kompagniets Embeds- 
mænd i Lamu til at sælge os Miaus (de Indfødtes Kanoer). Levnets- 
midler kunde kun faas med stort Besvær og til de urimeligste Priser. 
De engelske Embedsmænd havde ikke gjort Noget for at modvirke 
disse Rygter, og de Indfødte havde anset deres Taushed for Tilslutning. 

imidlertid var General Matthews ankommet til Lamu; pæi 
Spørgsmaalet, om den engelske Regering indvendte Nogetsomhelst 

imod vor Fremtrængen opad Tana og til Kenia, svarede han Dr. 
Wilhelm, at Intet hindrede vor Fremtrængen; da dette blev forlangt 
skriftligt af Generalen, paaberaabte han sig Generalkonsulen, men 
lovede tilsidst at medtage et Brev til denne og sende utvetydig Besked 
til den 8de Juli. 

Generalkonsulens telegrafiske Svar led saaledes: ,Paa Deres 
Brev af 21de Juni kan jeg i hendes Majestæts Regerings 
Navn ikke byde Dem nogen Garanti for, at Landerhver- 
velse og Bosættelse vil blive lettet og sanktioneret, eller 
De autoriseret til under en saadan Forudsætning at 
træffe et Forlig." 

Det er sjeldent, at en engelsk Diplomat udtaler sig saa tydeligt 
imod et Foretagende; et mere direkte Afslag er neppe mulig^. Et i 
Formen yderst elskværdigt Brev fulgte efter. De engelske Embeds- 
mænds personlige Elskværdighed maa man overhovedet med Ros 
fremhæve; kun kan det desværre ikke forandre Noget ved Virkeligheden. 

Da man ikke kan grunde nogen Koloni paa engelsk Omraade 
mod den engelske Regerings Villie, maatte Forexpeditionen fuldstændig 
indstilles. 

Nu opstaar det Spergsmaal: Hvad har den engelsKe Regering 
havt til Formaal dermed? Gaadens Løsning findes i Autoriteternes 
Adfærd overfor Expeditionen og i de Lettelser, som bleve tilstaaede, 
saasnart to Englændere alene forsagte at trænge frem. 

De engelske Autoriteter ville rigtignok begunstige en Koloni- 
sation af Gebetet, men ingen international, hovedsagelig af tysktalende 
Folk sammensat, og ingen Frilandskoloni ; de ville kun have en ren 
engelsk Expedition og en aldeles engelsk Koloni. 

Til Rabineks Expedition, hvortil Bosanquet, en Englænder, og 
Hassemer, en Tysker, hørte, og som skulde skaffe det efterfølgende 
Gros et Støttepunkt ved den nedre Tana, havde Godfrey frivillig 
sluttet sig, vidst at gøre Jg nyttig for den og bagefter bedt om Dr. 
Wilhelms Tilladelse til at gaa med(!!) 

Rabinek maatte kaldes tilbage, og Godfrey som den Ældste 
overtog Kommandoen med Ordre til at blive i Engatana, da Regerin- 
gens endelige Afgørelse maatte afventes og en Altemativplan forelaa, 
om ikke at trænge frem til Kenia via Tana, men med en lille udvalgt 
Skare via Matschakoland. 

Fra engelsk Side blev det nemlig gjort os forstaaeligt, at denne 
Plan vil finde Regeringens Billigelse. 

Godfrey havde altsaa at vente i Engatana; men i Stedet for 
lod han Hassemer ligge syg tilbage i Ngau, sejlede med den ligeledes 
syge Bosanquet til Kepini og derfra alene til Lamu. 

Her forebragte han Dr. Wilhelm det Forslag, at foretage Expe- 
ditionen for egen Regning, i Fald han maatte faa de i Kepini værende 
Tuskvarer, Forraad og nogle Penge. I Engatana skulde man iøvrigt 
træffe sammen endnu fer Midten af Juli og i Overværelse af Admini- 
stratoren af Witu afslutte an endelig Overenskomst. 

Denne Godfreys projekterede Expedition fik nu den videst 
gaaende Understøttelse fra de engelske Autoriteters Side; der blev 
skrevet Breve til alle By ældste, og Akidaen i Kau skal nu levere 
sine Miau's til den halve Pris af den, der forlangtes af Rabinek; en 
Regerings-Askari (sort Soloat) gaar med til Bekræftelse paa, at Expe- 
ditionen understøttes fra Regeringens Side. 

Men imidlertid var Generalkonsulens ovenfor nævnte Svar ind- 
lørbet til Dr. Wilhelm fra Zanzibar, og dette i Forbindelse med Auto- 
riteternes utvetydige Tendens til at forvandle Frilandsexpeditionen til 
et fuldstændigt engelsk Foretagende, bragte selvfølgelig Dr. Wilhelm 
til den Beslutning, fuldstændigt at opløse Frilandsexpeditionen. 

Det er, som før bemærket, urigtigt, naar Dr. Wil- 
helm i det her gengivne Aktstykke ender med at sige, 
at Autoriteternes utvetydige Tendens til at forvandle 
Frilandsexpeditionen til et fuldstændigt engelsk Fore- 
tagende, eller med andre Ord, den mislykkede Tana- 
expedition, var Aarsag eller rettere den sidste Aarsag 
til Expeditionens Opløsning. Kendsgerningerne demen- 
tere hans Ord. 

Vi have nemlig endnu tilbage at fortælle om den 
famøse „Araberopstand", som i sin Tid gjorde 
sin Tur rundt omkring i hele den Presse, som beskæf- 
tigede sig med Frilandsexpeditionens Skæbne. 

Just denne „Araber opstand" var det, der af Dr. 
Hertzka officielt ophøjedes til at være den Klippe, hvor 
paa Expeditionen strandede i sidste Instans. 

Om denne ublodige, men mærkværdige „Opstand** 
skal jeg nu fortælle. 

FJERDE KAPITEL 

Postdamperens Ankomst. — Denhardt kommer med Gæster. — Lieute- 
nant Gaede. — Den tyrkiske Effendi. — Hans Pragt. — Hans for- 
træffelige Tysk. — Hans Munterhed. — Gaedes kranke Lykke i Livet. 

— Hans Venskab med Jahn. — Hilsen fra Sultanen af Zanzibar. — 
En frygtelig Opstand. — Prins Omari. — Expeditionen umuliggjort. 

— Dr. Wilhelm taber Kontenancen. — Dr. Wilhelms Korrespondancer 
til ,Freiland". — Mr. Roberts og Effendien. — Raadslagning paa 
anden Sal. — Ducoffre og den hejtstaaende Dame. — Safari. — Effen- 
dien forsvinder. — Panik i Hønsegaarden. — En munter Historie. — 
Carl August Schultze. — Enden paa Araberopstanden. — Et for- 
tvivlet Telegram. — Et Lys gaar op for Hertzka. — Dr. Hertzkas 
uldne Holdning. — En utvetydig Artikel. — Balancekunster. — Dr. 

Hertzka og de „Udskilte". 



Den 8de Juni ankrede den engelske Damper „Juba" 
paa Lamus indre Rhed, kommende fra Zanzibar 
med Post og Passagerer. 

Det var lige i Middagsstunden, og vi sad Alle 
bænkede om det lange Bord i Frilandskasernen, ved 
hvilket vi indtoge vore frugale Maaltider. Dr. Wilhelm 
tronede for Bordenden med den gamle, altid snakkende 
Dugmore paa sin ene Side og paa sin anden den 
stræbsomme, altid spisende Mr. Cox. 

Pludseligt hørte vi højrøstet, munter tysk Tale paa 
Trapperne udenfor, og et Øjeblik efter traadte Expedi- 
tionens Ven, Hr. Gustav Denhardt, over vor demokra- 
tiske Dørtærskel, ledsaget af to Gentlemen, hvis ydre 
Apparition frembød de største Uligheder. 

Den ene var en stor, svær, hvidklædt Europæer 
med et rødt og hvidt Ansigt, kortklippet Haar, tjavset 
Skæg og svampet Næse. Den anden var betydelig 
interessantere i sit Ydre: lille, lys, blaaøjet, klædt paa 
arabisk Vis med gulhvid Turban og lang, sort, guld- 

broderet Kappe. I hans røde, mange Gange om Livet 
snoede Silkeskærf glimrede en guldbeslagen Maskatdolk. 

Naturligvis stirrede vi Alle yderst forbausede paa 
de Indtrædende. Gustav Denhardt præsenterede de to 
Herrer for Dr. Wilhelm: Hr. Lieutenant Gaede og 
Schukr Effendi, Hans Højhed Sultanen af Zanzibars 
specielle Delegerede ved Frilandsexpeditionen. Dr. Wil- 
helm lod Præsentationen gaa videre overfor os, hvorpaa 
han med østerlandsk Gæstfrihed indbød de tvende No- 
bili til at dele vort tarvelige Maaltid — Plukfisk, Labs- 
kowes og Tamarinthe — hvad de ikke lode sig sige 
to Gange. 

Effendien talte imponerende godt Tysk og var 
yderst snaksom, saa at vi^ inden der var gaaet en halv 
Time, havde faaet at vide, at han var Søn af en tyr- 
kisk Pascha i Konstantinopel, at hans Moder var fransk, 
og at han selv havde studeret to Aar ved Universitetet 
i Heidelberg, hvad der gav os Forklaring paa hans for- 
træffelige Tysk. Han var nok Muhamedaner — sagde 
han — men forresten var han „Ungtyrk" og blæste 
alle Religioner et langt Stykke, hvorfor det ikke skulde 
genere ham at gøre Besked i et „hæderligt" Glas Vin. 
Wilhelm forstod Finten til vor sure italienske Rødvin, 
og et Øjeblik efter marscherede der et helt Batteri af 
langhalsede Rudesheimere — fra Expeditionens Vinkæl- 
der — op paa Bordet. Wilhelm blev populær for en 
Dag blandt Frilænderne! 

Mange vare de Glas, den muntre Effendi drak med 
sine i højeste Grad oplivede Bordfæller, og da han 
bestandig stak ud til Bunds, kan det ikke undre, at han 
efterhaanden blev helt ellevild, aabenbart henrykt over 
at være Midtpunktet i en stor, beundrende Kreds. Lieute- 
nant Gaede havde været tysk Officer, først hjemme, 
men voxende Gæld havde tvunget ham til at tage Af- 
sked og derefter modtage Ansættelse som Lieutenant 

ved de sorte Sudanesertropper, der udgøre Tysklands 
Stridsmagt i Østafrika. Men heiler ikke her kunde han 
i Længden blive. Ogsaa her endte man med at give 
ham Afsked. Saa fik stakkels Gaede, der fra Hjertets 
Side var et ejegodt Menneske, Ansættelse paa en Plan- 
tage som Forvalter, o: Slavefoged over den store sorte 
Arbejdsstyrke. Men under denne Virksomhed blev han 
syg og maatte af den Grund ogsaa tage Afsked fra 
denne Stilling. 

Nu underhandlede Gaedes Venner — dem havde 
han trods Alt mange af — om at faa ham ansat ved 
et nyt stort Plantageforetagende, som den bekendte 
jødiske Rigmand i Tyskland, Baron Oppenheim, tænkte 
paa at starte i en nær Fremtid i „Tanga-Bezirket", de 
tyske Koloniers nordligste Del. Engagementet var ogsaa 
gaaet i Orden, men der var endnu en rum Tid at løbe 
paa, inden man tog fat. Blandt Andet vilde Baronen 
først selv komme til Afrika og se Arbejderne indledede. 
Indtil da havde Gaede selv en Følelse af, at det vistnok 
var bedst, om han i nogen Tid forlagde Skuepladsen 
for sin Virksomhed til fjernere, mere ukendte Egne. 

Han kendte Hans Jahn — de havde fundet hin- 
anden i fælles Nydelse af Tilværelsen i Zanzibars Knej- 
per — og han havde ogsaa lidt Kendskab til Tide, Den- 
hardts Kompagnon. Tide var alt Andet end henrykt 
ved at se ham og vilde slet ikke vide af, at Gaede tog fast 
Standkvarter i Firmaet Denhardts Hus. Han var i det 
Hele taget „sehr unfreundlich", som Gaede ofte senere 
energisk betonede. Denhardt foreslog ham saa at gaa 
op i Frilandskasernen og sige Goddag til Wilhelm og 
Frilænderne, saa kunde han maaske nok nogen Tid 
komme til at bo der. Det var der heller ikke Noget 
i Vejen for. Vi vare yderst gæstfrie mod Gaede; 
om Aftenen, den Dag han kom, fik han Whisky- 
toddy og sang „Lieder" for os, saa Kasernens Mure 

skjalv derved — men næste Dag kom hans gamle 
Soldebroder, Hans Jahn, og afhentede ham højtideligt. 
Saa boede Gaede i lange, lange Tider hos Jahn og 
fuldkommen paa Jahns Bekostning; men mange muntre 
Eventyr gav dette Samliv mellem Jahn og Gaede Anled- 
ning til. Snart vare de svorne Venner og græd sig ud 
ved hinandens Barm, snart sloges de med Flasker, 
Kosteskafter og andre tilfældige Vaaben. Begge vare 
de store Selskabsfugle, hvorfor der sjeldent gik en Dag, 
hvor der ikke var stor Kollats i deres gæstfrie Ungkarle- 
hjem. De nægtede sig Intet, ja drev det endog til at 
duellere med hinanden paa Pistoler, ved hvilken Lej- 
lighed — som jeg senere skal komme tilbage til — 
Axel Stokkebye og jeg, som de to nærmeste og bedste 
Husvenner, fungerede som Sekundanter. Jo, jo, Jahn 
og Gaede vare Folk, der forstode at sætte en Spas i 
Scene. Men tilbage til vor lille Effendi, der fortalte, at 
han kom fra Sultanen af Zanzibar med særligt Bud og 
Hilsen til Frilandsexpeditionen. Hvad vilde han da? 
Jo, han fortalte Wilhelm, og Wilhelm fortalte atter os 
Andre, at der forberedtes en frygtelig Opstand 
i det Indre af Witulandet. Alle de derboende 
mægtige Arabere havde i lang Tid gjort Forberedelser. 
Ammunition og Vaaben vare i store Masser indsmuglede 
i Landet, og den muhamedanske Befolkning samlede 
sig om Prins Omari, en Ætling af Witus gamle Her- 
skerslægt. 

Det gjaldt om at afkaste de Vantroes Aag. Alle 
Europæere skulde paa en bestemt Dag myrdes, og 
Witus røde Sultanbanner skulde atter vaje over det 
ganske Land! 

Under saadanne Omstændigheder maatte man jo 
indse, — forestillede Effendien Dr. Wilhelm — at en 
Fremtrængen af en europæisk Expedition vilde være 
forbunden med den største Fare for Deltagernes Liv, 

og da nu Sultanen af Zanzibar nærede den mest levende 
Interesse for Dr. Wilhelm og hans modige Mænd, saa 
vilde han da herved, gennem Schukr Effendis Mund, 
bede Frilænderne om at opgive alle Tanker om at 
trænge opad Tanafloden, der ganske sikkert vilde blive 
Skuepladsen for frygtelige Begivenheder i en maaske 
ikke fjern Fremtid. Paafaldende nok vilde Effendien 
under ingen Omstændigheder tillade, at Wilhelm under- 
rettede Englænderne om Beskaffenheden af hans Mis- 
sion, hvilket jo absolut maatte tyde paa, at baade Sul- 
tanen af Zanzibar og han selv stod i nær Forbindelse 
med Oprørerne, hvilket han dog benægtede. I de nær- 
mest paafølgende Dage havde han endeløse Samtaler 
med Dr. Wilhelm om alt Muligt mellem Himmel og 
Jord, og da Dr. Wilhelm nu, som bekendt, ikke havde 
nogen synderlig vel konstrueret Hjerne, endte det da 
ogsaa med, at den ulykkelige Mand blev ganske for- 
styrret paa dette Punkt. „Araberopstanden" spøgede 
bestandigt i Hovedet paa ham. Om Dagen havde han 
blodige Visioner, om Natten vaagnede han op i Rædsel, 
badet i Sved, idet han troede, at hele hans Værelse var 
fuldt af blodtørstige Arabere. 

I god Tro skrev Dr. Wilhelm talrige Breve, Korre- 
spondancer og Indberetninger til Dr. Hertzka, alle hand- 
lende om denne „Araberopstand", som absolut Ingen, 
med Undtagelse af den udspekulerte „Effendi" og den 
desværre ikke udspekulerte Dr. Wilhelm, havde mindste 
Anelse om. 

Mr. Roberts havde imidlertid faaet Nys om Sagen 
og beordrede „Tyrken" til sig, men hvem der ikke kom, 
det var denne. Han var pludselig bleven meget „syg", 
og den godtroende, men noget indskrænkede Dr. Eugen 
Kaufmann — Expeditionens Læge, som man erindrer — 
udstedte Attest for, at den stakkels Effendi foreløbigt ikke 
kunde røre et Lem. 

Men naar Bjerget ikke vil komme til Muhamed, 
maa Muhamed komme til Bjerget, og næste Dag kom 
Mr. Roberts og forlangte at blive ført ind til Effendien, 
ligemeget om han var rask eller syg. Baade Dr. Wil- 
helm og Dr. Kaufmann vare i høj Grad forbitrede her- 
over og lode adskillige stærke Ytringer falde ved den 
Lejlighed, vel at mærke paa Tysk, som Mr. Roberts 
ikke forstod og derfor ikke kunde tage Skade eller For- 
argelse af. Mr. Roberts Samtale med Sultanen af Zan- 
zibars „Delegerede" førtes meget højrøstet fra hans og 
meget ydmygt og spagfærdigt fra Effendiens Side. 

Meget rød i Hovedet kom Roberts ud af Effendiens 
Sygeværelse, kastede et usigelig haanligt Blik paa Wil- 
helm, idet han gik forbi ham, men værdigede ham for- 
resten ikke et Ord. Dr. Wilhelm var højst betuttet og 
løb op paa anden Sal, hvorfra der kort efter hørtes en 
stærk og ivrig Pludren. Det var Dr. Wilhelm, der raad- 
førte sig med Hiihnel, Cox og Reinhold Gleisering, Gud 
maa vide om hvad. Men lidt efter hørte vi Andre, der 
oprigtigt talt ikke gad være med ved Dr. Wilhelms 
„Raadslagninger", som vi af Erfaring kun kendte altfor 
godt, af Maleren Robert Hans Schmidt, der halvkvalt af 
Grin kom stolprende ned ad Trapperne, at nu var Ducoffre 
i Færd med at betro det andægtigt lyttende Selskab, 
hvordan ogsaa han havde havt at gøre med en tyrkisk 
Effendi paa det Tidspunkt, da han var en højtstaaende 
Dames Elsker og i den Anledning maatte flygte bort 
fra Belgrad. „Men", som han særligt betroede Dr. 
Wilhelm, „omendskjøndt min Effendi var en Rad, saa 
kunde jeg dog tumle ham, for jeg saa bare paa ham 
— saadan — og sagde til ham med min allersomblideste 
Stemme: „Er det D i g, Kammerat, eller er det mig, hun 
elsker, for hvis det skulde være mig, saadan rent til- 
fældigvis, saa vil jeg ligegodt, bare for Generligheds 
Skyld, raade Dig til at tage Grabberne til Dig!" 



224 



Umiddelbart efter denne fortrolige Meddelelse kom Dr. 
Wilhelm ned ad Trapperne, greb sin Hat og styrtede 
ud i Guds frie Natur, for første Gang for Alvor mis- 
tvivlende om Frilandsplanens Realisation. 

Samme Dags Aften kom den tyske Damper „Safari" 
ind paa Rheden, kommende fra de tyske Kolonier og 
Zanzibar, bestemt til Bombay. Da det var blevet helt 
mørkt, kunde forsinkede Fodgængere iagttage, at Døren 
til Frilandshuset forsigtigt aabnedes, at en Mand i lange 
arabiske Klæder smuttede ud og i stor Hast begav sig 
ned til Vandet, hvor han for gode Ord og Betaling fik 
en Fisker til at ro sig ombord i Damperen. 

Næste Morgen lettede „Safari** og stod til Havs 
med Stevnen vendt mod Eventyrernes Morgenland, men 
paa Skibets Fordæk stod den listige Effendi og kyssede 
ironisk paa Fingrene henimod den Del af Staden, hvor 
Frilandskasernen laa. 

Han bukkede sig dybt, slog Armene overkors paa 
Brystet og citerede Koranens Ord: De Dumme ere 
Støv i min Haand, og de Vantroes Skændsel 
fryder mit Hjerte! 

Først op ad Dagen rygtedes Effendiens „Afrejse". Dr. 
Wilhelm vidste hverken ud eller ind, Roberts var ærger- 
lig paa sig selv, fordi han ikke havde bedt sin Kollega 
Mac Clennan t-age Fyren ved Vingebenet, forinden han 
havde set Lejlighed til at stikke af. Han kunde jo nok 
stoppe ham pr. Kabel ved Landstigningen i Bombay, men 
Alt i Alt havde Fyren jo ingen særlig Ulykke gjort. 
Det oplystes nu, at han kun kunde takke sin egen 
uforlignelige Frækhed for den Rolle, han i nogle Dage 
havde spillet i Lamu. Selvfølgelig var han ligesaa lidt 
„tyrkisk Effendi" som Sultanen af Zanzibars Delegerede. 
Men han havde taget os Alle, Denhardt og Tide og 
den kloge Mr. Roberts indbefattet, dygtigt ved Næsen. 
Wilhelm var meget længe efter saare flov, hver Gang 

der var Tale om tyrkiske Effendier, og tilsidst var all 
Tyrkisk „Tabu" i Frilandskasernen. Wilhelm blev ner- 
vøs, hvergang man blot nævnede Ordet „Tyrkiet" eller 
Noget i den Retning. 

Da jeg senere kom til Zanzibar, lo man meget af 
Historien, som man nærmest var tilbøjelig til at betragte 
som en ypperlig Spas. Vedkommende Effendi, hvis 
korrekte Tysk vi Alle vare saa imponerede af, var — 
en tysk Uhrmagersvend, Carl August Schultze, 
der rejste paa^Haand værket, men i længere Tid, især i 
Ægypten, alle Pennebriiders forjættede Land, havde 
levet et frit og ubundet Liv „auf der Walze". 

I sin Formumning som Sultanen af Zanzibars ara- 
biske eller tyrkiske „Delegerede" havde han — og der- 
med var Hovedhensigten med hans „Spøg" opnaaet — 
havt det Held at slaa saavel Gustav Denhardt som et 
større indisk Handelshus i Lamu diverse Plader. Wil- 
helm paastod rigtignok bagefter, at han havde ingen 
Ting givet ham, men Gustav Rabinek har dog under 
vort senere Samliv som Embedsmænd i de tyske Kolo- 
nier, fortalt mig, at Dr. Wilhelms intime Venskab med 
den diplomatiske Effendi havde kostet ham en samlet 
Sum af ca. 100 Rupier. Dette var jo tilstrækkeligt til 
at markere Venskabet, men dog ingen Herregaard, hvis 
Tab kunde efterlade nagende Følelser. Disse vare dog 
i rigeligt Maal til Stede, men jeg fejler neppe ved 
at betragte dem mere som en Følge af Skammen end 
af Skaden. Ingen af os har nogensinde senere hørt 
eller set Carl August Schultze, siden han paa saa 
hensynsfuld en Maade forsvandt fra den gode Stad 
Lamu, men hans Saga levede dog længe, og endnu den 
Dag i Dag sidder der utvivlsomt hjertensgode Frilæn- 
dere stille hengemte baade her og der, der stadigt leve 
i den faste Overbevisning, at var „Araberopstanden" 

15 

blot ikke kommet, saa var der nok blevet Noget ud af 
den prægtige Frilandsexpedition. 

Længe efter at vi ved Expeditionen fuldkomment 
vare paa det Rene med Svindlen, levede Dr. Hertzka 
højt paa Carl August Schultzes Araberopstand. 
Denne blev med Fynd og Klem ringet ind i Ørene 
paa alle Frilændere og paa Offentligheden rundt om i 
Europa. En brillantere Sortie end denne, at Expedi- 
tionen maatte indstilles paa Grund af Udbruddet af en 
frygtelig Araberopstand, kunde jo umuligt findes. Hertzka 
var da ogsaa henrykt for den. I Virkeligheden burde 
han nære den dybeste Taknemlighed mod Carl August 
Schultze ! 

I sin desperate Fortvivlelse afsendte Dr. Wilhelm 
nu — 23de Juni — følgende Telegram til Dr. Hertzka: 

Send strax tyvetusinde Rupier, eller jeg op- 
løser Expeditionen, der er reduceret. 

Wilhelm. 

Hertzka blev først ganske perplex, da han modtog 
Telegrammet, men forholdt sig til en Begyndelse gan- 
ske stille. 

Af de allerbedste Grunde sendte han hverken 20 
eller 20,000 Rupier til Afrika, men ogsaa i sit Blad 
taug han bomstille om det modtagne slemme Telegram. 

Men saa begyndte Wilhelms Breve at vælte ind 
over ham. De handlede bare om „ Araberopstand ** og 
om Sultanen af Zanzibars „Delegerede". Det varede 
lidt, inden Hertzka fandt sig til Rette i den nye Situa- 
tion, men saa gik der pludseligt et Lys op for ham: 
„Død og Pine, her har jeg jo den naturlige, den selv- 
følgelige Grund til, at Expeditionen maa „indstilles" („op- 
løses" lyder saa grimt). „Naturligvis, „Araberopstand", 
hvem kan staa for en „Araberopstand"? Min kære 
Wilhelm? Nej, det ved Gud han ikke kan! Naa, lad 
os saa da i Guds Navn faa Ende paa hele dette mindre 

veloverlagte Frilandseventyr!" Saadan omtrent har Man- 
den tænkt. Dr. Hertzka lod overfor Offentligheden 
som om han troede, at Dr. Wilhelm vilde have Penge 
til en Expedition, særlig rettet mod de „oprørske Ara- 
bere", følgelig til et latterligt og umuligt Formaal, som 
han med god Grund kunde nægte sin Understøttelse. 

Men saaledes forholdt Sagen sig i Virkeligheden 
ikke, idet Dr. Wilhelm bestandigt i sine private Breve 
til ham havde gjort Rede for, hvilke Pengemidler der 
behøvedes. 

For tyvetusinde Rupier havde vi kunnet faa det 
nødvendige Antal Dragere skaffet til Veje, og vi havde 
i Virkeligheden kunnet komme afsted, hvis de politiske 
Forhold forøvrigt havde tilladt os det. Dette vidste 
Hertzka meget godt. Han vidste godt, at Pengene ikke 
skulde bruges til at leje Soldater for, men til at faa 
de nødvendigste Dragere engagerede. Men det gik jo 
ikke an at fortælle Verden, at han aldeles ingen Penge 
havde i Kassen, saa langt hellere fremstille Dr. Wil- 
helm som en sølle Idiot. 

Hans nedenfor gengivne Artikel, der maa forekomme 
alle Indviede ligesaa fræk som sat paa Skruer, tjener 
bedre end noget Andet til at belyse det ynkelige Dob- 
beltspil, der spilledes. Jeg gengiver Artiklen efter Over- 
sættelsen i „Frilandsbladet" for 31te Juli 1894: 

— Saa modtog Dr. Hertzka i Slutningen af Juni en Chiffer- 
depesche fra Dr. Wilhelm, i hvilken denne, samtidig med at kvittere 
for en ny Pengesending, meddeler, at han har reduceret Expeditionen, 
og indtrængende beder sig tilsendt mindst 20,000 Rupier. 

Af hvilke Grunde Dr. Wilhelm, der kun en Maaned tidligere var 
overbevist om at kunne føre hele Expeditionen mod dens Maal med 
de forhaandenværende og oprindelig i Udsigt stillede Midler, nu plud- 
selig holdt det for nødvendigt at lade foretage en Reduktion af Del- 
tagernes Antal samtidig med en Forhøjelse af Omkostningerne, var 
Dr. Hertzka en Gaade; imidlertid traf han dog alle Foranstaltninger 
til at opfylde Dr. Wilhelms Fordring, da den d. 2. Juli i Wien ind- 

træffende østafrikanske Brevpost bragte en Forklaring, der ikke var 
mindre uformodet end den oversendte Depesche. Denne Forklaring 
finder Læserne i Dr. Wilhelms Breve fra d. 9. — 12. Juni. Sultanen 
af Zanzibar, eller vel rettere den i Zanzibar almægtige engelske Rege- 
ring, er det altsaa, der vil foranledige vor Expedition til at vende til- 
bage, med den Motivering, at en Araberopstand truer, og at 
vore Pionerer kunne finde deres Undergang i Kontinentets 
Indre. Og den i Dr. Wilhelms Depesche fra Slutningen af Juni 
signaliserede Reduktion og Fordring paa flere Penge betyder altsaa, 
at han trods Alt vilde vove Toget og af den Grund holdt det for 
nødvendigt, paa den ene Side at befri Expeditionen for alle til dette 
dumdristige Foretagende absolut ikke egnede Elementer, og paa den 
anden Side at forstærke sin Magt — aabenbart ved Hvervning af 
sorte Soldater. 20,000 Rupier er omtrent den Sum, som behøves til 
Hvervning og Udrustning af 100 Askaris, og de 100 Wemdigeværer, 
som det østerrig-ungarske Krigsministerium har skænket Expeditionen, 
skulde tjene til denne Skares Bevæbning. 

Saa anerkendelsesværdigt det end er, at vore vakre Folk i Afrika 
og i Særdeleshed deres Fører vil drage mod enhver Fare for at røgte 
deres Hverv, saa stiller Sagen sig dog noget anderledes fra Aktions- 
komiteens og særlig fra Dr. Hertzkas Synspunkt. Dr. Hertzka vil 
paa ingen Maade overtage Ansvaret for et saadant Vovestykke, og 
derfor telegraferede han til Dr. Wilhelm, da dennes sidste Brev var 
indløbet, at han — under Forudsætning af, at den deri skildrede Til- 
stand endnu bestod — kategorisk opfordrede til at vende om, og at 
han paa ingen Maade kunde sende Penge til et saadant Vovestykke. 



Hvorledes kunde Dr. Hertzka tale om „forhaanden- 
værende" Midler? Siden Expeditionens Afgang fra Eu- 
ropa havde han sendt 5000 Mark, og dette var Alt, 
hvad han havde. 

Han vidste, at Alt stod og faldt med, om han 
sendte Penge, eller om han ingen sendte. 

Alt Andet er Udenomssnak. 

Han ofrede Wilhelm for at redde sig selv. Hans 
bedste Undskyldning vilde have været, om han havde 
sagt: Efterat Wilhelm egenmægtigt har opløst Frilands- 
expeditionen og dannet sin egen Expedition, faar han. 
ikke flere Penge af mig. Men det turde han ikke, thi 

saa havde j(? Folk faaet at vide, hvorfor den oprindehge 
Expedition blev opløst, nemlig fordi Hertzka ingen Penge 
sendte. Det var i alt Fald den væsentligste Grund, og 
overhovedet den eneste Grund, der tildels retfærdig- 
gjorde Wilhelms Forræderi mod ham. 

Nu forraadte han til Gengæld Wilhelm. Hans 
Snak om hans „vakre Folk i Afrika" er nærmest en 
Uforskammethed, naar henses til, hvordan han behand- 
lede disse „vakre Folk". Man bør særligt lægge 
Mærke til det Dobbelttungede i Understregningen af 
Ordet „saadant", et „saadant" Vovestykke. Enhver 
maa jo tro, at han havde Penge nok, men kun ikke 
under „saa danne" Omstændigheder vilde rykke ud 
med dem. Der var faktisk, da han skrev sin Artikel, 
ikke en rød Øre i hans Kasse. Men, som sagt, „Araber- 
opstanden" kom saare belejligt og gjorde sin Nytte i 
en snever Stund. 

I samme „Redegørelse" skriver Hertzka endvidere: 

De ugunstige Rygter om Expeditionens Stilling, særlig om den 
totale Pengemangel, den skulde lide af, som sattes i Omløb fra flere 
Sider, undrede os ikke, da vi vidste, at Dr. Wilhelm havde udskilt 
enkelte Deltagere som aldeles uegnede og sendt dem tilbage, og deres 
Klager og Udsagn bleve naturligvis grebne med Begærlighed af vore 
Modstandere og satte i Omløb med tilbørlige Udsmykninger. 

Pengemanglen var saa aabenbar, at det var aldeles 
umuligt at holde den skjult. I Zanzibar vidste saaledes 
Alle god Besked. Den blandt Expeditionens Medlemmer, 
som fornemmelig offentliggjorde ugunstige Beretninger, 
var Englænderen Godfrey, der skrev i flere store engel- 
ske Blade. Men om at „udskille" ham var der mindst 
af Alt Tale. 

Thomas var smidt ud af Expeditionen, dels fordi 
han havde gjort sig skyldig i vanærende Handlinger, 
dels fordi hans „Udskilning" meget let lod sig iværk- 
sætte, da han ikke selv havde betalt noget Bidrag til 

Expeditionen og saaledes ingen Fordringer havde at 
stille. Det var Frilandsforeningen i Wien, der havde 
betalt de 1000 Mark for ham, og denne Forening sank- 
tionerede hans Fjernelse. Det andet Medlem, der blev 
„udskilt", var Rabinek, hvilket endnu lettere lod sig 
gøre, da han privat var engageret af Wilhelm og intet 
Bidrag havde ydet. 

Men hverken han eller Thomas skrev nogensinde 
en Linie om Expeditionen, og begge kom først bort fra 
Lamu efter den endelige Opløsning. De havde derfor 
aldeles ingen Lejlighed til at fremkomme med „Udsagn" 
eller „Klager". Alt Saadant var grebet ud af Luften. 



FEMTE KAPITEL 

Dr. Hertzkas Privatforretning. — Et filtret Væv. — En Augiasstald. — 
Dr. Hertzkas Letsindighed. — Ikke Personerne, men Sagen. — Med- 
lemmernes .Udskilning**. — Et rent og skært Aktieforetagende. — 
Medlemmerne eje Expeditionen. — Akilleshælen. — Dr. Wilhelms og 
Expeditionens „Ære". — Nogle faa determinerede Karle bedre end eft 
valen Flok Halvsocialister. — Fraser og Illusioner. — Mangel p^ 
haandgribelige Fordele. — Frilandspressen falder over Expeditionet^^ 
Medlemmer. — En vitterlig Usandhed. — „Klager og Udsagn". ^^ 
Journalistik. — Hvorfor jeg lagde Pennen paa Hylden. — Raadd^^' 
skab i store og Raaddenskab i smaa Forhold. — Den franske Pres^ 

1870 og Frilandspressen 1894. 



Der er Grund til et Øjeblik at standse ved Di^ 
Hertzkas ideligt gentagne Opfattelse af Expedi — 
tionen som en almindelig Privatforretning, hvis Leder^ 
hvad Dag det konvenerer ham, kan smide dem af sine^ 
Arbejdere paa Gaden, der efter hans Anskuelse ikke?^ 
ville „makke ret". En saadan Opfattelse af sin egen 

og af Dr. Wilhelms Magtstilling skyder saa langt over 
Maalet, at der næsten ingen Grund er til at imødegaa 
den, hvis det ikke var denne Bogs Opgave objektivt at 
beskæftige sig med alle de Fænomener, der havde 
væsenlig Indflydelse paa Frilandsexpeditionens ulykke- 
lige Skæbne. 

Desuden gælder det for Forfatteren om at slaa en 
lang Række frodigt blomstrende Usandheder til Jorden 
og at bringe Rede i det filtrede Væv, som Dumhed, 
Fordrejelser, aabenbare, men frækt docerede Usandheder, 
smaalig Hævnlyst og stupid Uvidenhed har indhyllet en 
Mængde Mennesker i. Thi der var Mennesker, som med 
varm Interesse fulgte Frilandsexpeditionen paa dens 
tornestrøede Vej, — den Vej, der hverken førte til 
Himmerige eller til Ros og Magt — og som med sti- 
gende Forbauselse vare Vidner til den Nonchalance, 
den tiltagende Kølighed, hvormed „Freiland", Dr. 
Hertzkas Organ, omtalte Frilandsexpeditionen. Saa 
meget forunderligere var dette, som Hertzka selv syntes 
s.t maatte lide af Samvittighedsnag over den uhyre, 
grænseløse, utilgivelige Letsindighed, hvormed han roligt 
saa tyve Mennesker indskibe sig til Afrika som Delta- 
gere i en stor Expedition, til hvilken han, den Dag 
Afrejsen foregik, ikke havde en eneste Styver i sin 
Kasse. 

Jeg veed mig personlig fri for nogen fjendtlig 
Følelse overfor Dr. Hertzka, der i Hamborg var den 
personificerede Elskværdighed overfor mig, og som, 
hvad selve Expeditionen angaar, ikke har tilføjet mig 
mere Ondt end alle de Andre, der havde med den at 
gøre. Tilmed var jeg i den heldige Situation ved Ex- 
peditionens Opløsning at staa pekuniært uafhængig, 
hvorfor Sammenbruddet maaske i og for sig ramte mig 
■ personlig langt mindre føleligt, end Tilfældet var for 
største Parten af Kammeraternes Vedkommende. 

Men denne Bog er hverken skreven for Ros eller 
Daddels Skyld ; den er hverken et Skrig om Hævn eller 
en ynkelig Klagesang, en interesseløs, privat Jeremiade. 
Den gaar kun ud paa, uden Lidenskab, at skildre de 
Begivenheder, der førte og maatte føre til Frilands- 
expeditionens Undergang. 

Dr. Hertzka opfattede altsaa — i hvert Fald i sine 
officielle Udtalelser — Frilandsexpeditionen som en pri- 
vat Entreprise, som sit private Foretagende, hvorover 
han havde Haand- og Halsret, han eller den Mand, 
der maatte betragtes som hans Stedfortræder, i dette 
Tilfælde Dr. Wilhelm. 

Den gode Dr. Hertzka var kun en maadelig Jurist, 
hvad der tildels undskylder hans Naivetet. „Udskil- 
ning" af Medlemmer af Expeditionen figurerede derfor 
kun i „Freiland"s Spalter, men i Virkeligheden skulde 
man vogte sig vel for saa farligt et Experiment, der 
vilde bringe sine Ophavsmænd paa den forkerte Side 
af den kriminelle Streg. 

Dr. Wilhelm kunde naturligvis ikke „udskille** Del- 
tagere i et stort Fællesforetagende, hvortil de havde be- 
talt deres Part af Udgifterne, uden samtidig fuldt ud at 
godtgøre dem alle Udlæg og erstatte dem, hvad andet 
Tab og Tidsspilde de maatte have havt. 

Denne Expedition var jo — og det maa bestandigt 
erindres — et Aktieforetagende, der var bragt paa 
Benene just ved Hjælp af de af Medlemmerne indbetalte 
større og mindre Kapitaler, hvorfor det i eminent 
Forstand var Medlemmerne, der ejede hvad der 
hørte til Expeditionen. 

Om denne Grundsætning var der heller ingen Tvivl 
i Afrika, og Dr. Wilhelm anerkendte den fuldt ud, 
blandt Andet derved, at han, da Expeditionen opløstes, 
akkorderede med Medlemmerne om den hver især 
tilkommende Andel af Expeditionens Aktiver. 



233 



Frilandsexpeditionens Karakter af et Aktieforetagende, 
i hvilket Deltagerne, Aktionærerne, paa Forhaand pant- 
satte Dividenden til Dr. Hertzka, var jo netop det, der 
maaske fuldt saa meget som noget Andet voldte Skib- 
bruddet, Expeditionens skæbnesvangre Akilleshæl. 
Ganske vist havde en saa karaktersvag Mand som Dr. 
Wilhelm aldrig, selv ikke under de gunstigste Omstæn- 
digheder, faaet fast Greb om Tøjlerne, men havde Ex- 
peditionen til Fører havt en virkelig dygtig og indsigts- 
fuld Mand som f. Ex. Gustav Denhardt, saa havde det 
Hele maaske endt paa ganske anden Maade, i hvert 
Fald føler jeg mig overtydet om, at Æren var bleven 
reddet. Expeditionen sank sammen i lurvede Intriger 
og smudsige Pengetransaktioner, og det kunde have 
været undgaaet. 

Istedetfor at slæbe en Snes Mennesker til Afrika, 
hvoraf mindst Halvdelen aldrig skulde have forladt Hjem- 
mets Kødgryder, burde Expeditionen udelukkende have 
bestaaet af en energisk Chef og en tre eller fire deter- 
minerede og brugbare Fyre, uden unødvendig Ballast 
af ufordøjede og ufordøjelige sociale Meninger og Fraser 
uden Hale eller Hoved — med Disciplin overfor Føreren 
og forresten parate til at gaa gennem Ild og Vand, 
ikke bange for Fanden selv. Men saadanne brave 
Gutter skulde ikke have været pressede for deres Penge, 
nej, disse skulde have været tilstede i rigeligt Maal, saa 
at gode Gager kunde betales og endnu større Gratifika- 
tioner stilles i Udsigt efter Foretagendets heldige Af- 
slutning. Gud maa vide, om ikke Expeditionen var 
falden heldigere ud paa den Maade. 

Dette med Frihed, Lighed og Broderskab og uegen- 
nyttig Opofrelse af sig selv til Fordel for den lidende 
Menneskehed kan utvivlsomt være et smukt Program 
paa Papiret, men man samler bare ikke tyve raske 
Mennesker sammen, der gør dette Program til deres, 

naar de se, at Manden for det Hele — i dette Tilfælde 
Dr. Hertzka — roligt fortsætter sin behagelige Tilværelse 
i Wien, medens han sender sine Troende paa første, 
anden og tredie Klasse til Afrika, alt som Vedkommen- 
des private Pengepung er til. Endnu større Afstand 
tage de fra det ideale Program, naar de komme til 
Afrika og finde Repræsentanten for de store demokra- 
tiske Ideer boende i sin egen elegante Bolig, medens de 
selv stuves sammen i en Kaserne, hvis Smuds og Stank 
gør dem slappe og blege. Og medens man fordrer Alt 
af disse Ulykkelige, deres Penge først og fremmest, 
giver man dem Intet til Gengæld. 

Hæderen og Æren tages i Forpagtning af en lille 
Klikke af lystigt levende Ledere — Dr. Wilhelm var 
deres Repræsentant i^ Afrika. Og kommer saa den Tid, 
da Spekulationen viser sig som stinkende Raaddenskab, 
da alle Illusioner briste, da Publikum ikke længere kan 
holdes for Nar, ja saa har man jo altid den Udvej at 
styrte sig over dem, hvis Penge og Helbred man stjal. 

Saa er Tiden kommen, da man pludselig opdager, 
at det vrimler med „daarlige Elementer", „da den 
beklagelige Uenighed mellem Medlemmerne" 
tiltager, og saa ender man med at fortælle godtroende 
Folk, der gyse over det Antal Slubberter, Expeditionen 

har talt i sin Midte, at „Deltagere ere udskilte 

som aldeles ubrugelige og sendte tilbage, og deres Kla- 
ger og Udsagn bleve naturligvis grebne med Begærlig- 
hed af vore Modstandere" — — — 

Saaledes lyder Dr. Hertzkas Tak til Frilandsexpedi- 
tionens Medlemmer. 

Jeg har allerede nævnt, at hverken Rabinek eller 
Thomas — den sidste af den gode Grund, at han 
hverken kunde læse eller skrive — nogensinde har 
skrevet et Ord om Frilandsexpeditionen, og ingen af 

dem har, saa vidt jeg veed, været i Europa, siden de 
foriode Lamu. 

Det er aitsaa vitterlig Usandhed, at disse to 
Medlemmers „Klager og Udsagn" kan være bleven taget 
til Indtægt af „Modstanderne". Godfreys Artikler vare 
ikke rettede mod Frilandssagen, men mod Dr. Wilhelms 
Ledelse af Expeditionen, og det Samme var Tilfældet med 
Robert Hans Schmidts Korrespondancer til wienske Blade. 
Men det var kun disse to Medlemmer, der offentlig- 
gjorde Artikler om Frilandsexpeditionen, naturligvis med 
Undtagelse af Dr. Wilhelm selv. 

Hvad mig angaar, havde jeg lovet Hr. Victor 
Figgé, den danske Frilandsforenings Formand, at skrive 
Korrespondancer til Ugebladet „Nordstjernen". Jeg 
skrev ogsaa under Rejsen til Lamu flere længere Korre- 
spondancer, men efter Expeditionens Landing i Afrika 
og efter at jeg havde gjort mig bekendt med Situa- 
tionen, som den i Virkeligheden var, besluttede jeg at 
ophøre med alt Avisskriveri om Expeditionen, fordi det 
vilde være mig umuligt at skrive rosende Artikler om 
Alt, hvad jeg til daglig Brug saa og hørte og levede 
midt i; paa den anden Side ansaa jeg det for en lige 
saa stor Umulighed at skrive skarpe eller skadeligt 
virkende Artikler om Expeditionen, saa længe jeg selv 
var aktivt Medlem af denne. Jeg var saaledes i den 
Situation, at jeg kun kunde opfylde mit Løfte til Hr. 
Figgé og til Redaktøren af „Nordstjernen" paa den 
Maade, at jeg enten skrev Artikler, hvis Indhold stred 
mod de faktiske Forhold — og hvorfor skulde jeg gøre 
det? — eller skrev Artikler i Overensstemmelse med 
Situationen, som den udviklede sig fra Dag til Dag; 
men for det Første vilde man i København rimeligvis 
ikke have troet paa Rigtigheden af saadanne pessimi- 
stiske Meddelelser og derfor maaske slet ikke have op- 
taget dem i Bladet, og for det Andet vilde jeg ikke 

gøre det, da jeg ansaa en saadan Handlemaade for 
unfair. 

Jeg bebrejdede ofte nok Godfrey hans Artikler om 
den Expedition, hvoraf han selv var Medlem, og jeg^ 
anser det stadigt som en Mangel paa Æresfølelse hos 
ham, at han skrev dem. Imidlertid optog „Nordstjer- 
nen" Dr. Wilhelms Beretninger med deres rosenrøde 
Skær, hvad der beroligede mig, da Bladet jo saa var 
godt hjulpet uden min Hjælp. 

Jeg har før i denne Bog draget Sammenligninger 
mellem Frilandsexpeditionens Ledelse og Frankrigs Krigs- 
førelse i 1870. Her som der ilede man det uundgaae- 
lige, uafvendelige Sedan imøde. 

Dér vare Forholdene vældige, her kun smaa, men 
just i det Smaa afspejler det Store sig ofte klarest, 
derfor vover jeg Sammenligningen og gaar videre, idet 
jeg trækker en Parallel mellem den daværende franske 
Presse og den frilandske Journalistik i Sommeren 
1894. 

Hysteriske Begejstringsudbrud, latterlige Overdrivel- 
ser, komplet Uvidenhed om de virkelige Forhold, konse- 
kvent Fortielse af alle ubehagelige Kendsgerninger, ind- 
til Begivenhederne kom rullende frem i en vældig Storm- 
flod, som man kun vidste én Frelse fra: Raab om 
„Forræderi", om „Udygtighed", om „Uenighed" hos 
dem, der stode midt i Begivenhederne, og som derfor 
først reves med af den brusende Strøm, endnu inden 
denne havde naaet de lune Kontorer, hvor Kuglerne 
støbtes, disse Kugler, der vare Fjendernes bedste 
Allierede. 

Saaledes var den franske Presse 1870. Hvem vil 
benægte Rigtigheden heraf? Og just saaledes dreve 
Frilandssagens Apostle og Koryfæer den Journalistik, 
som de i deres Forfjamskelse troede var god Politik, 

men ved Hjælp af hvilken de kun naaede at kompro- 
mittere ikke alene sig selv, men ogsaa uhjælpeligt den 
Sag, hvis Talsmænd de jo mente at være. 



SJETTE KAPITEL 

Trakasserier. — Vi maa udlevere vore Vaaben. — Razzia i Frilands- 
kasernen. — Robert Hans Schmidts Forslag. — Sorte Soldater som 
Barnepiger. — Kertzka svarer ikke paa Dr. Wilhelms Telegram. — Ingen 
Udveje længere. — Den sidste Samling i Frilandshuset. — Heftig Dis- 
kussion. — Rabineks Vidnesbyrd. — Expeditionen opløses med alle 
Stemmer mod de engelske. — Dr. Wilhelms Egenkærlighed. — Eng- 
lænderne paa første Sal. — Tyskerne og østerrigerne paa anden Sal. 
— Dr. Wilhelm nægter at udbetale det Nødvendige til Medlemmernes 

Forplejning. — De Naive forbauses. 



General Matthews var rejst bort, den tyrkiske Effendi, 
alias Carl August Schultze, var ogsaa rejst bort, 
og Dr. Wilhelm havde modtaget det skæbnesvangre 
Telegram fra den engelske Generalkonsul i Zanzibar, 
der knuste alle Forhaabninger om Understøttelse hos 
de engelske Autoriteter. Samtidig havde han — uden 
at turde give os Andre Underretning derom — ganske 
givet sig Godfrey i Vold ved at love ham og Bosan- 
quet indtil Halvdelen af Forraadene i Kepini, et Løfte, 
han simpelt hen ikke kunde holde, da han, hvis han 
havde gjort Forsøg paa en saadan „Realisation" af Ex- 
peditionens Gods, vilde være bleven stævnet ind for det 
tyske Konsulat i Zanzibar, anklaget for Røveri. 

Men trods al Slaphed, al Ydmyghed, trods alle 
Løfter eller maaske rettere netop paa Grund af alt dette, 
var det aabenbart, at de engelske Magthavere ikke 

vilde have mere med ham at gøre. For at sætte Kro- 
nen paa Værket forlangte Mac Clennan nu — 23. Juni 
— paa „Kompagniets" Vegne samtlige Skydevaaben, der 
befandt sig i Medlemmernes private Besiddelse, ud- 
leverede til „Eftersyn og Stempling". Vi bleve selv- 
følgelig Alle opfyldte af den højeste Forbitrelse over 
denne ganske umotiverede Ydmygelse, en Forbitrelse, 
der ikke blev mindre, da vi saa, hvorledes de engelske 
Medlemmer haanlo af os og vor Bestyrtelse. Godfrey 
og Dugmore beholdt deres Vaaben uantastede, 
men forresten blev hele Frilandskasernen gennemsøgt 
og gennemrodet paa det Omhyggeligste for muligvis at 
finde skjulte Vaaben. Hele Biischels dejlige Vaaben- 
samling, blandt Andet ogsaa en tohundrede Aar gam- 
mel, fuldstændigt ubrugelig Pistol med HjuUaas, blev 
konfiskeret og sammen med de andre i Frilandshuset 
forefundne Vaaben magasineret i det gamle Kastel. Dr. 
Wilhelm fik senere alle disse Mordinstrumenter udleve- 
rede efter Expeditionens Opløsning. Stokkebye og jeg 
reddede vore Geværer og Revolvere med tilhørende 
Ammunition paa den Maade, at vi solgte dem pro 
formå til Hans Jahn, Dagen førend Beslaglæggelsen og 
Razziaen i Frilandskasernen fandt Sted. Peter Schmidt^ 
hvem jeg havde sendt et Ilbud med Underretning om^ 
hvad der var i Gære, gjorde ligesom vi, idet han pro 
formå solgte alle Expeditionens Geværer i Kepini — 
fem Stykker i Alt — til Hr. Tost, som tog dem i Forva- 
ring. 

Expeditionen var, som man ser, nu kommen til 
det sidste Stadium. Vi turde ikke mere bære Vaaben, 
vi kunde ikke længere saa meget som tage over til 
Manda og skyde en Antilope. 

Bleve vi overfaldne enten af vilde Dyr eller af 
fanatiske Indfødte, stode vi hjælpeløse, det var jo knap 
nok, at vi havde faaet Lov til at beholde vore Lomme- 

knive. Robert Hans Schmidt, der ofte havde gode Indfald, 
standsede en Dag Mr. Mac Clennan paa Gaden, tog 
liam i Knaphullet og hviskede til ham med en hemme- 
lighedsfuld Mine, at han, Schmidt, altid havde holdt 
saa meget af „Kompagniet", og derfor vilde han da nu 
tillade sig at give Mac Clennan et godt Raad. Ja, 
hvad var da det for et Raad? Jo, han syntes, at det 
var bedst, om Mac Clennan ogsaa konfiskerede vore 
Bordknive, for han havde dog saa tidt set, at saa- 
danne Bordknive kunde være forfærdelige Instrumenter 
i desperate Menneskers Hænder, men saa var det jo 
rigtignok et Spørgsmaal, hvordan Frilænderne skulde 
faa Maden skaaret. Jo, han syntes, at Mac Clennan 
skulde sende to sorte Askaris (Soldater) hen i Kasernen 
Morgen, Middag og Aften. De kunde saa binde Hage- 
smækkerne om Halsen paa Frilænderne og skære Maden 
for dem, og hvis Mac Clennan troede, at der i Gaflerne 
— der jo ganske vist vare spidse — laa en Fare for 
den offentlige Sikkerhed, saa kunde jo disse Askaris, 
mens de vare ved det, ogsaa gerne proppe Maden i 
Munden paa Frilænderne; ja, det var det Raad, han i 
al Ærbødighed vilde give det ærede Kompagni. 

Mac Clennan gik bandende ned ad Gaden, men 
havde dog tilstrækkelig humoristisk Sands til bagefter 
hjerteligt at le af Schmidts gode Raad. Men forresten 
skal Vorherre vide, at der var ikke langt igen, før 
Schmidts gode Raad kunde være blevet til Virkelighed. 
Egentlig betragtedes Expeditionen paa dette Tidspunkt 
som om den befandt sig i et Slags hæderligt Krigs- 
fangenskab. 

Imidlertid telegraferede Dr. Wilhelm til Dr. Hertzka 
om de før omtalte 20,000 Rupier, men erholdt intet 
Svar fra denne, hvad neppe kunde kaldes særlig snedig 
Taktik, thi Dr. Hertzka kunde paa dette Tidspunkt — 
omkring 23de Juni — ikke være uvidende om den for- 

tvivlede Stilling, i hvilken Expeditionen* befandt sig. 
Han maatte vide og vidste, at en Beslutning maatte 
tages i Lamu, enten i den ene eller anden Retning. 
Ved sin Taushed afskar han sig selv enhver Indflydelse 
paa Sagernes Gang. Han satte sig selv definitivt ud 
af Spillet. 

Alle Sunde vare lukkede, enhver Udvej stænget, 
Expeditionen var kørt fast, sunket ned i et Søle, hvor- 
fra den ikke mere kunde drages op. 

Blandt Deltagerne herskede fuldkommen Modløshed; 
man indsaa, at en Opløsning af Expeditionen var uund- 
gaaelig, og ræsonnerede da som saa, at man til Syvende 
og Sidst gjorde bedre i at springe end i at krybe i det; 
desto tidligere fik man Ende paa denne vederstyggelige 
Tilværelse i Lamu, hvor man fra Dag til Dag hverken 
vidste, om man var købt eller solgt. 

Expeditionens Kasse var ganske vist paa dette 
Tidspunkt ikke tom, da der i hvert Fald var 2000 Mark, 
(ca. 1500 Rupier) i den, altsaa fuldkommen tilstrækkeligt 
til endnu at friste Livet en kummerlig Maaned. Men 
hvorfor skulde vi det? Vi opnaaede Intet ved at vente. 
Fra Hertzka fik vi jo ikke flere Penge. Frilandsexpedi- 
tionen var for ham paa dette Tidspunkt nærmest en 
besværlig Klods om Benet, som han allerede havde 
havt tilstrækkeligt Bryderi med. 

Overladte til os selv, som vi vare, havde vi kun 
to Udveje: enten at opløse Expeditionen eller kaste 
os for Fødderne [af de engelske Magthavere, jage Wil- 
helm ud af Byen og under Godfreys Førerskab sejle op 
ad Tana, hvad der vilde sige det Samme som uden 
Løn at give sig i engelsk Sold. 

Der herskede fuldkommen Enighed mellem os om, 
at Frilandsexpeditionens internationale Karakter 
skulde opretholdes for enhver Pris, og blev Prisen dog 
tilsidst for høj — hvad den nu var bleven os — skulde 

Expeditionen opløses. Den 25de Juni Kl. 2 om Efter- 
middagen kaldtes Medlemmerne af Expeditionen sammen 
til det sidste store Møde i Frilandshuset. Alle havde 
givet Møde med Undtagelse af Stokkebye, der laa til 
Sengs med Feber, og Peter Schmidt, der blev i Kepini. 
De to udstødte Medlemmer, Felix Thomas og Gustav 
Rabinek — der begge endnu opholdt sig i Lamu — 
vare naturligvis heller ikke til Stede. 

Dr. Wilhelm lagde for, idet han erklærede, at saa- 
ledes som Forholdene havde udviklet sig saa han ikke 
længere noget Haab for Expeditionen. Derefter rejste 
Oodfrey sig og holdt en lang Tale, der drejede sig om 
hans fixe Ide: At Frilandsgodset ikke tilhørte Expedi- 
tionens Medlemmer, men selve Ideen, og da han nu 
var beredt til at gøre denne Ide til Virkelighed, saa 
tilhørte Varerne altsaa ham. Den Historie kendte 
vi godt. Mr. Godfrey undlod aldrig at docere den i 
Utide og i Tide, men derfor blev den jo ikke rigtigere. 
Han understøttedes ivrigt af de andre Englændere, 
og det var øjensynligt, at Dr. Wilhelm havde Lyst til 
at forhandle med ham. Men imidlertid havde vi hemme- 
ligt sendt Bud til Rabinek og bedt ham om at komme 
tilstede, eftersom han var den, der bedst kunde give 
Besked om, hvad der egentlig var forefaldet paa Tana- 
«xpeditionen. Rabinek kom ogsaa, saasnart han havde 
modtaget Opfordringen, og i et roligt Foredrag gennem- 
gik han Tanaexpeditionens Historie, paaviste hele det 
Rænkespil, som baade han og Expeditionen havde været 
Genstand for, og lagde Hovedskylden for det ulykke- 
lige Udfald over paa Godfrey. Punkt for Punkt trev- 
lede han Englændernes forræderiske Adfærd op, paa- 
viste, hvorledes særlig Godfrey fra første Færd havde 
sat sig til Opgave at ødelægge og umuliggøre Frilands- 
expeditionen, for paa dennes Ruiner at danne en specifik 
-engelsk Expedition under sin egen Ledelse. 

16 

Rabineks Tale modtoges af Frilænderne med stærkt 
Bifald, kun de engelske- Medlemmer og Dr. Wilhelm 
vare mindre fornøjede. Paa dette Tidspunkt syntes 
Dr. Wilhelm at være tilbøjelig til fuldstændigt at opgive 
Expeditionens tyske og østerrigske Medlemmer til For- 
del for de engelske. 

Paa alle de ikke-engelske Medlemmers Vegne stod 
jeg derpaa op og fordrede af Wilhelm en klar og utve- 
tydig Besked om hans fremtidige Stilling overfor os 
Expeditionsdeltagere, samtidigt med at jeg foreslog Med- 
lemmerne at afstemme om, hvorvidt de ønskede en al- 
mindelig Likvidation eller ej. Alle de tyske og øster- 
rigske Medlemmer stemte som én Mand for Likvidatio- 
nen, hvilken vi derefter foreslog Dr. Wilhelm hurtigste 
muligt at iværksætte i Forstaaelse med Gustav Denhardt=: 
og et tilsynshavende Udvalg af Expeditionens Medlem- 
mer, valgte af disse selv. 

Dr. Wilhelm erklærede sig rede hertil. 

Derpaa vedtoges det med alle Stemmer mod Eng- 
lænderne Godfreys, Bosanquets, Herbert Cox's og Dug- 
mores at opløse Frilandsexpeditionen. Dr. Wil 
helm stemte selv for Opløsningen. 

Derefter hævedes dette vigtige Møde, paa hvilket 
Frilandsexpeditionens gordiske Knude blev løst paa den 
eneste mulige Maade, idet den blev hugget over, ikke 
af Udenforstaaende, men af Expeditionens Medlemmer 
selv. 

Dr. Wilhelm forlod derefter Mødet meget hurtigt, 
begav sig strax til Gustav Denhardt og bragte for sit 
eget Vedkommende det vigtige Madspørgsmaal i 
Orden, idet han med d'Herrer Denhardt og Tide traf 
Aftale om at spise ved deres Bord for en Sum af 60 
Rupier maanedlig. 

Om Medlemmerne bekymrede Wilhelm sig aldeles 
ikke mere. Han kom ikke oftere i Frilandshuset og 

hverken saa eller talte yderligere med Expeditionsdelta- 
gerne, undtagen naar man .tilfældigt mødte hinanden. 
Heller ikke tænkte han et øjeblik paa, hvorledes de 
ubemidlede Medlemmer af Expeditionen nu skulde klare 
sig. Hvad Stokkebye og mig angaar, da vare vi godt 
hjulpne, idet vi sluttede Aftale med vor gode Ven, Hans 
Jahn, om at spise hos ham mod et Vederlag af to 
Rupier pr. Mand daglig. 

Skjøndt Frilandskasernen paa dette Tidspunkt ikke 
var tom, kaldtes vor Kok Antonio, samme Dag Expedi- 
tionen opløstes, op paa Denhardts Kontor, hvor han fik 
sin Afsked og sin tilgodehavende Løn. 

Expeditionsmedlemmerne kunde saa se, hvordan de 
bedst kunde klare sig. Samme Aften, som det bevæ- 
gede Slutningsmøde havde fundet Sted om Eftermid- 
dagen, samledes de tyske og østerrigske Expeditions- 
medlemmer samt Rabinek og jeg til en Raadslagning i 
Frilandshuset. Englænderne havde bemægtiget sig hele 
første Sal, og da vi indsaa, at vi vel kunde give os 
til at slaaes med Godfrey og Dugmore, men utvivlsomt 
vilde trække det korteste Straa overfor Mr. Roberts tal- 
rige sorte Soldater, saa veg vi Pladsen frivilligt. Slaget 
var jo tabt, og Ingen drømte om at vinde et nyt. 

Vi samledes altsaa i Frilandskasernens anden Etage, 
drøftede Situationen ved et Glas 01 og enedes om efter 
Evne at paaskynde Likvidationen og Salget af Varerne, 
saa at vi saa hurtigt som muligt kunde faa vore Penge 
og komme bort fra Lamu, hvor Jorden nu begyndte at 
brænde os under Fødderne. 

Tilmed besluttedes det at anmode Dr. Wilhelm om 
at udbetale kontant to Rupier daglig pr. Mand af Ex- 
peditionens Kasse, hvilket Beløb var nødvendigt til en 
tarvelig Levemaade. 

Man skulde jo nu ikke have troet, at Dr. Wilhelm 
vilde komme Medlemmerne paa Tvers paa dette lige 

16* 

fremme og selvfølgelige Punkt. Mad maatte jo dog den 
Ringeste have. Men vi skulde først lære Dr. Wilhelm 
at kende. Han pruttede uden videre Beløbet til hvert 
Expeditionsmedlem ned til IV2 Rupie, endskøndt han 
meget godt vidste, at blot nogenlunde ordentlig Mad 
ikke kunde faas for dette Beløb, selv naar Alle sloge 
sig sammen. Stokkebye og jeg fik Ingenting, da vi 
ikke spiste længere i Frilandskasernen. Naa, det tog 
vi os heller ikke videre nær. Vi kom endda godt igen- 
nem. Dr. Wilhelms Handlemaade vakte dyb Forbau- 
selse mellem Expeditionens mindre klart seende Med- 
lemmer. De kunde slet ikke begribe, at Wilhelm saa- 
dan lige med engang ganske slog Haanden af dem og 
ikke mere vilde se til den Side, hvor de gik. 



SYVENDE KAPITEL. 

Dagen efter at Opløsningen havde fundet Sted, under- 
rettede Dr. Wilhelm Expeditionens Medlemmer om, 
at han var villig til at „likvidere" saaledes, at hvert 

Expeditionsmedlem fik 350 Rupier (ca. 400 Mark) kon- 
tant udbetalt, men til Gengæld gav Afkald paa alle For- 
dringer paa Expeditionens store og værdifulde Oplag. Dr. 
Wilhelm søgte med andre Ord at faa en „Akkord" istand 
med Indehaverne af eller rettere Fordringshaverne i det 
fallerede Frilandsforetagendes Aktiver. 

Den første Følelse, der bemestrede sig Flertallet af 
os, var en dyb, maalløs Forbauselse. Vi havde aldrig 
havt synderlig Agtelse for eller Tillid til Dr. Wilhelm, 
men at han personligt vilde benytte sig af den Nød, hvori 
Flertallet af Medlemmerne var stedt, var dog mere, end 
vi havde ventet fra hans Side. Rent forretningsmæssigt 
set kunde Dr. Wilhelm sige — og han sagde det ogsaa 

— at ingen af os kunde fremvise en skriftlig Tilstaaelse 
fra Dr. Hertzka, i Følge hvilken han forpligtede sig til 
at befordre Medlemmerne tilbage, saafremt Expeditionen 
mislykkedes. Det var sandt, Dr. Hertzka havde aldrig 
skriftlig forpligtet sig i saa Henseende, men mundtlig 
havde han utallige Gange erklæret, at det var og maatte 
betragtes som en Selvfølge, at Expeditionens Med- 
lemmer, i Tilfælde af, at Foretagendet mislykkede eller 
i Tilfælde af Sygdom eller andre uforskyldte Ulykker, be- 
fordredes frit tilbage til Europa. Ved Siden af denne selv- 
følgelige frie Tilbagerejse maatte Medlemmerne — for hvis 
Penge Expeditionens Materiel var indkøbt — være beret- 
tigede til efter tilendebragt Likvidation at erholde udbetalt 
den udkomne Dividende, hver i Forhold til sit kontant ind- 
betalte Indskud. Istedet herfor tilbød Dr. Wilhelm alle 
Medlemmerne — uden Hensyn til, hvad de havde indskudt 

— 400 Mark pr. Mand, en Sum, for hvilken Rejsen 
til Europa ikke kunde betales. Med Lamu varder 
ikke, direkte Dampskibsforbindelse fra Europæiske Pladser; 
al Trafik paa denne By gik over Zanzibar. Heraf fulgte, 
at Rejsen til Europa (Hamborg) fra Lamu kostede 
paa tredje Klasse 500 Mark. For de tilbudte 400 

Mark var det altsaa en Mulighed for Flertallet af disse 
forledte Mennesker at vende tilbage til deres Hjem. 

Dersom der ingen Penge havde været, da havde der 
jo ikke været Noget at indvende, men Expeditionen laa inde 
med Værdier, der fra Dag til Dag kunde realiseres til et 
kontant Beløb af langt over 40,000 Mark (Vårene i Kepini 
ca. 30,000 Mark, 100 Bagladere med Ammunition 10,000 
Mark, Damperen 8000 Mark) hvad der er yderst lavt 
regnet, i Virkeligheden en halv Snes Tusind for lidt. Det 
er under denne lidet smigrende Synsvinkel, at man tvin- 
ges til at se Dr. Wilhelm i denne Sag. 

Han blev imidlertid ved Sit: 350 Rupier eller slet 
Ingenting. Hvad bekymrede denne Mand, hvis person- 
lige aarlige Indtægt udgjorde 20,000 Gulden, sig om, 
hvad der blev af Frilandsexpeditionens Medlemmer. Det 
var jo for største Delen Folk, han senere hen ikke be- 
høvede at træffe sammen med. Folk, som han var sik- 
ker paa aldrig at komme til at møde i Plutokratiets Saloner 
i Wien. 

Det var aabenbart, at den gode Frilandsfører nu var 
led og ked af Vrøvlet med denne tossede Expedition. 
Hans naturlige Interesse maatte nu være henvendt paa 
at faa nogle af sine egne Penge trukket ud af Fore- 
tagendet. Det var Pengemandens Instinkt, der var vaag- 
net hos ham. 

Jeg benyttede Lejligheden til, inden jeg gik, at sig^ 
ham, at hverken jeg eller Peter Schmidt — der samm^ 
Dags Morgen var kommen til Lamu — vilde have sa^ 
meget som en eneste Rupie, saafremt det var Meningers ^ 
at vi skulde give Afkald paa den os med Rette tilkom-^ 
mende Andel af Frilandsgodset; derimod skulde jeg fr^ 
Schmidt meget anmode ham om, snarest at betale han^ 
(Schmidt) de 700 Rupier, Expeditionen var ham skyldi^^ 
for en Række forskellige Udlæg, først til Fragt for Staal--^ 
baadene paa Rejsen til Lamu, dernæst for en Mængde^*^ 

Udlæg baade i Kepini og Lamu. Dr. Wilhelm lovede 
at betale Peter Schmidt — hvad han ogsaa gjorde, men 
først efter meget lang Tids Forløb, nemlig den 6te August 
— hvorpaa jeg forlod hans Hus for aldrig mere at sætte 
mine Ben i det. 

Samtidigt med, at alt dette stod paa, forhandlede Dr. 
Wilhelm med Englænderne om Salget af Expeditionens 
Damper. Mr. Roberts vilde gerne have den, og han fik 
den ogsaa. Som man ser, en ret ejendommelig Maade, 
at „likvidere" paa. Selv om Dr. Wilhelm mente, at vort 
Samtykke var ufornødent til Damperens Salg — hvad 
det forøvrigt ikke var, eftersom Damperen var en inte- 
grerende Del af Frilandsfallitboets Aktivmasse — saa 
havde han dog sikkert ingen Ret til den Slags Dis- 
positioner uden Frilandsaktionskomiteehs Sam- 
tykke. 

Set fra Dr. Wilhelms Standpunkt var Tanadamperens 
Salg imidlertid en klog Foranstaltning; thi Witulandets 
Administrator, Mr. Roberts, havde Brug for Damperen, 
og han havde forelsket sig i den. 

Ved nu øjeblikkeligt at imødekomme hans Ønske 
fik Dr. Wilhelm baade ham og Mr. Mac. Clennan paa 
sin Side. Han kunde med andre Ord nu være temme- 
lig rolig for ikke at blive forstyrret i sin videre „Likvi- 
dation". Expeditionsmedlemmerne stode ganske uden 
retslig Beskyttelse, i Virkeligheden prisgivne Dr. Wilhelms 
Naade og Barmhjertighed; men de vidste, at de kun 
daarligt kunde stole paa denne. 

Situationen var ligesaa ydmygende som utaalelig. 
Peter Schmidt og jeg henvendte os til Gustav Denhardt, 
Sagde ham, at vi under ingen Omstændigheder vilde 
modtage nogensomhelst Skænk eller Gave af Dr. Wil- 
helm, altsaa heller ikke hans 350 Rupier, eller hvilken 
anden Sum han vilkaarligt tilbød. 

Tilsammen havde vi to bidraget med 6000 Mark til 

Expeditionens Udrustning. Disse Penge maatte vi v^ære 
ligesaa berettigede til at erholde tilbage, som Dr. Wil- 
helm sit Indskud i Foretagendet. 

Forøvrigt protesterede vi bestemt mod det forhastede 
og letsindige Salg af Expeditionens Damper, der mindst 
var 15,000 Mark værd, og sluttede med at sige, at vi 
forbeholdt os vore Rettigheder overfor Dr. Wilhelm i Al- 
mindelighed og Frilandsgodset i Særdeleshed. Schmidt 
indtog ogsaa sine Maaltider hos Hans Jahn, saa i og 
for sig led vi ingen Nød, men vi maatte dog tænke paa 
Fremtiden, vi maatte dog huske paa, at vi ikke altid kunde 
blive i Lamu, og at vi maatte have Affærerne ordnede, 
inden vi rejste bort. At vi maatte have akkurat 
samme Ret til Varerne og Forraadene i For- 
hold til vort Indskud, som Dr. Wilhelm i For- 
hold til sit Indskud, skulde synes indlysende. 
Vi vare derfor ogsaa ved godt Mod, lode hver Dag have 
nok i sin Plage, men holdt forøvrigt skarpt Udkig med 
den gode Dr. Wilhelm. 

I Frilandshuset halvsultede de ulykkelige tyske og 
østerrigske Medlemmer paa anden Sal, medens de Herrer 
Englændere bredte sig i „Beletagen", og uden for Døren 
stode to af Mr. Mac. Clennans sorte grinende Skildvagter 
for at passe paa, at Frilænderne ikke stjal fra deres 
„Fører"! 

Til alt Held savnede Tilværelsen, selv under disse 
bedrøvelige Omstændigheder, dog ikke sine opmuntrende 
vSider for dem, der som jeg, Stokkebye og Peter Schmidt, 
vare daglige Gæster hos Hr. Hans Jahn. 

Længe havde Venskabets Sol med uformindsket 
Glands skinnet ned over den hyggelige Menage, hvor 
sorte Fru Jahn med sin junonisk svulmende Barm og 
sine skæve Ben svang Kærlighedssceptret over Jahn og 
Gaede i skøn Forening. 

Men det er nu Alskabningens Lod, at Nat følger 

Dag, at Regn kommer efter solfyldte Dage, at Glæde og 
Sorrig de vandre tilhobe. 

Hans Jahn havde en Dag efter Middagsbordet dun- 
ket Gaede oven i Hovedet med en Støvekost. 

Gaede havde dunket Jahn med en stor Fejekost. 

Jahn havde tømt en Flaske Charentekognak i Nak- 
ken paa Gaede, saa at de gode Gudsgaver løb ham 
ud af Buxebenene og dannede Søer paa Gulvet, hvor 
han gik og stod. 

Gaede græd af Forbitrelse over den tilføjede For- 
haanelse, og navnlig var han rasende over at være ble- 
ven dunket i Hovedet med Støvekosten, egentlig mere 
end over at have faaet Kognaken heldt ned ad Ryggen. 
Men tillige græd han af oprigtig Sorg over, at hans 
bedste Ven kunde være saa nederdrægtig mod ham. Vi 
Andre søgte at stille ham tilfreds, men Gaede forlod 
tudskraalende Jahns Hus. Jahn selv lod meget vigtig 
og ligeglad, men i sit Hjerte var han dog lidt benauet 
ved Situationen. Man maa jo erindre, at Gaede var 
hans bedste Ven. 

Den brave Lieutenant Gaede begav sig til Denhardt 
og klagede sin Nød, men baade Denhardt og Tide vare 
haardhjertede. Hos dem kunde han ikke komme til at 
bo. Med Fortvivlelsen i sit Sind og Angst for at komme 
til at tilbringe Natten paa Gaden styrede ^ han sine 
Fjed mod Mabrukkis altid gæstmilde Pauluner. Ma- 
brukki var imidlertid nok „Beværter" men ikke „Gæst- 
giver"; han havde ingen opredte Senge i sit Hus. Det 
vidste Gaede særdeles vel, men det gjaldt ogsaa blot 
om at finde et Sted, hvor han i nogen Tid — med et 
Glas foran sig — kunde være i Ro med sine stor- 
mende Tanker. Gaede forlangte Papir, Blyant havde 
han selv. En Epistel affattedes hurtigt, lagdes sammen 
og lakkedes til. Mabrukki maatte skaffe en Dreng, der 
kunde besørge Skrivelsen efter Adressen, og saa bryggede 

Gaede sig en stiv Whiskytoddy og satte sig til at vente 
paa Svar. 

Et Øjeblik efter bankede det paa Porten til Jahns 
Hus; den aabnedes, Buddet smuttede ind og kom op i 
den store aabne Sal. 

„Om Bana Scavissi var her, for han havde et Brev 
til ham!" 

„Jo min Ven, giv bare hid," sagde jeg og tog 
Gaedes Brev, der ganske rigtigt var til mig og indeholdt 
en indstændig Opfordring om, uopholdelig at give Møde 
hos Mabrukki. 

Jeg bad de andre Herrer undskylde og anmodede 
dem om at afvente min Tilbagekomst, hvorpaa jeg strax 
begav mig til Mabrukkis Knejpe. 

Her fandt jeg min Ven Gaede siddende, ganske op- 
løst af Sindsbevægelse. 

Jeg var dog hans Ven, ikke sandt? Han kunde stole 
paa mig i Liv og Død.^ Ja — a — a, sagde jeg, jeg vidste 
endnu ikke, hvor han vilde hen. 

Ja, for jeg maatte da gøre ham den store Tjeneste 
at overbringe Jahn hans Udfordring! Han var 
bleven dødelig fornærmet, og han vilde ikke taale det, 
men Hævn vilde han have. Jeg forstod strax, at der 
ikke kunde være Tale om at snakke ham fra hans Forsæt 
paa dette Tidspunkt, hvorfor jeg foreslog ham selv at 
følge med tilbage til Hans Jahn, saa kunde vi jo snakke 
om Tingene. Skulde og maatte Blodet flyde, saa skulde 
jeg naturligvis som Kavaller ikke nægte ham min Bistand. 

Jahn var stiv og formel, da han saa Gaede trine 
ind ad Døren. Med et højtideligt Buk bad han sig 
undskyldt, hvorpaa han forsvandt ind i sit Allerhelligste 
— hans sorte Flammes Boudoir — ledsaget af Stokke- 
bye, hvem han havde bedt om at gøre sig Følgeskab. 
Jahn meddelte nu Stokkebye, at han vidste, hvorfor 
Gaede var kommet, men forresten var han rolig og 

fattet. Stokkebye følte ham paa Pulsen: Ikke Spor af 
Feber, hvorpaa han forlod ham og traadte ind i Stuen 
igen. Jeg meddelte derpaa højtideligt og formelt Hr. 
Lieutenant Stokkebye, at Lieutenant Gaede havde anmodet 
mig om paa sine Vegne at træffe alle fornødne Foranstalt- 
ninger til, at han snarest muligt kunde faa Oprejsning, baade 
fordi han var bleven dunket i Hovedet med en Støve- 
kost og fordi Hr. Plantageejer H. Jahn havde heldt ham 
en Flaske Kognak ned ad Ryggen. Stokkebye erklærede 
paa sin Side, at Hr. Plantageejer Jahn ikke saa sig 
istand til at gøre Hr. Lieutenant Gaede nogen Undskyld- 
ning, men han var villig til at yde ham fuld Satis- 
faktion som Kavaller. 

Valget af Vaaben tilkom Gaede. 

Paa hans Vegne erklærede jeg mig for Pistoler, 
hvilket Stokkebye ogsaa strax gik ind paa. 

Imens sad Hans Jahn og omfavnede Saida med den 
svulmende Barm og de skæve Ben, trøstende hende med, 
at hun stod i hans Testamente, saa selv om det skulde 
gaa galt og han skulde komme til en Ulykke, saa 
skulde hun aldrig komme til at lide Nød, for hun havde 
alle Dage været, hvad man rent ud kunde kalde for en 
Prachtmædel, det turde han, saa bandede han, med en 
ren Samvittighed sige overfor den hele Verden. 

Gaede, stakkels Skind, havde ingen „Prachtmædel" 
at tage Afsked med, men Taarerne flød rigeligt, og hvert 
øjeblik var han henne i en Krog, hvor han troede sig 
ubemærket, for at kysse et gammelt gulnet Billede af 
hans gamle, forlængst afdøde Moder. 

Stokkebye og jeg havde imidlertid faaet Jahns Pi- 
stoler frem. Vi rensede dem omhyggeligt — det var 
gamle, svære Forladepistoler — og ladede dem med — 
løst Krudt. 

Endelig havde Jahn faaet revet sig ud af Satdas 
bløde, men noget svære Arme, endelig havde Gaede faaet 

sin Moders Billede gemt inde paa Brystet, efter at have 
kysset det for sidste Gang. Med et stivt Buk mødte de 
tvende Kombattanter hinanden, derpaa stillede vi dem op, 
hver ved sin Væg, i tretten Skridts Afstand. Gaede havde 
som den fornærmede Part første Skud. Jahn stillede 
sig i Positur med korslagte Arme, modigt ventende det 
dræbende Bly. Bum! Intet Resultat. Nu er det Jahns 
Tur. Gaede vender heltemodigt Bringen lige mod Mun- 
dingen af Jahns Pistol. Et djævelsk Blink glimter i Jahns 
Øje. Et Lyn, et frygteligt Knald, Gaede er uskadt! 

Nu er Æren reddet, de tunge Taageskyer drevne 
paa Flugt ved Pistolernes forløsende Knald, og de to 
gamle Venner i Liv og Død styrte rørte i hinandens 
Arme. 

Derefter blev der naturligvis stort Drikkegilde til 
den lyse Morgen. De sorte Tjenere havde med største 
Forbauselse og ganske uden Forstaaelse været Vidne til 
det sælsomme Skuespil. Indbyrdes diskuteredes Sagen 
meget imellem dem, men til Slutning vandt den An- 
skuelse Overhaand, at Bana Jahni og Bana Gaede havde 
leget en Leg, som meget legedes i Europa ovenpaa 
en bedre Middag. 

Kort efter fik vSchmidt og jeg ganske andre Ting at 
tænke paa, og Jahn, Gaede og Stokkebye flyttede paa 
Landet, ud paa Jahns Plantage, Kil i Ian i, hvor det 
muntre Liv fortsattes af de tre glade og utrættelige unge 
Mænd. Maleren Robert Hans Schmidt blev ved denne Tid 
heftigt syg af Dysenteri. Da Dr. Wilhelm hellere saa ham 
død end levende, gjorde han naturligvis Intet for ham 
— jeg gad i det Hele taget, med mit dog ret indgaaende 
Kendskab til Dr. Wilhelm, have set, hvilket Menneske 
han overhovedet nogensinde vilde have rørt en Finger 
for at hjælpe eller være til Nytte. Derimod fornægtede 
Rabineks fortræffelige Hjerte sig heller ikke ved denne 
Lejlighed. Og han samlede glødende Kul paa den ikke 

ondskabsfulde, men letsindige Kunstmalers Hoved, thi 
Robert Hans Schmidt havde næsten været den Allerværste til 
at raabe op om alle Rabineks gamle Synder, dengang 
de vare paa Tapetet i Frilandskasernen. 

Med utrættelig Omhu plejede og passede han Schmidt 
under hans Sygdom, vel vidende, at han ingensinde, 
hverken paa den ene eller den anden Maade, kunde 
vente sig nogensomhelst Gengæld. 

Rabineks gode, overstrømmende Hjerte, hans natur- 
lige Lyst til at give Alt bort, indtil den sidste Skjorte, 
var overhovedet hans store, men ædle Fejl. 

Dr. Wilhelm sad indelukket i sit Hus. Kun tre 
Gange om Dagen foretog han den korte Vandring til 
til Gustav Denhardts Hus, hvor det velbesatte Bord ven- 
tede ham ; han lod ogsaa dette vederfares fuld Retfærdig- 
hed, uden at Appetiten blev mindre ved Tanken om de 
stakkels forraadte Frilændere henne i Kasernens Top- 
•etage, som hverken kunde leve eller dø af deres karrigt 
tilmaalte Kostpenge. 



OTTENDE KAPITEL. 

Dr. Wilhelm behersker Situationen paa Grund af sin Kapitalovermagt. 
— Felix Thomas. — Hans sørgelige Tilværelse. — Seigpineri. — 
Thomas' Fortvivlelse. — Dugmore kan bruge ham. — En Forhaanelse 
af Expeditionen. — Dr. Wilhelm gør Intet. — En Kontrakt mellem to 
hvide Mænd. - Dugmores Expedition. — Godfrey. — Hans Aktier 
synke. — Hans Rejse til Mombassa. — Adressen til det tyske Kon- 
sulat. — Mac. Clennan og Roberts kede og lede af Godfrey. — God- 
frey drager til Witu og Kepini. — Bosanquet. — Et Brev fra Hr. 
Tide. — Fantasier. — Jeg taler med Bosanquet i Zanzibar. 



Mange Læsere ville sikkert ikke kunne forstaa, hvor- 
ledes Dr. Wilhelm kunde falde paa at tilbyde Ex- 
peditionsdeltagerne 350 Rupier og saa selv beholde Op- 

lagene eller hvorfor der behøvede at herske Forbitrelse 
af den Grund, da man jo simpelthen kunde svare, at 
man ikke modtog hans Tilbud, men fordrede en regulær 
Likvidation. Ligeledes ser det underligt ud, at Dr. Wil- 
helm nægtede at udbetale de nødvendige to Rupier pr. 
Mand i Kostpenge til de ubemidlede Medlemmer, men 
indskrænkede sig til at give 1 V2 Rupie, som var for Me- 
get til at dø af og for Lidt til at leve af. 'Sagen for- 
holder sig saaledes: Dr. Wilhelm tænkte intet Øjeblik 
paa med Magt at bemægtige sig Expeditionens Vare- 
oplag, ligesom han heller ikke gjorde nogetsomhelst ydre 
Forsøg paa at tvinge Medlemmerne til at tage imod den 
tilbudte lurvede Affindelsessum. Dr. Wilhelm var ikke 
den Mands Søn, der i Praxis gik Lovene paa Tvers, 
selv om han ogsaa iTheorien og i sine blodfyldte Fan- 
tasier omstyrtede baade Riger og Troner. Den Vej, han 
efter Expeditionens Sammenbrud havde valgt at gaa, var 
simpel og ligefrem: Han satte som sit naturlige køb- 
mandsmæssige Formaal at bringe en Akkord i Stand 
med Frilandsgodsets øvrige Medejere, Expeditionens Med- 
lemmer. Hans tilbudte Akkord var da den: 350 Rupier 
til hver Mand i Expeditionen, og jeg beholder Damperen, 
samtlige Vareoplag og samtlige Vaaben (125 første Klas- 
ses Bagladegeværer med 25,000 Patroner). 

Vilde Expeditionsdeltagerne ikke gaa ind herpaa, 
fik de ikke en Skilling, før Likvidationen var af- 
sluttet. Dette sidste Vilkaar var der ikke Noget at sige 
til. Før efter Likvidationens Afslutning og Gældens Be- 
taling kunde Ingen gøre Fordring paa Dividende, og Dr. 
Wilhelm havde naturligvis ingen Forpligtelse til indtil da 
at holde Liv i Medlemmerne. Men hvad var naturligere, 
end at han holdt halvt Liv i dem (ved Hjælp af de IV« 
Rupier), indtil de fik besindet sig paa at modtage hans 
Tilbud. Flertallet af Expeditionens Deltagere modtog det 
ogsaa kun, fordi de ikke vare istand til at vente paa 

Likvidationens Afslutning, saaledes som den vel- 
havende Dr. Wilhelm, der sagtens kunde holde ud saa 
længe det skulde være. Kapitalen sejrede. 

I flere Uger havde den ulykkelige, udstøfdte Felix 
Thomas vegeteret i Frilandskasernens øverste Etage. 
Hans Stilling var ligesaa prekær som ydmygende, og 
paa hans fortvivlede Bønner til Dr. Wilhelm om at 
hjælpe ham bort havde denne stadigt vendt det døve 
Øre til. Det blev for ramme Alvor diskuteret i Lamus 
ikke frilandsksindede Kredse, om Meningen var, at samt- 
lige Europæere tilsidst skulde blive saa lede og kede af 
at se Fyren gaaende paa denne Maade, at de hjalp ham 
til at komme bort ved en Indsamling — uden at Dr. 
Wilhelms Pengepung led Skaar — eller om det var Dr. 
Wilhelms Hensigt, for et højtæret indfødt Publikum at 
fremvise et i Frihed dresseret, men mislykket Exemplar 
af den hvide Race. 

Thomas blev til Slutning ganske desperat, vankede 
hele Dage omkring i Byens Omegn uden at tage Føde 
til sig og vidste tilsidst knap, hvad han foretog sig, idet 
han efterhaanden blev betaget af en højst uhyggelig, 
men meget forklarlig Nervøsitet. Gang efter Gang kom 
og gik Damperne. Hver Gang, han fra Havnen hørte 
Lyden af Dampfløjten, troede han, at nu slog endelig 
hans Forløsningstime; han tiggede og bad Wilhelm om 
Penge til at slippe væk for, ja mere end én Gang ka- 
stede han sig i sin angstfulde Fortvivlelse pea Knæ for 
ham. Men Wilhelm saa blot paa ham med sine kolde, 
graa Øjne, smilede maaske, men rystede paa Hovedet. 
Baade jeg, Rabinek, Denhardt og den skikkelige Dr. 
Kaufmann bad for ham, men Intet hjalp. Svaret var 
bestandig det Samme: Han maatte først se, om han fik 
Penge tilovers efter at have betalt de andre Medlemmer. 
Paa dette Tidspunkt fattede den sære, halvgale, gamle 
Englænder, Kaptajn Dugmcn^e, Interesse for Thomas. 

Han sagde om ham: „Jeg kan bruge den Mand, naar 
hans Sjæl er bleven ødelagt, men han maa kompleffortvivle, 
helt være til Rotterne, før har han ingen Værdi for mig!" 
Men nu var Thomas endelig „helt til Rotterne", saa for- 
tvivlet som Dugmore kunde ønske sig ham — og saa 
engagerede han ham som sin private Tjener! 

Expeditionen var da opløst, ellers havde vi ikke fun- 
det os i det forargelige Syn, at det ene Expeditionsmed- 
lem benyttede sine private Penge til at engagere et andet 
som Tjener og Skopudser. Forresten bad vi ogsaa her 
Wilhelm tage Affære, det var jo dog hans egen Lands- 
mand. Forgæves, Dr. Wilhelm interesserede sig ikke 
mer^ for sine Landsmænd i Expeditionen end for Man- 
den i Maanen. Thomas fik i Løn af gamle Dugmore 
12 Rupier maanedlig og 8 Pesas (11 Øre) i Kostpenge 
om Dagen, hvad der just var den Løn, en flink Neger- 
tjener fik hos Europæerne paa Kysten. Forresten gik 
Kontrakten ud paa, at saafremt Thomas stjal Madvarer 
eller Tobak, skulde Dugmore have Ret til at fugtle ham 
igennem med en Stok, som han til den Ende anskaf- 
fede sig og altid havde liggende paa Bordet foran sig. 

Dette Menneske, der taalte alt dette og lo fiffigt, 
hver Gang det alligevel lykkedes ham at stjæle en Ci- 
gar, uden at det blev opdaget, dette Menneske havde 
Dr. Hertzka selv udvalgt til Medlem af Expeditionen, ud- 
valgt ham blandt Hundreder! 

Endnu maa jeg rødme ved Tanken om, at dette 
Individ Maaneder igennem spiste ved vort fælles Bord, 
mente at kunne gøre Krav paa Kammeratnavnet, om 
han end naturligvis aldrig hævede sig op i Rang med 
os Andre indenfor Expeditionen, der var stor nok til at 
rumme sit Aristokrati, sit Plutokrati, sit solide Borger- 
skab og — sin Pøbel. 

Først i Juli Maaned foretog Mr. Dugmore med en- 
gelsk Tilladelse en „videnskabelig" (!!) Expedition nord- 

paa, ind mellem Gallastammerne, der bo op imod den 
italienske Grændse. 

Den gamle Fyr havde Penge nok og var derfor 
fortræffeligt udrustet. Naturligvis havde han sin Tjener, 
Felix Thomas, med sig. Paa denne Expedition — jeg 
har aldrig senere set Dugmore eller Thomas — skal den 
forhenværende Frilænder have vist sig som en hel brav 
Karl. Som det saa ofte er Tilfældet med intellektuelt 
lavtstaaende, kulturelt uudviklede Naturer, forbandt Tho- 
mas et stort personligt Mod, en dyrisk Dumdristighed 
med en total Mangel paa personlig Æres- og Skam- 
følelse. 

I Lamu droge vi Alle, uden Hensyn til Partistandr 
punkt eller Nationalitet, et Lettelsens Suk, da vi vel 
vare blevne af med disse To, der passede saa fortræf- 
feligt til hinanden, men sikkert ingensinde burde have 
fundet Optagelse som Medlemmer i Frilandsexpeditionen. 

Forøvrigt vilde jeg gøre Dr. Wilhelm Uret — hvad 
jeg mindst af Alt ønsker — ved ikke her at meddele, 
at Felix Thomas, da han kom tilbage fra sin Expedition 
— paa hvilken han nok skal have klemt Livet af ikke 
saa faa Gallaer — fik sine 350 Rupier, ligesaavel som 
de øvrige Medlemmer af Expeditionen. 

Som det vides, havde Dr. Wilhelm paa et tidligere 
Tidspunkt lovet Godfrey, at han trods Alt nok skulde 
faa sin Part af Frilandsgodset i Kepini. Nu blev imid- 
lertid Expeditionen opløst, og dermed forandredes Situa- 
tionen jo ganske. I sin Blindhed vilde Godfrey nu — i 
Egenskab af „Frilandsideens Arvetager" — ikke lade 
sig nøje med mindre end samtlige Oplag baade i 
Lamu, Kepini og Ngau uden Afkortning og uden at 
skænke Expeditionens øvrige Medlemmer en Tanke. 

Men nu gjorde Dr. Wilhelm det ganske snilde Mod- 
træk overfor Godfreys Agitation at sælge Expeditionens 

Damper til de engelske Autoriteter for halv Pris. Denne 

17 



258 



Transaktion er tidligere omtalt. At den finansielt set 
var til Expeditionens Skade, er sikkert, men ikke desto 
mindre lader Handelen sig, set fra Dr. Wilhelms Stand- 
punkt, forsvare paa Grund af den ændrede Holdning, 
Autoriteterne indtoge overfor Wilhelm personlig, efterat 
Købet havde fundet Sted. 

Men ogsaa Godfreys Vaaben viste sig stumpe efter 
dette Salg. Baade Mac Clennan og Roberts vendte nu, 
og i stedse højere Grad, det døve Øre til for deres uro- 
lige Landsmands idelige Fordringer, som de i deres 
Hjerte længe havde været lede og kede af. Godfrey be- 
gyndte at spore en tiltagende Kølighed hos dem; han 
maatte nu paafaldende længe vente i Forværelserne, og 
istedetfor Løfter fik han kun Fraser, der Intet betød. 

Først vilde han ikke tro sine Øjne og Øren, men 
endeligt indsaa han — thi dum var han mindst af Alt 
— hvordan det var fat, og som den Handlingens Mand 
han var besluttede han strax at tage Tyren ved Hor- 
nene, indskibede sig til Mombassa, Hovedsædet for 
„Kompagniets" Forvaltning af Britisk Østafrika, og 
begyndte her en ivrig Agitation til Fordel for den af 
ham projekterede engelsk-frilandske Expedition. Dr. Wil- 
helm, der havde en utrolig Respekt for, hvad Godfrey 
kunde finde paa, bevægede Expeditionsmedlemmerne til at 
indgaa med en Skrivelse til det tyske Konsulat i Zanzibar, 
hvis Beskyttelse man i visse nærmere angivne Tilfælde 
udbad sig, idet man under denne Forudsætning vedbli- 
vende anerkendte Wilhelm som Fører og „Tillidsmand". 
Først havde jeg ikke Lyst til at underskrive denne 
Adresse, Stokkebye og Schmidt heller ikke, men vi un- 
derskreve dog, dels af Hensyn til Kammeraterne i Ex- 
peditionen, dels fordi vi — naar Alt kom til Alt — hel- 
lere saa Dr. Wilhelm end de durkdrevne Englændere 
løbe af med Frilandskagen. Der blev forhandlet længe 
om denne Adresse, der først endelig blev underskreven 

den 5te Juli, nogen Tid efter at Godfrey var vendt til- 
bage til Lamu, som han dog den næste Dag atter 
havde forladt. 

Godfrey havde imidlertid alt Andet end Held med 
sig i Mombassa. Man var aldeles utilbøjelig til at lytte 
til hans Forslag. Dybt skuffet vendte han tilbage til 
Lamu, hvor han genoptog sin gamle Taktik: Timelange 
Samtaler med Dr. Wilhelm, i hvilke han ganske blæn- 
dede den gode Doktor, gjorde ham angst og paa samme 
Tid vakte hans Sympathi. I næste Kapitel kommer jeg 
tilbage hertil. 

Hvad derimod de engelske Myndigheder angaar, da 
lode de sig hverken blænde eller imponere ; tværtimod be- 
gyndte man at blive hjerteligt ked af Godfrey og hans 
bestandige Overhæng. Men hans urolige Aand tillod 
ham ikke noget langt Ophold i Lamu. Ledsaget af 
Bosanquet, hans tro Følgesvend og fanatiske Beundrer 
under alle Omskiftelser, begav han sig til Witu, og der- 
fra til Kepini, hvor han i nogen Tid slog sig ned for at 
vente paa Dr. Wilhelm, der mente at ville komme der- 
til midt i Juli Maaned. Saaledes havde nok, som vi 
siden erfarede, den hemmelige Aftale mellem d«m været. 
Forresten skulde ogsaa dette hans sidste Haab til Wil- 
helm briste, og dermed var i Virkeligheden hans Saga 
ude, i hvert Fald hans Rolle udspillet. Midt i September 
forlod Bosanquet Lamu for at drage til Sydafrika — 
men selv kunde Godfrey endnu ikke løsrive sig fra 
Skuepladsen for sine Sejre og Nederlag, om end den 
Stilling, han efterhaanden kom til at indtage i Lamu, ikke 
kan have været misundelsesværdig. Jeg slutter dette af 
et Brev, som jeg i Januar Maaned næste Aar fik fra Hr. 
Tide, medens jeg opholdt mig i den tyske Koloni Pan- 
gani som En^bedsmand i det tysk-østafrikanske Sel- 
skab. 

Blandt mange andre Efterretninger fra Lamu skri- 

17* 



260 



ver Hr. Tide nemlig: „ — — — vi ere inderlig kede 
af Dugmore og Godfrey, der leve sammen som Hund 
og Kat." 

Dr. Hertzka fabler i sit Blad „Freiland", og efter 
dette det danske „Frilandsbladet", om, at Godfrey og 
Bosanquet i September droge opad Tanafloden, opfor- 
drende andre „Frilændere" til at følge efter. Lutter 
Fantasier, opfundne enten i Lamu eller — hvad jeg 
er tilbøjelig til at tro — i „Frilands" Redaktion i Wien! 
Den 22. September talte jeg med Bosanquet i Zanzibar. 
Han kom fra Lamu, jeg fra Bombay. Godfrey naaede 
heller ikke at komme op ad Tanafloden. 

Men vi ville vende tilbage til Begivenhederne i Lamu 
efter Expeditionens Opløsning den 25de Juni og efter at 
Godfrey var vendt tilbage fra sin korte Udflugt til 
Mombassa. 



NIENDE KAPITEL 

Schmidts og min Opposition. — Hvad vi kunde have forlangt. — 
Hvorfor vi ikke valgte den Vej. — Kammeraternes ulykkelige Stilling. 
— Handlingens Vej. — Wilhelms Risiko. — Hans hemmelige Glæde 
over vor Beslutning. — En tung Sten væltes fra hans Hjerte. — 
Aladdinshulen. — Et hemmeligt Haab. — Vor Marsch til Kepini. — 
Vort beskedne Udvalg af Varer. — Schmidts og mine Beregninger, 
som vi rette os efter. — Hvad der var det Afgørende for os. — 
Schmidts Kendskab til Frilandsgodset. — Tost's Magasin. — Roberts 
Ilbud. — Magasinerne aflaases. — Akidaens Brev. — Soldatens falske 
Rapport. — Misforstaaelsen i den Anledning. — Godfrey til Witu og 
Kepini. — Et nyt Løfte af Wilhelm. — Det trækker ud med Beta- 
lingen til Medlemmerne. — Grunden hertil. — De Medlemmer, som 
rejse. — Maleren Robert Hans Schmidt. — Medlemmernes senere Skæbne. 



Som tidligere anført var Peter Schmidt og jeg ikke 
tilsinds at finde os i Dr. Wilhelms Privatakkord 
med de øvrige Expeditionsdeltagere. Med dem kunde 

han for os slutte hvilken Akkord han vilde, det berøvede 
ikke os vor frie Stilling. 

Vi havde allerede meddelt Denhardt, at vi agtede 
at gøre Udlæg i Kepinioplagene for vort Tilgodehavende 
i Expeditionens Bo. Denne Meddelelse lod Denhardt 
utvivlsomt gaa videre til Dr. Wilhelm, der Intet sagde; 
men naturligvis har han i sit stille Sind følt det som 
en stor Lettelse for sit eget private Vedkommende, at 
vi agtede at dække vore Udlæg til Expeditionen med 
Varer fra Kepini, thi Sagen var jo den, at havde vi, 
d. V. s. Schmidt og jeg, ikke alene nægtet at tage mod 
Pengene, men tillige forlangt Likvidation paa lov- 
mæssig Maade, da havde Dr. Wilhelm slet ikke kunnet 
slutte nogen retsgyldig Akkord med de andre Medlemmer. 
Thi til en saadan Akkord hørte her som i alle andre 
Fallitboer, at Fordringshaverne skulde være enige om 
at modtage den, hvis ikke maatte Sagen overgives i det 
tyske Konsulats Hænder. Varerne vare da blevne solgte 
ved Auktion, og den udkomne Dividende var bleven 
fordelt til Medlemmerne i Forhold til hver Enkelts 
Indskud. 

Nu vare vi imidlertid klare paa, at vi, ved at nægte 
enhver Overenskomst, satte vore Kammerater i en nok 
saa slem Knibe som Dr. Wilhelm. Gjorde vi os nemlig 
hverken betalte i Varerne eller toge mod hans Penge, 
kunde den da nødvendigblevne Likvidation trække ud i 
flere Maaneder, i hvilken Tid Dr. Wilhelm vilde have 
de ubemidlede Medlemmer ganske i sin Magt. Han 
kunde enten nægte dem ethvert Tilskud, og da havde 
de engelske Autoriteter maattet sende Størsteparten hjem 
paa Fattigvæsenets Regning, eller han kunde have givet 
saa rigelige Subsidier som Forskud paa det forventede 
Udbytte af Likvidationen, at der, naar denne endeligt 
engang maatte være tilendebragt, alligevel ikke vilde 
blive en Øre tilovers til Medlemmerne. 

„Mens Græsset groer, døer Horsemoer", siger man 
jo, og just saadan vilde det være gaaet for Expeditionens 
talrige, ganske ubemidlede Medlemmer. Godt Kamme- 
ratskab fordrede altsaa, at vi ikke surmulende og af- 
mægtige bleve siddende i Lamu, men at vi skyndsomt 
betraadte Handlingens Vej — og den Vej førte ad 
Kepini til. 

Wilhelm kunde faktisk ikke — i hvert Fald ikke uden 
stor personlig Risiko — udbetale Medlemmerne de 350 
Rupier og selv tage Frilandsgodset, før han enten var 
kommen til en aaben Forstaaelse med Schmidt og mig, 
eller før vi paa egen Haand havde lagt Beslag paa saa 
meget af Forraadene, som der rettelig tilkom os. Saa- 
snart vi havde gjort dette, ophørte selvfølgelig alle 
Krav paa Expeditionen fra vor Side, og Wilhelm kunde 
saa uden Ængstelse og uden smaalige Hensyn fare frem 
paa sin Vis. 

Derfor var han i sit Hjerte inderlig glad over, at 
vi uden hans Hjælp havde fundet en saa nærliggende 
Udvej til at spare baade ham og os for megen Kval, 
Ærgrelse og Ulejlighed. Maaske haabede han ogsaa i 
sit stille Sind, at Begærligheden skulde løbe af med os 
paa saadan Vis, naar vi først stode i Aladdinshulen, 
at vi toge meget mere, end der tilkom os, hvorved han 
paa en let Maade vilde faa os i sin Magt. 

Jeg veed ikke, om han nærede et saadant Haab, 
men jeg veed, at har han næret det, da er det blevet 
gjort grundigt til Skamme, thi vi toge bevisligt meget 
mindre, end der med Rette tilkom os. 

Tillige konstaterer jeg her, at Dr. Wilhelm ingen- 
sinde i Artikler eller Korrespondancer til „Freiland" eller 
andre Blade har vovet endog med et eneste Ord at anklage 
os for vor Handlemaade. Han kendte Visdommen i det 
gamle Ord, at den, der bor i et Glashus, skal ej 
kaste med Stene efter Andre. 

Den 27de Juni brød Peter Schmidt og jeg op fra 
Lamu — ingen Andre end Denhardt og Wilhelm vidste, 
hvorhen vi agtede os — sejlede med gunstig Vind til 
Kim bo og marscherede herfra til Kepini i Løbet af 
Natten. Vi standsede kun i Ukanga fra Kl. 1 — 3, 
medens vore sorte Tjenere lavede os et hurtigt Natte- 
maaltid. Den 28de om Morgenen ankom vi til Tost^ 
hvor vi bleve gæstfrit modtagne. Ham satte vi ind i 
Situationen, og med stor Beredvillighed laante han os 
et ham tilhørende Hus i Kepini, hvori vi agtede at op- 
lægge de Varer, vi nu vilde lægge Haand paa. 

Om Eftermiddagen vandrede vi ned til Kepini og 
fandt Frilandsmagasinet — den største og mest impo- 
nerende Bygning i hele Byen — liggende urørt i stille 
Fred. 

Vi toge strax fat paa vore Varers Udvælgning, 
Sortering og Indpakning, hjulpne af Tost og hans sorte 
Arbejdere. 

Vi toge Bomuldstøjer, Glasperler, Konserves, Musik- 
instrumenter, lidt Ammunition, noget Hvedemel og for- 
skellige Smaating, vi mente at kunne have Nytte af, 
Alt i Alt — efter Fakturalisternes Udvisende — Varer 
til et Beløb af kun 800 Marks Værdi. 

Peter Schmidt havde betalt til Expeditionen, som 
Deltager og Andelshaver i denne, 4000 Mark kontant. 
Rejsen til Lamu paa anden Klasse havde andraget 
500 Mark, og Opholdet i Afrika, saa længe Expeditionen 
varede — i alt 85 Dage — kunde, meget flot regnet, 
anslaas til 250 Mark; til Rest i hans Favør altsaa 
3250 Mark. Han beregnede nu, at en Likvidation kun 
kunde antages at finde Sted med et Tab paa Varerne 
af 25 pCt. og slog som en Følge deraf yderligere 813 
Mark af samt beregnede sig til Udgift 187 Mark 
som sin Part af, hvad der var medgaaet til Transport, 
Lagring o. s. v., ialt altsaa 1000 Mark. 

Herefter havde han altsaa Ret til at lægge Beslag 
paa Varer til et Beløb af 2250 Mark. 

Hvad mig angik, havde jeg som Deltager og An- 
delshaver i Expeditionen betalt 2000 Mark, hvorfra 
maatte trækkes 800 Mark, som min Rejse (paa første 
Klasse) til Lamu havde kostet, endvidere 250 Mark for 
mit Ophold ved Expeditionen, 25 pCt. Tab paa Varerne 
under et eventuelt Salg 238 Mark, samt Transport, 
Fragt og Lagringsomkostninger, faldende paa mig, 88 
Mark, tilsammen altsaa Udgifter for mit Vedkommende 
1376 Mark, til Rest i min Favør 624 Mark, for 
hvilket Beløb jeg altsaa var berettiget til at tage Varer 
af Expeditionens Forraad. 

Schmidt og jeg havde som Følge af denne Opgø- 
relse været i vor gode Ret, om vi havde taget Varer 
til et Beløb af 2874 Mark, men ikke desto mindre 
nøjedes vi med at lægge Beslag paa den nævnte ringe 
Brøkdel af de store Oplag. 

Denne Beskedenhed kan ved første Øjekast synes 
umotiveret, saa meget mere, som vi ikke lode os lede 
af Hensynet til Dr. Wilhelm, men vi vilde ikke tage 
mere for vor egen Part, end der vilde tilfalde Expedi- 
tionens øvrige Medlemmer, hvilket jo netop var 400 
Mark pr. Mand i Følge Akkorden. 

DetAfgørende for os var ikke det at komme 
i Besiddelse af Værdier til et Beløb af et Par 
hundrede Mark mere eller mindre, men derimod 
at konstatere vor Ret overfor Dr. Wilhelm som 
Aktionærer i Frilandsexpeditionen, som rette 
F'ordringshavere i Fallitboet. 

Peter Schmidt var i Besiddelse af det allernøjeste 
Kendskab til hele det store Frilandslager. Han havde 
i Hamborg været med til Godsets Indladning i „Bundes- 
rath", og da vi kom til Lamu, var det ham, der bar 
Ansvaret saavel for Udlosningen som for Toldexpedi- 

tionen. Tilmed havde han bestandigt havt alle Faktu- 
raerne i Hænde, havde Maaneder igennem kun været 
beskæftiget med Varernes Bevogtning og Konservering, 
saa det var jo naturligt, at Ingen kendte Frilandsgodset 
som han, at Ingen saa godt som han kunde sige, hvor 
hver enkelt Ting havde sin Plads og hvad hver enkelt 
Kasses Indhold var værd. 

Deraf fulgte, at han nøjagtigt kunde beregne 
Værdien af de Sager, vi lagde Beslag paa. Med Fak- 
turasedlerne i Haanden noterede han Værdien op for 
hver lille Ting, vi toge. Som Følge heraf er det ingen- 
lunde efter et løst Skøn, at jeg sætter de af os tagne 
Varer til et Beløb af 800 Mark. Tvertimod, det var 
deres virkelige Værdi, for hvilken vi havde Sort paa 
Hvidt. 

Da vi havde tilendebragt Varernes Indpakning og 
faaet dem transporteret over i Hr. Tost's Magasin, be- 
gave vi os atter op til Plantagen, hvor vi hengave os 
til nogle Timers rolige Hvile, som vi vel kunde trænge 
til efter den sidste Nats Strabadser. 

Men vi glædede os inderligt over vor hurtige Marsch 
og takkede Forsynet, fordi vi havde benyttet Tiden 
uden unødigt Smøleri, thi samme Aften kom en sort 
Askari til Kepini, fremstillede sig for den gamle, vær- 
dige, arabiske Akida som Guvernør Roberts Ilbud og 
overgav ham en paa Arabisk affattet Skrivelse med Be- 
faling til uopholdeligt at aflaase og i Regeringens Navn 
bevogte Frilandsmagasinet, samt under ingen Betingelse 
tilstede Europæere Adgang, medmindre de vare forsy- 
nede med hans, Mr. Roberts' Tilladelse. Denne Ind- 
griben i Begivenhedernes Gang fra de engelske Autori- 
teters Side faldt jo kun altfor godt i Traad med disse 
Autoriteters tidligere Optræden, men alligevel kom Mr. 
Roberts' Handlemaade os uventet — netop i dette Øje- 
blik. Som vi siden erfarede, havde Godfrey faaet Nys 

om vor Expedition til Kepini og var naturligvis strax 
ilet til Wilhelm. Til sin Forbauselse har han saa hos 
denne kun fundet døve øren for sine Forestillinger og 
er sporenstregs derfra gaaet til Mac Clennan og Roberts, 
hvis Indignation han har forstaaet at vække, idet han 
har beklaget sig over, at Schmidt og jeg nu gjorde, 
hvad der paa et tidligere Tidspunkt var blevet ham 
selv nægtet. Godfrey var for meget Part i Sagen til, 
at han kunde se, at der var en himmelvid Forskel paa 
med Magt at ville bemægtige sig store Værdier af ube- 
stemt Omfang samtidigt med, at man forfordelte og 
forurettede sine Kammerater paa det Blodigste ved en 
saadan voldelig Adfærd -- og saa paa vor Fremfærd; 
thi denne gik kun ud paa at konstatere vor Medejendoms- 
ret til Frilandsgodset, idet vi ikke toge for en øre mere, 
end den Sum beløb sig til, som Dr. Wilhelm hellere 
end gerne vilde udbetale os kontant, naar vi blot 
vilde modtage den af ham; men det var jo netop det, 
vi ikke vilde. 

At forøvrigt Dr. Wilhelm var vidende om Mr. Ro- 
berts' Hensigt, Frilandsmagasinets Aflaasning og Bevogt- 
ning, tvivlede vi ikke om, og ved vor Tilbagekomst til 
Lamu fik vi det godtgjort til Evidens. 

Den gamle, arabiske Akida i Kepini, der af hele sit 
Hjerte hadede og afskyede de brøsige Englændere, var 
naturligvis i den hele Sag fuldt ud paa vor Side. Efterat 
han havde faaet Nøglerne udleveret af Peter Schmidt, 
gav han dem til den sorte Askari, der havde Ordre til 
at bringe dem til Mr. Roberts, til hvem han ved samme 
Lejlighed skrev et blomstrende arabisk Brev med Med- 
delelse, om, at Alt var stille og roligt i Kepini, og 
at „Mændene fra den nedgaaende Sols Land", 
d. V. s. vi Europæere, holdt sig rolige oppe paa Bana 
Tost's Plantage. 

Han sagde i sit Brev Intet om, at vi ikke havde 

taget Varer ud af Magasinet, men berørte heller ikke 
med et Ord, at vi allerede havde besørget alt Fornødent, 
og at Mr. Roberts' Ilbud var kommet 6 Timer for sent. 

Nu vilde Soldaten gerne fortjene en Dusør af sin 
strænge engelske Herre, hvorfor han ved sin Tilbage- 
komst til Lamu meddelte saavel Roberts som Mac Clen- 
nan, at han var kommen tidsnok, og at Magasinerne 
vare urørte, samt at Europæerne forholdt sig stille oppe 
paa Plantagen. Denne Besked vakte Tvivl hos de en- 
gelske Myndigheder om Hensigten med min og Schmidts 
Rejse til Kepini, og til Slutning havnede de i den Over- 
bevisning, at der kun havde været Tale om at aflægge 
Tost et Besøg. 

Mac Clennan meddelte altsaa den utaalmodige 
Godfrey, at hans Bekymringer havde været ufornødne, 
og at samtlige Vårer endnu laa i Magasinet. 

Det Samme meddelte han til Dr. Wilhelm, der paa 
denne Vis kom til at tro — os uafvidende — at vi 
alligevel Intet havde taget i Kepini. 

Næste Dag brød Schmidt og jeg op fra Tost's 
Plantage — vore Varer lode vi roligt blive liggende i 
vort private Magasin i Kepini — og marscherede ad 
Lamu til. Det gjaldt om at være saa nær som muligt 
ved Begivenhedernes Centrum, thi man kunde jo aldrig 
vide, hvad der kunde ske. 

Den 2den Juli ankom vi til Lamu, hvor vi traf Alt 
ved det Gamle. Kun var Godfrey og Bosanquet Dagen 
i Forvejen marscherede ad Witu til. Alle brød deres 
Hoveder med at udregne, hvad de vilde der, men vi 
vare naturligvis fuldkomment paa det Rene med, at det 
atter drejede sig om storartede Anslag mod det ulykke- 
lige Frilandsgods i Kepini. Medens Godfreys engelske 
Venner og Beskyttere begyndte at blive kede af ham 
og saa smaat at lade ham sejle sin egen Sø, var Dr. Wil- 
helm ikke saa hurtig i Vendingen. Autoriteternes for- 

andrede Holdning overfor G odfrey var ganske undgaaet 
hans Opmærksomhed, hvorfor han stadig paa Bunden 
af sit Hjerte nærede stor Angst for den hensynsløse 
engelske Anarkist. Godfrey var klog nok til at drage 
Nytte heraf, og idet han hyklede det bratteste Omslag 
i sine Følelser for Dr. Wilhelm, med hvem han lige 
siden Expeditionens Opløsning daglig — i al Hemme- 
lighed — havde havt timelange Samtaler, forstod han 
at faa den karaktersvage, vankelmodige Dr. Wilhelm 
bevæget til at afgive endnu et bestemt Løfte om en Del 
af Kepinigodset, mod at han og Bosanquet opgave alle 
øvrige Krav paa Wilhelm og Expeditionen. Denne nye 
Overenskomst holdtes ogsaa hemmelig for Frilænderne, 
endskøndt det var vanskeligt at se hvorfor, thi Fler- 
tallet havde jo akcepteret Dr. Wilhelms Akkordbetingel- 
ser, og Schmidt og jeg havde jo ikke flere Fordringer 
at stille til Expeditionen, efter at vi havde, som vor 
Part, gjort Udlæg i en Del af Expeditionens Gods. 

Imidlertid trak det ud Dag for Dag med Udbeta- 
lingen af de akkorderede 350 Rupier pr. Mand. Utaal- 
modigheden tog til mellem Frilænderne, der inderligt 
ønskede at komme bort, saa meget mere, som Ingen 
kunde begribe Grunden til, at Dr. Wilhelm saaledes 
tøvede. 

Grunden var imidlertid den, at han ikke turde paa- 
tage sig Ansvaret for at bringe Akkorden til Udførelse, 
paa Grund af Schmidts og min tidligere bestemte 
Protest. 

Han frygtede en ubehagelig Retssag for Konsulatet 
i Zanzibar, hvor han muligvis kunde blive dømt til at 
tilbagebetale Expeditionen eller rettere Frilandsaktions- 
komiteen i Wien hele det til Medlemmerne udbetalte 
Beløb og saa endda miste Dispositionsretten over Va- 
rerne. 

Damperen var jo solgt til Guvernør Roberts, og 

Købesummen var netop nu udbetalt. Men disse 8000 
Mark var det, som Dr. Wilhelm agtede at bruge til 
Expeditionsmedlemmernes Afregning — 20 Mand og 
hver 400 Mark. Pengene laa parate, Postdamperen 
„Juba" kunde ventes om nogle faa Dage, og med den 
skulde Medlemmerne afgaa til Zanzibar efter at have 
faaet deres Betaling. Alt stod og faldt med, om Schmidt 
og jeg havde taget Varerne i Kepini' eller vi ikke havde 
taget dem. 

Saa fik Dr. Wilhelm at vide, at vi havde taget 
dem, og det lettede en tung Sten fra hans Hjerte, thi 
nu kunde „Afviklingsforretningen" gaa glat for sig uden 
at støde mod ubehagelige Hindringer. 

Efter mange Forhandlinger og megen Snakken 
frem og tilbage endte det med, at hvert Medlem fik 
Lov til at beholde og medtage sin Manlicherkarabin. 
De Medlemmer, der nu fik 350 Rupier hver efter at 
være indgaaede paa Wilhelms Akkordbetingelser og som 
nu — i første Halvdel af Juli Maaned — forlode Lamu 
for at spredes rundt om til alle Verdenshjørner, vare 
Følgende: 

Hans Salner, Dticoffre, Reinhold Gleisering, Rieckh, 
Biischel, Hiihnel, Selling, Herbert Cox, Dr. Engen Kanf- 
mann samt Hr. og Fru Sasse. 

Foruden disse afrejste ogsaa Rabinek med Dampe- 
ren „Juba". Sidst i Maaneden fulgte Felix Thomas 
efter, idet Wilhelm gav ham 350 Rupier, da han kom 
tilbage fra sin Gallaexpedition med gamle Dugmore. 

Maleren Robert Hans Schmidt fik Dr. Wilhelms Hævn 
at føle paa Grund af de Avisartikler, han havde offentlig- 
gjort om Expeditionen. Han havde nemlig i sin Tid 
kun indbetalt 500 Mark til Expeditionen og lovet, at 
Resten skulde komme senere. Da saa Alting gik i 
Skuddermudder, roste Schmidt sig stedse af sin store 
Snedighed og Forudseenhed, idet han nu kom til at 

tabe meget mindre end de andre Medlemmer, da han 
naturligvis ikke med en Tanke tænkte paa at indbetale 
de manglende 500 Mark efter at være kommet til Afrika. 
Men nu snød Wilhelm ham igen. Han nægtede at ud- 
betale Schmidt den samme Sum, som de Andre fik, ja 
han nægtede endog at give ham Nogetsomhelst, arrig 
og forbitret paa ham, som han var, dels paa Grund af 
hans Korrespondancer, dels paa Grund af hans stadige 
Opposition mod alle Dr. Wilhelms Foranstaltninger. 

Da Schmidt paa Grund af sit uelskværdige, drille- 
syge Temperament var alt Andet end afholdt, blev han 
fra nu af betragtet med slet dulgt Skadefryd af sine 
mere heldige Lidelsesfæller indenfor Expeditionen. 

Medens de ovenfor nævnte Medlemmer af Expedi- 
tionen bleve betalte med Anvisninger paa et stort tysk 
Hus i Zanzibar, modtog Axel Stokkebye sine 350 Rupier 
kontant, idet. han endnu ikke agtede at forlade Lamu. 
Han saavelsom Lieutenant Gaede boede endnu bestan- 
digt hos Hans Jahn. Det muntre Selskab havde ikke 
længe udholdt Landlivets Ensomhed og Ensformighed. 
Da Schmidt og jeg vendte tilbage fra vor Rejse til 
Kepini, fandt vi atter Hans Jahns Dør slaaet gæstfrit 
op paa vidt Gab. 

Forinden jeg gaar videre, maa jeg med et Par Ord 
omtale, hvad der — saa vidt jeg veed Besked derom — 
blev af Expeditionens Medlemmer. Rahinek gik — som 
allerede tidligere meddelt — til Tanga i de tyske Kolo- 
nier, hvor han fik en fortrinlig Stilling som Kasserer 
ved den derværende Jernbane, Salner, Ducoffre, Rickh, 
Gleisering, Hr. og Fru Sasse samt Herbert Cox lykke- 
des det at naa tilbage til Europa — navnlig ved Hr. 
Sasses offervillige Hjælpsomhed, medens Enkelte, t. Ex. 
Gleisering, havde modtaget Subsidier hjemmefra. 

Selling kom til de tyske Kolonier, hvor han kom 
fortræffeligt an som „Baumeister" i Regeringens Tjeneste. 

Hiinel kom til Mozambiquekysten, hvor han skal 
have faaet Ansættelse som Gartner paa en Plantage, 
men hans senere Skæbne er mig ganske ukendt. Bil- 
schel kom til de tyske Kolonier, fik en Ansættelse paa 
en Kaffeplantage oppe i Usambarabjergene men kom 
her ulykkeligt af Dage, idet et Træ, der fældedes, styr- 
tede over ham og dræbte ham paa Stedet. Dr. Kauf- 
'tnann rejste til Transvaal, hvor han fik Ansættelse som 
Læge ved et Jernbaneselskab. 

Walther Lempenau gav Afkald paa sine 350 Ru- 
pier og forblev i Lamu efter Denhardts Raad. 

Expeditionens Medlemmer, der nu i fire Maaneder 
havde levet sammen, rigtignok ikke altid som de bedste 
Venner, skiltes nu, spredtes til alle Sider, de Fleste for 
aldrig mere at se hverandre. » 



TIENDE KAPITEL 

Gustav Denhardts Betragtning af Situationen. — Grundene til hans 
Opfattelse. — Dr. Wilhehn og Frilandsgodset. — Har Dr. Wilhelm 
aflagt Regnskab? — Hvor ere Pengene? — Dr. Wilhelms Hemmeligheds- 
fuldhed. — Hans Forhold til Godfrey. — Anger. — I Armene paa 
Denhardt. — Dr. Wilhelms første Rejse til Kepini. — Jeg ledsager 
ham. — Dr. Wilhelms Frygt for Godfrey. — Godfreys Excentriciteter. 
— Denhardt kommer. — Sammenkomst med Godfrey. — Frygtelige 
Scener. — Englændernes Nederlag. — Klimaets uheldige Indflydelse 
paa Dr. Wilhelm. — Hans Mangel paa Selvbeherskelse. 



Gustav Denhardt kunde trods sit brave og ærlige Sind 
ikke indse, at Dr. Wilhelm overfor Expeditionens 
Medlemmer havde baaret sig ad paa en Maade, der kun 
var mulig, fordi den rige Mand, med Lommen fuld af 

Penge, stod overfor en Flok Mennesker, som han i den 
Grad havde pekuniær Magt over, at de maatte takke 
ham, blot fordi han holdt dem klare af Fattigvæsnet. 

Sagen var, at Denhardt atter og atter opstillede det 
samme Regnestykke som Peter Schmidt i Kepini: Rejsen 
til Lamu saameget, Ophold under Expeditionen saameget. 
Part i Fragt og andre Omkostninger saameget, altsaa til 
Rest saa og saameget. Dette „Restbeløb" androg for de 
Medlemmer, der kun havde betalt 1000 Mark, kun lidt 
over 300 Mark, altsaa — ræsonnerede Denhardt — ud- 
viser Wilhelm en overord enlig Liberalitet, naar han af 
egen fri Villie tilbyder 400 Mark! 

Gustav Denhardt glemte, at Medlemmerne havde et 
gyldigt moralsk Krav paa at blive befordrede hjem igen 
til Europa foruden at faa „Restbeløbet", ca. 300 Mark 
udbetalt, og han mente ikke, at Wilhelm var forpligtet 
til at bekymre sig om, hvorvidt Medlemmerne for den 
tilbudte Sum kunde naa Europa eller de ikke kunde. 

Denhardt var Købmand — først og fremmest — , 
dernæst stod han udenfor Expeditionen, nærede for Fler- 
tallet af Frilænderne kun en meget ringe Interesse, blan- 
det med en dygtig Portion af den Foragt, en besid- 
dende og bosiddende Mand som Regel føler overfor 
subsistenløse Existenser. Og det lader sig jo ikke nægte, 
at Expeditionsmedlemmernes Flertal var nedsunket til 
dette lave Trin i Samfundet. Han glemte hvis Skyld 
det var, at denne Snes kraftige Mænd med ærlige Villier 
til at tage fat, nu var stedet i saa dyb og saa ufor- 
skyldt en Nød. Han saa ikke — thi han kendte Intet 
til Expeditionens Forhistorie — at to Mænd, Dr. Hertzka, 
der sad hjemme i Wien, beskæftiget med nye Planer, 
der kunde vedligeholde Reklameglorien om hans opfind- 
somme Hoved, og saa vor egen Dr. Wilhelm her i 
Lamu, bare hele Skylden baade for Skammen og for 
Skaden, for de ødte Kapitaler og — først og sidst — 

for de Menneskeliv, som gik tabt. Spørgsmaalet var 
med Hensyn til Frilandsgodset dette: Vil Dr. Wilhelm 
beholde alt dette for sin egen Mund, eller vil han efter 
stedfunden Likvidation tilstille Frilandsaktionskomitéen i 
Wien de indkomne Summer? 

Paa en Maade kunde det ganske vist være os det 
Samme, men ikke destomindre havde det dog sin store 
Interesse at faa dette intrikate Spørgsmaal rigtigt be- 
svaret. 

Dr. Wilhelm blev flere Gange direkte spurgt om, 
hvad han da nu agtede at gøre med Frilandsgodset, men 
hans Svar var stedse undvigende. Enden paa Legen 
blev, at Dr. Wilhelm slet ikke solgte Varerne, men dis- 
ponerede over dem til privat Brug. Dette er en Kends- 
gerning, som sidenhen skal blive omtalt. Men hvad der 
til Dato ikke kan siges at være en Kendsgerning, er 
dette: Har Dr. Wilhelm, efter at have lagt Beslag 
paa Godset, Geværerne og Ammunitionen — let 
realisable Værdier til et Beløb af mellem 30 og 
40,000 Mark. — senere gjort Regnskab overfor 
Aktionskomitéen i Wien, og har han — hvad der 
er Hovedsagen — tilbagebetalt det ovennævnte 
betydelige Beløb? 

I Dr. Hertzkas Organer har der intetsteds staaet et 
Ord om Regnskabsaflæggelse fra Dr. Wilhelms Side. 
Lige saa lidt har Frilandsorganisationerne Verden over 
faaet Meddelelse om, at Dr. Wilhelm — der selvfølgelig 
for sin egen Mund ikke havde Lov til at tilbageholde et 
større Beløb end 350 Rupier, saa meget mindre, som 
han overfor dem, der havde indbetalt ret store Summer, 
bestandig erklærede, at de ikke havde større Fordringer at 
stille end de, der enten Intet havde indbetalt eller kun 
en Minimumssum paa 1000 Mark — havde indbetalt 
Frilandsgodsets og Vaabensamlingens ovennævnte meget 
betydelige Værdi, til Frilandsaktionskomitéen. At han 

ikke destomindre har indbetalt denne Kapital, tør jeg 
ikke benægte, men man maa i saa Fald forvente en 
klar og aaben, offentlig Udtalelse fra Dr. Wilhelms Side. 
Den turde være højst fornøden! 

Dr. Hertzka var ligesom Dr. Wilhelm kun For- 
valter af de indkomne Summer, for hvilke Varerne 
indkøbtes; det er derfor paa Forhaand utænkeligt — da 
jeg naturligvis ikke forudsætter et forbryderisk Forhold 
mellem disse To — at Dr. Hertzka kan have skænket 
eller eftergivet Dr. Wilhelm Beløbet, uden selv af sin 
egen Lomme at indbetale Beløbet i Aktionskomitéens 
Kasse. 

Som sagt, Spørgsmaalet er dette simple: Hvor ere 
Pengene blevne af.^ Og dette Spørgsmaal er til Dato 
forblevet ubesvaret. 

Dr. Wilhelm var i det Hele ganske overordentlig 
hemmelighedsfuld i de Dage, da „Afviklingen" med Med- 
lemmerne stod paa. Da den endelig var tilendebragt og 
Ingen havde noget yderligere at fordre, besluttede Dr. 
Wilhelm at begive sig til Kepini for at tage et Skøn 
over alle de Rigdomme, som han, man sige hvad man 
vil, paa en temmelig let Maade var kommen i Besid- 
delse af. 

Tillige vidste han jo — men ingen Andre end han 
selv — at Godfrey med Utaalmodighed ventede ham 
ved Indgangen til Frilandsmagasinet. 

Han fortrød bittert, at han havde givet Godfrey det 
letsindige Løfte, som han var fast bestemt paa ikke at 
holde. Men som tidligere bemærket havde han en næ- 
sten overtroisk Respekt for Godfrey; at tage Kampen op 
imod ham. Mand mod Mand i aaben Mark, vovede han 
absolut ikke. Hjælp maatte han have. Paa Frilænderne 
turde han ikke stole, men saa var der jo Denhardt. 

Gustav Denhardts Forhold til Dr. Wilhelm var un- 
dergaaet adskillige Omskiftelser i den Tid, de havde le- 

vet Dør om Dør i Lamu. Først da Wilhelm kom til 
Afrika, havde han kritikløst kastet sig i Armene paa 
Denhardt, der var Manden med den konsoliderede vStil- 
ling, med Erfaringen og Kendskabet til Land og Folk, 
men først og fremmest Manden med den bestemte Villie, 
en Egenskab, som Wilhelm jo var ganske blottet for, 
men som han just af den Grund instinktmæssig bøjede 
sig for og søgte Hjælp og Støtte hos. 

Men saa kom den skæbnesvangre Tid, da Wilhelm 
mere og mere modstandsløs gled over i Armene paa de 
snu og hensynsløse Englændere. Denhardt var for stolt 
til at ville holde paa ham, og i sit Hjertes Inderste 
ringeagtede den kloge og nøgterne Mand baade Wil- 
helm og den „Sag", for hvis Skyld han var kom- 
men til Afrika. Den Kløft, der skilte dem, blev stedse 
dybere, men saa kom endelig Slutningskatastrofen. Wil- 
helm lod Englænderne faa Damperen til Spotpris og var 
derpaa færdig med dem — med Autoriteterne at sige. 
Han „akkorderede" med „Frilænderne" og var derpaa 
færdig med dem. Saa stod han ganske ene, med Ud- 
sigt til en haard Kamp med Godfrey, vistnok den haar- 
deste Hals, han nogensinde havde havt at gøre ,med, 
men dette var for meget for hans svage, vaklende Ka- 
rakter. Atter kastede han sig i Denhardts Arme, uhjæl- 
peligt givende sig den kraftigere, mere selvstændige Na- 
tur i Vold — og denne Gang slap Denhardt ikke mere 
Taget i ham. 

Denhardt lovede, at han skulde nok komme til Ke- 
pini med det Allerførste, Wilhelm kunde rolig drage af- 
sted. Da jeg ogsaa havde mine Grunde, hvorfor jeg 
ønskede at gense Kepini — P. Schmidt var allerede for 
flere Dage siden vendt tilbage dertil — sluttede jeg mig 
til Wilhelms Karavane, men sørgede naturligvis for min 
egen Udrustning og Proviantering. Jeg mærkede nok, 
at jeg ikke var særlig „velkommen", men herom bekym- 

rede jeg mig kun lidt, saa meget mindre, som jeg helst 
ikke vilde tabe Wilhelm af Kikkerten under hans Ophold 
i Kepini. Det er paa dette Sted ikke uden Interesse at 
erfare, at det var første Gang, Dr. Wilhelm rejste 
til Kepini siden Expeditionens Landing. Frilands- 
lageret havde han aldrig set! Manden selv, for ikke 
at tale om hans „Ledelse" af Expeditionen, karakteriseres 
ved denne Kendsgerning, der i sig selv er saa talende, 
at alle Slags Kommentarer turde være overflødige. 

Den 7de Juli sejlede Wilhelm og jeg fra Lamu i en 
almindelig Sejlbaad. Vor fortræffelige lille „Tana", der 
saa tidt paa Dampens hurtige Vinge havde ført Frilæn- 
derne over til Fastlandet og tilbage igen — altid tilbage 
igen — laa nu koket og vuggede sit lille, hvide Skrog 
i de skvulpende Smaabølger udenfor sin nye Herres, Mr. 
Roberts', Vinduer. Guvernementshuset laa jo helt nede 
ved Vandet, hvis Bølger sprøjtede op om dets stærke 
Koralmure. Vi skævede til den, da vi langsomt kryd- 
sede forbi, men jeg var forøvrigt saa høflig ikke i øje- 
blikket at se paa Dr. Wilhelm. 

Vi vare forresten helt fidele Venner paa Turen. 
Umiddelbart forinden havde han jo erholdt det tidligere 
omtalte „Tillidsvotum" af os, idet vi havde udnævnt 
ham til vor „Befuldmægtigede", i Fald Godfrey skulde 
prøve paa Voldsomheder. Da jeg kort efter i Kepini 
var Vidne til de uhyggelige Scener, der udspandt sig 
mellem vor Exfører og Exerkefrilænderen Godfrey, og da 
jeg forstod, at Godfrey havde været i Besiddelse af et 
bestemt Løfte fra Wilhelms Side, blev det mig med Et 
ganske klart, hvorfor Dr. Wilhelm havde vist en saa 
stor Nervøsitet, da det gjaldt om at samle Underskrifter 
paa den antiengelske Adresse til det tyske Konsulat i 
Zanzibar. Dagen efter kom vi velbeholdne til Tost's 
Plantage, hvor vi som sædvanligt bleve venligt modtagne 
af Ejeren og Peter Schmidt. Ganske som jeg i mit 

stille Sind havde tænkt mig, erfarede vi nu, uden at 
Wilhelm eller jeg blev overrasket, at Godfrey gik rundt 
som en brølende Løve i Kepini, utaalmodigt ventende 
paa Dr. Wilhelm for at faa fat i det lovede Gods. 

Dr. Wilhelm vovede ikke at begive sig alene til Ke- 
pini. Han forblev roligt paa Tost's Plantage, indtil Ben- 
hårdt kom. Schmidt og jeg, der jo hverken skulde for- 
ære eller tage Noget fra Godfrey, begave os derimod om 
Eftermiddagen paa Vej til Kepini. Vi gik langs Strand- 
bredden. Det var just laveste Ebbe. Havet var ganske 
stille eller i hvert Fald saa stille, som man kan vente sig 
det af det aabne Verdenshav. 

Da saa vi et Stykke fra os en Mand, en Europæer, 
vade ude i Ebbesandet. Han var iført Skjorte, Stanley- 
hat og hvid Paraply men ellers Intet. Vi gik nærmere 
og saa til vor Forbauselse, at det var ingen Ringere end 
Mr. Godfrey selv, der dels tog Luftbad, dels morede sig 
med at fange Krabber. Vi gjorde en Bemærkning om 
det lidt lette Kostume, hvori han bevægede sig, men God- 
frey bare lo og lo og lo — og saa sagde vi Intet mere, 
men fulgte ham tause til hans Hytte i Kepini. Her 
skiftede han Dragt. Han trak Skjorten af og iførte sig 
en lang ulden Ulster med stort Skulderslag. Andet 
havde han ikke paa sig. 

Bosanquet var meget syg, men Godfrey havde ikke 
et Øjeblik tilovers for ham. Alle hans Tanker drejede 
sig om hans forestaaende Tanaexpedition. Han havde 
forfattet lange Lister over alt det, han vilde have i Fri- 
landsmagasinet, et Udstyr af større Værdi end de 8000 
Mark, som alle de andre Medlemmer af Expeditionen til- 
sammen havde maattet lade sig nøje med. 

Næste Dags Morgen kom Gustav Denhardt til Plan- 
tagen. Det forblev ikke nogen Hemmelighed, hverken 
for Schmidt, Tost eller mig, hvorfor han var kommen. 

Vi vidste, at nu skulde det sidste dræbende Slag føres 
mod Godfreys Planer. 

Ud paa Eftermiddagen begave vi os alle Fem til Ke- 
pini, Denhardt fuld af Iver og Kamplyst, Wilhelm i en 
Sindstilstand, der nærmest kan betegnes som „Lyst til 
at rende fra det Hele", og endelig vi andre Tre, spændte 
paa, hvordan Historien vilde løbe af. 

Godfrey modtog os i Kostumet fra den foregaaende 
Dag, lang, ulden Ulster og forresten Ingenting. 

Han kunde strax se, at der var ubehagelige Ting i 
Gære. Vi Andre sad spændte og tause, Wilhelm hak- 
kede og stammede, og Denhardt rømmede sig paa en 
uheldvarslende Maade. 

Godfrey begyndte at forstaa Dr. Wilhelm, men han 
vilde ikke forstaa, afskar ham Ordet og sagde, at det 
glædede ham at se Wilhelm, der naturligvis nu vilde 
indfrie sit ofte givne, men indtil Dato aldrig holdte Løfte 
om visse Kvanta af Varerne i Frilandsmagasinet. 

Men medens han sagde dette, rystede hans Hænder 
saaledes, at det var klart, han maatte være Genstand for 
en voldsom Sindsbevægelse. 

Han havde nemlig forstaaet Meningen af Dr. Wil- 
helms stammende og forvirrede Tale. 

Wilhelm opgav nu Ævret og bad Denhardt om at 
tage Ordet. Roligt, uden Lidenskab, men dirrende af Sejers- 
følelse, sagde Denhardt, hvorfor Wilhelm ikke saa sig i 
Stand til at indfrie sit Løfte til ham: Situationen var 
bleven en anden. Det maatte anses for tvivlsomt, om 
han var Manden for at gennemføre en Expedition, og i hvert 
Fald havde kun hans nærmeste engelske Venner, men 
ikke den internationale Frilandssag Gavn af et saa- 
dant Foretagende, selv om det ogsaa — hvad han an- 
saa for usandsynligt — lykkedes. 

Hvis man kan tænke sig et civiliseret Menneske i 
et Nu forvandlet til et rasende, skummende Rovdyr, saa 

vil man fatte den frygtelige Virkning, Denhardts Ord 
gjorde paa den fortvivlede Englænder, der i dette Øjeblik 
saa alle sine Forhaabninger, alle sine Planer briste, sin 
Forfængelighed tilføjet et dræbende Slag, sig selv fordømt 
til Uvirksomhed, og Altsammen just nu, da han stod 
paa Dørtærsklen til Magasinets Herligheder, alt dette kon 
tante Gods, der skulde være ham en Jakobsstige op ad 
til Magt og Herlighed og Berømmelse. 

Og Alt skulde han ofre for denne plebejiske, filistrøse 
tyske Købmand, aa, utaalelige Tanke! Vilde Forban- 
delser, skrækkelige Eder, uartikulerede Raab skyllede som 
en Lavine ud over vore Hoveder. Han hadede os i 
dette Øjeblik — men mest Wilhelm — med et grændse- 
løst, uudslukkeligt Had. Dog, der var ingen Grund til 
at nære Ængstelse i nogen Retning. Araberne holdt 
som sædvanlig Vagt udenfor Frilandsmagasinet, derind 
kunde han altsaa ikke komme. Og forøvrigt vidste vi 
jo godt, at han ikke mere kunde gjøre Regning paa 
Myndighedernes Understøttelse. Heller ikke var det no- 
gen Hemmelighed, at Godfreys private Midler vare stærkt 
paa Heldingen. Wilhelm kunde derfor med Ro være Vidne 
til Elementernes Rasen og roligt afvente det Øjeblik, da 
Nøden tvang hans to seigeste og farligste Modstandere 
— Godfrey og Bosanquet — til at bede ham om at 
faa de dem hver især tilkommende 350 Rupier ud- 
betalt. 

Og dette Øjeblik kom hurtigere, end Nogen havde 
ventet. Godfrey havde den gode Egenskab, at han var 
Opportunist. Han forfulgte en Sag til det Yderste, men 
led han saa — som her — definitivt Nederlag, saa var 
han Mand for ret snart at lægge sit Skib om paa en 
anden Boug. Fjorten Dage efter havde baade han og 
Bosanquet faaet, hvad de skulde have og vare derefter 
ganske færdige med Frilandsexpeditionen. 

Det blev Aften, inden vi kom fra Kepini, hvor vi 



280 



efterlode Englænderne med samt deres Forbitrelse. Vi 
bleve enige om at vende tilbage til Tost's Plantage ad 
Vejen langs Havet, hvor der blæste en behagelig forfri- 
skende Vind, fremfor gennem den lumre Skovtykning, 
hvor den egentlige af Tost udhuggede Vej førte op til 
Plantagens Marker. 

Medens vi saaledes allerbedst vandrede langs Strand- 
bredden, hændte der Noget, der sikkert uudsletteligt vil 
være gravet ind i deres Hukommelse, der vare nær- 
værende. Pludselig se vi Dr. Wilhelm ile frem foran os 
Andre, vi se ham til vor maalløse Overraskelse give sig 
til at hoppe op i Luften, vride sin Krop og fægte med Ar- 
mene, medens han samtidigt udstødte gentagne uartikulerede 
Skrig, der lød usigeligt uhyggelige her paa denne øde 
Kyst, som Mørket for hvert Minut lagde sig tættere over. 
Vi saa forbausede og forskrækkede paa hverandre og be- 
gyndte vist Alle samtidigt at tænke paa Godfreys under- 
lige Opførsel og paa den brændende Sols enerverende 
Indvirkning paa Europæere med mindre stærke Nerver. 
Dr. Wilhelms underlige Opførsel varede dog ikke læn- 
gere end nogle øjeblikke, og da han lagde Mærke til 
vore forundrede, undersøgende Blikke, sagde han, at han 
frydede sig saaledes — fordi han nu var bleven Eng- 
lænderne kvit. 

ELVTE KAPITEL 

Tyskeren Hassemer, — Bud fra Missionærerne. — Hassemer maa af- 
hentes. — En Expedition til Ngau planlægges. — Min Deltagelse i den. 

— Denhardts stigende Stjerne. — Denhardts Karakter. — Vi udrustes. 

— Wapokomobaade. — De Indfødtes Flodsejlads. — Vore Staalbaades 
Ubrugbarhed. — Op ad Osofloden. — Mangrovesumpene. — Merke 
Skove. — Deres skjulte Værdier. — Hvorledes Træerne fældes. — 
Flodheste. — Kau. — Befolkningen. — Det gamle Kastel. — Vor 
første Nattelejr. — Belinsonikanalen. — Tanafloden. — Wapokomo- 
folket. — Idylliske Paradistilstande. — Golbanzi. — Mr. Ormrood. — 
Hertzka har misvisende Forestillinger om Tanas Sejlbarhed. — Vor an- 
den Nattelejr. — Denhardt afslører Dr. Wilhelms Fremtidsplaner. — 
Ngau. — Omegnen. — Missionen. — Atter tilbage. — Ankomst til 

Kepini. — Dr. Wilhelm allerede afrejst. 



Man vil sikkert ikke have glemt Tyskeren Hasse- 
mer, Fru Sasses undselige Tilbeder, der købte 
sin Stilling som fjerde Mand i den Rabinekske Expedi- 
tion med blanke Rupier af Dr. Wilhelm. 

Man vil ogsaa mindes, at den stakkels Hassemer 
kun fik ringe Glæde af sin tilkøbte Stilling indenfor 
Tanaexpeditionen, idet han meget syg maatte efterlades 
paa den tyske Missionsstation Ngau ved den nedre Tana. 
Over en Maaned havde han nu levet her, paa det Bedste 
passet og plejet af de brave Missionærer, Nu var han 
imidlertid kommen sig igen og kunde afhentes, hvorfor 
de skikkede Bud til Dr. Wilhelm, som de vidste op- 
holdt sig i Kepini for Tiden. 

Vi sad just ved Frokostbordet hos vor Ven Tost, 
Dagen efter Bataillen i Kepini, da Missionærernes Bud 
indfandt sig med Brevet til „Hr. Expeditionschef Wil- 
helm \ 

Hassemer maatte altsaa afhentes, det var jo klart 
nok, men af hvem? Nu traf det sig saa, at Dr. Wil- 
helm meget gerne vilde have Rede paa de Forraad, 
der af Rabinek vare blevne magasinerede i Ngau paa 
Missionsstationen. 

Selv at gøre sig den Ulejlighed eller rettere udsætte 
sig for den Fare at tage saa højt op ad Floden uden 
stærk Eskorte, kunde ikke falde Wilhelm ind, men der- 
imod var Gustav Denhardt — der i den senere Tid havde 
fattet en næsten forbausende, overordentlig levende Inter- 
esse for Frilandsgodset — meget villig til at paatage sig 
Ulejligheden. Dog ønskede han at have en Europæer 
med sig og foreslog derfor mig at følge med. 

Jeg havde ikke megen Lyst til at tabe Dr. Wilhelm 
af Syne — man kunde aldrig vide, hvad der kunde ske 
— og tillige havde jeg lovet Jahn og Stokkebye med 
det Allerførste at komme tilbage til Lamu. Peter Schmidt 
og jeg havde desuden just nu Mangt og Meget at for- 
handle om, men paa den anden Side vilde jeg ikke 
undslaa mig, da Denhardts Opfordring var fremsat i 
den allervenskabeligste Form, og da jeg desuden paa 
mere end én Maade skyldte Denhardt Forbindtlighed. 

Dog tilstaar jeg, at ingen af disse Grunde for mig 
var den afgørende, men derimod alene Udsigten til at 
faa at vide, hvad det var for Planer, Denhardt i denne 
Tid byggede paa. Planer, der, saavidt jeg kunde forstaa, 
for en væsenlig Del drejede sig om det ulykkelige om- 
tumlede Frilandsgods. 

Som jeg før har bemærket, kastede Dr. Wilhelm 
sig fuldkomment i Armene paa Denhardt, efter at være 
bleven nogenlunde færdig baade med de engelske Au- 
toriteter — efter Damperens Salg — og med Expedi- 
tionens Medlemmer — efter at disse havde faaet deres 
350 Rupier. 



283 



Denhardts Stjerne, der første Gang straalede i Ze- 
nith paa den Tid, da Expeditionen landede paa Lamus 
Kyst, for derefter hurtigt at dale til Fordel for de en- 
gelske Sole, steg nu for anden Gang paa den Wilhelm- 
ske Himmel, indtil den gamle Plads i Zenith var naaet. 
Der holdt den sig, skinnende med uformindsket Glands, 
under Resten af Dr. Wilhelms Ophold i Afrika. 

Denhardt var en brav Mand, men ved Siden deraf 
en klog General og dreven Købmand. Nu havde han 
endelig Wilhelm, hvad der betød Nøglen til de friland- 
ske Rigdomme, og nu slap han ham heller ikke mere. 

Wilhelm troede, at han i Denhardt havde en „hen- 
given Mand", for at bruge hans eget Udtryk, en Mand, 
som han kunde bruge til de Ærinder, han nu vilde be- 
tro ham, og som han forresten selvfølgelig var hævet 
over, da han selv jo var en rig Mand og Denhardt alt 
Andet end rig. 

Han troede kort sagt i Denhardt at have et „tro- 
fast Skrog", et til enhver Tid brugeligt Redskab. 

Men Sandheden var den, at Denhardt i sin Lille- 
finger havde større Klogskab, større Menneskekundskab, 
mere Karakter end Dr. Wilhelm i hele sin Person. 
Denhardt var ikke Wilhelms Redskab, men Forholdet 
var det omvendte. 

De af Expeditionens Medlemmer, der overhovedet 
havde Øjne i Hovedet, og forresten ogsaa alle de øvrige 
Europæere i Lamu saa og vidste dette meget godt. 
Men Ingen sagde Noget, thi Alle undte vi gerne Gustav 
Denhardt den købmandsmæssige Fordel, det var ham 
muligt at opnaa, hvorimod ikke et Menneske var inter- 
esseret i at se en Øre blive lagt til Dr. Wilhelms i For- 
vejen tilstrækkeligt kraftigt voxende, fædrene Formue. 

Det blev altsaa bestemt, at Denhardt og jeg skulde 
drage op til Ngau og hente Hassemer, og samtidig 

skulde Denhardt (i Wilhelms Interesse) efterse det der- 
værende Frilandsdepot. 

Vi udrustedes i Frilandsmagasinet paa det Yppigste 
til den forestaaende Rejse, og Denhardt lejede derpaa to 
Kanoer, de tidligere omtalte „Miaus" eller Wapokomo- 
baade. 

Disse lange og smalle Flodbaade ere stedse for- 
færdigede af en eneste Træstamme, der udhules med Ild 
paa yderst primitiv Maade. Derfor have disse Kanoer 
ogsaa beholdt den oprindelige Træstammes runde Form, 
hvorfor de meget let kæntre. Af Køl er der naturligvis 
ikke Spor. 

Trods disse Mangler maa det dog erkendes, at 
disse „Miaus" i mange Henseender ere fortræffelige 
Fartøjer. Først og fremmest ere de overordentlig lette, 
og selv om de kæntre, kunne de dog ikke synke. 
Dernæst haandteres de med stor Virtuositet af den ind- 
fødte Befolkning langs Tanas Bredder. 

Som tidligere omtalt roes de ikke frem mod Strøm- 
men, men stages med en utrolig Færdighed frem langs 
Flodbredden, hvor Strømmen er svagest. 

Den sædvanlige Besætning er fire Mand i en Kano, 
to i Forstavnen og to i Bagstavnen. Med stor Hurtig- 
hed og Sikkerhed kaste Negrene deres 6 Alen lange 
Stager forefter, og medens Kanoen skyder over Stævn, 
lade de Stagerne passere gennem deres Hænder agter- 
efter uden selv at skifte Plads. Saasnart Stagerne have 
sluppet Grunden, føres de paa Skraa opefter gennem 
Hænderne og kastes atter forefter. Denne Manøvre gen- 
tages ca. 45 Gange i Løbet af en Time. 

For hver Gang føres Kanoen sin egen Længde — 
18 Fod — tre Gange fremefter, hvilket vil sige, at man 
dagligt tilbagelægger — under 12 Timers Sejlads — 
ca. 28,000 Fod eller IV« dansk Mil. 

Sejler man derimod ned ad Floden, gaar det helt 
anderledes til. 

Saa holder man sig i Midten af Strømmen og nøjes 
med at styre Kanoen ved Hjælp af en kort lille Aare, 
der baade tjener til Ror og til at forøge Farten en 
Smule. 

Efter det her Meddelte vil man forstaa, hvor uprak- 
tiske og uhaandterlige vore store tunge Staalbaade vare. 
De maatte jo roes frem mod Strømmen, og hertil havde 
Negrene aldeles ikke Lyst, rent bortset fra, at de vare 
fuldstændig ukendte med dette Arbejde. 

Jeg lærte af Erfaring de store Vanskeligheder at 
kende, som Rabinek havde havt at arbejde mod paa sin 
Expedition. 

Han maa have kæmpet sig frem Fod for Fod, be- 
lemret som han jo var med disse Baaduhyrer, som 
Hertzka i sin naive Selvraadighed havde bygget saa 
store Forhaabninger paa. 

Hvorledes Rabinek overhovedet har faaet Negrene 
til at ro disse Staalbaade frem, har altid været mig en 
Gaade. Den store Kærlighed, som hans Undergivne 
stedse nærede for ham, hvor han end færdedes, er det 
Eneste, der kan forklare denne mærkværdige Kends- 
gerning. 

Den 12te Juli om Morgenen tidlig, da Ebben var 
paa sit Laveste, løb Denhardt og jeg med to Kanoer 
og 8 Baadfolk ind i O so floden, der udmunder ved 
Kepini; den har her en uhyre Brede og er til begge Sider 
begrænset af umaadelige Mangrovesumpe, bedækkede 
med tætte Urskove af saadanne højstammede Træer, 
der taale at vædes af Flodbølgens salte Vande. 

Den hastigt stigende Flod bar os fremover. Naar 
vi saa ind i de mørke Skovtykninger med deres filtrede 
Væv af nøgne, sorte og slimede Rødder, disse stinkende 
Dybder, der gemme alle Tropefaunaens Rædsler, forstode 

vi vore Folks nervøse Angst for at komme de uhygge- 
lige Bredder for nær. 

Efterhaanden som Vandet steg forvandledes Skov- 
sumpen til en fantastisk, kulsort Sø, fra hvis Dyb de 
sortgrønne tause Skove hævede sig op mod Solen. 

Snart skjultes de lave Bredder ganske af det sti- 
gende Vand. 

Flodens Grænser udslettedes, og Mangroveskovene 
syntes at voxe op af det aabne Hav, der nu overskyllede 
hele det lave Kystland mellem Osos og Tanas Mun- 
dinger. 

Stagerne naaede ikke mere Bund. Langsomt førte 
den stigende Flod os indefter. 

Trods dette mærkelige Landskabs uhyggelige Ka- 
rakter, følte jeg mig dog betaget, imponeret af disse 
vældige Skoves tunge og mørke Pragt. Træerne naaede 
en Størrelse og en Højde, der ofte var forbausende, 
selv for mig, der dog i Aarevis havde færdedes i den 
rigeste tropiske Natur. 

Af Underskov fandtes intet Spor. Altsammen rank 
og lige Højskov, den prægtigste sluttede Bestand paa 
Arealer paa mellem tre og fire Hundrede Kvadratmile. 

Disse Skove have selvfølgelig umaadelige Vær- 
dier, naar først Kommunikationsmidlerne blive bedre, 
men der er vist længe igen. Mennesker have endnu 
aldrig gennemvandret eller gennemsejlet disse Sump- 
egne, hvis Bund bestaar af Dynd, og som kun beboes 
af alskens Krybdyr, Slanger, Krokodiller, Kæmpesala- 
mandre, uhyre Tudser og desuden, i de Indfødtes Fan- 
tasi, af onde Aander, de Fordømtes Sjæle, og alle- 
haande rædselsfulde Trolddyr. Hist og her have dog 
driftige og energiske Mænd — navnlig arabiske og in- 
diske Købmænd — begyndt at tage fat, naturligvis kun 
efter en lille Maalestok, men utvivlsomt vil deres Ar- 
bejde bære Frugt, thi Træet i disse Skove er af udsøgt 

Kvalitet, meget haardt og som alt Træ, der voxer i Salt- 
vandssumpe, uimodtageligt for Insekters, navnlig de i 
Troperne saa frygtede hvide Myrers Angreb. 

En større Del af Jernbanesvellerne, der bruges ved 
de store tyske Jernbaneanlæg paa Østafrikas Kyst, 
komme herfra. Jeg har her hørt Jernbaneingeniører 
udtale, at Mangrovesveller holde tre Gange saa længe 
som de allerbedste Sveller af Eg eller Fyr. 

Denne Egenskab skulde man synes, maatte kunne 
muliggøre Import til Europa af dette fortræffelige og 
dog meget billige Træ. 

De Indfødtes Redskaber ere meget primitive, og 
mange af disse Træstammer saa vældige, at man maa 
fælde dem ved Hjælp af Ild. Naar nogle Mænd have 
Brug for Træ, enten til Husbygning eller til Andet, 
slaa de sig sammen, udvælge i Udkanten af Mangrove- 
skoven nogle store, gode Træer. Omkring hvert af 
disse bygges nu et Stillads, der er saa højt, at Floden 
selv ved yderste Højvande, ikke kan naa derop. Paa 
Stilladset lægges et tykt Underlag af vaad Jord, og 
ovenpaa denne en Mængde smaatskaaret Brænde, der 
Staples op omkring Stammen af Træet. Der tændes 
Ild i det, og denne Ild vedbliver, stadigt næret ved frisk 
Ved, at brænde to, tre, fire Dage, alt efter Træets Stør- 
relse og Tykkelse. 

Imedens ligge Folkene roligt i deres Kanoer og 
holde øje med de forskellige Baal. Endelig er Stam- 
men halvt gennembrændt paa et af Træerne. Med et 
vældigt Brag styrter det ud i Floden, hvor man, stadigt 
arbejdende fra Kanoerne, hurtigt afhugger og bortsaver 
alle Kviste og Grene. Saa falder det næste Træ, den 
samme Proces gentager sig og saaledes videre. 

Naar man endelig er færdig, kobler man Stammerne 
sammen med stærke Græsbaand og venter saa kun paa 
Tidevandet. Skal man indefter, gaar man op ad Floden, 

naar Flodbølgen bringer Oso til at svulme op, skal man 
ad Kepini til, lader man Ebben gøre den værste Del af 
Arbejdet. 

Den her beskrevne Fremgangsmaade for Træfæld- 
ning har jeg selv gentagne Gange været Vidne til i 
disse Egne. 

Osofloden er rigt befolket af Flodheste. Under 
Sejladsen op ad Floden saa vi hvert Øjeblik Flokke af 
disse vældige, men i Virkeligheden temmelig ufarlige 
Dyr, stikke deres uformelige, rødgraa, firkantede Hoveder 
op over Vandskorpen for at sende et Par høje Vand- 
straaler op i Luften, medens deres Snøften og Brølen 
gav Genlyd fra Bred til Bred. Vore Folk vare ængste- 
lige for dem og holdt sig helst saa tæt inde under 
Træernes dybe Skygger som muligt. Naturligvis hæn- 
der det af og til, at et af disse Uhyrer vælter en Kano 
og gør det af med dens ulykkelige Passagerer, men 
dette hænder dog kun sjeldent. Forresten var den Ra- 
binekske Expedition, da den befandt sig paa Oso, 
blevet forfulgt af Flodheste, der endog havde stødt Hul 
i den ene Staalbaad. 

Det er kun i sin Munding, at Osofloden er saa 
bred, at man fristes til at tro, at man staar overfor en 
af Afrikas største Floder. Kun nogle faa engelske Mile 
højere oppe snevres Flodens Leje betydeligt ind, sam- 
tidigt med at Kysterne højne sig og Tidevandet mærkes 
mindre. 

Ved Middagstid naaede vor lille Expedition den 
gamle Swahelistad Kau, der ligger paa Flodens venstre 
Bred, just der, hvor den i en skarp Vinkel bøjer mod 
mod øst for at naa Havet. 

Byen, der ligger paa en høj Brink, er ret stor^ 
men nu dog kun en Skygge af, hvad den var i Witu- 
sultanernes Glandsperiode. 

Endnu knejser dog fra deres Tid et højt og fast 

gammelt Kastel over Floden og Staden, engang be- 
herskende begge, nu kun en højst interessant Fortids- 
levning. Denhardt og jeg forbleve nogle Timer i Byen, 
hvis Befolkning er meget lyshudet, meget stolt over 
Fortidsminderne, iøvrigt muhamedansk og forbitrede 
Fjender af Englænderne. Denhardt betragtedes derimod 
af alle de Indfødte som deres gode Ven og Forbunds- 
fælle. Vi bleve derfor meget venskabeligt modtagne af 
Byens Honoratiores, der ikke vidste alt det Gode, 
de vilde gøre os. Her findes ogsaa en indisk Køb- 
mand — en Banyan — der i Løbet af nogle ganske faa 
Aar skal have tjent en uhyre Formue, navnlig paa Im- 
port af Ris og ostindiske Bomuldstøjer og Export af 
Mangrovetræ og Elfenben. Under vort Ophold gjorde 
vi ham den Ære at drikke The hos ham. 

Naar man har passeret K au, ophører Flod og Ebbe, 
og det er derfor egentlig først her, at den rigtige Flod- 
sejlads kan siges at tage sin Begyndelse. 

Efterhaanden kom vi ud af Sumpskovene, Landet 
blev bart og aabent og samtidigt lyst og smilende. 

Det var store Engstrækninger, vi sejlede igennem; 
hist og her kom vi forbi en lille Landsby, der laa gemt 
i sine Banan- og Kokoslunde. 

Hvor Bredderne laa lavt over Vandspejlet, havde 
Flodhestene deres Landgangspladser, naar de om Natten 
i store Hjorder stege op af Flodens kølige Vande for 
at græsse paa Engsletten. Ofte afbrødes Landskabets 
Ensformighed ved spredte Trægrupper eller Buskadser 
af Buske med dejlige Blomster, røde og hvide, gule 
og blaa, prægtige at se til, men uden Duft. 

Ved Solnedgang landede vi i Nærheden af en lille 
Kokosplantage; den laa et Stykke Vej inde paa den 
grønne Eng, der her som overalt strakte sit bløde 
Tæppe helt hen til Flodens gullige, hastigt fremilende 
Vande. 

19 

Vi fandt en Del Hytter liggende i Ly bag de høje 
svajende Palmer. 

Beboerne modtoge os med ængstelig Ærefrygt, vore 
Folk skyndte sig med at gøre Ild paa og faa Ris- 
gryden i Kog, og vi selv lode Maden smage os godt 
ovenpaa Dagens Besværligheder. 

Saa fik vi vore „Kitandaer", d. v. s. Sengesteder, 
anbragte under en Hyttes fremspringende Tag, Moskitto- 
nettene bleve hængte op, og under en sund og styr- 
kende Søvn samlede vi Kræfter til næste Dags Arbejde. 

Vi tørnede ud længe før Dag, fik Kaffekedlen over 
Ilden og et vældigt Rygebaal antændt, thi Moskittoerne ere 
stedse slemmest ved Solnedgang og især ved Solopgang. 
Om Dagen har man saa temmelig Ro for dem. Navn- 
lig naar man i nogen Tid har opholdt sig i Troperne, 
genere de kun i ringe Grad, dog maa man naturligvis 
bestandig sove under Net. 

Efter et Par Timers Sejlads paa denne vor Rejses 
anden Dag naaede vi Belinsonikanalen, der forbinder 
Oso med Tana, idet den danner en ret Vinkel med de to 
her parallelt løbende Floder, der adskilles ved uhyre, aabne 
Sumpe, hvis naturlige Afløbsrende Belinsoni er. Strøm- 
men i Kanalen — naar der er meget Vand i den, alt- 
saa under og lige efter Regntiden — er meget rivende fra 
Syd til Nord, hvoraf man kan se, at Tanas Vandspejl 
ligger en Del højere end Osos. 

Vandet var begyndt at falde stærkt, og Sumpenes 
Overflade var derfor nu dækket med et bugnende Græs- 
hav, ret et Eldorado for Flodhestene. 

Moskittoerne plagede os frygteligt under Farten gen- 
nem Kanalen, der varede to Timer. Vi maatte svøbe 
os ind i tykke Uldtæpper, og alligevel bleve vi begge, 
navnlig jeg, i den Grad forstukne i Ansigtet, at vi saa 
ud, som havde vi en tre eller fire Tandbylder og Faare- 
syge oven i Købet. 

Endelig løb vi ind paa Tana; for første Gang saa 
jeg denne Flod, som Tankerne saa mange Maaneder igen- 
nem havde drejet sig om, og som havde spillet saa 
eminent en Rolle i Expeditionens Tilblivelseshistorie. 
„Friland" og „Tana" og „Tana" og „Friland", det var — 
og er det for Manges Vedkommende den Dag i Dag — 
to Begreber, der ikke kunne skilles. Som „Friland" 
var Hertzkas aandelige Ejendom, saaledes kan Floden 
med Rette siges at være „opdaget" af ham. Ganske 
vist — Denhardt, Peters, Hohnel og endnu Flere have 
befaret Tana før Hertzkas Frilandsideer som en Regn 
af Ildgnister fløj ud over Verden, men det var ham, 
der bragte Flodens Navn paa Alles Læber, indrangerede 
den mellem de geografiske Begreber, som alle Dannede 
maa have Kendskab til. 

Hele Frilandsexpeditionens sindrige Plan var baseret 
paa Tana. 

Det var dens gule, ilsomt strømmende Vande, der 
— om Alt var gaaet vel — skulde have ført os frem 
til hint Eventyrland, hvor Verdens Genfødelse skulde 
tage sin Begyndelse. 

Tana er en smal, men meget bugtet, dyb og 
rivende Strøm med gulligt, meget blødt og velsmagende 
Vand. For hver tusinde Fod eller saa drejer man om 
en* Pynt i en skarp Vinkel. Hele dens nedre Løb er 
uden Skov, men indrammet af virkelig storartede Ris- 
kulturer, en Markdyrkning og et sindrigt Kanalisations- 
system, som man forbauses over, naar man erindrer, at 
det er vankundige, ganske vilde Folkestammer, der bebo 
disse Egne. Æren for dette fortræffelige intensive Ager- 
brug tilkommer Wapomoerne, en Negerstamme, der 
beboer Tanas Bredder i hele Flodens nedre Løb. Den- 
hardt anslog deres samlede Antal til ca. 40,000 Sjæle. 

Det er et stille, fredsommeligt Folkefærd, flittigt og 
vindskibeligt, men højst ukrigerisk, hvorfor det ogsaa i 

tidligere Tid blev anset som et fortræffeligt Skatteobjekt 
af Witus arabiske Sultaner; men disses Magt er jo nu 
tilintetgjort, og da de nuværende engelske Herrer paa 
forskellig Maade understøtte Befolkningen — navnlig 
ved at forhindre de omboende krigerske Galla'er i at 
overfalde den — ere de Indfødte naturlig\is Alle som 
En Dronning Victorias hengivne Undersaatter. Det af 
Englænderne saa snedigt udtænkte Mellemled, der ud- 
gøres af Sultanen af Zanzibar, have de brave Wapo- 
komoer hverken Begreb om eller mindste Kendskab til. 

Alle Wapokomoer, Mænd og Kvinder, unge Piger 
Og Børn gaa ganske nøgne, endogsaa uden det af de 
kyske Europæere som nødvendigt betragtede Figenblad. 
Derimod holde de meget af at pynte sig med Kauri- 
skaller og hvide Perlesnore, som Mændene anbringe om 
Maven og Lænderne. Dertil kommer, at de indsmøre 
hele Legemet, endogsaa de mest ømfindtlige Dele, med 
en ejendommelig, rød, klæbrig Jordart, der forlener alle 
Wapokomoer med et højst forunderligt Udseende. De 
ere ægte, kulsorte Negre fra Naturens Haand, men den, 
som ikke vidste bedre Besked, maatte tro, at han pludse- 
lig var hensat mellem en Stamme rødhudede amerikanske 
Indianere. Thi ganske saaledes se de ud. Saalænge jeg 
opholdt mig i Wapokomolandet, saa jeg ikke en sort 
Mand eller Kvinde, lutter nøgne, perlesmykkede, kobber- 
røde Skikkelser, forresten ofte af en meget smuk Legems- 
bygning. 

Dernede langs Tanas Bredder, i Wapokomoernes 
Rismarker spadserer der mangen en rødf arvet Venus om- 
kring, som en Billedhuggers Tænder vilde løbe i Vand 
efter, om han saa hende. Forøvrigt bliver man over- 
ordentlig hurtigt vant til at se Folk gaa nøgne. Efter 
kort Tids Forløb lagde jeg næsten ikke Mærke dertil. 

Gustav Denhardt var godt kendt paa den nedre 
Tana. Vi bleve derfor i alle Landsbyerne, som vi kom 

forbi, modtagne paa den hjerteligste Maade af de sted- 
lige Wapokomoautoriteter, der med uskrømtet Glæde vare 
Vidner til, at Denhardt lukkede op for forskellige Pakker, 
der indeholdt de obligate Foræringer, saasom smaa Spejle 
i forgyldt Papramme, kulørte Porcellænskopper, Piccolo- 
fløjter, Ocarinaer, Lommeknive med to Blade og Prop- 
trækker og andre saadanne Herligheder. Allerede her 
begyndte Pengene at tabe deres Værdi, en Høne kunde 
man saaledes købe for en tom Flaske, thi tomme Flasker 
ere et af de allerfortrinligste Betalingsmidler i hele Wapo- 
komolandet. 

Ved Middagstid naaede vi den allerede tidligere om- 
talte engelske Missionsstation Golbanzi, der gjorde et 
højst tiltalende Indtryk ved sine store, hvide, veranda- 
kransede Huse, sin nette lille Kirke og de smukke Haver 
og Plantager, der hegne det hele Anlæg. Mr. Ormrood 
var Elskværdigheden selv, og vi tilbragte et Par hygge- 
lige Timer i hans store, komfortabelt indrettede Daglig- 
stue. Som alle andre protestantiske Missioner, jeg har 
set i Afrika, var ogsaa denne omtrent ganske resultatløs, 
men som allerede tidligere bemærket, var Mr. Ormrood, 
der var en Gentleman af fortræffelig engelsk Familie, 
mere at betragte som engelsk Agent -og Kommissær 
blandt Wapokomoerne end soni egentlig Missionær. 
Stedet er usundt som hele dette lavtliggende Land og 
egner sig kun yderst daarligt for Europæere. Man kunde 
se det paa Ormrood^ der saa angrebet og medtaget ud, 
skøndt han kun havde opholdt sig mellem Wapokomoerne 
et Par Aars Tid. 

Da vi kom til Golbanzi, var noget af det Første, 
vi fik øje paa, en af Expeditionens ulyksalige Staalbaade, 
der var havnet her, hvor den laa halvt trukken paa Land, 
halvt ude i Vandet, indvendig fuld af Fugleskarn og 
andet Smuds, udvendig ganske grønslimet. Bunden var 
fuld af lange Alger, men Aaretolde, Tofter og andet 

Inventar var naturligvis forsvundet. Det var Mr. Godfrey, 
der bar Æren for at have efterladt Baaden i denne Til- 
stand dengang, da han foretog sin hurtige Tilbagerejse 
fra Engatana som Chef for den ulykkelige Rabinekske 
Expedition. Vi lode naturligvis Baaden roligt blive lig- 
gende, men besluttede dog at tage den med til Kepini 
paa Tilbagerejsen. 

Da vi havde forladt Golbanzi og styrede videre 
op ad Floden, begyndte Besværlighederne at tage deres 
Begyndelse. Strømmen blev mere rivende, og alle Vegne 
dukkede disse uhyggelige, sorte, døde Træstammer op af 
Vandskorpen, nikkende og duvende og truende alle Baade 
og Kanoer med Død og Undergang. Dersom vor lille 
Damper nogensinde var kommen ind paa Floden, vilde 
den kun vanskeligt have kunnet undgaa Kollisioner 
med disse farlige, bevægelige Klipper af Træ, som fand- 
tes alle Vegne, og som det kun ved vore flinke Baad- 
folks Erfaring og Paapasselighed lykkedes os at undgaa. 
Flodlejet blev mere og mere bugtet, og Genstande, 
Træer f. Ex., som man syntes, man maatte kunne naa 
paa kort Tid, fordi de i Virkeligheden vare i Nærheden, 
brugte man Timer for at naa hen til. Hvorledes skulde det 
vel være gaaet, hvis vor Damper under saadanne For- 
hold skulde have slæbt de to store, tungt ladede Staal- 
baade foruden alle Expeditionens Medlemmer med sig op 
ad denne Flod! 

Den havde simpelthen ikke kunnet gøre det; dens 
Maskine var meget for svag til et saadant Herkules- 
arbejde, men selv om Maskinen havde været tilstrække- 
lig kraftig, havde det dog ikke kunnet lade sig gøre. 
Man havde ikke kunnet holde de store, lange Staalbaade 
fra at gaa paa Grund eller lægge sig tvers for Strøm- 
men ved hver eneste Bugtning, Floden gjorde. Det er 
jo indlysende, at Vanskelighederne maa stige mange 
Fold for en Slæbedamper, naar Transportbaadene i et 

snevert Farvand med rivende Strøm uafbrudt skulle be- 
væges i Zigzaglinie. 

Disse utallige Bugtninger, som Floden gør, havde 
Dr. Hertzka imidlertid ikke mindste Kundskab om. For 
ham var det nok, at Floden var „sejlbar". 

Da Solen gik i Bjerge langt, langt derinde i det 
mørke Vildnis med dets bølgende Skovlinier, sorte som 
Natten, farvende de fjerne Bakkekamme i Vest og Syd 
med gylden Glands, og da Tusmørket begyndte at lægge 
sig over Flode n og dens lave Bredder, da Engenes blaa- 
lige Aftendamp begyndte at stige mod Sky, mens Moskit- 
toerne begyndte at blive nærgaaende og vore Folk trætte 
— landede Denhardt og jeg ved Landsbyen Mele, natur- 
ligvis under Iagttagelsen af mange Æresbevisninger fra 
de stedlige Wapokomohøvdinges Side og under hele Be- 
folkningens interesserede Deltagelse. Mele var som 
alle Wapokomolandsbyer en tæt sammenbygget Stad, 
bestaaende af ca. 100 runde, kegleformede Straahytter, 
aldeles ens udseende. Byens „Schaurihytte" eller Raad- 
hus (Schauri : Raadslagning) blev stillet til vor Disposition 
tillige med en stor bred Kitanda, i hvilken vi i broderlig 
Forening skulde sove. Efter Aftensmaaltidet begyndte 
Moskittoerne at blive saa generende, at vi krøb op i vor 
Søsterseng og trak Moskittonettene godt sammen, i det 
vi hellere vilde nyde vor Aftencigar paa denne Maade 
end paa den læ Side af et mægtigt Røgbaal, som vore 
Folk just havde antændt. 

Jeg kunde ikke lade være at spørge Denhardt om, 
hvad han troede, Dr. Wilhelm vilde gøre ved Expedi- 
tionens store Vareoplag, om han vilde sælge dem eller 
paa anden Maade gøre sig dem frugtbringende. Den- 
hardt betænkte sig lidt, „ja ser De", sagde han, „det er 
jo netop Sagen. De kan tro, det har været paa Ta- 
petet i den senere Tid. Manden vil jo gerne have 

Noget ud af Sagerne, men paa en Maade, der hjemme 
i Europa kan tage sig pæn ud." 

Jeg tillod mig den Indvending, at dette Sidste turde 
blive ret vanskeligt, naar man saa hen til „Akkorden" 
og „Afviklingen". 

Denhardt lo. „Ja, De veed jo nok, at vi To ikke 
ere enige paa det Punkt. Det, som det efter min Mening 
kommer an paa for Wilhelm, er, at han engang kommer 
afsted paa Noget, der kan se ud som en Expedition. 
Han har Valget imellem at vove Trøjen paa en 
Tur til det Indre eller vende tilbage ttl Europa 
som en blameret, en død Mand." 

„De mener altsaa," sagde jeg, „at Wilhelm skulde 
starte en privat Expedition, en Slags Forsøg Nr. 2?" 

„Aa nej", sagde Denhardt, „langt fra. Hvad vilde 
De have, at det stakkels Menneske skulde gøre, om han 
kom paa egen Haand?" 

Stort videre kunde jeg ikke komme med Denhardt. 
Dog fik jeg at vide, at Dr. Wilhelm ikke agtede at 
sælge Expeditionsgodset, men at han tvertimod omgikkes 
med Planer til en eller anden Expedition. Endvidere, 
at Denhardt opmuntrede ham i saa Henseende og — 
det turde jeg holde Ti mod En paa — selv skulde være 
med. Nu var Tana den nemmeste og billigste Vej til 
det Indre i denne Del af Afrika, og der hørte derfor 
ikke megen Kombinationsevne til at udregne, 
at Dr. Wilhelm og Gustav Denhardt havde plan- 
lagt eller i hvert Fald stærkt tænkt paa en 
Tanaexpedition. 

De kommende Begivenheder gjorde ikke alene Den- 
hardts Ord til Sandhed, men viste tillige Rigtigheden af 
mine Formodninger, alene med den Undtagelse, at det 
blev Denhardts og ikke Wilhelms Expedition, men derom 
senere. 

Vi brøde atter op næste Morgen tidligt, just som 

Solen stod op af det dybblaa indiske Hav. Vore Folk 
vidste nu, at vi ikke havde langt til vor Rejses Endemaal, 
og hang derfor dygtigt i. Henimod Middag paa vor 
Expeditions tredie Dag naaede vi Ngau, hvor vi 
bleve hjerteligt modtagne af de tyske Missionærer og af 
vor Ven, Hassemer, der saa noget bleg og afpillet ud 
— han havde havt Klimatfeber i temmelig ondartet 
Form — men dog nu nogenlunde var kommen til Hæg- 
terne igen. 

Med største Forbauselse hørte han om Expeditionens 
Opløsning, Deltagernes Afrejse og aft det Andet, der var 
hændet i Lamu og Kepini, siden han først i Juni — 
efter at have betalt sine dyre Penge — fuld af Haab og 
Mod drog afsted sammen med Rabinek og de to Eng- 
lændere Godfrey og Bosanquet. 

Dr. Wilhelm havde meget vel kunnet foretage Af- 
regningen med Expeditionens øvrige Medlemmer uden 
at tage Hensyn til Hassemer, fordi denne intet direkte 
Tilskud havde ydet. Derimod — hvad der jo ganske 
opvejede dette — havde han selv betalt sin Rejse til 
Lamu, selv betalt sin Udrustning og betalt Dr. Wilhelm 
for de ved Frilandsbordet indtagne Maaltider. Men imid- 
lertid kunde han ikke gøre Fordring paa nogen Skadeserstat- 
ning og fik heller Ingenting. Det havde dog kun lidt 
at sige for hans Vedkommende, da hans Fader var en 
meget formuende Mand, bosat i Mainz. 

Ved Ngau begynder Terrænet at blive mere kuperet. 
Byen selv med de smukke, store, hvide Missionsbygnin- 
ger ligger et betydeligt Stykke hævet over Flodspejlet 
op ad en Bakkeskraaning. Her i Ngau, som overalt 
paa protestantiske Missionsstationer, var Proselytternes 
Antal overmaade ringe, thi Protestantismens paradoxale 
Henvisning til Troens Orthodoxi, som det eneste Af- 
gørende for Salighed eller Fordømmelse, er for disse 
naive Naturbørn en filosofisk Røverkule, som de — det 



298 



vise Kendsgerningerne overalt — ikke paa nogen Vis 
kunne finde sig til Rette i. 

Her i Ngau begynder Wapokomobefolkningen at 
blandes med Galla' er, og denne Blanding tiltager mere 
og mere, efterhaanden som man kommer højere op ad 
Floden, indtil Wapokomoerne ganske vige Pladsen for de 
smukke, krigerske Galla' er. 

Under mit Ophold i Ngau saa jeg adskillige, temme- 
lig vildt udseende Gallakrigere, alle med en eller flere 
Elfenbensringe om Armene, Tegn paa, at de ved en 
eller anden højtidelig Lejlighed i Tvekamp have nedlagt 
en Fjende. 

Fra en stor Udsigtshøj, paa hvis Top de flittige 
Missionærer havde bygget en lille net Pavillon, havde 
man en storslaaet Udsigt udover det vilde Landskab 
med dets jomfruelige Urskove, talrige Indsøer og uende- 
lige Sumpe, helt over imod de høje, fjerne, endnu om- 
trent ukendte Wakambabjerge. Endnu findes mange 
Elefanter i disse Egne, men vi havde desværre ikke 
Held til at træffe paa nogen under vor Rejse. 

Meget indgaaende og med stor Interesse undersøgte 
Denhardt det af Rabinek her i Ngau efterladte store 
Frilandsdepot. Her laa Varer til et Beløb af mellem 
fire og fem Tusinde Mark. 

Endskøhdt jeg jo godt vidste, hvad Svar jeg vilde 
faa, spurgte jeg alligevel Denhardt om, hvorledes vi 
skulde bære os ad med at faa disse Varer transporterede 
til Kepini. Han svarede, at „Dr. Wilhelms overbebyrdede 
Kasse neppe tillod at føre Varerne tilbage", og forresten 
troede han ogsaa, at de laa rigtig godt, hvor de laa — 
der vilde snart blive Brug for dem. 

Efter dette Svar tvivlede jeg ikke længere om, paa 
hvilken Maade Begivenhederne i den nærmeste Fremtid 
vilde udvikle sig. Og Alting kom ogsaa ganske rigtigt, 
som jeg havde tænkt mig det. Nummer to af Staal- 

baadene laa her ved Missionsstationen, men den var 
i en bedre Forfatning end den, vi havde fundet i Gol- 
banzi. 

Naturligvis havde vi været forberedte paa, at der 
blev bedt Bordbøn ved Missionstaflet, men en hel Guds- 
tjeneste med Bøn, Udlægning og Salmesang i Anledning 
af den Smule Mad, vi satte tillivs tre Gange om Dagen, 
havde vi dog ikke ventet. Første Gang vi spiste paa 
Stationen — naturligvis sammen med Missionærerne — 
fik vi som første Ret en fortræffelig Kødsuppe, og i vor 
Naivetet vilde vi strax give os i Lag med det dampende 
appetitlige Indhold af vore Tallerkener; men heldigvis 
bragte en barsk Rømmen og et misbilligende Øjekast 
fra den ældste og ledende Missionær os til i Tide at 
holde inde. Gudstjenesten tog sin Begyndelse. En lang 
Bordbøn, et Kapitel af det nye Testamente og dets Ud- 
lægning, endelig en Salme. Jeg sad ganske stille og 
kiggede i min Salmebog, men til min usigelige Fryd 
fornam jeg pludselig en dyb og vedholdende Knurren 
ved Siden af mig. Det var Denhardt, som sang. Af 
og til puffede han til mig under Bordet, for at jeg ogsaa 
skulde tage fat, samtidigt med, at han sendte mig smaa 
opmuntrende Nik og lagde Kraft i sin Fremknurren af 
den gudelige Sang. Endelig kunde vi da faa begyndt 
paa vor afsvalede Suppe og hvad derpaa fulgte. 

Maden var fortræffelig, og vi lode den vederfares 
fuld Retfærdighed. Missionærerne — der var en Kvinde 
imellem dem — vare meget elskværdige og gæstfrie Folk, 
men uden den Aandens Dannelse, det fine Sjæleherre- 
dømme, som mere end noget Andet bringer de Indfødte 
paa deres Knæ. Protestantiske Missionærer have sjel- 
dent eller aldrig Held i deres Gerning blandt Hedningerne, 
først fordi den kolde Forstandsreligion, hvis Talsmænd 
de ere, intet Indtryk formaar at gøre paa barnlige Natur- 
børn, dernæst fordi protestantiske Missionærer alt for 

ofte mangle den fornødne Dannelse, for at kunne paa- 
virke Mennesker, der vel ere ganske blottede for Kul- 
tur, men dog have et skarpt Blik for Næstens svage 
Sider. 

Dagen efter vor Ankomst, ganske tidligt om Morge- 
nen, efter at have taget en hjertelig Afsked med Missi- 
onærerne, der bleve rigeligt belønnede for deres Godhed 
mod Hassemer, tiltraadte vi Tilbagerejsen ned ad Floden. 
Vi toge Staalbaaden med, pakkede en Del af vor Bagage 
over i den, saa at vi fik bedre Plads i vore Kanoer, og 
styrede saa ned ad Floden, holdende os midt i vStrøm- 
løbet. Med rivende Fart gik det nu ned igennem 
Wapokomolandet, hvis nøgne Mænd og Kvinder fra 
Breddernes Rismarker tilraabte os muntre Afskedshilsener. 
Vi standsede ved Golbanzi, fik den der liggende Staal- 
baad gjort nogenlunde istand og fortsatte Rejsen ned- 
efter lige til Solnedgang. Vi vare da omtrent naaede 
til Belinsonikanalen og standsede i en ussel lille Landsby, 
der var halvt oversvømmet af de bagved liggende Ris- 
markers overflødige Vand. Her besluttede vi at tilbringe 
Natten. 

Naturligvis styrede vi strax henimod Stedets eneste 
nogenlunde ordentlige Hus, idet vi tilkendegave Stedets 
Ældste, at der agtede vi at sove den Nat. Men nej, 
det kunde aldeles ikke lade sig gøre, thi Huset var 
— Byens Moské. Da vi fik dette at vide, sagde vi 
naturligvis Gud bevar'es og hængte vore Moskittonet 
op paa et mindre helligt Sted. Den følgende Morgen, 
vor Rejses femte Dag, brød vi op, gik igennem Belin- 
sonikanalen — hvad der nær aldrig var lykkedes os, 
saa stærkt var Vandet sunket siden sidst — kom ud 
paa Osos roligt flydende Strøm og lagde nogle Timer 
senere til ved Kaus primitive Landgangstrappe. Med 
den udløbende Ebbe fortsatte vi Rejsen ned ad Oso, og 
efter nogle Timers Forløb fik vi øje paa det blaahvide 

Ocean, hvis langlige Bølger sang den gamle kendte 
Sang, idet de brød sig paa Kepinis aabne Strandbred. 

Staalbaaden fortøjedes omhyggeligt inde i en lille 
sikker Vig, og vi selv sprang glade og velbeholdne i 
Land paa det hvide Sand ud for Kepini, der laa for os 
som en sort, mere og mere utydelig Masse, overhvælvet 
af den mørkeblaa Himmel, paa hvilken flere og flere 
Stjærner tindrede frem. 

Dr. Wilhelm, der længtes tilbage til sin smukke 
Bolig og sit behagelige Liv i Lamu, havde ikke afventet 
vor Tilbagekomst, men var ilet hjemad. Denhardt 
marscherede ogsaa strax til Lamu, hvorimod jeg endnu 
tilbragte nogen Tid i Kepini eller rettere hos Hr. Tost 
sammen med Hassemer og Schmidt. 



TOLVTE KAPITEL. 

Tilbageblik. — Stene for Bred. — Expeditionens Eftermæle. — De 
gamle Skader glemmes ikke. — Dr. Wilhelm og Frilandsaktionskomi- 
teen i Wien. — Regnskabsaflæggelsen. — Denhardts Planer. — Den- 
hardts Indflydelse paa Dr. Wilhelm. — En fordelagtig Overenskomst. 

— Den Denhardtske Handelsexpedition. — Dr. Wilhelm som Passager. 

— Notoriske Kendsgerninger. — Frilandsgodsets endelige Skæbne. — 
Wilhelms Ufordragelighed. — Oversigt over Aktiver og Passiver. — 
Stemningen i Europa. — Taushed. — Engelsk Frækhed. — Hr. Ud- 
ney. — Hans Eftersnakkere. — Dr. Hertzkas Mangel paa Kendskab 
til Tanalandene. — De skæbnesvangre Følger heraf. — Friland tilhører 

Historien. — Historiens endelige Dom. 



Denne Bog, som handler om Frilandsexpeditionens 
Skæbne og Undergang, nærmer sig nu sin Af- 
slutning. 

Alle de, der for halvfjerde Maaned siden vare Ian- 

dede paa Afrikas Kyst, fulde af Haab og Tro og Mod, 
vare nu, efter at Dr. Wilhelm grundigt havde kurerei 
dem for alle sociale Samfundsdrømme, spredte for alle 
Vinde til Alverdens Hjørner, ikke som Arbejdere for en 
ny Tids Morgenrøde, men som slagne, bittert forraadte 
Mænd. Nogle af dem vare knækkede af Sygdom, An- 
dre haabløst stirrende ud i den mørke Fremtid, der fore- 
kom dem dobbelt tung, fordi de havde lyttet til og ind- 
suget al den sledske, honningsøde Tale om Frihed og 
Lighed og Broderskab, om endeløse Rigdomme, om Magt 
og Hæder og Ære, al den lokkende Sirenesang om lidet 
Arbejde og Kødets Pleje og Sansernes Ret. Og nu plud- 
selig, som det kan ske i et eneste frygteligt, skærende 
Lynglimt, vare deres Øjne blevne opladte. De saa, at 
de havde danset om kalkede Grave, og at den Guldkalv, 
som de tilbad, var gjort af Pap, overtrukken med Blad- 
guld — Stene for Brød, Theaterdekorationer for den lo- 
vede Virkelighed. 

Dog, lad alt det passere. Lad os erkende, at ford 
Frilandsexpeditionen strandede, fordi saa Mange, ak, alt 
for Mange, bleve ødelagte ved den, derfor behøvede den 
ikke at savne den Glorie, der altid vil omstraale et mær- 
keligt Foretagende, der vel gaar under, men hvis Ry dog 
bæres viden om Lande, fordi betydelige Menneskers 
Heltemod gløder i dets Saga med tragisk Glands. 

Men denne Glorie omstraalede ikke Frilandsexpedi- 
tionen, der døde en ynkelig Straadød af Mangel paa 
Mod, af Mangel paa Dygtighed og — af Mangel paa 
Penge. Og naar saa Expeditionen var død, hvorfor saa 
ikke jorde den i Stilhed, paa ærlig Vis give hverandre 
Haandslag som ærlige Mænd og skilles ad, for hver atter 
at vandre sin egen Vej! 

Hvorfor slæbe Mindet om et, trods alle Brøst o^ 
Mangler, dog enestaaende socialt Forsøg gennem tvivl — 
somme Pengetransaktioners Dynd! 

Hvorfor have én. Moral overfor en Flok fattige 
hjælpeløse Mennesker og en anden — nødtvungent en 
ganske anden — naar man befinder sig i Gentlemens 
Selskab ! 

Hvorfor ødelægge Mindet om sig selv saa fuldkom- 
ment, hvorfor i sit Overmod glemme, at man ikke alene 
har havt med forkomne og fattige Stakler at gøre, men 
ogsaa med Mænd, der mindst af Alt have Grund til at 
glemme — de gamle Skader! 

Det havde selvfølgelig — ingen hæderlig Mand kan 
nære Tvivl derom — været Dr. Wilhelms Pligt paa ær- 
lig og ligefrem Vis at likvidere Expeditionen paa det 
tyske Konsulat i Zanzibar i aaben og klar Forstaa- 
else med Frilandsaktionskomiteen i Wien. Dr. 
Hertzkas Privatperson spiller i dette Tilfælde, hvor alle 
juridiske Former paa det nøjeste burde have været over- 
holdte, ingen Rolle. 

Intet upartisk Menneske kan være i Tvivl herom. 

Ingen kan nære den Anskuelse, at Dr. Wilhelm paa 
egen Haand har havt Ret til at træffe „Akkord" med 
Expeditionsdeltageme, aldeles uanset om han selv stak 
Fortjenesten i Lommen eller han indbetalte den til Fri- 
landsaktionskomiteen. Ingen Mand af Ære handler 
anderledes paa fremmede fjerne Steder, hvor han veed, 
at Lovens Arm ikke kan naa ham, end hjemme i sit 
eget Land. 

Dog skal det bemærkes, at Dr. Wilhelm juridisk 
vilde have været i sin gode Ret til at træffe „Akkord" 
med Expeditionens Deltagere — under den Forudsæt- 
ning, at han havde handlet paa sin Overordnedes, Fri- 
landsaktionskomiteens Vegne og til denne Komite havde 
indbetalt Varernes Auktionsværdi eller — hvis han fore- 
trak ikke at sælge dem — deres fulde Indkøbsværdi. 
Men Varerne bleve ikke solgte — i alt Fald ikke for den 
overvejende Parts Vedkommende — men anvendte paa 

den Tanaexpedition, som Gustav Denhardt foranstaltede 
midt i September 1894, og som varede til sidst i Marts 
1895. 

Jeg har intetsteds paastaaet, at Dr. Wilhelm ikke 
har indbetalt de Kapitaler, hvorom det drejer sig — ca. 
35,000 Mark — til Aktionskomitéen, jeg vil indtil videre 
endogsaa tro, at han har gjort det — han var i Sand- 
hed rig nok dertil — men man savner Komiteens Regn- 
skabsaflæggelse for disse Kapitaler. 

I de sidste to Aar — saa længe er det nu siden, 
at Denhardts Tanaexpedition fandt Sted — har der væ- 
ret en Gravens Taushed om Frilandsexpeditionens Penge. 

Var det ikke ønskeligt og hensigtsmæssigt, om Regn- 
skabet blev aflagt og offentliggjort? 

Avisartikler, hvori man paa det kraftigste udskæl- 
der Forfatteren af denne ubehagelige Bog, ville utvivl- 
somt gøre sig fortrinligt — men først ren og klar og 
detajUeret Regnskabsaflæggelse over de Værdier 
— Varer til 25 å 30,000 Mark samt Geværer og 
Ammunition (100 Bagladere, 8000 Patroner) til 8 
å 10,000 Mark — som Dr. Wilhelm overtog, efter 
at alle Medlemmerne vare blevne betalte ved 
Hjælp af de 8000 Mark, som Damperens Salg 
indbragte. 

Men lad os høre lidt nærmere om den interessante 
Expedition, som jo efter Gustav Denhardts Sigende var 
den eneste Udvej, Dr. Wilhelm havde tilbage, hvis han 
vilde komme hjem til Europa en lille Smule rehabili- 
teret ovenpaa Frilandsaffæren. 

Som det allerede er fortalt i Begyndelsen af denne 
Bog, havde Huset Denhardt & Co. store Vanskeligheder 
at kæmpe med, særlig paa Grund af den bestandig skar- 
pere Konkurrence fra de kapitaldygtige indiske Køb- 
mænds Side. 

Navnlig var den før saa lukrative Risimport ganske 

gledet over paa indiske Hænder. Gustav Denhardt og 
Hr. Tide vare imidlertid ikke Folk, der lagde Hænderne 
i Skødet; tvertimod havde jeg under mit hele Ophold i 
Lamu og Witulandet rig Lejlighed til at erfare, hvor 
energisk Firmaet kæmpede for at vedligeholde sin patri- 
ciske Førsterangsstilling der paa Kysten. Stedse var 
Denhardt opsat paa at skabe sig nyt Opland, at udvide 
sine Handelsforbindelser længere og længere indefter, 
thi langt ind i det vilde, mørke Fastland vove Indierne 
sig ikke, ængstelige som de af Naturen ere. 

Allerede i lang Tid havde han tænkt paa en stor 
Handelsexpedition til det øvre Tanagebet, men 
lige indtil nu havde den saa vigtige og uundværlige 
Driftskapital manglet ham. Nu havde han naturligvis 
ventet at tjene store Penge paa Frilandsexpeditionen, 
om hvis Finantser han oprindeligt havde ligesaa fejlagtige 
og sangvinske Anskuelser som den dummeste Frilænder 
i Europa. At ville paastaa, at han Intet tjente eller at han 
kun tjente smaat paa Expeditionen, vilde være en slem 
Overdrivelse, thi i Virkeligheden havde Firmaet jo selv- 
følgelig meget betydelig Fortjeneste paa vort halvfjerde 
Maaned lange Ophold i Lamu og Omegn, men naturlig- 
vis ikke nær saa meget, som det havde paaregnet. 

Men i sidste Øjeblik tilsmilede Lykken atter Gustav 
Denhardt & Go., der allerede havde begyndt at betragte 
Expeditionen som en temmelig haabløs Gitron, hvoraf 
Intet yderligere lod sig presse. Dr. Wilhelm havde lyk- 
kelig og vel faaet de stakkels Expeditionsmedlemmer 
paa en fin Maade borteskamoterede og stod nu ene til- 
bage paa Skandsen i foreløbig uanfægtet Besiddelse af 
det store og rige Frilandsgods, Masser af netop saadanne 
Varer og Genstande, der i fortrinlig Grad vare egnede 
til at danne Udrustningen for en stor og energisk gen- 
nemført Handelsexpedition til det Indre. 

Hvad var nu rimeligere og mere naturligt, end at 

20 

den driftige, med stor Dygtighed kæmpende Denhardt 
søgte at faa Dr. Wilhelm til at interessere sig for en 
Expedition op ad Tanafloden. Det maa jo erindres, at 
Dr. Wilhelm overfor Offentligheden — i Afrika vel at 
mærke — optraadte som Frilandsgodsets retmæssige 
Ejer, og at denne hans Stilling var anerkendt af Stedets 
Øvrighed — in casu Mac Clennan og Roberts. Denhardt 
var derfor fuldt ud berettiget til paa ærlig Købmandsvis 
at indlede Forhandlinger med ham om hans Deltagelse 
som Passager i den paatænkte Expedition i Handels- 
øjemed. Han var det ikke alene juridisk men ogsaa 
moralsk, paa Grund af den Interesse han stedse havde 
vist Dr. Wilhelm, der efter hans Mening vilde vende til- 
bage til Europa som en død Mand, hvis han ikke ved 
et modigt Togt til det Indre rehabiliterede sig en Smule 
Og det maa indrømmes, at Dr. Wilhelm virkelig i ual- 
mindelig Grad trængte til Rehabilitation i Forholdet til 
sine Medborgere. Frilandsaffæren havde i betænkelig 
Grad slidt Forgyldningen af ham, uden at der dog der- 
for var kommet Svinelæder til Syne. 

Som vi vide havde Denhardt i den sidste Tid gan- 
ske havt Krammet paa Dr. Wilhelm, nemlig ligesiden 
Denhardt saa energisk „støttede" ham mod Godfreys 
glubske Stormløb. Denne Indflydelse blev stærkere og 
stærkere, hvad der glæder mig at kunne notere, baade 
fordi Denhardt, hvem jeg stedse har undt alt Godt, pro- 
fiterede derved, og fordi Dr. Wilhelm kun var glad og 
lykkelig, naar han ret kunde klamre sig fast til dem, 
der besad mere Aand og Karakter end han selv; men 
det maatte ske saaledes, at han selv troede at være den 
frie, selvstændige Demokrat, hvis Livsværk var helliget 
den lidende Menneskeheds Frigørelse. Tilsidst sluttedes 
der endelig Overenskomst mellem Dr. Wilhelm og Den- 
hardt, gaaende ud paa: 

At Dr. Wilhelm skulde deltage som Passager i 
Denhardts Handelsexpedition op ad Tanafloden, og : 

At Dr. Wilhelm for denne sin Deltagelse stillede 
alle de ham tilhørende Frilandsforraad og Oplag af alle 
Slags til Denhardts Disposition til fælles Nytte. 

Gennem denne for Denhardt meget fordelagtige 
Overenskomst opnaaede han at kunne foretage sin længe 
eftertragtede Handelsexpedition uden i nævneværdig Grad 
at belaste Firmaet med Risiko, Gæld eller Udlæg. Hvad 
Dr. Wilhelm angaar, stod han sig ogsaa for saa vidt 
godt ved Overenskomsten, som han dog nu endelig en- 
gang havde Haab om at komme saa langt ind i Landet, 
at han ikke mere kunde se Havet. 

Dette var nemlig til Dato ikke hændet ham, men 
just derfor — ogsaa paa Grund af Denhardts opflam- 
mende Paavirkning — forekom det ham nu højst attraa- 
værdigt. Der var endnu en Ting, der mægtigt drog 
Wilhelm, saa at hans sidste ængstelige Betænkeligheder 
ved at skulle vove sig saa langt ind i Landet begyndte 
at svinde, og det var Tanken om, at saa kunde han jo 
saa dejligt skrive interessante „frisindede" Korrespon- 
dancer hjem, i hvilke han fremstillede sig selv som væ- 
rende paa — „Frilandsexpedition". Han tænkte 
som saa, at det virkelig slet ikke var umuligt, at nogle 
godtroende, dumme Mennesker kunde lade sig narre og 
virkelig tro, at han, Dr. Wilhelm, i ædel Selvopofrelse 
gik frem over Stok og Sten i Afrikas vildeste Indre, 
ustandseligt og jublende ilende „Friland" imøde. Saa- 
danne Korrespondancer lanceredes ogsaa ganske rigtigt, 
men derfor bleve de ikke raere sandfærdige. Dr. Wil- 
helm var selvfølgelig mindst af Alt paa „Frilandsexpedi- 
tion". Han var — for at sige Sandheden — en 
kedelig og besværlig, lige akkurat taalt Passager 
i en privat Købmands private Geschæftsexpedi- 

20* 



308 



tion, der ved Dr. Wilhelms Medvirkning var ud- 
rustet for Frilandsexpeditionens Midler og med 
dens Gods!! 

Saaledes er den nøgne, usminkede Sandhed, som 
ikke vil kunne afkræftes ved nogetsomhelst Slags Skrig, 
Skraal eller Bulder. Intet journalistisk eller oratorisk 
Krumspring vil kunne komme uden om denne notoriske 
Kendsgerning. 

Jeg hævder, at Gustav Denhardt er sagesløs. 

Han vidste, at Expeditionens Medlemmer havde givet 
Afkald paa al Ret, paa alle Fordringer, og han vidste, 
at Dr. Wilhelm af de stedlige Autoriteter anerkend- 
tes som Frilandsgodsets rette Ejermand. 

Denhardt var Købmand. Hans eget Firmas Inter- 
esse laa ham nærmest, den moralske Side af Sagen ved- 
kom ikke ham. Det var Noget, han maatte være beret- 
tiget til at tro, at Dr. Wilhelm forlængst havde afgjort 
med sin Gud, sin Samvittighed og Frilandsaktionskomi- 
teen i Wien. Expeditionen kom ogsaa istand, og den 
vendte hjem igen, og Dr. Wilhelm rejste til Europa, og 
Alting var saare godt — rent bortset fra, at Dr. Wil- 
helm paa Rejsen havde opført sig saaledes, at han endte 
med at faa sin Mad serveret i sit private Telt, da Ex- 
peditionens andre Deltagere, hvoriblandt Dr. Hæsler, ikke 
mere kunde holde ham ud. 

Jeg imødeser den Indvending, at det Hele kun drejer 
sig om Bagateller, navnlig at Frilandsgbdset samt Ex- 
peditionens Vaaben ikke kunde siges at være af saa stor 
Værdi som af mig antaget. 

For det Første maa hertil bemærkes, at i Realite- 
ten bliver det jo ganske ligegyldigt, om Oplagene 
have havt en Værdi af 3000 Mark eller af 30,000 
Mark. Om Værdiernes Størrelse drejer det sig mindre 
end om selve Værdierne. 

For det Andet er det bevisligt, at Expeditionens i 
Lamu fortoldede Gods havde en Værdi af lidt over 
37,000 Mark foruden Damperen, hvis Værdi var ca. 
18,000 Mark. 

I Følge et i „Freiland" og senere i „Frilandsbladet" 
(^7i2 94) offentliggjort Regnskab — der dog hverken 
fremtræder som revideret eller godkendt, ejheller ledsages 
af nogetsomhelst Bilag eller Kvittering — er der tilsam- 
men indkommet med et rundt Tal ca. 45,000 Mark, me- 
dens Udgifterne have været 17,600 Mark større (netop 
Damperens Værdi). Transporten til Afrika har kostet 
12,000 Mark, som ere afholdte af de ovenfor nævnte 
45,000 Mark. Heraf fremgaar, at Varernes Værdi har 
været, med et rundt Tal, ca. 33,000 Mark foruden de 
af det østerrigske Krigsministerium skænkede 100 for- 
trinlige Bagladegeværer med tilhørende Ammunition 
(8000 Metalpatroner) af Værdi 10,000 Mark; endvidere 
maa det erindres, at hele Expeditionens Ophold i Lamu 
bestredes af de direkte paa Zanzibar indbetalte Summer, 
som ikke ere indeholdte i de ovennævnte 45,000 Mark, ialt 
1 2,500 Mark. Desuden maa ej forglemmes de 2000 Mark, 
P. Schmidt modtog kontant af Dr. Hertzka i Hamborg, ej- 
heller de 5000 Mark, Dr. Hertzka i Maj sendte ttl Afrika, 
og som kom midt i Juni, begge Summer ligeledes uden- 
for den angivne Totalsum. Dr. Wilhelm havde saaledes 
til Bestridelse af Expeditionens Ophold og til Betaling 
af Toldafgifter (andre Udgifter havdes ikke uden efter 
rent forsvindende Maalestok), ialt til Raadighed et Beløb 
afca. 17,500 Mark, etBeløb, der ikke kan være brugt 
i de tre Maaneder, Expeditionen var samlet. Alt- 
saa var der under Opholdet i Lamu ikke Tale om For- 
brug af Expeditionens Forraad — med Undtagelse af 
nogle faa Kister Konserver, og saa Varer til Beløb af 
ca. 1000 Mark, som Rabinek brugte paa sin Tanaexpe- 

dition. Vi levede ganske uafhængigt af Frilandsgodset, 
der ogsaa var i god Behold, da Expeditionen opløstes, 
under ingen Omstændigheder Værdier til mindre end 
30,000 Mark foruden Geværernes og Ammunitionens 
Værdi af 10,000 Mark. Det er disse Værdier til et Be- 
løb af ca. 40,000 Mark, yderst lavt regnet til 35,000 
Mark, som Dr. Wilhelm ingensinde er blevet krævet til 
Regnskab for. 

Hvad sagde man da i Wien til Begivenhedernes 
Gang? 

Man sagde Ingenting, thi „man" (o: „Freiland") op- 
hørte simpelthen at udgaa. Man opgav Frilandsideen og 
dermed selvfølgelig ogsaa Bladet „Freiland" — forelø- 
bigt. Henimod Aarets Slutning begyndte Dr. Hertzka 
dog atter at give Livstegn fra sig. Han' havde en Fø- 
lelse af, at i hvert Fald et Forsøg til et Regnskab var en 
bydende Nødvendighed. Det kunde jo ikke længere 
hjælpe at dølge Sandheden, ja selv hos de mest fanatiske 
„Frilændere" begyndte Skællene at falde fra øjnene. 

I Tyskland taug man ganske stille og søgte saa 
godt det lod sig gøre at holde sammen paa de svin- 
dende Rækker. 

Med den ugenerte Suffisance, som er Englænderne 
egen, skreg man derimod op i England, som om det 
ikke netop var de engelske Expeditionsmedlemmers Hold- 
ning, der havde umuliggjort Expeditionen, og som vilde 
have umuliggjort den, om der saa var kommet nok saa 
mange Penge ind i vor slunkne Kasse. 

Jeg har tidligere nævnet Hr. Ernest Udny, Formand 
for den engelske Frilandsforening og god Ven med God- 
frey, der af og til sendte ham nogle yderst farvede Med- 
delelser, hvorfor han naturligvis troede at vide bedre Be- 
sked med Expeditionen end nogen af dennes egne Med- 
lemmer. 

Som Englænder er han naturligvis rasende, fordi 
det ikke lykkedes hans gode Venner og Landsmænd at 
løbe med hele Kagen. 

Af den Grund har han selvfølgelig fuldt op af onde 
og haarde Ord, saavel til Dr. Wilhelm, som til alle de andre 
ikke engelske Medlemmer. Som ganske betegnende for 
den Mangel paa Forstaaelse af Forholdene ved Expedi- 
tionen, der var saa almindelig overalt just paa denne 
Tid — Efteraaret 1894 — hidsætter jeg følgende Opsats 
fra det danske „Frilandsbladet" for 31. Oktober nævnte 
Aar, der tilfulde godtgør, at de brave danske Frilæn- 
dere ingensinde have havt Begreb om de forviklede For- 
hold i Lamu. Det Samme gælder forøvrigt om deres 
tyske Fæller, der heller Intet vidste derom, men ikke 
destomindre følte sig som habile Dommere og kompe- 
tente Kritikere: 

Ernest Udny, vor engelske Meningsfælle og Oversætter af „Fri- 
land", paastaar, at de Efterretninger, han har faaet fra Afrika, godt- 
gjøre, at vor Expedition er mislykket, fordi Deltagerne gennemgaaende 
ikke vare de rette Folk (!) Var det Tilbud, som Godfrey og Bosan- 
quet stillede, om for egne Midler at ville udruste en mindre Expedi- 
tion, mod at faa overladt en Del af Tuskvareme, bleven modtaget af 
Dr. Wilhelm, havde de været Mænd for at gennemføre Hvervet og 
anlægge Friland. (!) Skade da, at Tilbudet ikke blev modtaget. (!) 
Nu gælder det altsaa om at fæstne vore Organisationer, saa vi kan 
være i Stand til at sende de rette Mænd med næste Expedition. (!!!) 

Ikke uden Forbauselse lægger man Mærke til, at der 
til Slutning er Tale om en „næste Expedition". Heldig- 
vis for dens eventuelle Deltagere er den endnu ikke af- 
sendt, og Kenias ensomme Højsletter — hvor den tropiske 
Sols lodrette Straaler bortsvide det tørre, sparsomme 
Græs og bortjager selv de nomadiserende Indfødtes faa- 
tallige Horder, der i disse ugæstmilde Egne forgæves 
søge Næring for deres nøjsomme Kvæg — blive sikkert 

først i en meget Qern Fremtid Skuepladsen for et civili- 
seret Samfundsliv. 

Thi rent bortset fra Frilandsexpeditionens finansielle 
Kalamiteter, rent bortset fra Dr. Wilhelms personlige 
Mangel paa Intelligens, maatte Foretagendet — selv om 
Expeditionen havde endt med det mest glimrende Resul- 
tat — nødvendigvis strande, fordi det Land, det var vor 
Opgave at besætte og derefter aabne for den almindelige 
Indvandring, overhovedet kun kan tænkes koloniseret som 
Handelskoloni — med spredte Faktorier og Militær- 
stationer — men aldrig som Indvandringskoloni- 
Dertil er dets frygtelige Klima altfor hedt og — navnlig 
i Tanalavlandet — altfor usundt, hvortil kommer regel- 
mæssigt tilbagevendende, langvarige Tørkeperioder, der i 
otte af ti Aar ville bringe Høsten til at slaa fejl. 

Dette er geografiske Kendsgerninger, der ikke kunne 
bestrides, og som tilstrækkeligt godtgøre, at Dr. Hertzka 
vanskeligt kunde have valgt et Land, der mindre egnede 
sig for Virkeliggørelsen af en kompliceret social Ide, der 
maatte have de allerbedste ydre Betingelser, om den over- 
hovedet nogensinde skulde kunne realiseres. 

Men nu atter at ville gøre et Forsøg — hvorom Ta- 
len har været, om end denne Gang i en anden V^erdens- 
del — vil sikkert i hvert Fald kun bringe forøget Skuf- 
felse baade for Ophavsmanden og Deltagerne. Dr. 
Hertzka og hans Beundrere rundt om i Verden bør kunne 
indse, at den sociale Verdensudvikling forlængst er rul- 
let hen over de taagede, om end spidsfindigt sindrige Fri- 
landstheorier. 

„Friland" tilhører den sociale Verdenshistorie. 

Naar den engang bliver skreven, vil man ogsaa paa 
nogle Sider beskæftige sig med Frilandsbevægelsen, som 
man vil beskæftige sig med den store Mængde af kom- 
munistiske Samfund fra tidligere Tider, „Frilands" tal- 
løse Forgængere. 

Og Historiens Dom vil utvivlsomt blive den, at 
ikke alene strandede selve Expeditionen paa Grund af 
tilfældige Vanskeligheder, men at Frilandsideen døde i 
Menneskenes Hjerter, fordi den manglede bærende Livs- 
kraft, og fordi den var blottet for Religionens Alvor. 

